
Introducere 


Alături de vocile din trecut cu care dialogăm de obicei, ajung 
uneori până la noi ecourile unor voci uitate. Dacă le 
ascultăm atent, ele se pot dovedi mai actuale decât cele a 
căror autoritate s-a impus peste timp. Atunci când desluşim 
astfel semnificaţii majore multă vreme ignorate, trebuie să 
purcedem la revizuirea interpretărilor canonice ale istoriei 
culturale pentru a insera noile descoperiri în mediul 
dezbaterii prezente. Operaţiunea de recuperare atrage după 
sine nevoia reconfigurării ierarhiilor. Figurile canonizate 
sunt reproporţionate prin raportare la mesajele inedite 
degajate din pledoarii ale vechilor marginali revelaţi ca 
excentrici vizionari. Dacă miza relecturilor de acest fel este 
orientarea ideologică - în mai mare măsură decât atunci 
când primează obiectivul de a educa preferinţe estetice —, se 
impune ca implicaţiile lor să fie amplu diseminate în 
defavoarea discursurilor dominante, în sensul elaborării 
unui nou canon. Literatura poate funcționa confortabil în 
paradigma „segmentelor de public”. Gândirea politică nu 
poate abandona țelul audienței maxime fără a-şi trăda 
menirea. Dacă nu dispune de resurse pentru a ţinti în mod 
rezonabil consensul planetar, ea nu are cum să ocolească 
ambiția de a obţine o adeziune cvasiunanimă la nivel 
național. Ultima postură exprimă, de fapt, atitudinea 
firească a reprezentanților genului în țările mici şi cu o 
poziție periferică de felul României. Reflecţia despre politică, 
societate şi economie se preocupă aici, cu precădere, de 
specificul locului în relație cu marile tendinţe de dezvoltare 
mondiale. Mai degrabă decât să participe la o discuţie 
despre general şi universal, ea examinează gradul de 
compatibilitate dintre  enunţurile cu pretenție de 

universalitate — formulate cel mai adesea în alte părți — şi 
particularitățile contextului naţional. Dezvoltarea ideologică 
din asemenea contexte ia parte în mod semnificativ la 
evoluția ideologică globală prin percepţia acută a 
chestiunilor contextuale în lumina principiilor generale. În 
mod corespunzător, demersul recanonizării în domeniu 
împărtăşeşte şi el aceeaşi condiţie. 


Canoane şi contexte 


Aceasta nu înseamnă, desigur, că rezultatele unui 
asemenea demers nu pot căpăta o relevanță globală. 
Dimpotrivă, discuţia critică despre canonul local al 
confruntărilor ideologice având ca obiect probleme 
conjuncturale poate produce revelații la nivelul ştiinţei 
sociale internaţionale. Cea din urmă a alocat de multă 
vreme mai multe rubrici interconectate pentru studiul 
decalajelor de dezvoltare, al globalizării progresive, al 
interdependenţelor dintre societăți, al influențelor propagate 
dinspre Occident către periferiile sale pe parcursul epocii 
moderne şi al reacțiilor periferice față de ele. Canoanele 
interpretative ale dinamicii ideilor politice, sociale şi 
economice în universul înapoierii relative elaborate în 
acelaşi mediu al modernizării întârziate — ele însele 
influențate în mod firesc de aceeaşi dezvoltare ideologică — 
nu se regăsesc întru totul în cadrul studiilor comparative 
edificate în cercuri concentrice în jurul universităților şi al 
centrelor de cercetare occidentale. Beneficiind de 
instrumente mai rafinate ale spiritului critic, intervenţiile de 
acest fel sunt capabile, cu siguranță, să propună ajustări 
ale interpretărilor dominante din prima categorie. Este, 
însă, nu mai puțin adevărat că ele reproduc adesea ierarhii 
canonice provenite din laboratoarele diverselor istoriografii 
naționale (şi variabil naționaliste). Cu alte cuvinte, lasă 

destul spațiu pentru revizuiri lansate din interiorul 
culturilor periferice. Atunci când sunt exprimate consecvent 
în limbajul studiilor comparative deja invocate, astfel de 
revizuiri sunt de natură nu doar să afecteze canoanele 
comparative în segmentele corespunzătoare culturilor 
naționale implicate, dar şi să participe la elaborarea unei 
noi perspective istorice şi comparative de ansamblu asupra 
dinamicii ideologice mondiale. Scrise în strânsă conexiune 
cu altele, adunate altundeva! — studiile reunite în cartea de 
față reprezintă o parte din componentele inițiale ale unei 
abordări de felul celei descrise mai sus. Depăşite în 
chestiuni de amănunt în diverse piese elaborate în 
succesiunea lor, ele trasează cadrul general al unei 
interpretări rezumate cel mai amplu, până acum, într-un 
capitol al volumului citat.2 Pentru a permite mai buna 
înțelegere a argumentațţiei, unul dintre texte figurează în 
ambele volume (fiind reluat aici în traducere). 

Oferind o paradigmă a dezvoltării ideologice periferice, 
cultura rusă a epocii prerevoluţionare a constituit şi ţinta 
unei tentative de reconfigurare a canonului gândirii politice 
aptă să fie invocată paradigmatic. Andrzej Walicki a degajat 
contururile curentului intelectual al legalismului liberal din 
Rusia secolului al XIX-lea, desluşind totodată tezele 
recurente şi premisele vag articulate ale antilegalismului 
difuz în celelalte compartimente ale spaţiului ideologic în 
cauză.3 Preluate pe fundalul unei conştiinţe acute a 
provenienței lor occidentale, principiile statului de drept au 
fost respinse aici de tabăra dreptei ca inovaţii contextuale 


1 Victor Rizescu, Ideology, Nation and Modernization: Romanian 
Developments in Theoretical Frameworks, Bucureşti, Editura 
Universității din Bucureşti, 2013. 

2  Idem, „Historical Canons and Eccentric Voices: a Typological 
Approach to Romanian ldeological Development”, în Ideology, 
Nation and Modernization, pp. 201-274. 

3 Andrzej Walicki, Legal Philosophies of Russian Liberalism, Notre 
Dame, Ind., The University of Notre Dame Press, 1992 [1987]. 

fără aplicabilitate universală, de pe poziţiile unor concepții 
comunitariste asupra ideilor şi practicilor juridice. Împărtăşind 
parțial scepticismul antiuniversalist, teoreticienii stângii au 
perceput în plus aceleaşi principii ca pe expresii ale formalismului 
burghez ce se cuvenea depăşit printr-o viziune a eliberării 
autentice. De la slavofili până la Dostoievski şi de la Herzen 
până la Lenin, de la partizanii diverselor politici ale iubirii 
până la cei ai variatelor apocalipse anarhiste, figurile canonizate 
ale culturii ruseşti sunt dezvăluite ca participând la o 
vastă pledoarie multiformă îndreptată împotriva proiectului 
de reconstrucţie a imperiului rusesc sub auspiciile 
supremaţiei legii.+ Fragilul curent legalist - inaugurat mai 
întâi de decembrişti cu rezonanţe ale liberalismului 
radical-democrat şi apoi încă o dată de Boris Cicerin cu 
accente liberal-conservatoare - înfăţişează cu precădere 
personaje cu o mult mai mică influență culturală. El 
cuprinde - încă şi mai grăitor - şi unele ce au exercitat o 
influență considerabilă prin alte fațete ale lor, de felul 
filozofului creştin Vladimir Soloviev, recuperat ca inițiatorul 
unei versiuni de liberalism cu vocaţie pentru reforma socială, 
dezvoltat apoi de câţiva teoreticieni pe baze neokantiene. 
Istoric al filozofiei cu o concepţie îndatorată lui Leszek 
Kolakowski,” Walicki contrapune curentele intelectuale ale 
legalismului şi antilegalismului rusesc în corelație cu o 
critică istorică de ansamblu a marxismului. Altminteri 
prezentată empatic în calitatea sa de instrument analitic 
privilegiat folosit în beneficiul sociologiei ruseşti şi mondiale 
a modernizării şi a decalajelor de dezvoltare,6 tradiția marxistă 
este clasificată şi ca participând la tiparele ideologice 
antilegaliste prin nucleul său filozofic (şi totalitar), de origine 


+  Ibid., cap.1: „The Tradition of the Censure of Law”, pp. 9-104. 

5  Idem, „Leszek Kolakowski and the Warsaw School of the History 
of Ideas”, în Critical Philosophy 1: 2, 1984, pp. 5-23. 

5  Idem, The Controversy over Capitalism. Studies in the Social 
Philosophy of the Russian Populists, Notre Dame, Ind., The 
University of Notre Dame Press, 1989 [1969]. 

hegeliană, al teoriei alienării. Cea din urmă este întemeiată 
pe gestul de respingere a concepţiei liberale despre libertate 
ca absenţă a constrângerilor exterioare sub domnia legii, în 
favoarea unei viziuni a eliberării ca regăsire a plenitudinii 
umane decurgând din desfăşurarea procesului istoric.7 În 
cazul lui Walicki, deci, efortul de reconfigurare a canonului 
istoric al gândirii politice ruseşti — cu indiscutabile implicaţii 
globale - a fost întreprins ca o parte a celui de redefinire a 
principiilor fundamentale ale statului de drept împotriva 
totalitarismului.8 O serie de (relativi) marginali ai culturii 
precomuniste se dezvăluie retrospectiv ca mai apropiați de 
criteriile înțelepciunii politice postcomuniste decât o largă 
pleiadă de clasici. Metodologia revalorificării vocilor uitate 
prin opoziție față de canon îşi fixează aici obiective destul de 
modeste. Rezultatele sunt spectaculoase, dar inevitabil limitate. 

Aceeaşi metodologie a fost utilizată în slujba unor 
obiective mult mai ambițioase tocmai pe făgaşul unor 
relecturi istorice cu accente (preponderent) de stânga şi cu 
rezonanțe marxiste. Dezvoltându-şi argumentele din interiorul 
unei ample tradiții de acest fel, Edward P. Thompson a 
furnizat cuvântul de ordine al mişcării prin îndemnul său ca 
umanitatea ce a populat straturile inferioare ale societăților 
să fie salvată de „enorma condescendenţă a posterității” şi 
să fie inserată în dialogul cu trecutul sub specia rutinei şi a 
firescului.10 Recuperarea vocilor feminine ca protagoniste 


7  Idem, Marxism and the Leap to the Kingdom of Freedom. The 
Rise and Fall of the Communist Utopia, Stanford, Stanford 
University Press, 1995. 

3  Idem, „Liberalism in Poland”, în Critical Review 1: 1, 1988, pp. 8-38; 
Jerzy Szacki, Liberalism after Communism, transl. by Chester A. 
Kisiel, Budapest, Central European University Press, 1995. 

9 Perry Anderson, In the Tracks of Historical Materialism, London, 
Verso, 1983; Geoff Eley, A Crooked Line. From Cultural History 
to the History of Society, Ann Arbor, The University of Michigan 
Press, 2005. 

10 Edward P. Thompson, The Making of the English Working Class, 
Harmondsworth, Penguin Books, 1976 [1963], p. 13. 

ale istoriei face parte din acelaşi demers. După cum tot 
inflexiunile contestatare în cauză au prezidat asupra 
efortului stăruitor de a circumscrie şi a depăşi canonul 
studiilor comparative despre societăţile şi civilizațiile din 
afara Europei şi a Occidentului modern.!! Pe urmele unor 
vechi departajări față de autocelebrările retrospective ale 
sistemului politic al libertăţii parlamentare europene -— şi de 
sorginte britanică!?2 -, componentele fundamentale ale 
discursului dominant asupra panoramei istorice mondiale 
au putut fi identificate ca elemente ale unui dispozitiv 
ideologic al hegemoniei imperialiste, ce se cuvine să fie 
demontat pentru a face loc unei istorii anticanonice a 
raporturilor dintre Vest şi Rest.13 Diversele direcții ale abordării 
au fost plasate sub rubrica generală a „istoriei dincolo de 
canon”,!+ cu aplicaţii specifice în ce priveşte evoluția gândirii 
politice.15 Critica ideologică (sau „democratică”) a narațiunii 
hegemonice a genului revendică relevanța stringentă a 
„operaţiunilor de salvare” (rescue operations) menite să 
aducă în actualitate vocile marginale - ignorate în mod 
constant de tendinţele canonizării —, percepute în epocile lor 
ca radicalisme stridente dar validate astăzi ca anticipări 
vizionare ale prezentului. Chiar dacă admitem că 
marginalizarea lor persistentă s-a datorat nu unor 
accidente, ci condiţiilor obiective ale contextelor unde au 
fost formulate, vechile atitudini excentrice devenite astfel 


11 Erward Said, Orientalism. Western Conceptions of the Orient, 
London, Penguin Books, 2003 [1978]; Maria Todorova, Imagining 
the Balkans, sec. ed., Oxford, Oxford University Press, 2009. 

12 Herbert Butterfield, The Whig Interpretation of History, New 
York, Scribner, 1951 [1931]. 

13 Jack Goody, The Theft of History, Cambridge, Cambridge 
University Press, 2012 [2006]. 

1+ Maria Grever, Siep Stuurman, eds., Beyond the Canon: History 
for the Twenty-first Century, Basingstoke, Palgrave Macmillan, 2007. 

15 Siep Stuurman, „he Canon of the History of Political Thought: 


Its Critique and a Proposed Alternative”, în History and Theory 
39: 1, 2000, pp. 144-166. 

audibile şi inteligibile contribuie la mai profunda 
înrădăcinare a crezurilor democratice în orizontul epocii 
noastre prin atestarea faptului că „au putut fi măcar 
gândite” (were at least thinkable)!6 în circumstanţe atât de 
adverse. Proiectul reconfigurării canonului devine aici un 
program de durată şi capabil de reajustări multiple în 
funcție de cadrul național şi regional unde este aplicat. 
Subversiunea istoriei canonice în spiritul 
democratizării discursului despre trecut este consonantă cu 
metodologia „contextualistă” a istoriei culturale. Clarificarea 
practicilor discursive curente în mediul unde au fost 
elaborate intervenţiile clasicizate ale teoriei politice şi 
pledoariei ideologice conduce în mod firesc la identificarea 
unor forme semnificative de excentricitate. În plus, însăşi 
alcătuirea cumulativă a canonului în etape succesive este 
dezvăluită, pe această cale, ca o parte integrantă a 
confruntărilor dintre partide şi ideologii în circumstanțe 
schimbătoare. Reinventarea retrospectivă a autorilor şi 
doctrinelor în funcţie de urgențele pragmatice ale unor 
actori sociali, epoci şi conjuncturi ulterioare este subliniată 
ca o componentă de primă importanță a procesului de 
coagulare a istoriilor oficializate.!7 Şcoala analizei istorice 
contextuale adoptate ca principală directivă metodologică a 
modificat în mod decisiv perspectiva amplu (şi didactic) 
diseminată asupra dezvoltării gândirii politice occidentale. 
Alternativa republicană a liberalismului emergent a fost 
consacrată ca un discurs fundamental al modernității 
timpurii,!8 în corelație cu afirmarea normativă a principiilor 


16 Ibid., p. 156. 

17 Ibid., p. 160. 

18 J. G. A. Pocock, The Machiavellian Moment, Princeton, Princeton 
University Press, 1975; Quentin Skinner, Liberty before Liberalism, 
Cambridge, Cambridge University Press, 1998; Maurizio Viroli, 
Republicanism, transl. by Antony Shugaar, New York, Hill and 
Wang, 2002. 

„libertăţii pozitive” ca suport al democraţiei participative,!9 
împotriva tendinței anterioare şi persistente de a le critica în 
calitate de surse ale radicalismului politic şi ale 
totalitarismului.20 Tot astfel, curentul iluminismului radical 
a fost şi el validat — dincolo de nucleul său politic republican — 
în lumina priorităților de astăzi ale democrației?! în 
defavoarea atitudinii cândva predominante de respingere a 
sa de pe poziții liberale, în consonanță cu urgențele 
educației ideologice în atmosfera Războiului Rece.22 
Contextualizarea nu poate însemna decât diverse 
lucruri în diverse contexte. Dezvoltarea ideologică a 
periferiei răsăritene a Europei — exemplificată paradigmatic, 
aşa cum am amintit deja, de cea a Rusiei prerevoluționare — 
înfăţişează tipare caracteristice pentru dinamica ideilor 
politice în cadrul mai general al regiunilor neoccidentale ale 
lumii moderne. Pentru a plasa în mod adecvat pledoariile 
ideologice particulare în oricare din cele trei cercuri 
concentrice amintite ale contextului periferic, trebuie să 
ținem seama de interdependenţa ce le este caracteristică 
acestora dintre enunțuri şi dezbateri aparținând sferei 
propriu-zise a gândirii politice şi altele având ca obiect 
problemele specifice ale relației cu Occidentul şi cu 
influenţele venite de acolo. Clasificarea diverselor intervenții 
cu ajutorul axei delimitate de polul stângii şi de cel al 
dreptei trebuie însoţită de clarificarea poziției ocupate de ele 
pe axa atitudinilor ideologice referitoare la chestiunea 
națională  - mărginită de poziţiile raționalismului 


19 Quentin Skinner, „[he Republican Ideal of Political Liberty”, în 
Gisela Bock et al., eds., Machiavelli and Republicanism, 
Cambridge, Cambridge University Press, 1990, pp. 293-309. 

20 Isaiah Berlin, „Iwo Concepts of Liberty”, în Four Essays on 
Liberty, London, Oxford University Press, 1969, pp. 118-165. 

21 Jonathan 1. Israel, Radical Enlightenment. Philosophy and the 
Making of Modernity, 1650-1750, Oxford, Oxford University 
Press, 2001. 

22 J.L. Talmon, The Rise of Totalitarian Democracy, Boston, Beacon 
Press, 1952. 

universalist necondiționat şi, respectiv, particularismului 
cultural integral?23 —, precum şi pe cea a proiectelor şi 
modelelor de modernizare economică şi socială într-o lume a 
decalajelor de dezvoltare.2+ Capitolele următoare ale acestei 
cărți tratează istoria curentelor ideologice româneşti în 
răspărul canonului în conformitate cu  delimitările 
metodologice introduse aici. La fel ca şi reprezentanții lor 
individuali, diversele şcoli de gândire sunt abordate ca 
structurate în jurul problematicilor absorbante ale naţiunii 
şi modernizării. În acelaşi timp, ele sunt încadrate şi în 
conformitate cu clasificările nomenclatorului întrebuințat 
îndeobşte de istoria gândirii politice, în modul cel mai 
propriu şi mai caracteristic atunci când se apleacă asupra 
unor secvențe de evoluție occidentale. Primele trei capitole 
se ocupă, astfel, de centrul liberal al spaţiului ideologic 
românesc precomunist, pentru ca celelalte două să facă 
incursiuni, pe rând, în domeniile stângii şi dreptei. Efortul 
validării unor voci uitate prin confruntare cu interpretările 
canonice este consonant cu cel de a degaja liniile de forță 
ale unei tipologii de ansamblu a gândirii politice româneşti 


Două surse ale canonizării 


Familiara dihotomie dintre stânga şi dreapta ne oferă, de 
fapt, şi o cheie privilegiată pentru a înțelege structura 
interpretărilor canonice ale istoriei intelectuale locale. Înainte 
de a fi absorbită în orbita comunismului sovietic, România a 


23 Leonard Schapiro, Rationalism and Nationalism in Russian 
Nineteenth-century Political Thought, New Haven, Yale University 
Press, 1967, cap. 5: „The « Left » and the « Right » of Nationalism 
and Rationalism”, pp. 114-142. 

24 Daniel Chirot, „ldeology, Reality and Competing Models of 
Development in Eastern Europe between the Two World Wars”, 
în East European Politics and Societies 3: 3, 1989, pp. 378-411. 

înregistrat o pronunţată deplasare a vieții politice spre polul 
dreptei. Dezideratul de astăzi al unei situări critice echidistante 
în raport cu manifestările locale ale fascismului şi comunismului 
este de natură să estompeze cumva această realitate 
istorică, din cauza corespunzătoarei referințe insistente la 
legionarism - împreună cu participarea românească la 
Holocaust -— ca la întruchiparea majoră a politicii fasciste de 
până la 1944 (şi singura întruchipare a cărei condamnare se 
cuvine să fie oficializată, la fel ca şi cea a comunismului). 
Prin contrast, abordările comparative influente ale 
polarizării ideologice în Europa de Est pe parcursul 
secolului XX subliniază tocmai pronunțata marginalitate în 
context regional a fascismului în condiție deplină -— ca formă 
extremă a contestării dinspre dreapta a democraţiei —, prin 
comparaţie cu diversele varietăți ale „semifascismului”, 
reprezentat la noi, spre exemplu, de direcția naţțional- 
creştină, de carlism sau de regimul politic al lui Ion 
Antonescu.25 Mai puţin radicale şi cu siguranţă lipsite de o 
vocaţie revoluționară, astfel de ideologii şi regimuri au 
deținut o pondere politică mai mare, vehiculând idei şi 
retorici fasciste cu moderație abilă, dar şi cu o stăruință 
insidioasă de natură să contribuie în mod decisiv la 
diseminarea lor profundă în societate (chiar dacă unul 
dintre obiectivele urmărite de toate versiunile „fascismului 
burghez”26 a fost cel de a priva fascismul revoluționar al 
Gărzii de Fier de un monopol asupra naţionalismului de 
dreapta). Acţiunea lor s-a corelat cu cea din aceeaşi 
categorie - chiar dacă mai rezervată - a unor orientări 


25 Andrew C. Janos, East Central Europe in the Modern World. The 
Politics of the Borderlands from Pre- to Post-communism, 
Stanford, Stanford University Press, 2000, pp. 166-217; Robert 
Bideleux, lan Jeffries, A History of Eastern Europe. Crisis and 
Change, sec. ed., London, Routledge, 2007, pp. 372-399. 

26 Nicholas M. Nagy-Talavera, The Green Shirts and the Others. A 
History of Fascism in Hungary and Romania, Stanford, Hoover 
Institution Press, 1970, pp. 345-376. 

ideologice de felul naţionalismului democratic al lui Nicolae 
Iorga sau al național-corporatismului lui Mihail Manoilescu. 
Liberalismul oficial a participat el însuşi la sindromul 
respectiv, în spiritul vechii sale permisivități pentru 
denaturarea autoritară în doze tot mai consistente a 
principiilor constituționalismului liberal, motivată desigur — 
dar şi grosolan cauționată - de circumstanțele înapoierii. 
Valorile şi predilecţiile dreptei au prezidat asupra procesului 
de clasicizare a figurilor şi atitudinilor ideologice spre 
sfârşitul perioadei  precomuniste.  Interludiul căutărilor 
democratice - inevitabil timide şi spasmodice - din anii 
1944-1947 nu a alterat în mod semnificativ realităţile 
hegemoniei culturale a tendinţelor de dreapta. 

În perioada interbelică — şi mai departe până în 1947 — 
Partidul Naţional Țărănesc a constituit principala grupare a 
stângii (chiar dacă a participat la discursul despre 
„românizarea” vieţii economice, încercând de asemenea cu 
inconsecvenţă să îşi însuşească, din aceeaşi perspectivă de 
stânga, ideea cu rezonanţe inconfundabile de dreapta a 
corporatismului). Funcționarea sa în această calitate a fost 
corelată cu alunecarea menţionată a Partidului Naţional 
Liberal pe traiectoria dreptei, până la confruntarea cu 
realitățile regimurilor dictatoriale succesive, începând din 
1938. Relansarea de după 1989 a PNȚ cu o definiție de 
dreapta, acum împărtăşită cu noul PNL - reinventat el 
însuşi ca depozitarul unei tradiții a constituționalismului 
liberal autentic, în paralel cu redefinirea comună a celor 
două partide ca depozitare ale tradiţiilor politice autohtone 
sănătoase, prin opoziție cu comunismul — trebuie plasată în 
conexiune cu  parțiala resuscitare postcomunistă a 
ierarhiilor valorice din domeniul istoriei culturale articulate 
până în epoca lui Antonescu. 

În România, la fel ca pretutindeni, forțele politice de 
după 1989 situate în modul cel mai nemijlocit în 
continuitate cu structurile economice şi politice ale 
comunismului şi-au revendicat identitatea stângii. Ne 

putem imagina în mod rezonabil un discurs al opoziţiei 
articulat astfel încât să îşi fi asumat într-o manieră mai 
convingătoare aceeaşi identitate? Încă din 1990, Ralph 
Dahrendorf a accentuat că preferă liberalismul cu 
deschidere socială al lui Karl Popper celui de factură 
neoliberală al lui Friedrich Hayek, în calitate de directivă 
ideologică a Europei de Est de după Războiul Rece.27 
Dincolo de preocuparea pentru evoluţia viitoare a 
capitalismului în regiune, pledoaria avea şi miza de a evita 
ca departajarea față de comunism în țările răsăritene să se 
transforme într-o paradigmă a politicii de dreapta la nivel 
mondial (ştiut fiind că, altminteri, teoria economică din 
Polonia, Cehoslovacia şi Ungaria participase, pe parcursul 
ultimelor decenii ale comunismului, la elaborarea 
neoliberalismului global23). O intervenţie amplă din 1995 a 
reluat chestiunea, pledând pentru o formulare a 
dezideratelor liberale est-europene atât în  răspărul 
tradițiilor regionale de  distorsionare a liberalismului 
occidental cât şi prin opoziţie cu tentaţia conjuncturală de a 
contrapune o nefastă dreaptă liberală unei nefericite stângi 
comuniste.2? Critica desfăşurată în cadre metodologice 
marxiste şi cu rezonanțele stângii la adresa comunismului 
şi în general a autoritarismului se bucură de o tradiţie 
impresionantă.% Ea ar fi putut fi invocată în folosul unui 
discurs liberal de stânga în contextul tranziției de la 
comunism la necunoscut. Nimic de acest fel nu a existat la 
noi, unde prejudecățile culturii de dreapta locale au fost 


27 Ralph Dahrendorf, Reflections on the Revolution in Europe, New 
Brunswick, Transaction Publishers, 2005 [1990], pp. 28-29. 

28 Johanna Bockman, Gil Eyal, „Eastern Europe as a Laboratory 
for Economic Knowledge: the  Transnational Roots of 
Neoliberalism”, în The American Journal of Sociology 108: 2, 
2002, pp. 310-352, 

29 Szacki, Liberalism after Communism, pp. 43-72, 142-145. 

30 Barrington Moore, Social Origins of Dictatorship and Democracy, 
Boston, Beacon Press, 1967 [1966], pp. 162-227, 453-483. 

revigorate sub acoperământul identificării antistângismului 
cu anticomunismul, interferând prodigios - în spatele 
adversității declarate - cu tiparele socio-economice ale 
corupției clientelare din etapa de declin a regimului 
comunist,3l ce au supraviețuit metamorfozate în comuniune 
cu intruziunile capitaliste globale.32 Interpretările canonice 
din domeniul istoriei ideilor politice româneşti îşi găsesc aici 
una dintre surse. 

Curentele stângii româneşti de până la comunism au 
acționat ca forțe politice şi discursuri ideologice de opoziţie. 
În virtutea tendințelor de evoluţie de lungă durată ale 
periferiei est-europene - întrerupte pentru o vreme de 
experimentul revoluționar comunist -—, liberalismul 
modernizator acționând atunci ca nucleu al puterii a 
îndeplinit o funcție foarte asemănătoare celei pe care o 
asociem cu principalele moştenitoare ale nomenclaturii în 
contextul de după 1989. Forţele dreptei au încercat să 
depăşească neajunsurile politicii oligarhice liberale prin 
mijloacele autoritarismului potenţat. Cele ale stângii au 
continuat să  pledeze cauza democraţiei, interpretată 
precumpănitor ca implicând democratizarea sub forma 
agrarianismului - sau pe baza unui capitalism autentic, 
eliberat de distorsiunile chezăşuite tocmai de capitaliştii 
oficiali - şi tratată ca o prioritate absolută în raport cu 
proiectul socialist. Pe plan mondial, cultura marxistă a 
reprezentat o entitate istorică ambivalentă, constituind 
deopotrivă o sursă a totalitarismului şi o pledoarie pentru 


31 Daniel Chirot, Modern Tyrants: the Power and Prevalence of Evil 
in Our Age, Princeton, Princeton University Press 1996 [1994], 
pp. 167-173, 231-265. 

32 Janos, East Central Europe in the Modern World, pp. 329-406; 
Idem, „From Eastern Empire to Western Hegemony: East 
Central Europe under Two International Regimes”, in East 
European Politics and Societies 15: 2, 2001, pp. 221-249. 

schimbare democratică.33 Raportul dintre cele două tendinţe 
din interiorul său a variat în funcţie de context. În cadrul 
particular al României precomuniste - saturat de 
dezideratele naționalismului autoritar —-, cea de-a doua 
componentă a fost copleşitor precumpănitoare. Unul din 
capitolele cărții („Constantin Stere, populismul şi celelalte 
marxisme româneşti”) abordează în mod direct fenomenul 
respectiv.  Predispoziţiile operaţiunii de recuperare şi 
revalorificare a tradiției ideologice a stângii se regăsesc şi în 
celelalte capitole. Ultimul dintre ele („Cum poate fi citit 
Kogălniceanu? Un studiu despre istorie şi ideologie”) 
desluşeşte contururile unei argumentaţii excentrice şi 
surprinzătoare cu rezonanțe democratice lansate în tabăra 
dreptei, pe baza unei paradoxale întrebuințări a sociologiei 
marxiste (şi aparținând lui Radu Dragnea). Tendinţele 
stângii şi cultura marxistă au fost diseminate într-o manieră 
difuză şi  sincretică în mediul ideologic al epocii. 
Revalorificarea lor poate continua doar pe baza unei 
metodologii contextualiste adecvate. 

Supremaţia dreptei, amorsată în prima jumătate a 
secolului XX, nu a creat, însă, singurul dispozitiv naţional al 
canonizării şi marginalizării în spaţiul ideologic. Un altul a 
fost elaborat în timpul comunismului. Exegeza istorică a 
debutat, atunci, sub imperativul reinterpretării tuturor 
curentelor de idei anterioare ca nervuri ale aceluiaşi evantai 
al ideologiei de clasă burgheze, prin raportare la unicul 
etalon al proiectului  emancipator  leninist.3+ Istoria 
intelectuală de acest fel a fost abandonată apoi — prin câteva 
etape intermediare35 - în beneficiul unei alte perspective. 
Raportându-se tangenţial şi convenţional la sporadicul 


33 Geoff Eley, Forging Democracy: the History of the Left in Europe, 
1850-2000, Oxford, Oxford University Press, 2002. 

34 Z. Ornea, „Critica sociologiei burgheze şi reformiste din 
România în perioada 1917-1924”, în Cercetări filozofice 7: 1, 
1960, pp. 123-146. 

35 Idem, Tărănismul. Studiu sociologic, Bucureşti, Ed. Politică, 1969. 

curent al comunismului ideologic de până în anii 1940, ea a 
evaluat diversele piese din patrimoniul cultural al genului 
după reperul atitudinii  modernizatoare  îndatorate 
raționalismului iluminist, indicată ca alternativa pozitivă a 
tradiționalismului cu structură intelectuală romantică.36 
Tradiția liberală a beneficiat în mod firesc de această 
reconfigurare a canonului. Corespunzătoarea sa clasicizare 
ca vehicul al progresului şi ca adversară a obscurantismului 
s-a tradus, însă, şi printr-o consacrare a discursului menit 
să susțină şi să potenţeze autoritarismul său moderat ca o 
încarnare firească a principiilor liberale, neproblematică din 
punct de vedere ale relației dintre teorie şi practică şi fără o 
alternativă în interiorul aceleiaşi categorii a liberalismului 
intelectual al locului. Interpretările comparative ale evoluției 
diferenţiate a ideilor liberale pe fundalul decalajelor de 
dezvoltare europene au subliniat perversiunile periferice ale 
doctrinei în cadrul politicii naţionaliste şi al economiei 
intervenționiste, ţinând seama de chestiunea relației 
delicate dintre nucleul doctrinar al legalismului liberal şi cel 
al raționalismului iluminist.37 Abordările româneşti invocate 
au identificat postura gândirii liberale cu atitudinea de 
dedicație în favoarea teoriei iluministe a rațiunii 
noncontextuale, fără să perceapă natura problematică a 
relației amintite. În formulările lui Ştefan Zeletin şi Eugen 
Lovinescu, ideologia liberalismului dominant s-a întemeiat 
pe o istorie legitimatoare cu accente proliberale a 
modernizării, canonizată şi ea, în defavoarea rivalelor sale 
din epocă, în cadrul aceluiaşi demers. 


35 Idem, Tradiţionalism şi modernitate în deceniul al treilea, 
Bucureşti, Ed. Eminescu, 1980. 

37 Paschalis M. Kitromilides, “The Enlightenment East and West: a 
Comparative Perspective on the lIdeological Origins of the 
Balkan Political Traditions”, in Enlightenment, Nationalism, 
Orthodoxy. Studies in the Culture and Political Thought of South- 
Eastern Europe, Aldershot, Variorum, 1994, pp. 51-70. 

Canonul  raționalist-liberal alcătuit în timpul 
comunismului a supraviețuit în forme mai puțin 
convingătoare după comunism,38 fiind totodată marginalizat 
în parte prin resurgența dreptei. Se poate spune că este el 
însuşi grevat de un relativ deficit al clasicizării, lucru valabil 
şi pentru tradiția liberală pe care o celebrează. Chiar şi aşa, 
el a continuat să exercite o hegemonie silențioasă şi 
mascată, mai ales în compartimentele didactice ale 
discursului cultural. Următoarele trei capitole ale cărții 
reacționează împotriva acestei hegemonii şi caută să 
remedieze deficitul menţionat. Ele se plasează însă 
împotriva ambelor lecturi canonice atunci când identifică 
expresii ale discursului liberal egal îndatorate ca şi cele 
clasicizate față de predilecțiile ideologice ale raționalismului 
modernizator, dar cu alte inflexiuni în domeniul propriu-zis 
al dezideratelor de natură liberală. Cinismul deconcertant al 
liberalismului hegemonic este dezvăluit în capitolul „Un 
critic al Partidului Liberal: primul Ştefan Zeletin”. Următoarea 
secțiune — „Înţelepciunea nebunului sau gândirea politică a 
lui Henric Sanielevici” — dezvăluie forța şi relevanţa locală a 
interpretării româneşti a liberalismului de factură clasică, în 
timp ce ultima din serie - „Canonul liberal, politica oligarhică 
şi optimismul modernizator” — reia în mod sistematic demersul 
departajării în raport cu lectura consacrată a problemei, 
pentru a identifica, alături de discursul individualist şi 
antietatist al lui Sanielevici, o pledoarie liberală din categoria 
radicalismului democratic cu deschidere socială (reprezentată 
de Dumitru Drăghicescu). Schița astfel elaborată a întârziat 
să fie dezvoltată. Operaţiunea este acum în curs,%” ea 
implicând redefinirea formelor minoritare ale liberalismului 
românesc în calitate de versiuni locale ale tradițiilor liberale 


38 Z. Ornea, Anii treizeci. Extrema dreaptă românească, Bucureşti, 
Ed. Fundaţiei Culturale Române, 1995. 

39 Victor Rizescu, „Ihe Nation of the Westernizers: Mainstream 
and Minority Varieties of Romanian Liberalism”, în Revista 
Istorică 24: 5-6, 2013, pp. 405-426. 

de dreapta — culminând cu neoliberalismul contemporan — şi 
de stânga - culminând cu keynesianismul şi cu ideologia 
statului bunăstării -, ambele fiind plasate la stânga 
discursului dominant al liberalismului naţionalist şi etatist 
în mediul periferiei. 


Tendinţe culturale 
şi reprezentări istorice 


Discursurile ideologice ale liberalismului, ale stângii şi ale 
dreptei tratate aici sunt străbătute de preocuparea 
formulării unui diagnostic sociologic al handicapurilor 
româneşti sub impactul dezvoltării periferice. Constituirea 
unei asemenea sociologii critice a modernizării prin 
intervenții cumulative - chiar dacă situate altminteri pe 
poziții adverse din punct de vedere ideologic — este cealaltă 
fațetă a istoriei intelectuale a aculturaţiei, soldată cu 
reconstituirea aproximativă a spectrului politic modern şi 
occidental în circumstanţele înapoierii relative. Este vorba 
despre un curent de evoluţie intelectuală individualizat ca 
obiect de investigație în alte părți,+0 dar recognoscibil şi ca 
un tronson al dinamicii de dezvoltare reconstituite în cele ce 
urmează. Firul său conducător este reprezentat de o teorie a 
stratificării sociale particulare în condițiile modernizării 
întârziate, corelată cu falsificarea de durată a economiei 
capitaliste. Componenta cea mai spectaculoasă a configurației 
astfel descrise este autonomizarea birocrației ca o categorie 
socială,  nonfeudală, nonburgheză şi cointeresată în 
perpetuarea disfuncțiilor economice. Corupţia cronicizată 


+0 Idem, „Paradiegm Change in Critical Sociology: Center and 
Periphery Perceptions”, în Ideology, Nation and Modernization, 
pp. 111-142. 

rezultată din interferenţele profunde dintre economie şi 
politică face parte şi ea, desigur, din acelaşi tablou. 

„Operațiunile de salvare” amintite anterior ca parte a 
preliminariilor metodologice — menite să identifice idei ce „au 
putut fi măcar gândite” în contextele raporturilor de putere 
specifice diverselor etape din evoluția politică şi ideologică a 
Occidentului - au ţintit figuri marginalizate în virtutea 
situării lor în afara tuturor partidelor, grupărilor şi tendinţelor 
dominante ale perioadelor respective. În contextul românesc 
al primei jumătăți a secolului XX, aceeaşi condiție a 
marginalității poartă marca distinctivă a disfuncțţiilor sociale 
descrise chiar de actorii epocii. Ea rezultă din promovarea 
unor viziuni critice şi reformatoare nu doar neîmpărtăşite de 
şcolile de gândire cu audienţă -— şi asociate în diferite grade 
cu forțele politice ale momentului —, dar şi animate de 
intenția remedierii radicale a unor neajunsuri considerate 
de mai toată lumea ca fireşti în circumstanțele date. 
„Moderniştii antioligarhici” de felul lui Sanielevici şi 
Drăghicescu -— deci versiunile minoritare ale liberalismului, 
reprezentate cel mai bine de ei — sunt exemplele cele mai 
concludente. Pledând pentru reconstrucția societății prin 
dezrădăcinarea unor practici politice şi economice 
banalizate sub acoperământul ideologic al etatismului 
naționalist şi modernizator, ei s-au despărțit şi de toate 
curentele contestatare ale stângii şi ale dreptei, cu preţul 
iegnorării de durată, în epocă şi în posteritate. 

Cei doi liberali excentrici pot fi invocaţi drept cazuri 
paradigematice ale marginalizării ideologice în mediul 
românesc, dar nicidecum drept cazuri izolate. Am mai 
repertoriat şi altele, a căror însumare ne sugerează existența 
unui fenomen general. Persistenţa sa este legată, desigur, 
de perpetuarea - şi de relansarea postcomunistă - a 
tiparelor sociale, economice şi politice descrise cândva în 
lumina sociologiei critice a birocratizării oligarhice. În pofida 
acestei constatări sumbre, pledoaria pentru o reconfigurare 
a canonului gândirii politice locale nu este oferită aici ca un 

exercițiu de excentricitate. Dimpotrivă, ea este avansată cu 
convingerea că versiunile minoritare ale liberalismului, 
formele moderate ale stângii (social-democrată şi agrariană) 
şi întreaga tradiție a raționalismului iluminist se cuvin 
plasate în centrul ierarhiei simbolice a spațiului ideologic 
românesc. Din acest motiv, este formulată în continuarea 
unei cărți anterioare menite să preîntâmpine o dezvoltare a 
dinamicii reprezentărilor istorice - în corelaţie cu tendințele 
culturale şi politice recente - în alt sens decât cel 
menţionat.*! Lecturile istorice nutrite de înclinația unei 
supărătoare  ritualizări a profesiunii de credință 
antinaţionaliste şi euroatlantice sunt dezvăluite, acolo, ca 
pervers asociate cu raportarea insistentă la cultura de 
dreapta a epocii interbelice sub zodia fascinațţiei. Deruta 
postcomunistă în legătură cu valorile stângii — şi dificultăţile 
de ordin tehnic ale înțelegerii marxismului ca actor 
ambivalent al istoriei — sunt indicate ca liant al acestei 
conexiuni. Mai este amintit şi reflexul de a utiliza principiile 
liberale ca instrument al interpretării istorice în spiritul 
unui discurs anticomunist, fără o raportare consecventă la 
corelațiile lor în cadrul întregii tradiții iluministe şi liberale. 
Practica situării în raport cu orientările culturale din timpul 
comunismului şi de dinaintea lui într-o manieră partizană şi 
genealogic-legitimatoare este descoperită ca reprezentând 
mediul de proliferare al tiparelor astfel elucidate. Paginile de 
față au pretenţia de a contribui şi ele la elaborarea unei 
genealogii ideologice, dar a uneia lipsite de tentația 
partizanatului legitimator. Ele aspiră să reconstituie nimic 
altceva decât filiația românească a culturii democratice. 


+1 Idem, Tranziţii discursive. Despre agende culturale, istorie 
intelectuală şi onorabilitate ideologică după comunism, Bucureşti, 
Corint, 20132. 


Un critic al Partidului Liberal: 
primul Ştefan Zeletin 


Ştefan Zeletin a fost consacrat - alături de Eugen Lovinescu, 
un emul zeletinian pe acest segment al operei sale - ca una 
dintre cele mai importante două voci ale pledoariei 
„moderniste” şi „antitradiționaliste” în cultura română. Este 
vorba despre o terminologie contextuală în spatele căreia 
descoperim o semnificație mai largă a demersului de 
clasicizare: Zeletin şi Lovinescu au apărat valorile 
raționalismului universalist al direcției filozofice iluministe 
împotriva istorismului particularist al rivalei sale de sorginte 
romantică. În plus, Zeletin a fost plasat în cadrul canonului 
şi ca cel mai proeminent reprezentant local al gândirii 
liberale. Posteritatea sa se dezvăluie însă, la o examinare 
mai atentă, ca suferind de două deficite contradictorii. Ca 
teoretician al iluminismului şi adversar al tradiționalismului 
antimodern, Zeletin suferă de un deficit al memoriei 
colective şi de o cronică subreprezentare în spaţiul public. 
În schimb, ca teoretician liberal, postura deținută de el în 
ierarhia simbolică a culturii române este grevată de un 
cronic deficit de acuitate critică. Într-adevăr, concepţia sa 
aparține unei specii particulare a doctrinei: aceea a ideilor 
menite să legitimeze şi să potenţeze politica liberalismului 
modernizator periferic, apărând în mod deschis, uneori cu 
un cinism deconcertant, virtuțile intervenționismului economic, 
necesitatea politicii oligarhice şi inevitabilitatea stratificării 
sociale marcate de suprabirocratizare (şi pledând chiar, 


O versiune anterioară a fost publicată în Studia Politica. 
Romanian Political Science Review 1: 3, 2001, pp. 841-872. 

împotriva moralei comune, cauza acumulării primitive de 
capital în mâinile unei elite birocratico-financiare, prin 
spolierea avuţiei publice). Capitolul de față reconstituie 
contururile argumentațţiei lui Zeletin în favoarea politicilor 
modernizatoare ale Partidului Naţional Liberal - clarificând 
în mod implicit natura versiunii dominante a liberalismului 
românesc în întregul ei -, pornind de la o descoperire 
revelatoare privind evoluţia intelectuală a autorului. Din 
această abordare se degajă şi nevoia de a sublinia acuitatea 
sociologiei critice a modernizării promovate de curentele de 
gândire respinse de Zeletin şi Lovinescu sub eticheta 
generalizatoare a tradiționalismului. 


Modernismul lui Ştefan Zeletin: 
interpretarea curentă 


Istoria ideilor politice şi sociale româneşti îşi aminteşte, 
până acum, despre un singur Ştefan Zeletin. Cel mai adesea 
el este prezentat, împreună cu contemporanul său Eugen 
Lovinescu, ca un exponent de prim ordin al unei direcții 
ideologice desemnate prin termeni ca „modernism” sau 
„occidentalism”. La rândul său, acest curent ideologic este 
definit prin opoziție față de cele „tradiționaliste” sau 
„autohtoniste”. Lucrările principale ale lui Zeletin şi 
Lovinescu reprezintă, ni se spune, formulările cele mai 
elaborate ale acelei atitudini intelectuale ce constă în 
acceptarea modernităţii occidentale ca un model de 
dezvoltare valid pentru societatea românească, implicând şi 
polemica deschisă cu cei care au privit fenomenul 
modernizării - sau al occidentalizării - cu scepticism, 
suspiciune sau  ostilitate.! Poziţia  prooccidentală se 


1 Câteva exemple: Z. Ornea, Tradiţionalism şi modernitate în 
deceniul al treilea, Bucureşti, Ed. Eminescu, 1980, pp. 304-315; 

manifestă, în textele celor doi autori interbelici, atât pe 
versantul lor explicativ, cât şi pe cel prescriptiv. Zeletin şi 
Lovinescu analizează retrospectiv, din perspectiva anilor 
1920, procesul de modernizare început cu circa un secol în 
urmă şi identifică influența occidentală ca factorul său 
determinant. Ei întreprind însă şi o evaluare a rezultatelor 
modernizării, ce conduce la aprecierea lor pozitivă şi la o 
pledoarie pentru continuarea acestui proces. În 
dimensiunea lor explicativă sau analitică lucrările lui Zeletin 
şi Lovinescu polemizează cu cei care refuză să accepte că 
modernizarea s-a datorat în mod  precumpănitor 
impulsurilor venite din exterior, adică din Europa apuseană. 
În dimensiunea prescriptivă, ele intră în dezbatere cu cei 
care au criticat modernizarea pentru consecințele ei 
negative. Ei prezintă toate aceste fenomene ca pe un rău 
necesar, deci un preţ pe care societatea românească a 
trebuit să-l plătească pentru a se moderniza, dezvoltarea în 
sens occidental fiind la rândul său apreciată ca necesară, 
ireversibilă şi pe termen lung benefică. Iar criticile la adresa 
modernizării sunt prezentate ca simptome ale unei reacții 
viscerale față de nou a spiritelor tradiționaliste: parțial 
iraționale, ele sunt labile logic şi deficitare în privința 
informației istorice. Ca atare, Zeletin şi Lovinescu reprezintă 
referințe obligatorii pentru orice încercare de a construi o 
alternativă intelectuală la endemicul izolaționism cultural 
românesc. În măsura în care avem nevoie de o tradiţie de 


Idem, Anii treizeci. Extrema dreaptă românească, Bucureşti, 
Editura Fundaţiei Culturale Române, 1995, pp. 21-26; Lucian 
Boia, Istorie şi mit în conştiinţa românească, Bucureşti, 
Humanitas, 1997, pp. 13, 54; Marta Petreu, Un trecut deocheat 
sau „Schimbarea la față a României”, Cluj-Napoca, Dacia, 1999, 
pp. 32-33, 192-199. Aceeaşi perspectivă este împărtăşită, în 
linii mari, şi de unii autori străini: Keith Hitchins, România, 
1866-1947, trad. de George G. Potra şi Delia Răzdolescu, 
Bucureşti, Humanitas, 1998 [1996], pp. 292-297; Catherine 
Durandin, Istoria României, trad. de Liliana Buruiană Popovici, 
Iaşi, Institutul European, 1998, pp. 182-183, 201-202. 

gândire autohtonă pe care să o opunem acelor curente 
ideologice asociate, pe rând, cu dreapta radicală interbelică 
şi cu comunismul naţionalist, Lovinescu şi Zeletin vor figura 
întotdeauna ca pietrele sale de fundament. 

O perspectivă mai nuanțată ne spune că, într-un mod 
foarte vizibil la Zeletin, dar într-o măsură însemnată şi la 
Lovinescu, occidentalismul şi antitradiționalismul fac corp 
comun cu o legitimare a statu-quo-ului social şi politic al 
României de după Primul Război Mondial. Lăsând pentru 
moment deoparte cazul lui Lovinescu, e uşor să observăm 
un lucru care nu este spus întotdeauna cu claritate atunci 
când este invocată gândirea lui Zeletin: anume, faptul că el 
nu pledează pentru modernizare la modul abstract, ci pentru 
un anumit tip de modernizare sau occidentalizare. Zeletin 
apără, împotriva detractorilor săi, strategia de modernizare 
urmată de elita politica românească, al cărei nucleu a fost 
reprezentat, înainte şi după război, de conducerea 
Partidului Naţional Liberal. Continuitatea acestei elite, din 
deceniul constituirii statului român modern (1856-1866) 
până în perioada interbelică a fost remarcabilă, iar ponderea 
liberalilor în componența sa nu a încetat să crească. 
Problema occidentalizării şi critica elitei modernizatoare ca 
agent al occidentalizării au fost, de la bun început, strâns 
corelate, iar pledoaria prooccidentală a lui Zeletin este, în 
mod corespunzător, cealaltă fațetă a unui elogiu al elitei 
occidentalizante. Tradiționalismul a reprezentat nu doar o 
expresie a scepticismului modernizator, dar şi o critică a 
partidului liberal, iar occidentalismul se prezintă, în opera 
lui Zeletin, ca o apologie a politicii aceluiaşi partid. Criticile 
antiliberale au fost exprimate de patru curente ideologice:2 


2 Z. Ornea, Sămănătorismul, Bucureşti, Minerva, 1970; Idem, 
Poporanismul, Bucureşti, Minerva, 1972; ldem, Junimea şi 
junimismul, Bucureşti, Ed. Eminescu, 1975; Ildem, Curentul 
cultural de la Contemporanul, Bucureşti, Minerva, 1977. Vezi şi 
Paul E. Michelson, „Romanian Perspectives on Romanian National 
Development”, în Balkanistica 7, 1981-1982, pp. 92-120; 

cele de dreapta, anume junimismul (conservator) şi naționalismul 
autohtonist, şi cele de stânga, anume socialismul şi poporanismul 
(forma românească a populismului est-european3). Cum 
Partidul Naţional Liberal a reprezentat prin excelenţă „puterea”, 
pe tot cuprinsul perioadei, putem desemna toate aceste curente 
intelectuale prin termenul generic de „ideologii de opoziție”, 
tratându-le ca părți componente ale „culturii critice”. Cu 
excepția socialismului, toate aceste discursuri au combinat 
critica elitei cu o poziție tradiționalistă. Pe urmele altor 
autori, Zeletin consideră că socialismul românesc este, şi el, 
un tradiționalism deghizat, şi ca atare include toate cele 
patru orientări sub aceeaşi rubrică a tradiționalismului. 
Indiferent dacă acceptăm sau nu caracterizarea socialismului 
oferită de Zeletin, este relevant că socialiştii români critică şi 
ei strategia specifică de adoptare a civilizației occidentale 
promovată de elita liberală. 

În mod obişnuit, atunci când vorbim despre occidentalismul 
lui Zeletin şi - mai inconsecvent - despre apologetica sa 
proliberală, ne raportăm la cele două cărți principale ale 
sale, apărute în 1925 (Burghezia română) şi, respectiv, 1927 
(Neoliberalismul.+ O reconstituire istorică mai atentă ne 


Alexandra Laignel-Lavastine, „Le XXe siecle roumain, ou la 
modernite problematique”, în Chantal Delsol, Michel Maslovski, 
dirs., Histoire des idees politiques de l'Europe Centrale, Paris, 
Presses Universitaires de France, 1998, pp. 563-587. 

3 David Mitrany, Marx against the Peasant. A Study in Social 
Dogmatism, New York, Collier Books, 1961 [1951]; Ghiță Ionescu, 
„Eastern Europe”, în Ghiţă lonescu, Ernest Gellner, eds,, 
Populism: Its Meanings and National Characteristics, London, 
Weidenfeld and Nicolson, 1970 [1969], pp. 97-121. 

+ Informaţiile despre viaţa şi opera lui Zeletin sunt preluate din C. 
D. Zeletin, „Ştefan Zeletin 1882-1934. Notă biografică”, în Ştefan 
Zeletin, Burghezia română, ed. de C. D. Zeletin, Bucureşti, Humanitas, 
1991 [1925], pp. 5-17; Idem, „Cronologie”, în Ştefan Zeletin, 
Neoliberalismul, ed. de C. D. Zeletin, Bucureşti, Scripta, 1992 
[1927], pp. 10-18. Vezi, de asemenea, Cezar Papacostea, Ştefan 
Zeletin. Viata şi opera, Bucureşti, Editura Autorului, 1935; Valeriu 
D. Bădiceanu, Ştefan Zeletin, doctrinar al burgheziei româneşti, 

arată că aceste două volume sunt cele mai importante secvenţe 
ale unui ciclu publicistic început în 1921 şi continuat până la 
moartea autorului în 1934. Patru din cele cinci capitole ale 
primei lucrări şi toate capitolele celei din urmă au apărut mai 
întâi, sub formă de articole, în revistele vremii. Pe lângă cele două 
cărți celebre, alte două volume mai adună articole din aceeaşi 
categorie: este vorba de broşurile Istoria socială (1925) şi 
Naţionalizarea şcoalei (1926). În aceeaşi grupă de lucrări trebuie 
aşezate două manuale pentru liceu publicate în 1930: Instrucție 
civică şi Economie politică. Multe dintre articole au rămas 
însă necolectate în volume şi nu au mai fost reeditate. 

Pe lângă cărțile menţionate mai sus, opera publicată 
a lui Zeletin mai cuprinde trei lucrări cu caracter 
filozofic - Evanghelia naturii (1915), Sextus Empiricus. Scurtă 
expunere a filozofiei sceptice (traducere şi comentariu, 1923) 
şi Nirvana. Gânduri despre lume şi viaţă (1928) — şi două cu 
caracter literar: pamfletul Din fara măgarilor (1916) şi 
fragmentul memorialistic Retragerea (1926). O serie de 
articole ar putea fi încadrate, de asemenea, în categoriile 
literaturii şi filozofiei. Observăm că, dintre ultimele cinci 
cărți menţionate, trei au apărut după pragul cronologic al 
anului 1921 la care m-am referit. Ele au fost însă scrise înainte 
de acel an şi publicate cu întârziere. Cercetând lista articolelor 
lui Zeletin constatăm că cele filozofice sau literare dispar, şi 
ele, după 1921. Astfel încât se pare că întreagă operă a lui Zeletin 
cu alt conţinut decât cel social-politic a fost redactată înainte de 
1921, după această dată preocupările politice — cvasiinexistente 
până atunci — devenind aproape exclusive. 

În afară de Burghezia română şi Neoliberalismul, Din 
țara măgarilor este singura scriere a lui Ştefan Zeletin ce s-a 
bucurat până acum de atenţie. Este şi singura care a fost 


Bucureşti, f. e., 1943; Dumitru Mureşan, Concepţia economică a 
lui Ştefan Zeletin, Bucureşti, Ed. Academiei R. S. R., 1975; Paul 
E. Michelson, „Procesul dezvoltării naționale române. Contribuţia 
lui Ştefan Zeletin”, în Anuarul Institutului de Istorie şi Arheologie 
„A. D. Xenopol” 24/1, 1987, pp. 365-374. 

raportată la imaginea convenţională a lui Zeletin, constituită 
pe baza primelor două cărți. Este foarte vizibil, chiar pentru 
un cititor neatent, că din paginile ei ne vorbeşte un autor ce 
nu şi-a conturat încă sistemul de idei care îl va face celebru. 
Dar acest autor a fost situat totuşi — de către puţinele 
comentarii ce i-au fost consacrate — în relație de continuitate 
cu cel din perioada clasică. Ironia - chiar extravagantă - a 
pamfletului din 1916 pare a fi înțeleasă ca o etapă a 
evoluției intelectuale ce conduce, în mod liniar, către 
analizele sociologice ale lui Zeletin din etapa sa matură: ea 
marchează desprinderea sa de prejudecățile naționaliste, o 
precondiţie a viitoarei sale argumentaţii occidentaliste.5 S-ar 
părea, deci, că dezvoltarea intelectuală a lui Zeletin este 
uşor de reconstituit: textele literare şi filozofice de până la 
1921 ori le pregătesc pe cele politice, apărute începând din 
acel an, ori sunt fără legătură cu ele şi trebuie privite ca 
neconcludente pentru studiul lui Zeletin ca gânditor politic. 
Cred că această concepţie despre evoluţia lui Zeletin 
este eronată. Articolul de față este o încercare de a o 
corecta. Mai precis, cred că, înainte de Zeletin, gânditorul 
politic de după 1921, trebuie să situăm nu un scriitor 
nepreocupat - sau preocupat prea puţin, sau într-un 
registru exclusiv frivol şi pamfletar - de subiecte politice, ci 
unul care abordează aceleaşi subiecte politice ce îi vor reține 
atenţia şi după 1921, exprimând însă opinii radical diferite 
în legătură cu ele. Mai potrivit decât să vorbim despre o fază 
prepolitică şi una politică în evoluţia lui Zeletin ar fi, deci, să 
distingem între doi gânditori politici Ştefan Zeletin, cel de-al 
doilea înlocuindu-l pe primul, în mod subit, în anul 1921. 


5 C. D. Zeletin, „Cuvânt înainte”, în Ştefan Zeletin, Din țara 
măgarilor, ed. de Cristian Preda, Bucureşti, Nemira, 1998 
[1916], p 17: „Între cele două scrieri, Țara măgarilor şi 
Burghezia română, se aşterne drumul dintre catagrafierea 
stărilor de fapt şi înțelegerea cauzelor acestora. Astfel, Tara 
măgarilor rămâne să apară ca un mănunchi de fişe 
documentare |...] ce-i va fi folosit operei sociologice”. 

Scrierile literare şi filozofice nu constituie o etapă 
pregătitoare pentru reflecția social-politică. Ele fac corp 
comun cu gândirea politică a primului Zeletin şi, asemeni 
acesteia, dau glas unei concepţii asupra domeniului foarte 
diferită de opiniile celui de-al doilea Zeletin. Aşa cum voi 
arăta, cele două secvenţe ale gândirii lui Zeletin se situează 
chiar în opoziție. Al doilea Zeletin îşi construieşte sistemul 
de idei ca o inversiune metodică a ideilor celui dintâi. După 
1921, Zeletin aprobă ceea ce dezaprobase până atunci, oferă 
justificări pentru lucruri considerate anterior ca 
nejustificabile, face pledoarii pentru idei pe care mai înainte 
le condamnase. Obiectul acestei intervenţii este, mai întâi, 
cel de a recupera o secvenţă a istoriei ideilor politice 
româneşti rămasă până astăzi necunoscută - cea a primului 
Ştefan Zeletin -, trasând linia de demarcație dintre cele 
două faze ale reflecției politice a autorului. Comparaţia 
dintre acestea sugerează, însă, unele consideraţii cu o 
relevanță mult mai amplă, dezvoltate în final. 


Primul Zeletin: 
un critic al Partidului Liberal 


Ştefan Zeletin s-a născut în 1882 în satul moldovean 
Burdusaci. Cu excepţia anilor 1909-1912, când s-a aflat la 
studii în străinătate - la universitățile din Berlin, Leipzig, 
Erlangen, Paris şi Oxford, studii încheiate cu un doctorat în 
filozofie la Erlangen în 1912 —, el şi-a petrecut viața, până la 
vârsta de 38 de ani (adică în 1920), în Moldova. Din 1909 a 


6 Pentru semnificaţiile multiple ale studiului biografic: Franco 
Ferrarotti, „Biography and the Social Sciences”, în Social 
Research 50: 1, 1983, pp. 57-80; Paschalis M. Kitromilides, The 
Enlkghtenment as Social Criticism. losipos Moisiodax and Greek 
Culture in the Eighteenth Century, Princeton, Princeton 
University Press, 1992, pp. 3-13. 

ocupat postul de profesor de limba germană la liceul 
Codreanu din Bârlad. În 1920 se stabileşte la Bucureşti, 
unde ocupă un post similar (predând în plus şi economia 
politică) la liceul Mihai Viteazul. În 1927 părăseşte capitala 
şi se reîntoarce în provincia natală, de această dată pentru a 
ocupa o catedră („Introducere în Filozofie şi Istoria Filozofiei 
Vechi şi Medievale”) la Universitatea din Iaşi, pe care o va 
păstra până la moartea sa prematură. Perioada 
bucureşteană a lui Zeletin a durat deci opt ani, din 1920 
până în 1927. Observăm un lucru important: scrierile 
politice care l-au făcut celebru au început să apară - şi au 
fost redactate — după mutarea la Bucureşti, iar esenţialul lor 
a fost elaborat în perioada cât a locuit în capitală, între 
1921 şi 1927. 

În 1921, atunci când - la vârsta de 39 de ani — 
apologetul Partidului Naţional Liberal publică primul text de 
acest fel,” el era autorul a două mici volume - Evanghelia 
naturii şi Din ţara măgarilor — şi al unei serii de articole. Am 
spus deja că prea puţin din ceea ce scrisese sau publicase 
până atunci are un conţinut politic explicit. Există însă 
câteva (mai precis, patru) articole ce precedă momentul 
1921 — două dintre ele fiind publicate în primele luni ale 
aceluiaşi an -— şi tratează probleme politice. Ele au apărut 
imediat după mutarea la Bucureşti, în 1920 şi 1921.8 Dacă 


7 Ştefan Zeletin, „Revoluţia burgheză în România, I: « Era nouă ». 
Dezvoltarea socială a României dela 1829 până la 1866, şi 
naşterea oligarhiei române”, în Arhiva pentru ştiinţă şi reformă 
socială 3: 2-3, 1921, pp 223-263. Articolul avea să devină 
capitolul I al Burgheziei române. 

3 Ştefan Zeletin, „Intelectualii români şi proletariatul”, în Ideea 
europeană 2: 55, 5-12 dec. 1920, pp. 2-3; Idem, „Naţionalism si 
țărănism”, în Convorbiri literare 52: 12, 1920, pp. 769-774; 
Idem, „Parlamentul fantomă. Sfârşitul unei legende”, în Ideea 
europeană 2: 59, 30 ian.-6 feb. 1921, p 2; Idem, „Capitalismul 
liberal şi politica”, în Ideea europeană 3: 69, 19-26 iunie 1921, 
p. 2. Ultimul text a apărut sub semnătura „Un intelectual mai 
bătrân”, într-un grupaj de articole consacrate cărții lui Dumitru 

prin tematică par a aparţine perioadei bucureştene, prin 
orientare aceste texte aparțin în mod vizibil perioadei 
anterioare, „provinciale”. Ele constituie dovada documentară 
pe care îmi întemeiez afirmaţia referitoare la existența 
primului Zeletin. În lumina lor, textele nepolitice ale 
aceleiaşi perioade ne apar într-o nouă lumină, ele îşi 
dezvăluie un conținut politic neexplicit, latent, imposibil de 
degajat atâta timp cât sunt abordate din perspectiva 
Burgheziei române. Articolele din 1920 şi 1921 reprezintă 
epilogul perioadei moldoveneşti - precumpănitor filozofică şi 
literară - şi prologul celei bucureştene - precumpănitor 
politică. În ele se cristalizează, devenind explicită, concepţia 
politică inițială a autorului, chiar înainte de a fi total 
abandonată şi înlocuită printr-o alta care o contrazice. 
Primul Zeletin este un autor violent polemic, iar 
obiectul criticilor sale este foarte bine individualizat. El este 
reprezentat de elita conducătoare a României, mai precis de 
Partidul Naţional Liberal, care „a guvernat mereu, chiar din 
opoziție”” de la întemeierea statului modern, supremaţia sa 
fiind zdruncinată abia de guvernarea Blocului Parlamentar 
din 1919 — o guvernare „care, de altfel, pe lângă îndrăzneală 
nu a dovedit nici putere, nici pricepere”. Reproşurile pe care 
Zeletin le face elitei liberale derivă, toate, din constatarea 
unei neconcordanţe esenţiale între pretenţii şi realitate. 
Liberalii se recomandă ca reprezentanţi ai clasei burgheze, 
agenții capitalismului în România, care acționează în sensul 
unei dezvoltări sociale româneşti după modelul societăţilor 
occidentale. Aşa-zisa burghezie românească este însă o clasă 
de birocraţi, ce îşi extrag veniturile din exploatarea bugetului 
şi a căror influență se bazează nu pe excelența economică, ci 


Drăghicescu, Evoluţia ideilor liberale, Bucureşti, Imprimeriile 
„Independenţa”, 1921. Este precedat de un articol semnat „Un 
intelectual tânăr” (pp. 1-2), şi urmat de replica lui Drăghicescu 
(pp. 2-3). _ 

9 Zeletin, „Capitalismul liberal şi politica”. In continuare, citatele 
din text provin din acest articol. 

pe manipularea aparatului de stat în propriul folos: „Temelia 
puterii |...| economice” a burgheziei național-liberale „e 
creată în chip artificial”, ea este reprezentată de „un edificiu 
economic creat prin To lite. Prin intermediul mecanismelor 
politice, liberalii controlează o industrie artificială, menținută 
în viață prin subvenţii şi protecționism. Industrie care nu 
ființează în beneficiul întregii societăți, ci în dauna imensei 
majorități a populaţiei, adică a țărănimii, ce trebuie să poarte 
în spate sarcinile fiscale aferente practicilor protecționiste: 
„Capitalismul român” este „un adevărat pensionar al 
statului: întreprinderea sa slujeşte de simplu pretext spre a 
i se acorda această pensie. Şi de acest fel e întreaga 
economie liberală: uriaşă plantă parazitară, ce a fost sădită 
pe agricultură”. Căci „nu o mai mică calamitate pentru ţara 
noastră”, spune Zeletin, „e întinsa rețea de bănci pe care ne- 
a hărăzit-o partidul liberal. Într-o evoluţie normală, 
capitalismul bancar e cel mai înalt stadiu la care ajunge 
dezvoltarea industriei. El nu creează venituri noi, ci 
dimpotrivă izvorăşte el însuşi din crearea de noi venituri. 
Unde ajunge însă o ţară, când îşi creează un capitalism de 
bancă fără a-şi deschide şi izvoare noi de venituri, aceasta a 
arătat-o Nicolas On” — celebrul economist rus aparținând de 
curentul populist - „pentru Rusia”. El „a dovedit în chip 
documentat că suprapunerea unui sistem modern de 
circulație peste o producție agricolă primitivă duce la 
completa sărăcire a ţărănimii, ale cărei ultime rezerve sunt 
pompate pe această cale în buzunarele câtorva magnați ai 
marii finanţe”. lar observaţiile lui Nicolas On referitoare la 
Rusia se verifică întru totul în cazul românesc: „Şi la noi nu 
e altfel. Necunoscătorul în materie de economie, care rătăceşte 
azi prin somptuoasele birouri ale Băncii Naţionale, puțin 
bănuieşte cât costă pe ţăranul român această luxoasă instituţie, 
împreună cu nenumăratele ei surori mai târziu venite!” 
Zeletin aprobă deci întru totul acuzaţia „ce se aduce în 
mod curent liberalilor, cum că ei amestecă politica în 
afaceri”. Şi aceasta în pofida faptului că autorul declară a 

nu fi „impotriva capitalismului ca atare” şi a nu împărtăşi 
„scrupulele” foarte răspândite „față de atmosfera culturală 
creată de capitalism”. Deşi aprobă, cum am văzut, unele 
opinii ale populiştilor, Zeletin nu îşi însuşeşte „credința 
poporanistului ruso-român asupra putinței de a « ocoli 
capitalismul »”.10 Dar, afirmă el, „nu e decât drept a releva 
că marele capital, spre a-şi justifica dreptul la viață, nu 
trebuie să ducă o viață parazitară, servind ca simplu mijloc 
de a spolia singurul izvor de venit al ţării: agricultura. 
Capitalul trebuie să trăiască din puterile sale proprii - şi 
partidul nostru liberal e încă departe de acest stadiu”. 
Această relaţie dintre economie şi politică nu a 
caracterizat societatea românească de la începuturile 
modernizării. Burghezia - sau, mai precis, pseudoburghezia 
- liberală „a luat ființă [...] sub influenţa burgheziei franceze 
după revoluţia de la 1848”. Iar tendinţa sa iniţială a fost cea 
de a se constitui într-un simplu agent al expansiunii 
economice a Occidentului, pe calea liberului schimb: 
„Dorinţa sinceră a lui I. Brătianu-tatăl era de a face din 
România un fel de colonie a Franţei. Se vede bine că pe 
atunci partidul liberal nu cunoştea încă deviza « prin noi 
înşine »”. După câteva decenii însă, „capitalismul liberal ia 
aere de independenţă faţă de capitalismul apusean, vrând 
să facă pe naivi a crede că pruncul de odinioară a crescut 
om mare şi merge de-a binelea în picioare. |...| Când 
burghezia liberală s-a întărit bine pe teren politic, ea a 
crezut că poate utiliza puterea politică pentru a deveni şi o 
forță economică”. lar mijloacele de care s-a folosit pentru a 
atinge acest scop sunt binecunoscute: „Un sistem de premii 
şi avantaje de tot felul, pe care burghezia noastră național- 
liberală, atotputernică în politică, şi le-a legiferat mereu 


10 Pentru teoria economică a populismului est-european: Mitrany, 
Marx against the Peasant; Gavin Kitching, Development 
and  Underdevelopment in Historical Perspective.  Populism, 
Nationalism and Industrialization, sec. ed., London, Routledge, 
1989, pp. 19-61, 145-153. 

singură, în dauna statului şi a ţării. [...|] Metoda nu a fost 
nicidecum originală: ea constă în aceeaşi spoliație a averii 
publice pe care a practicat-o peste tot capitalismul la 
începuturile sale”. Căci pretutindeni - adică şi în țările 
occidentale, cu o evoluţie „normală”, la care Zeletin 
raportează în repetate rânduri situația românească - „în 
acest stadiu, adică cât timp nu e în stare să meargă pe 
picioarele proprii”, producția capitalistă „e silită să recurgă 
la politică şi să-şi creeze pe această cale cât mai numeroase 
privilegii”. Ceea ce caracterizează însă România este 
amploarea fenomenului în cauză: „Aici politica a fost în aşa 
măsură întrebuințată ca mijloc de înjghebare a 
capitalismului, încât aproape a ajuns baza ei unică; dacă s- 
ar retrage « industriei naţionale » întregul aparat de avantaje 
pe care se reazămă, e mare temere că ea s-ar prăbuşi 
deodată ca un castel de cărți de carton”. 

Dacă nu poate fi caracterizată ca o burghezie 
veritabilă, elita românească poate fi descrisă ca o „oligarhie” 
de funcționari ai statului. Ea nu poate constitui însă 
fundamentul social al unui edificiu instituțional autentic 
liberal. Sistemul politic pseudoparlamentar este 
contraponderea firească a economiei pseudocapitaliste: 
„Sistemul parlamentar român a fost croit după modelul 
celui francez. Cum că în Franța acest sistem era expresia 
unei clase sociale care la noi încă nu văzuse lumina zilei, a 
clasei burgheze, aceasta n-a pricinuit multă durere de cap 
ideologilor noştri revoluționari, acele spirite cărora li se dă 
numele puţin reverenţios de « paşoptişti ». Dar se înțelege că 
în asemenea împrejurări parlamentarismul român era 
osândit să plutească în aer, fără nici o bază socială, şi să 
rămână o minciună”.|! 

O minciună „mai transparentă ca oriunde”, adaugă ce- 
i drept Zeletin. După cum capitalismul tuturor ţărilor poate 


11 Zeletin, „Parlamentul fantomă”. În continuare, citatele din text 
provin din acest articol. 

fi acuzat de a fi fost asociat la începuturile sale cu practicile 
protecționiste, tot astfel parlamentarismul - fie şi cel clădit 
pe o bază socială adecvată - nu este nicăieri în lume ceea ce 
pretinde să fie: „În adevăr, parlamentarismul nu a fost 
niciodată şi nicăieri expresia voinței naționale, ci expresia 
intereselor unei singure clase sociale, el a fost unealta 
politică prin care stăpânitorii au exploatat pe stăpâniți, 
dându-se ca organ reprezentativ al ambelor clase, în vreme 
ce de fapt el a fost făurit totdeauna prin mijloace speciale de 
către clasa stăpânitoare”. Dar, ca şi în cazul capitalismului, 
deficiențele  parlamentarismului au fost amplificate la 
proporții extreme în mediul românesc, prin comparaţie cu 
statele occidentale: „Altoit pe asemenea condițiuni” sociale 
şi economice, „parlamentul român semăna bine a 
academie pentru discuţiuni politice. EI era fabricat de fiecare 
dată” — Zeletin foloseşte trecutul pentru că, aşa cum vom 
vedea, el consideră că situaţia s-a schimbat după războiul 
mondial - „de partidul chemat « la datorie », prin metode 
administrative speciale şi foarte eficace. Odată sesiunea 
începută se discuta frumos şi se guverna în numele 
țărănimii - dar fără nici un reprezentant al țărănimii. Astfel, 
liniştea era patriarhală, nici un ales al clasei exploatate 
nefiind de față ca s-o tulbure. Se vorbea în tihnă şi se 
dormea bine”. Un indiciu clar al viciilor parlamentarismului 
românesc este reprezentat de formele violente pe care le-a 
luat conflictul social în istoria recentă a ţării: „Răscoalele 
ţărăneşti, un fenomen social de o sinistră periodicitate de la 
introducerea parlamentarismului, sunt cea mai elocventă 
osândă a acestui sistem, şi totodată dovada indiscutabilă a 
ceea ce e artificial şi nesincer în existența sa. În adevăr, 
într-o ţară cu parlamentarism normal, o clasă socială nu are 
nevoie de mijloace violente pentru a-şi spune păsurile: ea 
are putinţa de a face aceasta în parlament, prin aleşii ei. 
Numai într-o ţară unde parlamentul e pe dea-ntregul creația 
clasei stăpânitoare, cum a fost la noi, unde stăpânitorii se 
încumetează a hotări singuri de soarta stăpâniţilor, fără a 

binevoi să tolereze în adunarea legiuitoare vreun reprezentant 
real al acestora, numai acolo exploataţii se văd siliți a 
recurge la mijloace extraparlamentare, la tulburări violente, 
spre a-şi aduce durerile la cunoştinţa celor mari. Linişte în 
parlament, foc şi prăpăd în ţară, sunt cele două aspecte ale 
aceleiaşi situații sociale, atât de falsă, în care se afla țara 
noastră înainte de război. |...|] Parlamentul român a fost 
deci, şi în mediul român nici nu putea să fie [altceva], decât 
un organ de dominație a ceea ce s-a numit « oligarhie ». [...] 
Liniştea sa, în care nu se oglindea nimic din frământările 
sociale ale ţării, fiindcă exploataţii erau  ostracizați 
sistematic dintr-însul, îl arată pe față drept ceea ce era de 
fapt: areopagul august al oligarhiei, pe care muritori din 
teapa celor ce-şi câştigă viața în sudoarea frunții n-aveau 
voie să-l profaneze”.12 

Ca mulți alți autori ai vremii, Zeletin nu este 
întotdeauna precis şi consecvent în  întrebuințarea 
conceptelor. El afirmă, cum am văzut, că elita socială şi 
politică a României nu este o burghezie autentică, ci o clasă 
de birocraţi, a căror putere se bazează pe controlul statului 
şi al economiei dirijate de stat. Uneori, însă, el îi 
caracterizează pe membrii oligarhiei mai simplu, ca pe nişte 
feudali deghizați.  Aşezămintele sociale ale României, 
argumentează el, reprezintă o mixtură de feudal şi modern, 
învelişul constituțional şi instituțional burghez ascunzând 
un conţinut arhaic. „Întreaga noastră organizaţie socială”, 


12 Pentru caracteristicile parlamentarismul românesc şi est- 
european: Paul A. Shapiro, „Romania's Past as Challenge for the 
Future: a Developmental Approach to Interwar Politics”, în 
Daniel Nelson, ed., Romania in the 1980's, Boulder, Colo., East 
European Monographs, 1981, pp. 17-67; Nicos P. Mouzelis, 
Politics in the Semi-periphery: Early Parliamentarism and Late 
Industrialisation in the Balkans and South America, Basingstoke, 
Houndmills, 1986; Mattei Dogan, „Romania, 1919-1938”, în 
Myron Weiner, Ergun Ozbudun, eds., Competitive Elections in 
Developing Countries, Durham, Duke University Press, 1987, 
pp. 369-389. 

spune Zeletin, „a purtat un caracter strict feudal, înainte ca 
şi după împroprietărirea de la 1864. Deosebirea e numai că 
înainte acest caracter era limpede, pe când după această 
dată el a fost mascat de minciuna democraţiei 
parlamentare. De o parte o clasă restrânsă de proprietari 
latifundiari, de alta o imensă clasă de ţărani, proprietari 
pitici, ce în fiecare vară se obişnuiseră a se vedea scoşi cu 
jandarmii la munca moşiilor boiereşti: iată temelia socială a 
parlamentarismului român, un aşezământ a cărui 
funcționare presupune existența de oameni liberi”. 

Mult mai des însă, după ce neagă oligarhiei caracterul 
autentic burghez, el foloseşte tocmai termenul de 
„burghezie” pentru a o desemna. Pe baza comparațţiei cu alți 
autori ai epocii, putem spune că burghezia este, în accepțiunea 
lui Zeletin, acea parte a oligarhiei birocratico-feudale fără 
origini boiereşti şi pentru care controlul asupra instituțiilor 
financiare şi a industriei constituite pe baze etatiste a 
devenit mai important, ca sursă de venituri şi putere, decât 
averea funciară. „În actuala noastră situaţie politică” — adică, 
în urma dispariției Partidului Conservator - „burghezia a 
rămas fără nici un adversar serios”, constată astfel Zeletin 
în 1920.15 lar „această stare de dezechilibru social |şi] 
politic, în care o ţară întreagă e la discreţia unui mic grup 
de financiari, nu poate fi spre bine”. E nevoie de o 
contrapondere a burgheziei şi — fireşte — a partidului liberal, 
ce acționează ca organizația politică a acestei categorii 
sociale. Din păcate însă, constată Zeletin, „Partidul 
Poporului, care în viața noastră publică a debutat ca o 
eroică reacție împotriva burgheziei, a sfârşit printr-o 
completă capitulare, resemnându-se să joace rolul de 
paratrăsnet politic al grupărilor capitaliste. Partidul 
socialist, singurul adversar firesc al burgheziei, e încă prea 
slab, iar şefii săi s-au arătat mai prejos de chemarea lor 


13 Zeletin, „Naţionalism şi ţărănism”. În continuare, citatele din 
text provin din acest articol. 

politică”. Salvarea nu poate veni decât de la „grupările 
naționaliste şi țărăniste. Menirea lor [...| e de a lumina 
țărănimea asupra intereselor ei şi a o apăra împotriva 
burgheziei orăşeneşti. Altfel votul obştesc nu va aduce o 
schimbare de seamă în dezvoltarea [...] politică” a României, 
el nu va afecta cu nimic, adică, supremația oligarhiei: „Clasa 
burgheză, atât de restrânsă la noi, cu un rol aproape nul în 
producția naţională, rămânând fără nici un adversar bine 
organizat, va putea păstra înainte acea supremație politică, 
pe care o exercitează de peste o jumătate de veac”. Încă o 
dată, este vorba aici nu despre o burghezie autentică, a 
cărei legitimitate în calitate de clasă conducătoare ar fi 
trebuit să se bazeze tocmai pe rolul său esenţial în sporirea 
avuției naționale, ci despre o „burghezie de stat” bugetivoră 
şi parazitară. 

Ostil burgheziei, primul Zeletin este în schimb, aşa 
cum rezultă din cele spuse până acum, un iubitor al 
țărănimii şi un adept al caracterizării sale — în tradiţia lui 
Titu Maiorescu - drept „singura clasă reală” a societăţii 
româneşti. El nu găseşte nimic „mai îngrijorător decât lipsa 


unui puternic partid naţional țărănesc”. „Ceea ce, în 
împrejurările” de după război, „contribuie încă la 
împestrițarea vieţii |...] politice” româneşti, „care şi fără 


aceasta este destul de tulbure, este”, după Zeletin, tocmai 
„coexistența unei multiplicități de grupări naţionaliste şi 
țărăniste”. Un fapt deplorabil, căci, pe de o parte, „ideea 
naționalistă ca şi cea țărănistă nu poate fi decât una 
singură”. lar pe de altă parte, „din considerarea evoluţiei 
noastre social-politice reiese |...] că amândouă aceste idei au 
acelaşi substrat social”. Cu toate acestea, „contopirea 
tuturor fracțiunilor naționaliste-țărăniste într-o singură 
grupare puternică pare un eveniment destul de îndepărtat, 

deşi oarecare începuturi în această direcţie arată că în cele 
din urmă el va trebui să se înfăptuiască”.1+ 

Ţărănismul este indicat de Zeletin ca forța sortită să 
domine viața politică românească în viitorul apropiat. El 
este de admirat pentru francheţea intempestivă cu care s-a 
impus, în primele luni de după război. „Dintre partidele 
noastre, ce-şi zic « de ordine »”, observă Zeletin cu admiraţie, 
„singură fracțiunea ţărănistă din vechiul regat a avut 
curajul să se mărturisească organ de luptă de clasă”. E 
astfel „de prisos a discuta asupra esenței politice a acestei 
grupări, căci ea a avut lăudabila sinceritate de a şi-o 
mărturisi singură: partidul țărănist e organul politic de 
apărare a intereselor clasei ţărăneşti. |...| Născut peste 
noapte, după expresia bine cunoscută, țărănismul e totuşi 
destinat să devină cea mai formidabilă forță politică la noi în 
țară. Când se va realiza acest eveniment politic, aceasta 
atârnă numai de priceperea şi graba cu care şefii ţărănişti 
vor izbuti să organizeze clasa țărănească şi să-i deştepte 
conştiinţa intereselor ei deosebite. E firesc că acest curent 
nu se putea naşte înainte de votul obştesc. Căci o clasă 
socială nu se poate organiza în partid politic decât după ce 
capătă egalitate politică. lată de ce țărănismul s-a născut 
brusc a doua zi după votul obştesc, spre marea surprindere 


14 În exegeza istorică românească a persistat o ambiguitate în 
legătură cu relația dintre direcția ideologică poporanist- 
țărănistă şi cea a naționalismului tradiționalist al grupării 
sămănătoriste: vezi, de exemplu, H. Sanielevici, Poporanismul 
reacţionar, Bucureşti, Socec, 1921; Dan Smântânescu, Mişcarea 
sămănătoristă: studiu  istoric-literar, Bucureşti, Tipografia 
„Bucovina” |. E. Torouţiu, 1933. Este totuşi larg răspândită 
tendința de a considera ca „un loc comun al istoriei literaturii 
române faptul de a face o deosebire între spiritul conservator, 
romantic, de dreapta al revistei Sămănătorul, şi spiritul liberal- 
progresist, realist, de stânga, al Vieţii româneşti: vezi Sorin 
Alexandrescu, „Populism şi burghezie: România la începutul 
secolului XX”, în Privind înapoi, modernitatea, trad. de Mirela 
Adăscăliței et al., Bucureşti, Univers, 1999, p. 93. 

a tuturor celor suferinzi de miopie social-politică. Aceştia îşi 
închipuiau cu naivitate că masa imensă a țărănimii se va 
lăsa dusă înainte de cele două partide « istorice », 
reprezentante ale unor clase sociale modeste”. 

Zeletin alătură astfel termenii „naţional” şi „țărănesc”, 
cu mult înainte ca asocierea lor să fie consacrată prin 
apariția unui partid cu această titulatură. O face nu întâmplător, 
ci în virtutea felului cum înțelege mişcarea țărănistă, în 
legătură cu întreaga istorie a curentelor ideologice româneşti. 
Țărănismul este, pentru el, doar o nouă fațetă a vechii 
ideologii a naţionalismului. Înrudirea celor două curente de 
idei - în fapt, identitatea dintre ele — este însă mascată de 
istoria sinuoasă a naţionalismului românesc, astfel că Zeletin 
îşi propune să o dezvăluie printr-o analiză a acestei istorii. 

„Naționalismul român”, explică Zeletin, „s-a născut ca 
o mişcare de reacțiune împotriva burgheziei.!5 După 
revoluția de la 1848, când o mână de boieri şi cărturari au 
început să introducă la noi, fără nici o alegere, aşezămintele 
burgheziei franceze, amenințând astfel să înăbuşe dezvoltarea 
liberă a spiritului român, naționaliştii au crezut că trebuie 
să ia o atitudine opusă. Ei au făcut front împotriva invaziei 
aşezămintelor străine, cerând înlocuirea lor cu instituții 
izvorâte din ceea ce e specific sufletului român”. Deşi „a 
început în câmpul culturii şi a păstrat mereu caracterul 
predominant de curent cultural”, naționalismul „nu putea 
să rămână exclusiv în sferele teoriei, dacă vroia să aibă vreo 
înrâurire socială. [...| Şi [...] nu e nevoie de multă 


15 Pentru problema rădăcinilor sociale ale naționalismului 
est-european: Peter F. Sugar, „External and Domestic Roots of 
Eastern European Nationalism”, în Peter F. Sugar, Ivo J. 
Lederer, eds., Nationalism in Eastern Europe, Seattle, The 
University of Washington Press, 1969, pp. 3-54; Miroslav 
Hroch, Social Preconditions of National Revival in Europe, trans. 
by Ben Fowkes, Cambridge, Cambridge University Press, 1985. 
Un titlu recent: Marco Dogo, Guido Franzinetti, eds., Disrupting 
and Reshaping: Early Stages of Nation-buiding in the Balkans, 
Ravenna, Longo Edittore, 2002. 

pătrundere, spre a înțelege că o mişcare îndreptată 
împotriva burgheziei noastre naţional-liberale, trecând de la 
teorie la practică, trebuia să se contopească cu adversarul 
politic firesc al burgheziei: cu partidul conservator al marilor 
proprietari de pământ. Astfel la începuturile sale găsim 
naționalismul român în strânsă legătură cu conservatorismul. 
În tabăra conservatoare apar reprezentanţii de elită ai ideii 
naţionaliste, spirite ce sunt în acelaşi timp şi corifeii mişcării 
noastre culturale: Eminescu, Maiorescu, dnii S. Mehedinți, 
C. Rădulescu-Motru, precum şi dl. N. Iorga, la începutul 
vieții sale politice”, Şi „dl. P.P. Negulescu”, cel care 
„incercase chiar la o vreme să dea o bază sociologică 
ştiinţifică atitudinii naționaliste conservatoare, ridicând 
într-un studiu de revistă, împotriva spiritului revoluționar al 
burgheziei române, concepţia evoluției organice a 
societăţilor. [...] În acest timp, ideea naționalistă se 
confunda cu ideea conservatoare. De o parte şi de alta se 
imputa burgheziei național-liberale că societatea nu se 
dezvoltă prin salturi sau rupturi cu ea însăşi, ca aceea pe 
care o îndeplinise la noi acest partid de la 1848 încoace: 
societatea se dezvoltă în chip spontan din trecutul ei 
propriu”. lar „în forma sa cea mai limpede găsim 
naționalismul român la acel spirit, pe care azi îl privesc toţi 
ca protagonistul acestei mişcări: la Eminescu. În articolele 
sale se află toate elementele după care s-a îndrumat în 
urmă curentul naţionalist”. 

Inițial, naționalismul a căpătat deci o nuanţă aristocratică, 
fiind asociat cu Partidul Conservator. Dar „îndrumarea 
curentului naționalist spre lagărul conservator, deşi o 
necesitate politică la început, a fost totuşi spre marea sa 
daună. Înainte de toate, în această ipostază el nu se putea 
impune atenţiei publice ca o mişcare proprie. [...] Apoi, unirea 
naționaliştilor cu conservatorii avu ca urmare răspândirea 
unanimă a credinței că naționalismul ar fi în chip necesar 
retrograd. |...| Dar împotriva unei asemenea prejudecăţi 
trebuie să se ridice orice om luminat”. Condamnarea 

naționalismului ca intrinsec reacționar se datorează unei 
confuzii foarte răspândite între „două concepţii diametral 
opuse ale naționalismului, provenite din îndoitul înțeles a 
ceea ce desemnăm prim cuvântul « naţiune ». Pentru unii 
națiunea înseamnă o anumită formă de organizare socială: a 
răsturna această organizaţie înseamnă, în acest caz, a fi 
duşman al națiunii. Acesta e patriotismul burghez al 
partidelor național-liberale şi, în genere, al tuturor spiritelor 
conservatoare. Pentru aceştia națiunea se identifică cu 
organizarea ei în stăpâni şi stăpâniţi. [...] Ar fi grotesc”, 
crede Zeletin, „să atribuim naţionalismului român o 
asemenea concepţie naționalistă, câtă vreme el a luat ființă 
tocmai în lupta cu burghezia eterogenă de sufletul românesc”. 
După cealaltă concepţie „națiunea înseamnă un anumit 
suflet obştesc, cristalizat în anumite aşezăminte culturale. 
A-ţi iubi națiunea înseamnă atunci a apăra dezvoltarea 
liberă a acestui suflet, existența acestor aşezăminte, fără a 
le face să atârne de organizaţia socială, pe care o îmbracă 
națiunea într-o epocă sau alta. Se pare că această 
concepţie, în totul democratică, e aceea ce corespunde mai 
mult spiritului naționalismului român. Căci acesta nu s-a 
născut cu scopul de a apăra o anume organizaţie socială 
română, ci de a apăra spiritul român ameninţat de a fi 
înăbuşit prin încătuşarea sa în aşezăminte străine”. 

„Alianţa [...] cu clasa boierească a fost” deci, pentru 
naționalismul românesc, „numai o urmare a situației 
politice”. El se democratizează acum şi apare, după război, 
sub înfăţişarea ţărănismului: „Dealtfel, încă înainte de 
distrugerea celor din urmă resturi ale clasei boiereşti prin 
desființarea marii proprietăţi, cea mai numeroasă fracțiune 
naționalistă se  desprinsese de partidul conservator, 
îndrumându-se spre clasa țărănească. [|...] Cu mult înainte 
de naşterea partidului țărănist ca grupare politică, 
țărănismul ca orientare artistică |şi] culturală alcătuia 
trăsătura predominantă a naționalismului, în noua sa fază 
de viață proprie. Cel ce urmăreşte însă curentul naționalist 

în dezvoltarea sa pricepe lesne că conservatorismul, ca şi 
antisemitismul, nu sunt caractere inerente firii sale, ci 
trăsături vremelnice, provenite din alianțe temporare, 
politice sau personale. Asemenea alianțe au făcut 
naționalismului mai mult rău decât bine, aruncând asupra 
sa culori false şi făcând astfel să se întunece adevărata sa 
esență”. Odată îndepărtate  măştile sale episodice, 
naționalismul român se dezvăluie ca „un curent cultural şi 
social-politic ce are ca parte negativă lupta împotriva 
burgheziei de la oraşe, iar ca parte pozitivă apărarea 
manifestărilor sufletului român, a tradiţiilor române, cărora 
se dă ca temelie socială la început clasa boierească, [iar] în 
faza din urmă clasa țărănească”. E nevoie ca toate forțele ce 
se opun oligarhiei să se strângă în jurul mişcării țărăniste, 
ea fiind moştenitoarea tuturor formelor de protest anterioare 
față de politica oligarhiei şi singura ce are şanse reale să 
disloce de la cârma statului elita liberală. 

Aprecierea pozitivă a naționalismului „de stânga” 
țărănist se extinde astfel, la Zeletin, într-o apreciere 
retrospectivă la fel de favorabilă a naționalismului „de 
dreapta” anterior. Tot astfel cum priveşte țărănismul ca — în 
mod esenţial - o formă de naționalism, el nu distinge între 
ideologia conservatoare a Junimii şi formele de gândire 
naționalistă unde dimensiunea tradiționalismului apare ca 
mai accentuată. El le priveşte pe toate ca pe nişte variații ale 
binecunoscutelor idei de „specific naţional” şi de „evoluţie 
organică”, precum şi ca pe expresii ale unei reacții legitime 
împotriva modernizării imitative. „Între naționalism” — noțiune 
ce cuprinde, pentru el, şi curentul junimist — „şi ţărănism 
nu e nici o deosebire”, poate conchide astfel Zeletin. Dacă 
acceptăm că „individualitatea unei mişcări politice e 
determinată: a) de interesele clasei sociale pe care se 
reazămă şi b) de atitudinea pe care o ia față de clasele 
potrivnice”, atunci, „sub amândouă aceste raporturi, între 
naționalism şi țărănism nu s-a găsit nici o deosebire: şi 
unul şi altul se altoiesc pe clasa țărănească, ale cărei 

interese le apără împotriva aceluiaşi adversar, botezat cu 
numele de « oligarhie ». În ceea ce priveşte înţelesul acesteia 
din urmă”, înainte de război „ar fi putut fi oarecare 
divergențe între cele două curente. Naționalismul se 
îndreaptă, potrivit cu tradiția sa de naştere, împotriva 
oligarhiei  burghezo-liberale, în vreme ce țărănismul, 
ascultând şoapta durerilor de veacuri, vizează oligarhia 
marilor proprietari, vechii aliați ai naționaliştilor”. Dar, 
„după ştergerea clasei [...] boiereşti, în cele din urmă ale 
sale rămăşiţe, rămâne în fața țărănimii un singur potrivnic: 
oligarhia burgheză  naţional-liberală. Orice grupare 
țărănească va trebui să lupte împotriva acesteia”. 

Primul Zeletin nu se înfăţişează ca un autor foarte 
original. Ideile sale ne sună chiar extrem de familiar. În 
gândirea sa se intersectează cele mai importante teme ale 
culturii critice româneşti, adică ale ideologiilor definite prin 
opoziție față de practicile politice ale elitei modernizatoare 
liberale. Ideea „evoluției organice” a fost, astfel, tema 
centrală a junimismului şi a naționalismului - chiar dacă a 
căpătat conotaţii diferite în fiecare din aceste două curente 
intelectuale.16 Caracterizarea societății româneşti ca un 
amestec de elemente feudale şi burgheze a fost comună 
tuturor celor patru ideologii, dar a căpătat formularea cea 
mai elaborată în gândirea socialistă, unde fenomenul a fost 
descris prin termenul de „neoiobăgie”.!” Tot o temă comună 
tuturor ideologiilor critice a fost cea a substituirii burgheziei, 
ca principal agent al modernizării, de către o clasă 
birocratică - sau o „oligarhie” — recrutată inițial din rândurile 
boierimii, dar în interiorul căreia balanţa se înclină treptat 
în favoarea elementelor de origine nenobiliară. După cum 


16 Ornea, Junimea şi junimismul;, ldem, Sămănătorismul. 

17 Ornea, Curentul cultural de la Contemporanul; Idem, Opera lui 
C. Dobrogeanu-Gherea, Bucureşti, Cartea Românească, 1983; 
Michael Kitch, „Constantin Dobrogeanu-Gherea and Rumanian 
Marxism”, în The Slavonic and East European Review 55: 1, 
1977, pp. 63-89. 

universal răspândită printre criticii sociali este caracterizarea 
acestei categorii sociale ca „parazitară” şi „bugetivoră”. O 
temă de mare răsunet a fost şi cea a industriei artificiale 
construite în dauna economiei ţărăneşti, idee dezvoltată în 
special de poporanism şi țărănism.18 

Mai importantă decât toate aceste motive intelectuale 
disparate este însă prezenţa, în chiar centrul sistemului de 
idei al primului Zeletin, a ceea ce am putea numi principiul 
lor generator: ideea fundamentală ce serveşte ca fundament 
şi referință pentru toate criticile specifice la adresa 
modernizării imitative. Este vorba de ideea „formelor fără 
fond”, ce se face simțită - deşi nu apare niciodată în chiar 
această formulare - în fundalul fiecărei pagini. Pentru 
Zeletin, la fel ca pentru mulţi alți critici ai elitei care l-au 
precedat, fenomene ca politica oligarhică, agricultura 
semifeudală sau industria artificială sunt tot atâtea 
simptome ale unei singure maladii sociale. lar formula 
„formelor fără fond” reprezintă cel mai potrivit diagnostic al 
acestei maladii. Pentru toate ideologiile de opoziţie, 
dezvoltarea socială românească este distorsionată în raport 
cu o normă reprezentată de evoluția socială a ţărilor 
occidentale. lar distorsiunile au rezultat din adoptarea 
precipitată, greşită sau incompletă a formelor civilizaţiei 
occidentale, în lipsa unui fond social, economic şi cultural 
corespunzător. Impusă de Junimea, ideea formelor fără fond 
este deseori atribuită junimismului în exclusivitate. Ea 
trebuie să fie privită însă ca un cadru intelectual ce a 
cuprins întreaga dezbatere ideologică românească, din anii 
1860 până la instaurarea comunismului.!? Până în deceniul 


18 Ornea, Poporanismul;, Idem, Țărănismul. Studiu sociologic, 
Bucureşti, Ed. Politică, 1969; Michael Kitch, „Constantin Stere 
and Rumanian Populism”, în The Slavonic and East European 
Review 53: 131, 1975, pp. 248-271. 

19 Un titlu recent: Constantin Schifirneț, Formele fără fond, un 
brand românesc, Bucureşti, Comunicare. ro, 2007. Pentru 
anticipările ideii, vezi Adrian Marino, „Din istoria teoriei « formă 

al şaptelea al secolului al XIX-lea, occidentalizarea a fost 
privită în general ca un fapt de la sine înțeles şi 
neproblematic. Ea este descoperită ca o provocare 
intelectuală în acel deceniu de către junimişti, iar 
terminologia „formei” şi „fondului” este semnul acestei 
conştientizări: problema modernizării româneşti va fi 
abordată, de acum înainte, în termenii relației dintre formele 
occidentale şi fondul indigen. Toate cele patru ideologii de 
opoziție descoperă, la rădăcina relelor societății româneşti, o 
neconcordanţță între cele două elemente ale relației. 
Exponențţii fiecărui discurs înțeleg fenomenul în felul lor şi 
propun strategii specifice pentru reajustarea dintre arhaic şi 
modern, occidental şi românesc. Junimiştii şi poporaniştii 
pledează, astfel, pentru ceea ce putem numi strategii de 
modernizare  „circumspectă”, ca opuse modernizării 
„entuziaste” promovate de liberali. Naţionaliştii cred că 
recuperarea unei părți a tradiției româneşti, erodată în 
urma contactului cu Occidentul, este deopotrivă posibilă şi 
necesară. lar  socialiştii pledează pentru continuarea 
occidentalizării, de această dată fără jumătăţile de măsură 
vinovate pentru distorsiunile regimului neoiobag. 

Critica socială20 a primului Zeletin se prezintă, deci, ca 
o altă variațiune pe binecunoscuta temă a formelor fără 
fond. Am văzut că el nu distinge în mod clar între cele patru 
ideologii de opoziţie, plasându-le pe trei dintre ele — junimismul, 
naționalismul şi ţărănismul (poporanismul) — sub aceeaşi 
rubrică. Însă, chiar fără a fi perfect conştient de sursele lor 


fără fond »”, în Pentru Europa. Integrarea României. Aspecte 
ideologice şi culturale, laşi, Polirom, 1995, pp. 191-198. 

20 Pentru o caracterizare a gândirii politice est-europene ca 
dominată de vectorii „criticii culturale” şi „criticii sociale”, vezi 
Paschalis M. Kitromilides, „The Enlightenment East and West: a 
Comparative Perspective on the lIdeological Origins of the 
Balkan Political Traditions”, în Enlightenment, Nationalism, 
Orthodoxy. Studies in the Culture and Political Thought of 
South-Eastern Europe, Aldershot, Variorum, 1994, pp. 51-70; 
Idem, The Enlightenment as Social Criticism. 

diferite, Zeletin se face ecoul principalelor idei ale culturii 
critice. Spre deosebire de reprezentanţii celor patru ideologii, 
pentru Zeletin critica elitei liberale reprezintă punctul final 
al întregii argumentațţii. Ea nu este un preambul pentru 
formularea unei filozofii sociale specifice şi nu are conotații 
„de stânga” sau „de dreapta”. Din cuprinsul discursurilor 
politice româneşti ale epocii, el a decantat esențţialul 
sociologiei critice, lăsând sub semnul întrebării remediile şi 
propunerile de reformă.2! Primul Ştefan Zeletin nu aparține 
de nici unul dintre cele patru curente ideologice, ci se 
situează la intersecţia lor. El interiorizează dimensiunea lor 
analitică, fără a-şi însuşi dimensiunea prescriptivă. 

Dincolo de această diferență de ordin general, există 
câteva aspecte de detaliu care îl individualizează pe Zeletin în 
raport cu alți autori, anteriori sau contemporani, ce abordează 
subiecte politice. Mai întâi, argumentațţia sa este animată de 
un puternic simțământ al urgenţei. Până la reforma electorală, 
spune el, oligarhia română se străduia — şi îşi putea permite - să 
păstreze măcar aparențele parlamentarismului. Dar „votul 
obştesc a coborât parlamentul român din cer pe pământ. 
Liniştea s-a sfârşit, conflictele sociale de clasă se descarcă 
în incinta sa în zgomotoase ciocniri politice”.22 Deşi masele 
sunt uşor manevrabile datorită nivelului lor scăzut de 
instrucție, deşi țărănimea „e încă destul de înapoiată sub 
raportul intelectual spre a-şi cunoaşte bine interesele sale 
specifice |şi] a deosebi prietenii de duşmani”, iar „în aceste 
împrejurări oligarhia mai poate încă obţine o majoritate, 
totuşi ţăranii s-au dovedit în măsură a-şi strecura în 
parlament un impunător număr de reprezentanţi reali ai 
nevoilor lor. Aceasta a trebuit să desfăşoare înaintea ochilor 
stupefiați ai « stăpânitorilor fără de drept ». o privelişte pe 


21 Menţionate foarte în treacăt, ideile politice din această perioadă 
ale lui Zeletin au putut fi caracterizate ca „de factură țărănistă”: 
Mureşan, Concepţia economică a lui Ştefan Zeletin, p. 18. 

22 Zeletin, „Parlamentul fantomă”. În continuare, citatele din text 
provin din acest articol. 

cât de neaşteptată, pe atât de penibilă. Ei, care erau 
obişnuiţi să mânuiască parlamentul numai cu mişcările 
degetului magnetic, acum se văzură salutați cu apostrofe 
din cele mai drastice, cu insulte din cele mai triviale”. 
Confruntată cu pătrunderea maselor în arena politică, 
„oligarhia |...] făcu descoperirea că cu asemenea parlament 
nu e în stare să guverneze: el trebuia decapitat”. Ceea ce s-a 
şi făcut, „prin autorizarea dată guvernelor de a legifera prin 
decrete”, încă din perioada refugiului de la laşi al 
parlamentului, în timpul războiului mondial. Deşi starea de 
necesitate creată de război a dispărut, „preţioasa măsură a 
fost păstrată şi aplicată până în ziua de azi cu religiozitate. 
Cu aceasta, parlamentul a încetat de fapt de a mai trăi, 
puterea legiuitoare a trecut împreună cu cea executivă 
asupra guvernelor. Ultima aparență de democraţie a 
dispărut, ne aflăm în plină perioadă de dictatură, pe care 
nimeni nu îşi mai dă silința să o mascheze”, afirmă 
apocaliptic Zeletin în 1920. Abolirea regimului parlamentar 
într-un stat modern nu e, desigur, „un fenomen politic unic: 
s-a mai întâmplat şi altă dată, şi în alte părți. Fapt unice 
însă că |in România| nimeni nu pare a-i simți lipsa. Aceasta 
e tocmai cea mai splendidă dovadă că el n-a existat 
niciodată, a fost o irealitate politică - o fantomă”. Au 
dreptate deci cei care, comentând ultimele evenimente, 
înclină „să salute cu mulțumire sfârşitul unei ere de 
minciună”. Parlamentarismul românesc „a fost adus din 
afară şi sădit pe o clasă de țărani iobagi — plantă exotică în 
mediu vitreg”. Încă o dată, „ceea ce a lipsit şi lipseşte” 
acestei instituţii este o „bază socială reală. În trecutul 
[românesc] nu s-a ivit [|...] o clasă setoasă de libertate, care 
să-şi cucerească parlamentul pe baricadă şi să fie gata 
oricând a-şi vărsa sângele pentru dânsul”. În consecinţă, 
„cât oligarhia a putut guverna cu el, l-a tolerat; când însă el 
a voit să-şi ia in serios rolul de a controla guvernul 
oligarhic, aceasta l-a desființat”. O schimbare de suprafață, 
căci „lucrurile merg ca şi mai înainte”. Oricum, „libertățile 

n-au existat pentru |clasele| pe care se reazămă întreaga |...| 
societate [românească] decât pe hârtie. În realitate a existat 
zapciul, sub deosebite metamorfoze. Acum se vede că ele 
incomodează şi pe hârtie. Şi parlamentul român tinde să-şi 
râdă până la capăt de menirea sa istorică, îngăduind să fie 
şterse şi de aici”. 

În al doilea rând, Zeletin, în acea perioadă un 
intelectualul marginal încadrându-se perfect în descrierea 
făcută de Eminescu „proletarilor condeiului”, adoptă o 
atitudine (autojcritică față de condiţia intelectualului în 
România, de unde nu lipsesc ciudate accente revoluționare. 
În trecut, spune el, intelectualii au beneficiat de pe urma 
politicii birocratice şi oligarhice. Căci boierimea occidentalistă 
de la 1848 care, într-o ţară cu „dezvoltare normală |...] ar fi 
găsit sprijinul firesc în clasa burgheză”, a fost silită, datorită 
inexistenței unei burghezii autohtone, să caute un aliat în 
intelighenţie. [...|] Purtătorii ideilor apusene fură nevoiți să 
caute alianța cu tânăra clasa intelectuală, care pe atunci se 
afla în proces de ridicare”.23 Iar intelectualii s-au raliat 
proiectului reformator, deoarece transformările instituționale 
deschideau un debuşeu enorm pentru competențele lor 
funcționăreşti: „Aceşti oameni, fără un alt avut decât cunoştinţele 
lor, erau duşmanii fireşti ai privilegiilor boiereşti, care le 
îngrădeau calea către singura carieră pentru care erau 
chemaţi: funcționariatul. Prin puterea împrejurărilor, ei 
deveniră [|...] aliaţii fireşti ai apostolilor ideilor liberale din 
Apus”. lar când entuziasmul revoluționar al celor din urmă 
a lăsat loc cinismului oligarhic, intelectualii s-au adaptat 
noilor condiţii. Ei au constituit eşalonul inferior al oligarhiei 
şi se fac vinovaţi pentru deplorabila inflație birocratică: 
„Astfel, la obârşia României moderne, clasa |...]| intelectuală 
apare în strânsă legătură de interese cu făuritorii oligarhiei”. 
Şi „până la izbucnirea războiului, intelectualii n-au avut 


23 Zeletin, „Intelectualii români şi proletariatul”. În continuare, 
citatele din text provin din acest articol. 

prilej serios să rupă această legătură”. E drept că „oligarhia 
lua mereu partea leului din buget, dar după ea însăşi toată 
grija era îndreptată spre intelectuali, clasă care” — precizează 
încă o dată Zeletin - „la noi se confundă cu funcţionarii”. Se 
poate spune chiar că importul de forme instituționale — 
„transplantarea fără orice critică şi măsură a instituţiilor 
apusene” — a răspuns cererii sociale a multiplicării slujbelor 
în aparatul de stat, deci n-a fost „decât mijlocul de a crea 
noi situații pentru intelectuali. Oligarhia s-a arătat aliata 
credincioasă a intelectualilor, fericindu-i în aşa abuzivă 
măsură cu burse, lefuri şi pensii, încât s-a putut spune că 
românul se naşte bursier, trăieşte lefegiu şi moare pensionar. 
La ce aparat funcționăresc birocratic, în totală disproporție cu 
mijloacele noastre bugetare, am ajuns cu acest sistem, ne e azi 
sub ochi”, exclamă Zeletin cu speranța că reprezentanții 
breslei sale îi vor împărtăşi amărăciunea autocritică.24 
Pentru că „dezvoltarea |...] socială” românească „a pus 
pătura intelectuală într-o legătură mai strânsă cu clasa 
stăpânitoare decât în statele cu evoluţie normală”, membrii 
intelighenţiei autohtone „au căpătat o mândrie de clasă, 
socotindu-se ca o nouă specie de privilegiați”. lată, însă, că 
„împrejurările create de război sunt de natură a nimici 


dragostea veche între intelectuali şi clasa [...] stăpânitoare”. 
Speculând dificultăţile reconstrucției ca pe „un minunat 
prilej de nemaipomenite afaceri, |...] guvernele [...] oligarhice 


nu numai că opresc scăderea prețurilor, ci le urcă 
necontenit. Dar în vreme ce această urcare fantastică aduce 
sume fabuloase în buzunarul oligarhilor şi al fericiților 
protejaţi, ea face imposibilă viața funcționarilor, reduşi la o 
sumă lunară fixă. Orice încercare de a remedia acest 
neajuns s-a dovedit neeficace” şi devine tot mai clar că, „de 
fapt, acest rău nu mai poate fi înlăturat în interiorul 


24 Un bilanţ internațional al abordărilor privind sociologia istorică 
a intelectualilor: Charles Kurzman, Lynn Owens, „The Sociology 
of Intellectuals”, în Annual Review of Sociology 28, 2002, 
pp. 63-90. 

vechiului sistem, ci numai printr-o schimbare de sistem”. O 
asemenea transformare politică radicală „ar avea ca 
urmare”, cum uşor se înțelege, „o sensibilă uşurare a 
buzunarelor oligarhiei”. Nu ne putem deci aştepta ca 
impulsul pentru ea să vină de la oligarhie, „din bunul temei 
că istoria nu dă încă pildă de vreo clasă stăpânitoare care 
şi-ar vâri mâinile în pungă de bună voie”. Oligarhia „trebuie 
să fie silită la această măsură” prin mijloace revoluționare 
„Şi pentru aceasta intelectualii nu au nici un mijloc. Căci ei, 
favoriţii de până ieri ai oligarhiei, nici nu s-au gândit să se 
organizeze pentru luptă”. 

Până de curând, intelectualii români erau obişnuiţi să 
privească „muncitorimea de sus”. După război însă, soarta 
lor „a ajuns tragică. Ei duc o viață mai nenorocită decât 
muncitorimea. Leafa lunară a unui profesor universitar |...] 
o câştigă un chelner, un mecanic sau un şofeur în câteva 
zile”. Străbătută de „un suflu de revoltă”, intelectualitatea 
începe să înțeleagă că singura şansă de a-şi îmbunătăți 
condiția este de a deschide lupta pe față cu oligarhia pe 
calea grevei în stil muncitoresc:25 „În acest sens trebuiră să 
fie îndemnați intelectualii îndeosebi de constatarea că 
singurii funcționari ce au izbutit să-şi asigure o viață 
suportabilă - ceferiştii —- au bătut tocmai această cale: de 
câte ori revendicările lor au fost respinse, ei n-au stat să 
discute pe baza noțiunilor de morală şi dreptate, ci au 
declarat grevă”. În confruntarea cu oligarhia, se pare că 
intelighenţia nu are altă şansă de victorie decât o „grevă 


25 Atmosfera revoluționară a anilor respectivi a fost invocată, cel 
mai adesea, pentru a se explica eşecul temporar al 
comunismului şi geneza fascismului: vezi Lucien Karchmar, 
„Communism in Romania 1918-1921”, în Ivo Banac, ed., The 
Effects of World War I: The Class War after the Great War: The 
Rise of Communist Parties in East Central Europe, 1918-1921, 
Boulder, Colo., East European Monographs, 1983, pp. 127-187; 
Irina Livezeanu, „Fascists and Conservatives in Romania: Two 
Generations of Nationalists”, în Martin Blinkhorn, ed., Fascists 
and Conservatives, London, Unwin Hyman, 1990, pp. 218-239. 


SV 


generală a întregii funcționărimi. [...] E adevărat că 
autoritățile” au prevăzut o asemenea opţiune, „refuzând 
funcționarilor dreptul de sindicalizare şi grevă. Dar aceasta” 
este doar încă o dovadă „că vechea dragoste între 
intelectuali şi oligarhie a făcut loc unei lupte fățişe”. 

Ar fi de aşteptat ca, „ajunşi aici, [...] intelectualii să 
privească cu simpatie, sau poate chiar să conlucreze, cu 
mişcarea muncitorimii, mânată de aceleaşi temeiuri”. 
Alianța dintre intelectuali şi muncitorime este un lucru 
extrem de dezirabil şi - lasă să se înțeleagă Zeletin - pe 
termen lung extrem de probabil. Pentru a fi realizată, câteva 
dificultăți importante trebuie însă depăşite. Muncitorii se 
tem încă de intelectuali, pe care îi consideră tot nişte unelte 
ale oligarhiei. Îi şi dispreţuiesc, pentru manierele lor de 
parveniți. lar liderii muncitorimii organizate îi consideră 
încă nişte „spirite strâmte şi chiar înapoiate”, ce nu au 
deprins elementarul culturii revoluționare. Astfel, „cu toate 
avertismentele teoreticienilor celor mai străluciți că nici nu 
se poate concepe o mişcare muncitorească fără concursul 
păturii intelectuale, la noi muncitorii ca şi capii lor n-au 
făcut nimic spre a câştiga încrederea clasei culte; 
dimpotrivă, par a-şi fi dat toată silința de a-i jigni 
sentimentele cele mai intime şi a-i înstrăina orice simpatie”. 
Mai rău, intelectualii înşişi sunt incapabili încă să extragă 
consecința logică a noii situații politice si sociale, anume 
necesitatea unirii cu muncitorimea. Mândria lor de clasă 
superioară - „singura lor mângâiere în aceste timpuri de 
grea încercare” — îi împiedică să-şi vadă interesele cu 
claritate. Cei mai numeroşi dintre ei nu înțeleg „că ridicarea 
situaţiei lor la nivelul vremii nu mai e cu putinţă în cadrul 
vechiului sistem”, că e nevoie, deci, de „o schimbare de 
sistem, ceea ce numai mişcarea muncitorească poate înfăptui. 
Astfel, intelectualii [...] privesc proletariatul cu neîncredere”. 
Nu e deci „de mirare a vedea aceste două mişcări, a 
intelectualilor şi a muncitorimei, pornite din aceleaşi interese, 
îndreptate împotriva aceluiaşi duşman şi lucrând cu aceleaşi 


58 


mijloace, totuşi privindu-se cu... duşmănie. În asemenea 
împrejurări”, câştigătorul e — deocamdată - oligarhia. 

În fine, deşi subscrie la condamnarea modernizării 
imitative în numele evoluției organice, pe urmele 
junimiştilor şi ale succesorilor acestora, Zeletin nu este 
satisfăcut de forța explicativă a teoriei formelor fără fond. 
Căci, dacă procesul a continuat, neabătut şi pe acelaşi 
făgaş, în ciuda condamnării sale cvasiunanime de către cei 
mai importanți gânditori români, rezultă că nişte cauze mult 
mai adânci decât simpla dorință de a imita Occidentul 
trebuie să fi stat în spatele său. „Naţionalismul” - spune 
Zeletin care, aşa cum am arătat, include sub această 
etichetă toate curentele de idei ce s-au folosit de opoziția 
dintre „legile” organismului social şi „arbitrariul” imitaţiei 


mecanice - „n-a putut depăşi marginile unei mişcări pur 
teoretice, [ale] unui curent de idei fără mare înrâurire 
practică. [...|] Aceasta lasă a se înțelege că aceste principii 


trebuie să fi avut vreo parte slabă. Ce-i drept, stând pe 
terenul unilateral psihologic, cum că aşezămintele sociale 
sunt expresia sufletului unui popor, deci că ele trebuie să 
izvorască dinlăuntru în afară, nu să fie transplantate şi 
sădite cu violenţă din afară înlăuntru, naționaliștii români 
păreau a avea toată autoritatea ştiinţei sociale de partea lor. 
E doar şcoala istorică evoluționistă, pe care se reazămă 
acum edificiul sociologiei ştiinţifice. Dacă ei totuşi n-au 
izbutit să oprească năvălirea spiritului burghez apusean, cu 
formele sale de manifestare în ţara noastră, aceasta învederează 
că lămurirea net psihologică a naşterii instituțiilor sociale 
trebuie să fie întregită prin căutarea unor pricini poate ceva 
mai adânci. De altfel o încercare de a lămuri în chip complet 
revoluția de la 1848 ca un fenomen social necesar, nu ca o 
inovație arbitrară, rămâne încă fapta viitorului”.26 

Finalul citatului de mai sus îl anunţă în mod vizibil pe 
cel de-al doilea Zeletin, cel cu care suntem obişnuiţi. Deşi 


26 Zeletin, „Naţionalism şi țărănism”. 

încă nu a renunțat să condamne occidentalizarea, el este 
nemulțumit de felul cum este înțeleasă. Atunci când 
explicaţia va fi descoperită de Zeletin, începând din 1921, ea 
nu va mai servi însă pentru a condamna fenomenele 
negative generate de contactul României cu Occidentul, ci 
pentru a le oferi o justificare în numele necesităţii istorice. 
La doar câteva luni de la publicarea ultimului dintre textele 
analizate, un nou Ştefan Zeletin intră în scenă. Criticul 
acerb al elitei liberale este înlocuit de cel mai articulat 
apărător al ei. lar nostalgicul tradiției autohtone devine un 
devotat occidentalist. După ce a colectat cu grijă principalele 
elemente ale culturii critice, după ce a extras deci esenţialul 
din criticile la adresa occidentalizării exprimate de gânditorii 
sociali anteriori, Zeletin inversează semnele şi începe să 
aprobe ceea ce înainte negase, să condamne ceea ce până 
atunci aprobase. El construieşte o impresionantă 
argumentaţie al cărei scop este să ofere o contrazicere 
metodică a argumentelor exprimate de cele patru ideologii 
critice şi să prezinte toate consecințele sociale, politice şi 
culturale ale occidentalizării după strategia Partidului 
Naţional Liberal ca pe nişte fenomene naturale, ce însoțesc 
un proces istoric necesar. 

Articolele parcurse conţin doar formularea explicită a 
gândirii politice a primului Zeletin. Aceeaşi critică a elitei 
modernizatoare liberale se găseşte, în mod implicit, în mai 
binele cunoscutele Din țara măgarilor şi Retragerea. Ironia 
celei dintâi şi diatribele celei din urmă exprimă, şi ele, 
filozofia socială ale cărei contururi am încercat să le identific 
aici. Un tablou complet al primului Zeletin trebuie să 
stabilească şi corespondenţele dintre exprimările indirecte 
ale scrierilor literare şi raționamentele explicite ale 
articolelor politice. 

Al doilea Zeletin: 
un apologet al Partidului Liberal 


Nu îmi propun aici să ofer o analiză detaliată a lucrărilor 
clasice ale lui Zeletin. Voi prezenta succint ideile celui de-al 
doilea Zeletin astfel încât să poată fi reliefate mai bine, prin 
opoziţie, concepţiile celui dintâi. În plus, cele două perioade 
din evoluția autorului se luminează reciproc. Scrierile 
politice de după 1921 îşi dezvăluie, şi ele, semnificaţii noi 
dacă sunt citite din perspectiva celor care le-au precedat. 
Perspectiva noastră de ansamblu asupra operei lui Ştefan 
Zeletin este întregită, în mod firesc, prin reconstituirea 
dezvoltării sale intelectuale. 

Ideile primului Zeletin au derivat, aşa cum am văzut, 
din acceptarea diagnosticului junimist al formelor fără fond. 
Sistemul de idei al celui de-al doilea Zeletin derivă din 
încercarea de a contrazice acelaşi diagnostic. Descrierea 
societății româneşti în aceşti termeni provine - argumentează 
acum autorul - din faptul că analiştii sociali de toate 
orientările nu ştiu unde să se uite pentru a distinge fondul 
ce corespunde formelor importate. Ei au dreptate atunci 
când afirmă că singurul fundament potrivit pentru un stat 
parlamentar cu o vastă maşinărie birocratică este economia 
capitalistă. Comparaţia cu Occidentul pare să indice că 
această condiție elementară nu este satisfăcută în România. 
De aici, condamnarea evoluţiei sociale româneşti ca o 
distorsiune în raport cu normalitatea occidentală. Dar 
criticii sociali fac o mare greşeală: anume, încearcă să 
înțeleagă „naşterea societății române moderne |...] în 
analogie cu starea actuală a [celei] europene”.27 
Capitalismul românesc trebuie să fie comparat nu cu cel al 
Occidentului contemporan, ci cu cel care a existat în 
Occident cu secole înainte. Odată ce este acceptată această 


27 Ştefan Zeletin, Burghezia română, ed. de C. D. Zeletin, Bucureşti, 
Humanitas, 1991 [1925], p. 40. 

idee, deosebirea - aparent fundamentală - dintre cursul de 
evoluție al societății româneşti şi cel al societăților mai 
avansate se va dovedi ca superficială. Într-adevăr, din 
perspectiva dezbaterilor contemporane asupra modernizării 
societăților înapoiate, concepţia celui de-al doilea Zeletin se 
dezvăluie ca „un exemplu aproape perfect al unei teorii a 
modernizării strict uniforme”.28 Pentru el, este iluzoriu să se 
vorbească despre mai multe căi de evoluție de la societatea 
agrară, tradițională, la cea modernă, capitalistă şi este 
greşită împărţirea „țărilor în două mari grupe, înaintate şi 
înapoiate, fiecare cu legea lor specială de evoluție”.22 Există 
o singură traiectorie a modernizării, iar România o urmează, 
asemeni tuturor celorlalte ţări înapoiate. Capitalismul 
trebuie înțeles, consideră el, nu ca o configuraţie socială 
statică, ci ca un proces evolutiv. România s-a alăturat 
acestei traiectorii de evoluție mai târziu decât Occidentul, 
sub influența Occidentului şi într-un cadru internațional 
determinat de transformările anterioare din Occident. Ea 
trece prin aceleaşi stadii de evoluţie ca şi ţările occidentale, 
parcurgându-le însă într-un ritm mult accelerat, ocazional 
sărind chiar peste unele dintre ele pentru a se alătura 
procesului evolutiv în stadiile ulterioare. 

Mai concret, Zeletin deosebeşte, pe urmele 
austromarxistului Rudolf Hilferding, între trei etape ale 
istoriei capitalismului, fiecare dintre ele dominată de unul 
dintre segmentele clasei burgheze: „Burghezia cuprinde o 


283 Daniel Chirot, „Neoliberal and Social Democratic Theories of 
Development. The Zeletin-Voinea Debate Concerning Romania's 
Prospects in the 1920's and Its Contemporary Importance”, în 
Kenneth Jowitt, ed., Social Change in Romania, 1860-1940. A 
Debate on Development in a European Nation, Berkeley, 
University of California, Institute of International Studies, 1978, 
p. 39. Vezi şi Idem, „Ideology, Reality, and Competing Models of 
Development in Eastern Europe between the Two World Wars”, 
în East European Politics and Societies 3: 3, 1989, pp. 378-411. 

29 Zeletin, Burghezia română, p. 45. În continuare, citatele din text 
provin din această carte. 

trinitate socială alcătuită din cei ce produc mărfurile, sau 
industriaşi; din cei ce le pun în circulație, sau negustori; şi 
din cei ce ajută cu mijloace băneşti atât circulaţia, cât şi 
producţia, adică bancheri sau financiari” (p. 26). „În evoluţia 
istorică înfloreşte mai întâi comerțul, apoi se dezvoltă în 
mod mai anevoios industria, pe când capitalismul financiar îşi 
arată toată forța economică abia în vremea noastră” (p. 34). 
Trebuie să distingem, deci, între fazele istorice ale capitalismului 
comercial, industrial şi financiar.30 Ţările occidentale, începând 
cu Anglia, au parcurs prima etapă între secolele al XVI-lea 
şi al XVIII-lea, pe cea de-a doua în secolul al XIX-lea, fiind 
acum pe punctul de a trece la cea din urmă. România se 
află încă în stadiul capitalismului comercial. Dar cum 
„societatea întârziată încearcă a păşi peste faze intermediare şi 
a reduce la decenii calea pe care alte naţiuni au străbătut-o în 
veacuri” (p. 120), România - ce se conformează aici, crede 
Zeletin, unui model urmat de Germania, Statele Unite şi 
Japonia - va sări peste stadiul industrial, intrând direct în 
cel financiar. 

Faptul că România nu a trecut şi nu va trece niciodată 
prin faza capitalismului industrial are consecințe multiple. 
Căci celor trei etape de evoluţie economică le corespund tot 
atâtea tipuri de organizare politică: „Predominarea capitalismului 
comercial dă naştere fazei mercantiliste a burgheziei; 
predominarea capitalismului industrial aduce era liberalismului; 
iar vremea noastră, în care capitalul de bancă stă să 
absoarbă ambele forme de mai înainte ale capitalului, 
alcătuieşte faza imperialismului” (p. 34). Mercantilismul, 
manifestarea politică a capitalismului comercial, a cunoscut 
forme clasice în epoca monarhiilor absolutiste ale secolului 
al XVIII-lea. El reprezintă „faza de formare a burgheziei”, iar 
„caracteristica” sa „este tutela energică a puterii de stat 
asupra vieţii economice îndeosebi şi a întregii vieți sociale în 


30 Vezi Laurence Harris, „Finance capital”, în Tom Bottomore 
et al., eds., A Dictionary of Marxist Thought, Cambridge, Mass., 
Harvard University Press, 1983, pp. 172-177. 

genere. [...| Statul are atunci menirea istorică de a 
face « educația » burgheziei” (pp. 34-35), el intervine în mod 
direct în viața economică, prin practici protecţioniste şi 
subsidii în favoarea capitaliştilor locali. Burghezia, la rândul 
ei, sprijină puterea centrală în lupta împotriva clasei 
feudale. Capitalismul industrial corespunde regimului 
politic al liberalismului, ce trebuie înțeles ca „antipodul 
mercantilismului. Pe când în faza mercantilistă burghezia 
încă minoră cerea ocrotirea puterii de stat, acum, după ce 
industria ajunge la deplină maturitate, clasa burgheză 
respinge cu hotărâre amestecul statului în treburile 
economice. |...] În vreme ce mercantilismul aşteaptă 
prosperitatea economică de la energia şi inițiativa puterii 
centrale, liberalismul o aşteaptă de la inițiativa şi stăruința 
indivizilor; cel dintâi nu ştia nimic despre libertatea 
individuală [...]; cel din urmă |...] nu recunoaşte [...] nici o 
realitate care ar sta deasupra realității individului, tinzând 
să-i îngrădească libertatea” (p. 36). 

Faza liberalismului este considerată încă, de neinițiați, 
ca cea din urmă în dezvoltarea capitalismului. Marx însuşi, 
cel mai important analist al capitalismului, „îşi întemeiază 
cercetările pe faza [sa] liberală [...], aşa cum o avea în fața 
sa în Anglia” (p. 37). În realitate, liberalismul este doar o 
etapă tranzitorie: deoarece capitalismul financiar - „prin 
capital financiar”, explică Zeletin, „Hilferding înţelege 
capitalul de bancă, care a ajuns în măsură să finanţeze atât 
industria căt şi comerțul” (p. 38) — necesită o întoarcere la 
principiile intervenționiste ale epocii mercantilismului şi, 
astfel, dă naştere regimului politic al imperialismului 
(monopolist): „Ajuns atotputernic regulator al vieţii 
economice, [capitalul de bancă] o îndrumează treptat după 
nevoile sale: impune închiderea granițelor - ca şi în faza 
mercantilistă - împotriva produselor din afară, pune 
stăpânire exclusivă pe piața internă, iar aici întreprinde o 
operă de grandioasă organizare: el sileşte diferitele industrii, 
pe care le finanţează, să se carteleze - ca să nu se ruineze 

între ele —, să înlăture negoţul şi să vină în atingere directă 
cu publicul consumator, spre a-şi cumpăni producţia după 
nevoile interne. Prisosul de mărfuri sau de capital 
neîntrebuinţat îl varsă peste hotare; de aceea capitalul 
financiar devine în politica externă agresiv şi caută mereu 
sfere de influenţă” (pp. 38-39). Iniţiativa individuală trebuie 
să cedeze din nou în fața proiectelor sociale globale, 
formulate şi puse în practică, prin intermediul statului, de 
cartelurile marilor companii financiare: „Un nou ideal 
național îşi ia naştere în această fază imperialistă a 
burgheziei, caracterizată prin supremaţia economică şi 
politică a marilor financiari. Acum individul apare iarăşi ca 
simplă celulă a națiunii, punându-şi viața în slujba 
năzuințelor totului social” (p. 39). 

„E în natura burgheziilor întârziate de a sări peste faza 
liberală şi a înainta de-a dreptul de la mercantilism la 
imperialism. Aşa au făcut atât America, cât şi Germania: 
aici plămădirea producției a mers mâna în mână cu 
organizarea ei” (pp. 39-40). Aşa va face şi România. Ea nu a 
cunoscut si nu va cunoaşte niciodată etapa liberalismului. 
lar acest fapt este cheia întregii argumentațţii a lui Zeletin în 
favoarea elitei „liberale”. Inexistenta liberalismului generic în 
România este ceea ce legitimează politica Partidului Naţional 
Liberal român! şi furnizează argumentul central în polemica 
lui Zeletin cu criticii acestui partid. Căci, spune Zeletin, 
liberalismul clasic occidental de secol XIX a fost adoptat în 


31 Pentru relația dintre practicile Partidului Naţional Liberal din 
România şi liberalismul generic: Andrew C. Janos, 
„Modernization and Decay in Historical Perspective: the Case of 
Romania”, în Kenneth Jowitt, ed., Social Change in Romania, 
1860-1940. A Debate on Development in a European Nation, 
Berkeley, University of California, Institute of International 
Studies, 1978, pp. 72-116; Victoria F. Brown, „he Adaptation 
of a Western Political Theory in a Peripheral State: The Case of 
Romanian Liberalism”, în Stephen Fischer-Galati et al., eds., 
Romania between East and West, Boulder, Colo., East 
European Monographs, 1982, pp. 269-301. 

mod greşit ca un standard cu ajutorul căruia să fie evaluate 
performanţele regimului politic al României. Sistemul politic 
românesc nu a fost — şi nu ar fi putut să fie — decât o formă 
actualizată a statului mercantilist occidental. Odată ce a 
fost pus în mişcare de impulsul Occidentului, capitalismul 
comercial românesc a creat o formă politică adecvată acestei 
faze de incubație burgheză. Cum instituţiile statului 
absolutist erau depăşite şi inacceptabile pentru Occidentul 
liberal, trebuia să fie găsit ceva total diferit în formă față de 
ele, dar în mod esenţial identic în conținut. Sub umbrela 
constituției liberale, regimul politic a căpătat caracteristici ce 
pot fi descrise în mod judicios drept „oligarhice”. În Occident, 
„perioada de vreo sută cincizeci de ani de la ruinarea 
nobilimii până la întărirea burgheziei e vremea de aur a 
absolutismului” (p. 94). „La noi”, însă, „o monarhie absolută 
era peste putinţă [...] şi totuşi structura socială cerea o 
dictatură centrală, ca o supremă condiție de viaţă. [...] 
Absolutismul răpit monarhului de către constituție reapăru 
astfel în oligarhie; alungat din sfera stării de drept, el se impuse 
ca stare de fapt” (p. 95-96). Oligarhia care a condus — şi încă 
mai conduce, în vremea când scrie Zeletin - statul român a 
îndeplinit rolul istoric al despoțţilor luminați occidentali: 
„Din punct de vedere economic, absolutismul centralizator 
corespunde stadiului de început al dezvoltării burgheziei. 
[...] Rolul [său] istoric [...] e de a servi de tutore burgheziei 
minore şi a-i administra averea socială până ce ea devine în 
stare să şi-o ia în stăpânire” (p. 96). „Oligarhia română, 
izvorâtă din aceeaşi nevoie socială ca şi absolutismul 
luminat, îndeplineşte acelaşi rol social” (p. 97). Ea veghează 
deci ca primele semințe ale capitalismului să încolțească în 
solul societății româneşti şi se achită de acest rol prin 
intermediul unei politici autoritare şi intervenționiste. 

Nu trebuie să ne amăgim asupra naturii reale a 
politicii româneşti. E posibil, admite Zeletin, ca „oligarhia 
noastră” să fi „avut chiar iluzia că guvernează pe baza unei 
constituții democratice. Dar această constituție [...] a ştiut 

să excludă, prin sistemul colegiilor, imensa majoritate a 
națiunii de la exercițiul acestei puteri, să prefacă libertatea 
politică tot într-un privilegiu ca şi în vechiul regim şi să 
îndrepte în realitate întreaga putere de sus în jos. Şi aşa 
democraţia română s-a dezvăluit drept o oligarhie reală” 
(p. 97). „E de prisos deci să cercetăm [...] dacă revoluționarii 
români au avut intenţii sincer liberale: se poate că le-au 
avut, însă împrejurările sociale au fost mai puternice, |...] 
impunându-le singurul regim politic cu putință” (p. 95) în 
condiţiile date. În Occident, după substituirea feudalismului 


prin monarhia absolută, „locul vechilor autorităţi |...] îl iau 
funcționarii plătiți, de aceea pe măsură ce puterea nobilimii 
scade, birocraţia creşte. O însemnată forță armată |...| este 


creată la spatele birocraţiei spre a-i asigura autoritatea. [...] 
Cu alte cuvinte, regimul politic ce se naşte pe ruinele puterii 
nobilimii şi durează câtă vreme burghezia e încă minoră se 
rezumă în cuvintele: absolutism politic, centralizare 
administrativă, birocraţie şi militarism. |...] Acelaşi regim a 
intrat şi in România în vigoare de la 1866 încoace. [|...] 
Deosebirea e numai în alcătuirea forței centrale: aceasta nu 
mai e concentrată la noi în mâna unui individ, ci a unui 
grup de indivizi, adică nu e o monarhie absolută, ci o 
oligarhie”. Ea guvernează însă „intocmai ca şi absolutismul 
apusean în aceleaşi împrejurări: printr-o vastă birocraţie, 
sprijinită de un întins militarism” (p. 94-95). 

Să ne întoarcem la teza centrală a argumentațţiei celui 
de-al doilea Zeletin: formele societății moderne nu s-au 
suprapus în România unei baze sociale improprii, ci au 
prins rădăcini în mod firesc într-un sol propice, acela al 
economiei capitaliste. Totuşi, deşi a jucat un rol esenţial în 
dezvoltarea socială românească, acest capitalism nu era, 
până de curând, „românesc” în sensul deplin al termenului. 
Capitalismul a început să penetreze ţările române în 
deceniul al patrulea al secolului al XIX-lea, după ce Tratatul 
de la Adrianopole (1929) a lichidat monopolul otoman 
asupra exporturilor agricole ale Principatelor, deschizându- 

le pentru comerțul occidental: „În urma acestei măsuri, prin 
care imperiul |rusesc| voia să slăbească spre folosul său 
influența Turciei asupra țărilor române, porturile noastre 
dunărene fură invadate de produsele industriei apusene: 
aceasta smulse Principatele din vechea lor toropeală, le 
atrase cu violenţă în vâltoarea vieții capitalismului mondial, 
care produse şi la noi în chip vertiginos aceleaşi efecte, ca 
peste tot unde pătrunde: distruse regimul |...] medieval şi 
întemeie în locul său domnia burgheziei” (p. 55). Ca peste 
tot unde se fac simţite efectele comerțului capitalist, şi în 
țările române „el contagiază pe proprietarii rurali [|...] şi-i 
îmboldeşte să producă tot mai mult, spre a face din pământ 
un izvor de bani”. Este adevărat că „proprietarii mari, legați 
de întinsele lor latifundii, rămân prinşi în tradiţiile, în 
mentalitatea şi în interesele agrare”. Dar „proprietarii mici, 
cu legături agrare mai şubrede, sunt lesne câştigaţi de 
spiritul şi interesele capitalismului”. Dacă „cei dintâi se fac 
[...] apărătorii marii proprietăți de pământ şi ai privilegiilor 
clasei ce o deține”, ceilalți „gravitează spre principiile liberale 
ieşite din nevoile burgheziei” (pp. 70-71). Partizani ai 
capitalismului, aceşti  „agrarieni pătrunşi de spiritul 
negoțului” (p. 71) nu devin totuşi nişte capitalişti. Ei 
constituie  oligarhia politică  procapitalistă, umbrela 
protectoare pentru primii agenți veritabili ai capitalismului 
în România, anume micii cămătari evrei. Căci, explică 
Zeletin, „de când influența capitalismului străin sili țara 
noastră să producă pentru schimb, [...] de atunci evreul 
mânuitor de bani se găsi la noi în apele sale şi de aceea de 
la 1830 înainte, paralel cu invazia capitalismului, avem de 
înregistrat şi o invazie a evreilor. |...|] Comerţul nostru căzu 
cu desăvârşire în mâinile lor. Şi la umbra comerțului se 
dezvolta şi [...] camăta” (p. 88). În România, „ca peste tot”, 
evreii au acționat ca reprezentanții „formelor primitive şi 
revoluționare ale capitalismului”. Ei au fost „cioclii ce au 
înmormântat vechiul |...] regim agrar şi au devenit pionierii 
erei burgheze” (pp. 88-89). 

Efectele negative pe termen scurt ale acestui tip de 
capitalism comercial au fost mult mai vizibile decât 
consecințele sale benefice pe termen lung. Mai întâi, marii 
latifundiari au sucombat noilor mode apusene şi au încercat 
să imite stilul de viață din metropolele occidentale. Căci 
„boierimea română nu se putea sustrage soartei obşteşti pe 
care o împărtăşeşte în genere aristocrația agrară în perioada 
de trecere a economiei naturale către economia bănească. 
[...] Capitalismul apusean, revărsându-şi la noi articolele 
sale de lux, născu înclinarea spre risipă în sânul boierimii”. 
Cheltuind mai mult decât îşi puteau permite, boierii s-au 
ruinat în favoarea creditorilor evrei: „Şi aceştia îşi 
îndepliniră funcția lor socială cu aşa rară vrednicie, că 
numai în câteva decenii din vechea noastră aristocrație 
agrară nu mai rămăsese decât o jalnică ruină” (p. 89). 

În al doilea rând, aşezămintele feudale au fost 
desființate, iar țăranii eliberați şi împroprietăriți. Rezultatul 
imediat nu a fost însă o țărănime prosperă, ci sistemul 
„neoiobag” descris de Constantin Dobrogeanu-Gherea şi de 
alții. Departe de a fi o particularitate românească, acest 
sistem este o caracteristică a începuturilor capitalismului, 
în orice societate, şi îşi are originea într-o „contradicție 
fundamentală |...] în economia naţională a ţării care a intrat 
în procesul de revoluție burgheză. Economia unei asemenea 
țări se alcătuieşte dintr-un proces de circulație modernă 
capitalistă altoit pe un proces de producție agrară primitivă” 
(p. 196). În România, contradicţia este mai vizibilă decât în 
alte părţi, căci ea „şi-a găsit expresia şi într-o ciudată 
contradicţie juridică. [...|] Anume, pe procesul de circulație 
capitalistă s-a altoit [...] întregul edificiu al legiuirii [...] 
burgheze, ce porneşte de la principiul libertăţii omului; 
aceasta n-a împiedicat însă ca pe procesul de producție 
agrară să se altoiască o legiuire specială, cu totul opusă, 
plecând de la principiul că ţăranul poate fi silit cu forța la 
munca câmpului. |...|] Cu alte cuvinte, contradicția 
economică de fapt şi-a găsit răsunet şi într-o contradicție de 

drept”. Totuşi, nici chiar „acesta nu e un fenomen atât de 
propriu societății române singure, cum s-a crezut atâta 
timp” (p. 197). Este vorba, în plus, despre un fenomen 
inevitabil. Pentru a nu cădea victimă cămătarilor în acelaşi 
fel ca şi marii proprietari înclinați spre lux, „țăranul român 
împroprietărit a fost oprit prin lege de a-şi ipoteca parcela” 
(p. 223). Dar chiar şi această lege, deşi „a ferit într-o măsură 
parcela de pieire, [|...| n-a putut împiedica pe ţăran de a 
cădea în robia cămătarului. Căci orice ar fi prevăzut legea 
de împroprietărire, ea nu putea schimba nimic în starea 
goală de fapt: de când ţăranul devenise om liber, el avea 
nevoie de credit în vremuri de criză. |...] Pentru acest credit 
însă țăranul trebuia să ofere împrumutătorului o garanţie, 
şi cum legea îl oprea să pună ipotecă pe colțul său de 
pământ, nu-i mai rămânea decât să-şi ipotecheze braţele: să 
se oblige a munci în schimbul banilor primiţi”. Ceea ce s-a 
şi întâmplat la cel dintâi prilej. [...] Statul, care nu putea 
veni în ajutorul țăranilor, se adresa proprietarilor, spre a 
acorda sătenilor creditul de care nu dispunea vistieria 
publică. Atunci aceştia cerură |...] ca statul să garanteze că 
țăranii le vor munci... Şi statul a trebuit să se execute. [...] 
Aşa se făcu că legiuirea specială a « tocmelilor agricole » veni 
să forțeze pe ţăran cu jandarmul şi dorobanţul ca să 
muncească pe moşia creditorului său: pe acelaşi țăran pe 
care constituția |...] burgheză îl declarase om liber. [...] Şi 
din chiar anul naşterii, tânăra |...] societate burgheză 
[românească] păru a se întoarce de la democraţie la aşa-zisa 
neoiobăgie” (pp. 224-225). 

Nicio altă chestiune nu a prilejuit atâta amar de critică 
socială după binecunoscutul tipar al „formelor fără fond” ca 
problema agrară, consideră Zeletin. „De când Junimea a 
stabilit punctul de vedere că revoluția noastră burgheză s-a 
îndeplinit de sus în jos”, spune el, această „prejudecată ce 
pare a amenința să treacă în veşnicie [|...] nu şi-a arătat” 
nicăieri „mai mult roadele funeste decât în chestiunea 
agrară” (p. 211). „E încă în amintirea tuturor câtă doză de 

umanitarism s-a făcut asupra acestei [...| « neoiobăgii » 
române. Oricine poate pricepe” însă „că ar fi fost mult mai 
folositor pentru ştiinţa socială română dacă s-ar fi arătat, 
fără nici un fel de sentimentalism, nevoia istorică din care a 
izvorât acest fenomen” (p. 227). Căci „pricina acestui 
fenomen e |...] limpede: prin emancipare ţăranul trece din 
lumea veche în lumea nouă burgheză, dar sufletul său 
rămâne tot în dispoziția sa arhaică. Ca şi popoarele 
primitive în starea de natură” - spune fostul iubitor al 
țărănimii Ştefan Zeletin — „iobagul abia emancipat e cu totul 
nedestoinic de a depune o muncă uniformă şi metodică, aşa 
cum cer nevoile societății burgheze. El ştie să lucreze pe 
apucate, atât cât îl silesc nevoile sale proprii, spre a petrece 
restul timpului în farniente. Şi de aceea pretutindeni 
burghezia e nevoită, după desființarea iobăgiei, să o 
reintroducă în altă formă: ea înființează pe cale legală 
munca forțată, spre a sili şi țărănimea să se deprindă cu 
disciplina acelei munci uniforme pe care o depunem toţi în 
regimul burghez, afară de resturile sporadice ale vechiului 
regim - meseriaşii şi ţăranii” (pp. 225-226). 

„Ceea ce a prilejuit revolta” criticilor de toate orientările 
împotriva sistemului neoiobag „nu pare a fi într-atât această 
legiuire în sine”, crede Zeletin, „cât contradicţia între starea 
de drept şi starea de fapt în care ea a pus societatea 
burgheză română. |...|] Părea aici încă o dovadă că burghezia 
romană se reduce la forme goale, dezminţite prin starea de 
fapt”. Trebuie să înțelegem însă că „nu e nimic din toate 
acestea; în societatea |românească| burgheză nu e nici o 
contradicţie între starea de fapt şi cea de drept: baza ei 
economică de fapt e vastul aparat de circulație capitalistă, 
iar starea de drept e consfinţirea prin constituție a 
libertăţilor cerute de nevoile schimbului. |...] Şi nu se 
schimbă nimic în această situație dacă burghezia |...]| a 
trebuit să ia măsuri speciale față de o clasă pe care o primea 
moştenire de la trecut”. Căci „toate burgheziile au făcut la 
vremea lor acelaşi lucru spre a grăbi tranziția păturilor 

rurale de la lumea veche la lumea nouă” (pp. 227-228). 
Departe de a fi deci o distorsiune perversă a societății 
occidentale,  neoiobăgia nu este decât o adaptare 
românească de secol XIX a practicilor prin care clasele 
revoluționare din Occident au transformat agricultura 
feudală într-o componentă a sistemului capitalist, în acelaşi 
fel cum regimul oligarhic a fost o adaptare a practicilor 
absolutismului mercantilist. 

În fine, meşteşugurile tradiţionale au fost distruse de 
invazia mărfurilor occidentale, iar meşteşugarii de la sate şi 
oraşe au fost siliți să caute alte mijloace de supraviețuire. Şi 
nu a existat o altă salvare pentru ei decât cea oferită de 
maşinăria de stat. Aceasta a fost originea birocraţiei 
hipertrofiate denunţată ca o monstruozitate de către criticii 
sociali îndatoraţi teoriei „formelor fără fond”. În mod 
previzibil, Zeletin argumentează că „meseriaşii noştri au 
avut |...| aceeaşi soartă pe care o creează peste tot 
concurența capitalistă producătorului neatârnat: ei au căzut 
în stare de proletariat. Dar pe când în ţările cu capitalism 
propriu” - adică cele care au depăşit faza inițială, a 
capitalismului comercial şi de camătă - „aceşti meseriaşi 
ruinaţi devin muncitori salariați de fabrică, proletarii” ţărilor 
române „nu aveau alt mijloc de viață decât bugetul ţării: ei 
deveniră proletari ai condeiului, după expresia atât de 
fericită a lui Eminescu” (pp. 166-167). „Noul candidat la o 
carieră, în loc de a intra într-un atelier şi a îmbrăţişa o 
îndeletnicire productivă, găsea că e mai nimerit să-şi 
deschidă uşile unei cancelarii, prefăcându-se într-un parazit 
al bugetului. Astfel birocraţia noastră crescu cu aşa 
repeziciune, că pe la mijlocul veacului trecut deveni o forță 
socială hotărâtoare. [|...] Meseriaşul ca clasă orăşenească 
dispăruse, făcând loc unei vaste birocrațţii, care dă încă 
pecetea caracteristică oraşelor” româneşti (p. 166). „Această 
părăsire a ocupațţiilor productive de către straturile de jos, 
spre a intra în cadrele birocraţiei parazitare, începu pe 
nebăgate în seamă, spre a se încheia în strigătele de alarmă 

ale tuturor” (p. 166). „Mult defăimata birocraţie română” (p. 
164) a devenit ţinta predilectă a gânditorilor sociali ai 
reacţiunii. Ei „s-au năpustit [...] cu imputări amare asupra 
meseriaşilor |...]|, fiindcă îşi părăseau vechea îndeletnicire. 
Tot din sânul reacţiunii ne-a rămas ca moştenire şi dictonul, 
lapidar în formă, dar superficial în fond, că « românul se 
naşte bursier, trăieşte funcționar şi moare pensionar »”. Dar 
„românii nu s-au făcut birocraţi nici de plăcere, nici din 
lipsa destoiniciei pentru munca productivă, cum ne-au 
făcut să credem zeflemelele reacţiunii: ei au fost siliți a 
căuta salvare în această ocupație parazitară, fiindcă 
producția orăşenească fusese ruinată” (p. 167). 

O altă idee greşită a culturii critice este cea că 
„oligarhia” şi „birocraţia” reprezintă o singură forță socială, 
cea dintâi fiind doar nucleul tare al celei din urmă, făcându-se 
deci vinovată pentru toate viciile ei: „Conlucrarea 
revoluționarilor români cu pătura birocratică la desființarea 
vechiului regim şi crearea celui nou, strânsa lor legătură în 
ocârmuirea acestuia din urmă a dat naştere unei 
prejudecăţi sociologice foarte răspândite, dacă nu chiar 
obştească: anume, cele două forțe sociale deosebite au fost 
privite ca una singură”. Într-adevăr, „pentru Eminescu, [...] 
scribii sau proletarii condeiului alcătuiesc noua clasă 
stăpânitoare, care a uzurpat în societatea română rolul 
vechii boierimi. Şi aceeaşi părere se va descoperi peste tot în 
câmpul reacţiunii [adică printre scriitorii politici care critică 
elita Partidului Naţional Liberal şi strategia sa de 


modernizare]: birocrație şi oligarhie apar |...] ca unul şi 
acelaşi factor social” (p. 170). „Înseamnă [...] a întoarce 
evoluția istorică pe  de-a-ndoaselea, când se impută 
regimului |...] oligarhic că ar fi creat funcţionarismul, cum 
fac atâția scriitori. |...] Contrariul e”, în realitate, „adevărat: 
birocraţia e forța care a sprijinit în chip hotărâtor alcătuirea 
oligarhiei române. [...] Când evoluţia socială a născut un 


grup revoluţionar liberal, acesta era prea neînsemnat la 
număr spre a putea întreprinde singur marea operă a 

dărâmării vechiului regim. De aceea boierimea revoluționară 
fu nevoită să-şi lărgească rândurile cu un nou tovarăş, 
numeros, energic, fără scrupule, dornic de parvenire, şi pe 
acesta îl va găsi tocmai în clasa proletarilor condeiului. 
Dacă revoluționarii aveau nevoie” de mărunțţii aspiranțţi la o 
funcţie birocratică, tot astfel „birocraţii aveau nevoie de 
realizarea principiilor liberale revoluționare. Căci pe această 
cale puteau dărâma toate stavilele pe care privilegiile 
vechiului regim le ridicau înaintea năzuințelor lor de 


parvenire” (p. 168). Dacă „revoluționarii |...|] au găsit 
birocraţia în ființă şi s-au ajutat de forța acesteia spre a-şi 
crea situaţia |...] de oligarhie dominantă, [|...] odată intrată 


în viață, oligarhia a devenit la rândul ei pârghia care a 
ridicat birocraţia până la proporţii groteşti” (p. 168). După 
1866, „statul român avea de rezolvat [|...] o problemă socială 
[...] vastă şi gravă: aceea de a întreține populaţia oraşelor 
[...] scoasă din cadrele producției naționale. [...] Statul a 
trebuit să vină în ajutor acestei populații - o victimă 
nevinovată a capitalismului - ferind-o prin mila publică de a 
pieri de foame. Şi forma sub care a acordat statul nostru 
această milă, se ştie: el a creat paraziților orăşeni funcţii, i-a 
prefăcut în birocraţi”. Desigur, „această soluție a crizei 
sociale avea şi folosul că orice nou birocrat parazit era un 
nou client politic al oligarhiei. Dar a vedea numai în acest 
motiv politic pricina naşterii birocraţiei române şi a învinovăți 
oligarhia că a creat această formă de parazitism social, 
asemenea atitudine sociologică are tot atâta rațiune ca şi aceea 
de a căuta cauzele fenomenelor naturii în intențiile oamenilor” 
(pp. 169-170). În concluzie, birocraţia nu este acelaşi lucru 
cu oligarhia, ea „n-a fost şi nu poate fi niciodată o clasă 
stăpânitoare. E drept că ea joacă [...] un mare rol social, dar 
ca simplă unealtă de stăpânire. Deasupra armatei birocratice 
stă forța centrală, monarhică sau oligarhică, care comandă. 
Şi trebuie să se facă o strictă deosebire între aceşti doi factori. 
Căci pe când birocraţia [|...] e să-şi piardă însemnătatea |[...] 
paralel cu dezvoltarea capitalismului, oligarhia are un mare 

viitor: ea alcătuieşte germenele din care se plămădeşte în 
mod treptat burghezia naţională” (p. 170). 

Criticii sociali au dreptate când spun că, în ţările 
occidentale, categoria funcționarilor de stat este constituită 
în mare majoritate din întreprinzători burghezi, care şi-au 
dovedit excelența în domeniul economic înainte de a accede 
la supremaţia politică. E de înţeles, astfel, că funcţionarii de 
stat de acolo sunt pătrunşi de „morala burgheză [|...| a 
muncii sobre, sistematice, cumpătate şi econome, aşa cum 
impun nevoile capitalizării” (p. 172). Prin comparație, birocrația 
română „a venit pe lume cu toate păcatele morale inerente 
unei clase de paraziți sociali”. lar „degenerarea paraziților sociali 
e un fapt îndeobşte cunoscut”. Este o acuzaţie îndreptăţită, dar, 
„in vremurile ei de înflorire, birocraţia a fost pretutindeni 
aşa cum e azi în țara noastră. |...] Hoţia, frauda, delapidarea 
funcționarilor  [|...|] alcătuiesc unul din mijloacele de 
acumulare primitivă a capitalului, deci joacă un rol social în 
procesul de naştere a capitalismului modern” (p. 171). Mai 
grav este faptul că, silită „să găsească o formulă fericită prin 
care să legitimeze în fața naţiunii” (p. 173) toate cheltuielile 
necesare pentru a susține material „populaţia [...] 
orăşenească, redusă de concurența străină la starea de 
proletariat” şi apoi „altoită pe bugetul ţării” (p. 172), 
oligarhia a apelat la argumentul „stângaci, ca să nu-i zicem 
grotesc, |...] că pe această cale se introduce « civilizația » 
apuseană |...]: de câte ori se simţea nevoia de a milui un 
nou grup de paraziți, se copia o nouă instituţie străină, 
creându-se o nouă serie de slujbe”. Şi pentru că „în acest 
chip se spunea ţării că se lucrează la clădirea edificiului 
culturii române”, lumea a ajuns chiar să ia în „serios acest 
straniu pretext”, şi astfel s-a acreditat ideea că „întreaga |...] 
societate modernă |românească]| se reduce la un proces de 
imitare a unei civilizații străine, la forme fără fond, lustru 
fără bază şi câte altele de acelaşi fel”. Este însă evident că 
„acest procedeu de imitare servilă a lustrului civilizațiilor 
străine nu e o politică burgheză” (p. 173). Dimpotrivă, 


75 


„politica de birocratizare a proletariatului orăşenesc a creat 
serioase neajunsuri în dezvoltarea burgheziei”. De exemplu, 
„ea a împiedicat oligarhia de a se folosi după cuviință de 
experienţa străinilor. Între un specialist român şi un parazit 
indigen ea a trebuit să aleagă totdeauna pe acesta din 
urmă, dacă nu voia să vadă întreaga birocrațţie ridicându-se 
împotrivă” (p. 174). Din nefericire, aşadar, consideră Zeletin, 
„rolul birocraţiei în viața noastră publică nu s-a mărginit a 
pricinui falsificarea concepției asupra propriei noastre clase 
burgheze: ea a adus şi neajunsul mai grav de a falsifica pe 
dea-ntregul până şi sensul istoric al politicii burgheze care 
stă la baza edificiului social al României moderne şi prin 
aceasta însăşi societatea noastră modernă” (p. 172). 

Nu a existat deci nici urmă de laissez faire sau de 
democrație politică în România condusă de Brătieni şi de 
clientela lor. Pentru că nu exista loc pentru ele în faza 
respectivă a dezvoltării sociale şi economice. Reforma 
electorală postbelică a început să transforme România într-o 
democraţie politică. Dar nu trebuie să ne aşteptăm ca 
liberalismul politic să apară şi el în urma acestor 
transformări. Căci, încă o dată, de la mercantilism, România 
trece direct la stadiul imperialismului - sau al 
„neoliberalismului”  - sărind peste etapa liberală. 
Autoritarismul politic şi intervenţionismul economic sunt 
menținute în noua fază de evoluţie. România va fi condusă 
în continuare de o oligarhie. Cu toate acestea, greşesc cei 
care cred că nu s-a schimbat nimic în tiparele politicii 
oligarhice. La începuturi, „oligarhia română nu avea decât 
un caracter politic; ea îşi trăgea puterea nu din situația ei 
economică, ci din aceea că capitalul primitiv, sub forma 
cămătăriei, ruinase clasa adversă a boierilor reacționari. |...] 
Cu naşterea băncilor”, însă, „îndeosebi a Băncii Naţionale, 
puterea politică a oligarhiei capătă temelia ei firească: 
puterea economică. Cu aceasta oligarhia politică devine 
oligarhie financiară, bancocraţie” (pp. 115-116). Această 
metamorfoză a  oligarhiei-pur-şi-simplu într-o  oligarhie 

bancară reprezintă încheierea procesului prin care „formele” 
burgheze sunt umplute, în România, cu o „substanță” 
burgheză autohtonă, adică autentic românească. Capitalul 
se naționalizează, el este transferat de la micii cămătari 
evrei la marile instituţii financiare controlate de elita 
oligarhiei, adică a Partidului Naţional Liberal. Acesta este şi 
motivul pentru care România, spre deosebire de statele 
occidentale, nu va fi niciodată zdruncinată de o revoluție 
politică: „În adevăr, în Apus clasa burgheză s-a format 
alături de puterea politică centrală şi, atunci când s-a simţit 
destul de tare, a început lupta pentru zdrobirea autorităţii 
centrale şi cucerirea puterii politice. De aici şi-a luat naştere 
acea serie de revoluții burgheze care au zguduit Europa în 
tot decursul primei jumătăţi a veacului al XIX-lea. [...] Dar 
în România asemenea frământări sunt excluse. Căci aici 
oligarhia burgheză nu s-a format alături de forța politică 
centrală, ci chiar înlăuntrul acesteia: vechea oligarhie 
politică s-a prefăcut direct în oligarhie financiară. În acest 
chip s-a înlăturat [|...] putinţa unei revoluţii burgheze violente, 
adică a unei lupte a burgheziei spre a cuceri puterea 
politică” (pp. 124-125). În România „evoluţia clasei burgheze 
se confundă cu procesul de prefacere a oligarhiei” (p. 125). 
Clasa socială modernizatoare din România poate fi observată, 
pe firul istoriei, în câteva „ipostaze succesive: în întâia jumătate 
şi pe la mijlocul veacului al XIX-lea, ea apare ca fracțiune 
politică apărătoare a principiilor liberale revoluţionare; în a 
doua jumătate a acestui veac, ea devine oligarhie politică şi 
apoi bancocraţie, deținătoare a marii finanţe; spre sfârşitul 
veacului al XIX-lea şi începutul celui actual, ea intră în faza 
din urmă: începe a se lărgi într-o adevărată pătură socială 
burgheză, financiară şi industrială. Astfel, clasa burgheză 
română nu e decât forma ultimă pe care a luat-o micul grup 
al boierilor comercializanți în procesul lor de necurmată 
prefacere de-a lungul veacului al XIX-lea” (p. 72). 

Pentru ca  dizarmonia existentă în societatea 
românească - şi rezultată din procesul de modernizare - să 

dispară, naţionalizarea capitalului va trebui să fie urmată 
de o alta, tot atât de importantă: anume „naţionalizarea” 
sufletului românesc, realizată la rândul său prin 
naționalizarea şcolii. Căci „dezvoltarea României moderne a 
fost atât de vertiginoasă, încât a trecut cu mult înaintea 
dezvoltării sufleteşti. De aici s-a născut o prăpastie între 
structura noastră socială şi structura noastră sufletească: 
societatea a luat o formă modernă, sufletul a rămas însă 
într-o constituție arhaică”. S-a instaurat astfel o dizarmonie 
„între suflet şi societate, care sfâşie viața noastră socială de 
astăzi”.32 În timp ce societatea a fost modelată, cu luciditate, 
instinct sănătos şi simț al realității, de oligarhia partidului 
liberal, instituţiile de învățământ şi cultură au fost 
controlate fără încetare de gânditorii ce s-au erijat în criticii 
acestei oligarhii şi de emulii lor mediocri. Ei au condamnat 
aşezămintele sociale şi politice româneşti, pentru că, lipsiți 
de simț istoric elementar, au încercat să le măsoare cu 
etalonul societăților occidentale contemporane. Toţi criticii 
sociali „vorbesc de democraţie reală şi liberalism. Dar 
nimeni nu pare a-şi da limpede seama că liberalismul este 
produsul istoric al unei anumite faze în dezvoltarea 
societăților apusene, că o asemenea fază n-a existat în 
structura noastră socială niciodată, deci că liberalismul 
clasic e fals pentru condițiunile noastre sociale. Dimpotrivă, 
oamenii se încătuşează în credința că liberalismul este 
ultimul cuvânt al ştiinţei, fiindcă pare a avea în jurul său 
aureola culturii apusene. |...| Ei încearcă să înțeleagă 
societatea noastră prin prisma acestei ideologii exotice, 
constată însă că între ea şi realitatea noastră socială e un 
abis. Şi atunci, în loc [...] să osândească formula exotică — 
cum se întâmplă de câte ori o abstracție nu se potriveşte cu 
faptele concrete — ei osândesc propria noastră societate şi o 
decretează drept reacționară şi absurdă” (p. 185). Astfel de 


32 Ştefan Zeletin, „Naţionalizarea şcolii” [1926], în Neoliberalismul, 
ed. de C. D. Zeletin, Bucureşti, Scripta, 1992 [1927], p. 184. In 
continuare, citatele din text provin din acest articol. 

idei stau la baza şcolii româneşti: „Întreaga educaţie şcolară 
îl deprinde |pe viitorul cetățean român| să-şi disprețuiască 
societatea în care va trăi şi să urască instituţiile sociale, ale 
căror aspirații ar trebui să le susțină la nevoie chiar cu 
prețul vieţii sale. Un asemenea cetățean nu e o pârghie de 
propăşire, ci de dezagregare socială” (p. 187). „Această 
epidemie a educaţiei noastre şcolare, de a îmbâcsi capul 
generațiilor tinere cu abstracții exotice, ne-a aruncat într-o 
sinistră pseudoştiință, într-un formalism exotic, care pune 
între sufletul român şi societatea română un abis” (p. 186). 
E clar deci „că problema istorică a momentului |...] sună 
astfel: adaptarea sufletească a românilor la instituțiile 
sociale moderne; prefacerea sufletului [...] astfel ca să stea 
în armonie cu mediul său social. Dar aceasta este tocmai 
problema educației” (p. 186). E nevoie ca „forța de stat să 
intervină cu energie: ea ar trebui să revoluționeze spiritul 
[...] şcolii, să introducă un sistem de învățământ care nu va 
mai crea suflete arhaice, |...| ci va plămădi o mentalitate 
nouă, modernă, aşa cum o reclamă societatea. [|...] Acest 
plan de învățământ |...] face în domeniul didactic prima 
încercare analoagă cu aceea din domeniul economic: de a 
alunga spiritul străin şi materia străină [|...] şi a-l înlocui cu un 
spirit român naţional. |...] În seria continuă de naţionalizări 
care alcătuiesc procesul de formare a burgheziei române 
naţionale, « naţionalizarea şcolii » este de natură a forma 
ultima etapă: ea este puntea pe care putem trece de la teorie 
la faptă, spre a realiza cu o oră mai devreme armonia dintre 
sufletul român şi societatea română”.33 

Ce anume l-a determinat pe Ştefan Zeletin ca, în 
decursul câtorva luni, în 1921, să îşi schimbe într-un mod 
atât de radical opiniile politice? Nu pot furniza încă un 
răspuns rezonabil la această întrebare. Zeletin a devenit 
membru al Partidului Poporului — pe care îl prezintă ca pe o 


33 Ştefan Zeletin, „Originea şi formarea burgheziei române” [1926], 
în Neoliberalismul, ed. de C. D. Zeletin, Bucureşti, Scripta, 1992 
[1927], p.39. 

mai autentică încarnare a „neoliberalismului” decât Partidul 
Național Liberal - în 1927,3+ şi se pare că primele sale 
demersuri în acest sens datează din 1925.35 Până atunci, 
nu a aparținut niciunui partid politic şi nicio tentativa a sa 
de a se alătura celui liberal —- care ar putea explica o 
schimbare atât de bruscă în publicistica sa politică - nu a 
fost documentată. Zeletin s-a referit în câteva rânduri la 
geneza ideilor sale, prezentând-o de fiecare dată ca intim 
legată nu cu viața sa publică, ci cu crizele sale sufleteşti. 
Spirit contemplativ ce nu îşi putea reprezenta universul 
decât guvernat de o armonie a tuturor contrariilor, el era 
tulburat de dizarmoniile societății româneşti, pe care le 
condamna şi persifla asemeni majorităţii colegilor de breaslă 
scriitoricească. După o dureroasă odisee intelectuală, el ar fi 
descoperit, în cele din urmă, că tot ceea ce părea absurd şi 
accidental în lumea unde trăia făcea parte din mişcarea 
generală de evoluție universală, prin care lumea socială este 
integrată în ordinea naturală. Îşi dă seama acum că sarcina 
gânditorului este de a înțelege societatea românească şi nu 
de a o condamna şi descoperă în determinismul marxist un 
instrument privilegiat de analiză, ce nu îi dezvăluie, însă, 
decât „o simplă parte întregitoare” a determinismului 
„Spiritual al universului”. Căci gândirea sa marxistă nu este 
decât o încercare „de a dematerializa marxismul, a-l readuce 
la origine, prinzându-l în cadrul unei concepţii spiritualiste 
a lumii”.56 „Acum vreun deceniu şi jumătate”, scrie el cu 
puţini ani înaintea morţii, „când am luat pana în mână spre 
a întreprinde studiul burgheziei române, vibram încă de ura 
sălbatică pe care războiul ne-o insuflase tuturor şi pe care 
notele mele de răsboi (Retragerea), o respirau la fiece pas 
împotriva partidului liberal. Nu mă îndoiam că opera 
sociologică ce avea să iasă din cercetările începute trebuia 


34 C. D. Zeletin, „Cronologie”, p. 17. 

35 Papacostea, Ştefan Zeletin, pp. 14-15. 

36 Ştefan Zeletin, „Un cuvânt de lămurire” [1925], în Neoliberalismul, 
ed. de C. D. Zeletin, Bucureşti, Scripta, 1992 [1927], p. 221. 

să fie o execuţie a rolului jucat de acest partid în plămădirea 
României. [|...|] S-a întâmplat însă altfel. Printr-o serie de 
crize sufleteşti [...] am ajuns la punctul de vedere ce-l apăr 
azi. |...] În îndelungile şi migăloasele mele cercetări, fiecare 
nouă lucrare venea ca un nou omagiu |...] [adus] acţiunii 
istorice a liberalilor români”.37 

Deocamdată, chestiunea trebuie lăsată în acest stadiu. 
Nu putem explica în mod credibil geneza celui de-al doilea 
Zeletin. Mă voi mărgini să subliniez deosebirea radicală 
dintre cele două etape din evoluția autorului, explicând 
conexiunea dintre ele la nivel intelectual: al doilea Zeletin 
este o contrazicere metodică a celui dintâi, el îşi propune să 
răstoarne toate argumentele culturii critice, pe care mai 
înainte se străduise să le unifice într-o critică acerbă a elitei 
politice româneşti. 


Modernismul lui Stefan Zeletin: 
o nouă evaluare 


Zeletin a fost descris ca „un exemplu desăvârşit de « intelectual 
organic », în sensul lui Antonio Gramsci, ce oferă o raționalizare 
elaborată a felului în care puterea şi avuţia sunt distribuite” 
într-o societate.38 În acelaşi timp, opera sa a fost prezentată ca 
„0 încercare impresionantă de a « domestici » şi a « îmburghezi » 
marxismul”, Zeletin ocupând prin aceasta, „în istoria 
marxismului românesc, o poziție similară celei a lui Piotr 
Struve în Rusia”. Potrivit acestei interpretări, Zeletin ar 
putea fi caracterizat ca „un Kathedersozialist român, ce i-a 


37 Ştefan Zeletin, scrisoare către Gheorghe Brătianu, citată în 
Papacostea, Ştefan Zeletin, p. 17. 

38 Joseph Love, Crafting the Third World. Theorizing Underdevelopment 
in Rumania and Brasil, Stanford, Stanford University Press, 
1996, p. 47. 

recrutat pe Karl Marx şi pe Rudolf Hilferding, alături de 
fostul marxist Werner Sombart, ca pe nişte autorități pentru 
a justifica edificarea unui capitalism românesc şi sprijinirea 
unei burghezii încă embrionare. Mai mult decât oricine 
altcineva, Zeletin” ar fi făcut astfel „marxismul respectabil” 
în ţara sa.39 Demersul său ar fi astfel o secvenţă importantă 
a procesului de adaptare a tradiţiei intelectuale marxiste în 
România: el ar reprezenta (asemeni celui al lui Struve) 
poziția ideologică a „marxismului legal”, întregind un 
evantai ideologic din care mai fac parte „marxismul 
populist” al lui Constantin Stere, cel „plehanovist” al lui 
Constantin Dobrogeanu-Gherea şi cel „cominternist” al lui 
Lucrețiu Pătrăşcanu. 

Cred că reconstituirea adevăratei evoluții a lui Zeletin 
oferă argumente suplimentare în sprijinul primei aprecieri şi 
probe serioase împotriva celei de-a doua. Strategia 
ideologică a apologiei elitei urmată de cel de-al doilea Zeletin 
îşi clarifică natura atunci când asistăm la naşterea sa, ce 
comportă într-o primă etapă interiorizarea culturii critice şi, 
în a doua etapă, decizia de a o contrazice în mod sistematic. 
În acelaşi timp, este evident că, până în 1921, marxismul 
nu a ocupat o poziție privilegiată printre influențele 
intelectuale absorbite de autor. Principalul context la care 
trebuie să raportăm gândirea sa nu este socialismul 
internațional, ci dezbaterea românească asupra 
occidentalizării, constituită în jurul noțiunii de „forme fără 
fond”. Problema esenţială a lui Zeletin nu este cea a 
adaptării marxismului într-o țară înapoiată, ci cea a relației 
dintre România şi Occident. Zeletin este în primul rând nu 
un gânditor marxist, ci un apărător al modernizării „în 
stilul”  oligarhiei liberale, ce îşi selectează referințele 
intelectuale, printre care şi marxismul, în funcţie de 
prioritățile dezbaterii. Cum argumentul cel mai convingător 
în favoarea unei evoluţii sociale preconizate este cel al 


39 Ibid., loc. cit. 

caracterului ei necesar, în conformitate cu legile istorice, 
marxismul - o variantă de gândire deterministă - serveşte 
bine obiectivele polemice ale lui Zeletin. 

Ştefan Zeletin ar putea fi considerat ca figura centrală 
a întregii istorii a ideilor sociale şi politice din România, 
între anii 1860 şi 1945, iar tranziția dintre cele două etape 
ale gândirii sale poate fi privită ca cea mai importantă 
articulație a acestei istorii. În aval, seria de articole ce încep 
să apară în 1921 ne oferă cel mai sofisticat exemplu al unei 
argumentaţii în favoarea  occidentalizării şi a elitei 
occidentaliste. În amonte, cele câteva articole din 1920 şi 
1921, împreună cu scrierile literare, ne oferă un instrument 
privilegiat pentru înțelegerea retrospectivă a culturii critice, 
adică a ansamblului de argumente îndreptate împotriva 
elitei modernizatoare, exprimate de ideologiile junimismului, 
naționalismului, socialismului şi poporanismului. Ele ne 
ajută să distingem, dincolo de ceea ce este specific fiecăreia 
dintre cele patru curente de gândire, nucleul lor comun şi 
temele lor recurente. 

Al doilea Zeletin nu aduce niciun element nou în ce 
priveşte descrierea sociologică a modernizării. Substituţia 
burgheziei printr-o clasă de funcţionari ai statului, hiperinflația 
birocraţiei, politica oligarhică, agricultura semifeudală şi 
industria artificială — toate aceste componente ale construcției 
din Burghezia română şi Neoliberalismul sunt deja prezente 
în articolele din 1920-1921. Ele sunt prezente, cu alte 
cuvinte, în textele culturii critice, de unde au fost colectate 
de Zeletin, înainte de a deveni un apologet al elitei liberale. 
Adoptând această din urmă atitudine, Zeletin acceptă ca 
valide toate observaţiile sociologice ale culturii critice, 
referitoare la aspectele întunecate ale occidentalizării, dar 
construieşte o argumentaţie ingenioasă prin care le prezintă 
ca pe nişte fenomene normale, ce apar în mod firesc în 
conexiune cu procesul de modernizare. Cele mai importante 
componente ale demonstraţiei celui de-al doilea Zeletin 
sunt: existența unui capitalism autentic în România, deci a 

fondului social ce corespunde în mod firesc formelor 
statului modern; echivalarea acestui capitalism românesc 
cu cel existent în Occident în epoca mercantilismului; 
analogia dintre monarhia absolutistă occidentală şi oligarhia 
română; ideea naşterii clasei burgheze indigene „din 
interiorul”  oligarhiei şi a transformării oligarhiei în 
„bpancocraţie”; noţiunea de „capitalism imperialist” sau 
„neoliberalism” şi ideea că România va intra în acest stadiu 
de evoluție direct din cel al mercantilismului. Prin această 
argumentaţie sofisticată, Zeletin „incearcă să ofere o 
justificare - în termeni de necesitate istorică - pentru 
practicile curente ale liberalilor: politica vamală, 
naționalismul economic, supremaţia oligarhiei financiare, 
lipsa de interes față de țărănime şi ostilitatea față de politica 
radicală sau revoluționară”. El argumentează că, în ciuda 
tuturor aparenţelor, „România |...] a urmat o cale de evoluţie 
obişnuită, şi nu una excepţională sau « monstruoasă »,! 
aşa cum susțin reprezentanții ideologiilor critice. 

Contrastul dintre cele două etape ale evoluției 
intelectuale astfel reconstituite este atât de frapant încât nu 
putem evita să ne întrebăm: cine a avut dreptate? Primul 
sau cel de-al doilea Zeletin? Sau, cu alte cuvinte: au oferit 
ideologiile de opoziţie o descriere validă a fenomenelor ce au 
însoțit occidentalizarea? Au fost ele îndreptățite să le 
prezinte ca pe nişte distorsiuni, datorate strategiei greşite de 
modernizare urmate de elita politică? Sau dreptatea se află 
de partea autorului Burgheziei române, atunci când susține 
că strategia liberalilor a fost cea mai bună posibilă, iar 
aparentele distorsiuni sunt aspecte naturale ale unei 
traiectorii de evoluție normale? 

Studiile comparative postbelice asupra modernizării 
societăților înapoiate — şi cele ce au abordat în mod explicit 
cazul est-european din această perspectivă - constituie 


+0 Henry L. Roberts, Rumania. Political Problems of an Agrarian 
State, Hamden, Conn., Archon Books, 1969 [1951|p. 115. 
+1 Love, Crafting the Third World, p. 48. 

singurul reper prin raportare la care putem evalua ideile 
exprimate în dezbaterea românească despre occidentalizare. 
lar verdictul lor cvasiunanim este acela că tentativa lui 
Zeletin de a construi o raţionalizare a politicilor Partidului 
Naţional Liberal „nu rezistă unei examinări critice. Lăsând 
la o parte prezumția arbitrară că dezvoltările istorice trebuie 
să urmeze o traiectorie fixă, aserțiunea că România repetă 
evoluția statelor absolutiste ale secolelor al XVII-lea şi al 
XVIII-lea este bazată pe exemple discutabile şi comparații 
forțate. Întreaga istorie a Europei occidentale şi a celei 
răsăritene ne arată importante diferențe sociale, politice şi 
economice; circumstanțele interne şi externe ce au dat 
naştere mercantilismului în Occident au fost complet diferite 
de cele ale României secolului al XIX-lea. Dezvoltarea 
capitalismului românesc a fost afectată în mod decisiv de 
influențele occidentale. Ciudatul fenomen al formării unei 
oligarhii industriale şi financiare în România nu a fost un 
echivalent al dezvoltării burgheziei în Europa occidentală, ci 
un produs specific al societății româneşti - deşi aspecte 
similare pot fi găsite în alte state est-europene”. În termeni 
mai generali, stadiile de evoluție ale societății româneşti „au 
avut puţine în comun cu cele ale Europei occidentale”. Nu 
numai teoria lui Zeletin, dar „nici o teorie care proclamă 
existența unor stadii de dezvoltare uniforme, după modelul 
Europei apusene, nu poate fi validată”.% 

Criticii antiliberali - şi Zeletin până în 1921 - au 
susținut că România păşise pe calea modernizării într-o 
manieră diferită de ţările occidentale. În cazul celor din 
urmă, la baza întregului proces se aflase clasa burgheză şi 
economia capitalistă. Pe acest fundament economic şi social 
a fost clădită structura instituțională a statului modern. În 
România burghezia şi capitalismul nu au existat, iar 
instituțiile moderne au fost introduse prin imitație, fără 


+2 Roberts, Rumania, p. 115. 
+3 Chirot,  „Neoliberal and Social Democratic  Theories of 
Development”, p. 41. 

nicio cerință socială reală şi fără fundamentul social 
corespunzător. Putem spune că, potrivit concepției 
împărtăşite de  cvasitotalitatea criticilor sociali români, 


dezvoltarea occidentală a fost „organică, iar cea 
românească „imitativă”. Ei consideră că, „în genere” — adică 
în Occident -—, „statele au fost rezultatul necesar al 


societăților omeneşti. Societatea a fost rădăcina vie din care 
a ieşit ca un rod specific statul; ea a fost temelia pe care el 
s-a clădit potrivit”.++ Românii, în schimb, „chemaţi grabnic 
la viața de stat prin intermediul principiului 
naționalităților”, se găsesc într-o situaţie diferită. În cazul 
lor, „statul tânăr, înființat după împrejurări, are nevoie 
grabnică de o societate. Statul improvizat, în loc de a fi 
forma de echilibru al forțelor sociale la un moment dat, 
caută să fie fondul şi izvorul născător al acelor forțe. De 
unde statul ar trebui să fie rezultatul natural al societăţii, 
ne pomenim că societatea trebuie să fie produsul artificial al 
statului. Statul improvizat, simțind că păşeşte în gol, are 
nevoie numaidecât de o societate [|...];, neavând [...] cine să-i 
impună lui reforme, se gândeşte el mereu la dânsele; 
neavând o societate care să-i ceară ceva după nevoile ei, 
închipuieşte el nişte nevoi sociale cărora le decretează pe 
dibuite satisfacerea. El tot speră şi nu oboseşte a spera că 
va face să rezulte de la dânsul o societate”.4%5 

Această inversiune a stadiilor de evoluţie este cauza 
primordială a tuturor distorsiunilor modernizării imitative 
româneşti. Cea mai importantă dintre ele este inflația 
birocrației, împreună cu politica oligarhică ce o însoţeşte. 
Căci „condiţiile” de existență ale „libertăţilor publice [...] 
sunt economice; temelia liberalismului adevărat este o clasă 
de mijloc”. În România, în schimb, „plebea de sus face 
politică, poporul de jos sărăceşte şi se stinge din zi în zi de 


+4 I.L. Caragiale, „Politică şi cultură” |1896|, în Publicistică şi 
corespondență, ed. de Marcel Duţă, Bucureşti, Grai şi Suflet, 
1999, p. 98. 

45 Ibid., pp. 99-100. 

mulțimea greutăților ce are de purtat pe umerii lui, de greul 
acestui aparat reprezentativ şi administrativ care nu se 
potriveşte de loc cu trebuinţele lui simple şi care formează 
numai mii de pretexte pentru înființare de posturi”.46 În 
opinia criticilor, regimul politic creat şi controlat de liberali 
este o „democraţie bugetară şi nu o democraţie a muncii”,+7 
el este construit, cu alte cuvinte, spre beneficiul unei 
birocraţii  bugetivore  supradimensionate în raport cu 
societatea peste care ea se suprapune. Elita liberală este o 
falsă burghezie ce îşi întemeiază puterea pe exploatarea 
țărănimii prin intermediul sistemului fiscal: „Împreună cu 
dispariția giubelelor şi a antereielor, a ajuns la cârma 
corăbiei |...] naţionale o mână de « oameni noi », care ar fi 
trebuit să formeze sâmburele burgheziei pământene, dar 
care n-a ştiut, n-a vrut şi n-a putut să organizeze 
producțiunea |...| pe baze capitaliste. Astfel s-a inaugurat 
[...] o stare socială [...]| despre care nimeni în Europa 
apuseană modernă nu poate avea nici o închipuire. [...] În 
jurul izvorului de « apă vie » ce ţțâşneşte din opincile 
ţăranului, unicul contribuabil şi producător, s-au format 
partidele [...] « de guvernământ », care se luptă pentru vinele 
binefăcătoare ale acestui izvor, cu înverşunare, patimă şi 
îndârjire nemaiauzite în ţările culte”.+3 Ele cuprind o uriaşă 
armată de „avocaţi, magistrați, profesori, inspectori secundari, 
bărbaţi de stat”, pe care îi vedem „încovoindu-se pentru o 
bucăţică de caşcaval bugetar”.%9 


+6 Mihai Eminescu, „Icoane vechi şi icoane nouă” [1877], în Opere 
politice, laşi, Timpul, 1998, vol. 2,p. 21. 

+7 P.P. Carp, citat în Eugen Lovinescu, Istoria civilizației române 
moderne, vol 2: Forţele reacționare, ed. de Z. Ornea, Bucureşti, 
Minerva, 1992 [1926], p. 96. 

+8 C. Stere, „Din notițele unui observator ipocondric (un foileton 
social)” [1893], în Scrieri politice şi filozofice, ed. de Victor 
Rizescu, Bucureşti, Dominor, 2005, p. 161. 

49, Ibis pi 157. 

Ideologiile de opoziție atribuie modernizarea imitativă 
nu doar fascinaţiei nutrite de elita politică față de 
strălucirea Occidentului. Cel puţin la fel de important a fost 
interesul acesteia de a transforma statul într-o sursă de 
venituri, odată cu redefinirea nevoilor sociale de consum, în 
urma contactului cu societatea occidentală a bunăstării. În 
cuvintele unui critic junimist, „aşa-numitele reforme pe care 
le-am introdus în cei din urmă douăzeci de ani nu sunt, 
privite la lumină, nimic alta decât rezultatul unui egoism 
individual sau de clasă, care pentru satisfacerea unor 
trebuințe adeseori deşarte nu s-a îndoit a sacrifica ţelurile 
cele mai vitale ale poporului. Deprinşi a fi înconjurați în 
tinerețele noastre cu toate îmbunătățirile materiale ale unei 
stări de cultură înaintată, simțim de îndată ce revenim în 
țară într-un mod neplăcut şi dureros lipsa lor; şi fără a ţine 
seama de relativitatea acestor bunuri, fără a reflecta câtuşi 
de puţin că ceea ce este util şi poate chiar necesar într-o 
țară dezvoltată şi avută, poate fi de prisos sau chiar 
stricăcios într-o stare mai primitivă, ne silim a introduce cu 
orice preț acele închipuite îmbunătăţiri. Având trebuinţe 
mai mari şi mai variate decât părinții noştri şi neputându-le 
îndestula, din cauza restrânselor noastre mijloace, fără de o 
muncă la care nu suntem deprinşi, ne-am creat în 
organismul statului un supliment de venituri pentru a 
acoperi trebuințele individuale |mai mult decât| decât un 
organ care să corespundă la trebuinţele poporului. Tendinţa 
generală de a mări şi spori sub tot soiul de forme aparatul 
administrativ îşi găseşte aici adevărata explicaţie. 
Emancipând poporul de jos de şerbirea şi iobăgia seculară, 
l-am supus unei iobăgii de alt soi, care e cu atât mai 
apăsătoare cu cât numărul indivizilor în folosul cărora ea 
este constituită, cât şi trebuinţele lor, s-au sporit cu mult”.50 
Migrarea talentului către aparatul de stat nu poate fi 


50 Theodor Rosetti, „Despre direcțiunea progresului nostru” 
[1874], în Antologia ideologiei junimiste, ed. de Eugen Lovinescu, 
Bucureşti, Casa Şcoalelor, 1942, pp. 133-134. 

justificată cu referire la necesitatea reformelor politice 
întreprinse în beneficiul întregii societăți. Căci schimbarea 
instituțională a fost împinsă mult dincolo de nevoile sociale 
reale, în beneficiul exclusiv al „burgheziei de stat”. „Se 
repetă adesea” — spune astfel un alt autor — „că dezvoltarea 
României moderne, având nevoie de oameni capabili, a 
absorbit inteligenţele din burghezie |...] şi a împiedicat astfel 
propăşirea comerțului şi a industriei. Să ne fie permis a ne 
îndoi: nu cumva a fost desvoltarea pentru oameni? Nu 
cumva s-au creat instituţiile ultramoderne pentru 
funcționari, şi nu funcționarii pentru instituțiuni>”.51 
Răspunzând tuturor acestor critici, Zeletin a susținut, 
în lucrările de după 1921, că modernizarea imitativă este 
doar o aparență, România fiind transformată în realitate de 
acelaşi tip de dinamism economic şi social ce a stat şi la 
baza dezvoltării Occidentului. Am văzut că argumentele sale 
nu sunt confirmate de teoria contemporană a modernizării. 
În schimb, cea din urmă confirmă majoritatea observaţiilor 
sociologice ale culturii critice. Cu mult timp în urmă, a fost 
observat faptul că, „pretutindeni în Europa de Est”, după 
declanşarea procesului de occidentalizare, „birocraţia [...] a 
devenit o clasă socială aparte, adevărata clasă conducătoare” .52 
În ţările regiunii, „sistemul politic era democratic în formă 
dar în mod esenţial birocratic în caracter. Foarte devreme 
după începuturile dezvoltării politice, birocrația administrativă 
sau, în unele cazuri, |...] armata, s-a impus ca o forță autonomă 
în arena politică”. lar „acest complex administrativ-militar 
[...] nu servea interesele unor clase sociale distincte de ea, 
sau ale comunităţii naţionale ca un întreg, ci s-a constituit 
într-un grup de interese aparte. Funcţionarii de stat şi 


51 H. Sanielevici, „Cincizeci de ani de evoluție” [1901], în Teoria formelor 
fără fond, ed. de M. Ungheanu, Galaţi, Porto-Franco, 1996, p. 130. 

s2 Hugh Seton-Watson, „The Intellectuals and Revolution: Social 
Forces in Eastern Europe since 1848”, în Richard Pares, A.J.P. 
Taylor, eds., Essays Presented to Sir Lewis Namier, London, 
Macmillan, 1956, p. 397. 

militarii au căpătat o conştiinţă de clasă. [...] Ei au devenit o 
« clasă politică » sau o « burghezie de stat »".53 Cauza acestui 
fenomen a fost inversarea stadiilor de evoluţie, în virtutea 
căreia statul a fost investit cu funcția de principal factor al 
transformării sociale, în lipsa dinamismului spontan al 
societăţii. În Europa de Est, ca şi în alte regiuni periferice, 
„statul după model european a fost introdus fără a exista 
condițiile sociale corespunzătoare. Fiind cea mai dezvoltată 
componentă a configurației sociale, [|...] statul a devenit şi 
elementul său dominant”.5* „Odată ce şi-a asumat rolul 
modernizator, maşinăria administrativă a tins să devină 
autoreproductivă şi să se extindă fără limite”.55 Ceea ce a 
rezultat de aici a fost „o birocraţie civilă şi militară 
construită după modelul unor țări cu venituri naţionale 
mult mai mari”,5* mult prea numeroasă deci pentru a putea 
fi susținută de o societate încă înapoiată, în condiţii care să 
permită în acelaşi timp creşterea economică şi redistribuirea 
socială a avuţiei. Dar „aspectul cu adevărat neplăcut al 
acestui proces de birocratizare nu era prezența unui număr 
mai mare de funcționari decât cel justificat de nivelul 
existent al complexității sociale, ci faptul că cerințele lor, 
formulate în conformitate cu exemplul [occidental], erau 
nepotrivite cu baza economică. Inevitabil, ca un răspuns la 
aceste presiuni, noile state naţionale au devenit instrumente 
de transfer a avuţiei de la societate ca un întreg la noua 


53 Andrew C. Janos, „The One-party State and Social Mobilization: 
East Europe between the Wars”, în Samuel P. Huntington, 
Clement H. Moore, eds., Authoritarian Politics in Modern Society. 
The Dynamics of Established One-Party Systems, New York, 
Basic Books, 1970, p. 205. 

5+ Gale Stokes, „The Social Origins of East European Politics”, în 
Daniel Chirot, ed., The Origins of Backwardness in Eastern Europe, 
Berkeley, The University of California Press, 1989, p. 245. 

55 Roberts, Rumania, p. 338. 

56 Iid., p. 339, 

burghezie a funcționarilor de stat”.57 Sau, cu alte cuvinte, 
instrumente „de egalizare a veniturilor |...] dintre elitele 
societăților înapoiate şi cele ale societăților avansate ale 
continentului european”.58 

Nu toate intervenţiile la care mă refer au confirmat în 
aceeaşi măsură teoriile româneşti despre distorsiunile 
modernizării imitative. Unele dintre ele au contestat, astfel, 
fenomenul formării unei „burghezii de stat” - ca opusă clasei 
boiereşti — în România secolului al XIX-lea, argumentând că 
în societatea locală „competența administrativă fusese 
întotdeauna intim asociată cu controlul asupra pământului. 
[...] Nobilimea a fost la origine o elită administrativă”, iar 
„conexiunea dintre funcția administrativă şi controlul 
asupra satelor nu a fost niciodată ruptă. Aparentele schimbări 
în structura socială |din secolul al XIX-lea] au fost astfel în 
perfect acord cu dezvoltarea unei economii bazate pe 
exportul de cereale”. Aşa se face că, „mai degrabă decât a 
indica o schimbare fundamentală în structura de clasă, 
fenomenul observat de |...| Zeletin indică o remarcabilă 
absenţă a schimbării”.5 

Chiar ţinând seama de asemenea dezacorduri, este 
indiscutabil că studiile comparative asupra modernizării ne 
arată că disfuncțţiile cronice ale societăților periferice sunt 
corelate cu tentativa elitelor conducătoare de a impune 
imitarea grăbită a dezvoltării occidentale, în absența 
precondițiilor economice şi sociale ale unui asemenea 
proces de modernizare emulativă. Rezultatele acestei 
strategii de dezvoltare - ce încredinţează statului rolul de 
principal agent al schimbării, în absența unui dinamism 


57 Andrew C. Janos, „he Politics of Backwardness in Continental 
Europe, 1780-1945”, în World Politics 41: 2, 1989, p. 338. 

53 Idem, East Central Europe in the Modern World. The Politics of 
the Borderlands from Pre- to Postcommunism, Stanford, Stanford 
University Press, 2000, p. 88. 

59 Daniel Chirot, Social Change in a Peripheral Society. The Creation 
of a Balkan Colony, New York, Academic Press, 1976, p. 147. 

spontan al societăţii — sunt chiar fenomenele observate de 
reprezentanţii culturii critice româneşti pe parcursul 
secolului ce a precedat instaurarea comunismului. În 
perioada interbelică, Eugen Lovinescu - asupra căruia voi 
reveni - a susținut că această abordare a modernizării este 
soarta tuturor societăților înapoiate confruntate cu 
provocarea Occidentului, la fel de inevitabilă ca şi resorbția 
treptată a disfucţiilor astfel create. După 1921, Ştefan 
Zeletin a încercat să acrediteze ideea că emulațţia formelor în 
absența precondiţiilor sociale şi economice corespunzătoare 
este o impresie superficială a unei sociologii critice diletante, 
modernizarea românească fiind de fapt călăuzită de aceleaşi 
forțe sociale profunde ca şi cea occidentală. Construcțiile 
intelectuale complementare ale celor doi autori trebuie 
înțelese ca intervenţii ideologice întemeiate pe o doză 
serioasă de cinism legitimator, iar Partidului Naţional 
Liberal în favoarea căruia au pledat trebuie să i se 
recunoască partea de responsabilitate pentru eşecurile 
modernizării. Aceasta în ciuda posturii de devotați 
„modernişti” şi „occidentalişti” adoptate de apărătorii săi. 


Înţelepciunea nebunului sau gândirea 
politică a lui Henric Sanielevici 


În ciuda recurenteţei unor referințe la problema confruntărilor 
dintre ideile „liberului schimb” şi cele ale „protecționismului” 
pe terenul teoriei economice, liberalismul intelectual românesc 
este prezentat în manieră canonică drept o ideologie 
unitară. Ca o parte a acestei viziuni, diversele sale voci sunt 
înțelese ca oferind aproximări ale argumentelor avansate de 
Ştefan Zeletin şi de Eugen Lovinescu în sprijinul pragmatismului 
politic - fie el şi marcat de autoritarism edulcorat şi corupție 
banalizată - al Partidului Naţional Liberal. Figura lui H. 
Sanielevici - consacrat mai degrabă în calitate de 
comentator literar decât de critic social şi gânditor politic — 
nu face excepţie. Abordând opera lui Sanielevici sub 
raportul celei din urmă fațete menţionate, capitolul de față îl 
recuperează ca pe un reprezentant important al ideologiei 
liberului schimb, clarificând divergenţele majore dintre 
aceasta din urmă şi discursul promovat în favoarea 
intervenționismului şi a protecţionismului de ideologia 
liberală dominantă. Excentricitatea lui Sanielevici în raport 
cu canonul istoriei intelectuale româneşti nu se opreşte însă 
aici. „Modernist” şi „antitradiționalist” în aceeaşi măsură ca 
şi Zeletin şi Lovinescu, Sanielevici dezvoltă o sociologie 
critică a modernizării româneşti tocmai în continuarea 
„culturii critice” a cărei respingere este înțeleasă de ceilalți 
doi autori ca o condiție indispensabilă a aceleiaşi posturi 
intelectuale occidentaliste. Gândirea sa din domeniu este 


O versiune anterioară a fost publicată în Studia Politica. 
Romanian Political Science Review 2: 3, 2002, pp. 725-760. 

indisociabilă de preferința sa pentru liberalismul economic 
şi îl conduce către o identificare cu valorile individualiste ale 
liberalismului clasic mai autentică decât cea a liberalilor 
clasicizaţi. Contrastând în mod profund cu înrădăcinarea 
exegetică a aurei sale de bizarerie, corespondenţa frapantă 
dintre vederile lui Sanielevici şi prioritățile liberale ale 
posttotalitarismului ne duce cu gândul către enunţuri 
generalizatoare despre felul cum originalitatea în răspărul 
curentelor dominante se soldează în mod caracteristic, în 
România, cu marginalitatea persistentă (inclusiv în posteritate). 


Varietăţi de occidentalism 


Pretenţia de a fi redescoperit un autor uitat este un loc 
comun al lucrărilor de istorie a ideilor. Chiar scriitori 
reeditați în fiecare an sunt recuperați astfel pentru public, 
în mod periodic, de către istorici ambiţioşi. Îndrăznesc 
totuşi să afirm că autorul al cărui nume apare în titlu chiar 
are nevoie de o asemenea reconsiderare. Henric Sanielevici 
(a semnat întotdeauna H. Sanielevici) nu se numără cu 
siguranţă printre favoriţii editurilor româneşti. Puţine studii 
i-au fost consacrate. Un singur volum - antologic -— i-a 
apărut postum, iar selecţia de articole pe care o cuprinde nu 
este foarte generoasă.! În plus, ea îi restituie o singură 
fațetă, cea de critic literar. Cealaltă dimensiune a operei, 
aceea a criticii sociale şi politice, este menţionată în studiul 
introductiv şi tratată în lucrări de sinteză ale aceluiaşi 
cercetător ce a realizat şi ediția în cauză. Ceea ce putem afla 
de aici este faptul că Sanielevici trebuie să fie privit ca un fel 
de „confrate minor” al mult mai celebrilor Eugen Lovinescu 


1 H. Sanielevici, Cercetări critice şi filozofice, ed. de Z. Ornea şi 
Cornelia Botez, Bucureşti, Ed. pentru Literatură, 1968. Studiul 
introductiv a fost republicat în Z. Ornea, Trei esteticieni, 
Bucureşti, Ed. pentru Literatură, 1968, pp. 125-175. 

şi Ştefan Zeletin. Asemeni lor, el a fost un „modernist” sau 
„occidentalist”, critic al curentelor de idei „tradiționaliste”, 
„romantice” şi „agrariene”.2 Partizan al „industrializării”, 
admirator şi teoretician al literaturii şi al altor forme de 
expresie culturală cu amprentă „citadină”, Sanielevici face 
parte deci dintr-un grup cu profil bine conturat în istoria 
intelectuală românească. Pentru cei care nu sunt 
autohtonişti  încrâncenaţi sau  tradiționalişti nostalgici, 
Sanielevici aparține „părții bune” a spectrului ideologic de 
dinainte de comunism. 

Cred că nu greşesc afirmând că această caracterizare 
exprimă o imagine convenţională, ce poate fi regăsită în 
multe alte texte. Dincolo de încadrarea în tabăra modernistă, 
s-ar părea că Sanielevici nu merită mai multă atenție şi nu 
prezintă un interes deosebit. El ar ilustra o atitudine 
intelectuală ale cărei expresii mai elaborate au fost oferite de 
alți autori, occidentalismul şi modernismul său neconţinând 
nimic din ceea ce nu putem găsi, în formulări de mai mare 
forță, la Zeletin, Lovinescu, sau criticii „lovinescieni”. Cel 
mult, i se poate atribui meritul priorității cronologice: cea 
mai cunoscută dintre cărțile sale — Poporanismul reacționar — 
a fost publicată în 1921, cu câţiva ani înainte de operele 
principale ale lui Lovinescu şi Zeletin. Volumul reuneşte 
texte încă şi mai vechi, unele dintre ele din primul deceniu 
al secolului XX, atunci când Sanielevici a întemeiat revista 
antisămănătoristă Curentul nou, dispărută foarte curând, 
dar reapărută pentru scurt timp după Primul Război Mondial. 

În perioada interbelică, Zeletin îi recunoştea lui 
Sanielevici atât înrudirea de idei, cât şi rolul de precursor. 
Originea evreiască ar explica, pentru Zeletin, de ce 
Sanielevici a fost primul care „a ridicat pana împotriva |...] 
atmosferei romantice rurale a culturii noastre”, unde 
„simțea că se înăbuşe, ca şi un orăşean răsfățat într-un 


2 Z. Ornea, Poporanismul, Bucureşti, Minerva, 1972, pp. 443- 
446; Idem, Tradiţionalism şi modernitate în deceniul al treilea, 
Bucureşti, Ed. Eminescu, 1980, pp. 311-312. 

bordei îmbâcsit cu miros de ceapă”.3 În polemica sa cu 
Zeletin, ţărănistul Virgil Madgearu mergea mai departe, 
afirmând că argumentele celui dintâi nu aduceau nimic nou 
față de ceea ce Sanielevici spusese deja cu ceva timp 
înainte. Căci, în ciuda pretenției sale de a respinge 
raționamentele diletante ale gânditorilor sociali anteriori în 
numele şi prin metodele „sociologiei ştiinţifice” al cărei unic 
reprezentant în România se consideră a fi, Zeletin „ajunge 
exact la aceleaşi concluzii, în ceea ce priveşte evoluția noastră 
socială, cu unul din străluciţii reprezentanți ai « sociologiei 
beletristice » combătute de el, Henry Sanielevici”.+ Lovinescu, 
în schimb, îl acuza pe Sanielevici de a nu fi fost un 
modernist veritabil: polemicile sale cu poporanismul şi 
sămănătorismul s-ar fi datorat doar unor reacţii vanitoase 
față de liderii lor şi ar fi ascuns o înrudire de fond cu modul 
de a gândi şi de a simţi al celor din urmă. „Atacurile” sale 
n-ar fi „pornit dintr-o concepție diferită, ci dintr-o dragoste 
înşelată. |...] Cu toate violențele sale, dl. Sanielevici se situa 
pe acelaşi teren literar ca şi dl. Iorga, adică pe terenul 
confuziei etnicului şi eticului cu esteticul”.5 În plus, 
consideră Lovinescu, critica literară a lui Sanielevici este 
prejudiciată de reducționismul său sociologic, iar calitățile 
sale de scriitor, atâtea câte există, sunt diminuate de 
caracterul său profund dezagreabil, de o „morbidă conştiinţă 


3 Ştefan Zeletin, „Agonia tradiționalismului rural în cultura 
română” [1926|, în Neoliberalismul, ed. de C. D. Zeletin, 
Bucureşti, Scripta, 1992 [1927], p. 74. Un lider al dreptei 
interbelice făcea şi el această apropiere dintre cei doi 
„teoreticieni ai burgheziei române şi ai liberalismului”: vezi Nae 
Ionescu, „...şi despre o discuţie « de idei »”, în Între ziaristică şi 
filozofie, laşi, Timpul, 1996, p. 34. 

+ Virgil Madgearu, „Formarea şi evoluția burgheziei române” 
[1925], în Agrarianism, capitalism, imperialism, ed. de Ludovic 
Bâthory, Cluj-Napoca, Dacia, 1999 [1936], p. 101. 

5 Eugen Lovinescu, Istoria literaturii române contemporane, ed. de 
Eugen Simion, Bucureşti, Minerva, vol. 1, 1981 [1926], pp. 51-52. 

de sine, care ridică dintre rândurile multor pagini un dureros 
semn de întrebare asupra armoniei sufleteşti a autorului”.€ 

Aprecierile lui Lovinescu au fost reținute de 
posteritate. Puținele pagini consacrate criticii lui Sanielevici 
îl prezintă ca pe un autor dogmatic, excesiv în judecățţile 
sale şi adeseori hilar prin simplificările scientiste la care are 
tendința de a reduce întregul fenomen literar. Ele 
menţionează „raționalismul său dogmatic şi geometric, 
strădania lui de a aşeza totul în tipare şi formule rigide pe 
bază de legi imuabile, stabilite nu o dată arbitrar şi pripit, 
mania simplificării excesive şi artificiale a unei realități 
întotdeauna complexă, mobilă şi vie”./ Şi nu uită să 
consemneze cele mai înduioşătoare expresii ale amorului 
său propriu supradimensionat, „megalomania efectiv ridicolă” 
ce a „conferit figurii lui Sanielevici un aer de bizarerie greu 
de înlăturat”.8 Căci autorul nostru se prezenta ca „unul din 
cei mai mari creatori pe care i-a produs omenirea” şi îşi 
afirma „credința” de a fi fost, vreme de decenii, „factorul 
determinant al culturii româneşti”. Cu alte cuvinte, dacă în 
calitate de ideolog modernist Sanielevici este „valabil” dar 
lipsit de originalitate, în calitate de critic literar el nu mai 
poate trezi decât interesul unui anticar colecționar de 
ciudățenii. „Redescoperirea” sa a întârziat, deci, pe bună 
dreptate, căci ea nu prezenta nicio miză serioasă. 

În cele ce urmează, îmi propun să contest această 
ortodoxie. Nu mă voi ocupa de critica literară a lui 
Sanielevici. Voi argumenta însă că „modernismul” lui este 
de un alt fel decât cel al lui Lovinescu şi Zeletin, că 
argumentele sale prezintă o importanță specială şi merită, 
ca atare, să fie mai bine cunoscute. Ele reuşesc să arunce o 
lumină nouă asupra clasicilor occidentalismului românesc 
şi ne dau posibilitatea să înțelegem mai bine această 


Ibid., p. 237. 

Z. Ornea, „Prefață”, în Sanielevici, Cercetări critice şi filozofice, p. IX. 
Ibid., p. XIII. 

Citat în Bi, p. XIII, 

atitudine intelectuală şi această grupare ideologică. 
Gândirea lui Sanielevici aparţine într-adevăr aceluiaşi gen 
ca şi ideile lui Lovinescu şi Zeletin, dar unei specii diferite. 
Înțelegerea ei este o etapă importantă pentru a realiza 
anatomia discursului liberal, modernist şi occidentalist şi, 
prin aceasta, pentru a reconstitui într-o manieră tipologică 
ansamblul dezbaterii intelectuale din România precomunistă. 
Modelul occidental a fost propus societății româneşti 
de o elită modernizatoare al cărei nucleu a fost constituit, 
din anii 1860 până în perioada interbelică, de Partidul 
Naţional Liberal. El a fost dezbătut, pe parcursul întregii 
perioade, de critici sociali de diverse orientări, care au 
elaborat, cu toţii, pe marginea dihotomiei dintre „formele” 
occidentale şi „fondul” românesc şi s-au grupat în patru 
curente de gândire. Cele patru discursuri politice — pe care 
putem conveni să le numim cu termenul generic de 
„ideologii critice” — şi-au făcut apariția, pe rând, în ultimele 
patru decenii ale secolului al XIX-lea. Critica junimistă a 
fost formulată în anii 1860. Discursul naționalismului 
autohtonist îşi face apariția în deceniul următor, în 
publicistica lui Eminescu. Socialismul românesc debutează 
în anii 1880 — ciclul de articole „Ce vor socialiştii români?” 
al lui Gherea datează din 1886. Iar populismul agrar sau 
poporanismul are şi el un început timid în anii 1890, când 
Stere şi Ibrăileanu publică primele articole cu această 
orientare în reviste ca Evenimenul literar. Două dintre aceste 
orientări ideologice - naționalismul şi poporanismul — nu se 
vor impune cu adevărat decât după 1900. Eminescu este 
redescoperit atunci de sămănătorişti şi ceea ce fusese până 
în acel moment o voce singulară devine cel mai sonor dintre 
discursurile politice ale epocii. lar doctrina poporanistă se 
configurează cu adevărat abia după înființarea, în aceiaşi 
ani, a revistei Viața românească. Cele mai importante texte 
socialiste sunt publicate tot în primul deceniu al secolului. 
lar ideile junimiste sunt pentru prima oară sistematizate de 
Constantin Rădulescu-Motru în cartea sa din 1904, Cultura 

română şi  politicianismul. Canonul „culturii critice” 
româneşti este, deci, constituit în jurul lui 1910. În anii 
1920, după ce dezbaterea a fost întreruptă pentru o vreme 
de război, Lovinescu şi Zeletin îşi vor construi argumentaţia 
în favoarea occidentalizării ca un răspuns sistematic la 
criticile cuprinse în acest canon şi ca o apologie a practicilor 
elitei modernizatoare, în speţă a Partidului Naţional Liberal. 
Asocierea dintre  apologetica  proliberală şi critica 
tradiționalismului antioccidental a fost atât de strânsă în 
lucrările acestor doi autori, încât ne-am obişnuit să credem 
că este logic necesară. Comparaţia cu Sanielevici ne va ajuta 
să îi percepem caracterul contingent. 

Născut la Botoşani în 1875, Henric Sanielevici a 
decedat în 1951. S-a stabilit la Bucureşti, împreună cu 
familia, în anii studiilor liceale. În aceeaşi perioadă se 
apropie de cercurile socialiste, acest prim angajament 
ideologic urmând să îl marcheze, aşa cum vom vedea, 
pentru întreaga viață. Cariera sa publicistică se conturează 
odată cu numirea sa ca secretar de redacţie al Noi reviste 
române, în 1900. Dintre nenumăratele reviste cu care a 
colaborat, două vor mai juca un rol privilegiat pentru el: e 
vorba de Viaţa românească şi de propria sa publicaţie, 
Curentul nou, asupra cărora voi reveni. După absolvirea 
facultăţii de Litere în 1894, Sanielevici a mai avut câteva 
stagii de studii în Germania. Acolo şi-a descoperit a doua 
vocație, pe lângă ziaristică: e vorba de ciudata sa pasiune 
pentru studiul paleontologiei şi al antropologiei, domenii în 
care va publica lucrări voluminoase dar de mică valoare. În 
anii 1930, preocupările sociale şi cele antropologice se vor 
reuni într-o lucrare destinată să ofere un răspuns teoriilor 
rasiste ale naziştilor.I0 Ca şi critica literară, aceste ultime 


10 H. Sanielevici, În slujba satanei. Răzvrătirea lui Dionysos 
împotriva lui Apollo, Bucureşti, Adevărul S.A., vol. 1-2, 1935. 
Felul cum se articulează teoriile estetice şi cele antropologice ale 
lui Sanielevici formează subiectul principal în Z. Ornea, „H. 
Sanielevici”, în N. Gogoneaţă et al., coord., Istoria filozofiei 

două direcţii de preocupări ale lui Sanielevici nu îmi vor 
reține atenția. Paginile ce urmează se bazează pe o selecție 
din publicistica sa cu caracter social şi politic. 


De la socialism la junimism 


Primul text unde Sanielevici abordează probleme social- 
politice este articolul foarte amplu „Cincizeci de ani de 
evoluție”, publicat mai întâi în suplimentul cultural al 
ziarului Adevărul în 1901 şi reluat în 1903 în volumul său 
de debut, Încercări critice.!! Evenimentul care a declanşat 
reflecţiile lui Sanielevici a fost scindarea, şi apoi dizolvarea, 
partidului socialist (PSDMR) - din care făcuse parte - la 
1899. Circumstanţele evenimentului şi dezbaterile care l-au 
însoțit sunt bine cunoscute.!2 De mai mulţi ani, grupul 
poporanist condus de C. Stere, care până atunci activase în 
cadrul mişcării socialiste, argumenta că funcția pe care o 
poate îndeplini o asemenea mişcare într-o ţară agrară, unde 
industria şi proletariatul industrial au proporţii infime, este 
aproape nulă. Cum „nu oamenii sunt pentru socialism, ci 


româneşti, Bucureşti, Ed. Academiei R.S.R., vol. 2, partea 1, 
1980, pp. 195-205, precum şi în Henri H. Stahl, Gânditori şi 
curente de istorie socială românească, Bucureşti, Ed. Universității 
din Bucureşti, 2001, pp. 219-221. 

11 Idem, „Cincizeci de ani de evoluţie” [1901], în Teoria formelor 
fără fond, ed. de M. Ungheanu, Galaţi, Porto-Franco, 1996, 
pp. 123-150. Volumul Încercări critice, Bucureşti, Carol G&bl, 1903, 
a mai fost reeditat cu titlul schimbat: Studii critice, Bucureşti, 
Cartea Românească, 1920, apoi la aceeaşi editură, f. a. [1927]. 

12 Nicolae Jurca, Istoria social-democraţiei din România, Bucureşti, 
Ed. Ştiinţifică, 1994, pp. 38-47; Z. Ornea, Viaţa lui C. Stere, 
Bucureşti, Cartea Românească, vol. 1, 1989, pp. 236-275. 

socialismul pentru oameni”,!3 şi cum este inutil să militezi 
în mod platonic pentru o revoluţie socialistă într-o societate 
cu puţine şanse de a atinge chiar şi stadiul de dezvoltare 
inferior al capitalismului, sarcina unui democrat sincer care 
ia în considerare nevoile reale ale naţiunii sale — şi înțelege 
să lupte pentru îndeplinirea lor, nu doar să declame un crez 
irealizabil - este de a se alătura grupării politice celei mai 
înaintate şi de a acţiona din interiorul ei pentru a o împinge 
pe calea reformelor. În virtutea acestei argumentaţii, 
„generoşii” părăsesc partidul socialist şi se alătură celui 
liberal. După încadrarea în noul partid, poporaniştii nu vor 
renunța la ideea unei evoluții sociale româneşti diferită de 
cea capitalistă. Dimpotrivă, concepţia unei „democrații 
rurale”, ca deosebită de societatea burgheză, va fi 
consacrată în principala lucrare a lui Stere în anii următori 
şi va rămâne un crez al poporaniştilor şi al țărăniştilor — 
succesorii lor din perioada interbelică.!+ La vremea 
respectivă însă, lucrurile nu erau atât de limpezi, iar 
Sanielevici interpretează gestul „generoşilor” în alt fel. 
Sprijinindu-se pe declaraţia unuia dintre ei — lon Nădejde —, 
el afirmă că motivul alăturării lor la partidul liberal a fost 
dorința de a milita pentru înlocuirea societății semifeudale 
româneşti cu una autentic burgheză. „După ce au combătut 
cu înverşunare timp de douăzeci de ani organizarea noastră 
socială ca o organizare burgheză”, spune Sanielevici, 
socialiştii „au ajuns să recunoască la un moment dat [|...] că 
societatea noastră este în fond feudală şi că ţinta tuturor 
sforțărilor, pentru mai mult de o generație, trebuie să fie 
introducerea în țară a unei organizațiuni adevărat burgheze. 
Ceea ce înainte era chintesenţa tuturor relelor, este acum 


13 C. Stere, „Din notițele unui observator ipocondric (un foileton 
social)” [1893], în Scrieri politice şi filozofice, ed. de Victor 
Rizescu, Bucureşti, Dominor, 2005, p. 166. 

14 Z. Ornea, Tărănismul. Studiu sociologic, Bucureşti, Ed. Politică, 1969. 

un ideal pentru viitor!”.15 Cum „idealul nostru trebuie să fie 
introducerea în ţară a formelor burgheze, atunci trebuie să 
devenim fără rezerve liberali” - rezumă Sanielevici spusele 
fostului său coleg de partid şi de idealuri Nădejde. Şi aceasta 
„pentru că - motivarea i s-a părut domnului Nădejde de la 
sine înțeleasă şi de aceea nici n-a exprimat-o -— liberalii în 
toate ţările — şi chiar prin definiție — reprezintă interese mai 
mult sau mai puţin burgheze, pe când conservatorii apără 
interese mai mult sau mai puţin feudale” (p. 124). 

În realitate, argumentul reconstituit de Sanielevici a 
fost caracteristic nu atât foştilor socialişti trecuți la liberali, 
cât socialiştilor „ortodocşi” care, grupaţi în jurul lui Gherea, 
vor traversa perioada următoare neafiliați la vreun partid, 
până la refacerea celui socialist in 1910. Elaborând o 
doctrină ale cărei baze fuseseră puse în deceniile 
precedente, Gherea ajunge la concluzia că rostul unui 
partid socialist într-o țară agrară şi semifeudală ca România 
este să militeze pentru realizarea unui capitalism veritabil, 
singura cale de acces către socialism. Şi aceasta chiar 
împotriva  „semicapitaliştilor” ipocriți din partidele zise 
burgheze, legaţi prin interese vitale de regimul neoiobag şi 
de statul oligarhic. De asemenea, împotriva poporaniştilor 
care - democrați sinceri dar slabi economişti — nu înţeleg că 
evoluția capitalistă este inevitabilă şi, pe termen lung, 
benefică.16 Când, după 1907, liberalii vor adopta măsuri cu 


15 Sanielevici, „Cincizeci de ani de evoluţie”, p. 123. În continuare, 
citatele din text provin din acest articol. 

156 Henry Roberts, Rumania. Political Problems of a Agrarian State, 
Hamden, Conn., Archon Books, 1969 |1951|, pp. 276-287; 
Michael Kitch, „Constantin Dobrogeanu-Gherea and Rumanian 
Marxism”, în The Slavonic and East European Review, 55: 1, 
1977, pp. 65-89; Joseph Love, Crafting the Third World. 
Theorizing Underdevelopment in Rumania and Brazil, Stanford, 
Stanford University Press, 1996, pp. 35-47. 

coloratură „poporanistă” ca soluție la problema agrară, Gherea 
le va denunța ca opuse unei dezvoltări capitaliste veritabile.17 
Sanielevici nu urmează niciunul din cele două grupuri. 
Divorțul său de mişcarea socialistă, sub toate formele ei, 
este irevocabil. În descrierea, pe jumătate autobiografică, 
inclusă în articolul în cauză, el prezintă socialismul 
românesc din ultimele două decenii ale secolului al XIX-lea 
ca pe un curent cultural romantic, ale cărui resorturi 
sociale şi psihologice au avut prea puţine în comun cu 
socialismul autentic din Apus. Ca şi în Rusia aceleiaşi 
perioade, socialismul a fost adoptat nu pentru conţinutul 
doctrinei, ci pentru că reprezenta forma extremă a 
radicalismului, şi numai crezul cel mai radical putea 
răspunde nevoilor sufleteşti ale intelectualilor din cele două 
societăți înapoiate. În imperiul vecin, „burghezia, nefiind 
încă de sine stătătoare, având nevoie de ajutorul statului şi 
neavând puterea de a pune mâna pe stat, trebuie să-şi 
înăbuşe orice veleități revoluționare. |...|] Numai avangarda 
burgheziei, « inteligenţa » — din motive care îşi au originea în 
chiar modul de a fi al acestei categorii sociale - adăpată la 
izvorul culturii occidentale, nu se poate acomoda mediului 
ambiant” (p.142). În consecinţă, precum în Germania pe la 
1800 — unde „intelectualii burghezi, dezgustați de pozițiunea 
lor umilă în societatea feudală”, dar „neavând vreo speranță 
de dezrobire, se refugiază într-o lume închipuită pentru a 
fugi de trista realitate” —, intelectualitatea rusă „produce în 
literatură un curent romantic” (p. 142). „În politică”, însă, 
„inteligența rusă formează o mişcare revoluționară, în 
curând chiar socialistă”. Dar „socialismul acestor 
intelectuali nu trebuie luat în serios. Nemulțumiţii aleargă 
repede la teoriile cele mai radicale”. Şi, cum „societatea 
românească este încă într-o fază feudală, un feudalism de 
altă nuanţă decât cel din Rusia”, intelectualii români „au 


17 Constantin Dobrogeanu-Gherea, „Neoiobăgia” [1910], în Opere 
complete, ed. de lon Popescu Puţuri et al., Bucureşti, Ed. 
Politică, vol. 4, 1977, pp. 194-278. 

produs un curent romantic în literatură. Umblaţi prin 
străinătate şi hrăniţi cu cultura apuseană, ei nu se puteau 
adapta societății noastre. Şi pe la '85, când nemulțumirea 
ajunsese la culme, era natural ca pe romantismul 
conservator al Junimii să se grefeze socialismul romantic al 
inteligenţei ruse. Poeziile lui Eminescu - Împărat şi proletar, 
Glosa, Satirele — au fost inelul de legătură pentru generația 
care atunci începea să gândească” (pp. 143-144). Acum, „în 
fața descompunerii partidului, intelectualii sunt |...]| aduşi la 
realitate. Cu îngreunarea luptei pentru trai, unii pierd 
idealismul lor, din capul locului fragil. Alţii se conving că 
revendicările socialiste nu sunt la ordinea zilei în societatea 
românească şi nu vor fi decât peste cel puţin jumătate de 
veac. Şi ce va fi atunci, cine va putea spune? Poate mişcarea 
socialistă europeană îşi va schimba caracterul. În orice caz 
trebuie să ajungem întâi o ţară civilizată burgheză şi pe 
urmă vom vedea ce mai e de făcut. Conduşi de aceste 
convingeri, cea mai mare parte din intelectualii socialişti se 
înscriu în partidul liberal — conduşi de raționamentul că [...] 
acest partid va trebui să transforme societatea din feudală 
în modernă burgheză” (p. 146).18 

Abandonând vechile convingeri socialiste, Sanielevici 
nu poate să împărtăşească însă nici noul entuziasm 
„burghez” al foştilor colegi de partid. Raționamentul lor i se 
pare „simplu, dar chiar prin simplitatea lui neliniştitor” (p. 124). 
Şi în trecut socialiştii se considerau „in măsură să aibă 
vederile cele mai limpezi asupra societății româneşti”, fiind 
„înarmaţi cu o metodă care fără îndoială a dat cele mai 


18 Pentru influenţele ruseşti asupra socialismului şi populismului 
românesc:  Kitch, „Constantin  Dobrogeanu-Gherea”;  Idem, 
„Constantin Stere and Rumanian Populism”, în The Slavonic 
and East European Review 53: 131, 1975, pp. 248-271. Vezi, 
pentru comparaţie, Gale Stokes, „Svetozar Markovic in Russia”, 
în Slavic Review 31: 3, 1972, pp. 611-625; Peter Brock, 
„Tolstoyism and the Hungarian Peasant”, în The Slavonic and 
East European Review 58: 3, 1980, pp. 345-369. 

strălucite rezultate în sociologie” (p. 123). Ei au dat totuşi 
greş, iar „greşeala lor” este „explicabilă: ei cunoşteau tot 
felul de doctrine, dar nu cunoşteau țara” (p. 124). Cu alte 
cuvinte,  socialiştii încercau să înțeleagă societatea 
românească prin întrebuințarea unor concepte şi teorii 
inventate în alte părți, pentru a răspunde unor realități 
sociale diferite. Nu sunt ei oare pe punctul de a repeta 
aceeaşi eroare? Socialiştii par a nu înţelege că noţiunile din 
vocabularul marxist nu îşi găsesc în România 
corespondente perfecte: „Cuvintele burghez şi feudal 
trebuiesc şi ele lămurite. Întrucât societatea noastră 
românească este ea feudală, întrucât burgheză?” Răspunsul 
va putea fi găsit doar cu condiția de a înțelege că evoluția 
socială românească are particularități ireductibile în 
comparație cu cea occidentală şi, deci, nu-i putem aplica în 
mod mecanic schemele de gândire construite pentru a o 
măsura pe cea din urmă: „Comparațţia evoluţiunii noastre 
cu evoluția altor țări ne va fi de mare folos, cu condițiunea 
ca această comparaţie să ne ajute a scoate la iveală nu 
numai asemănările, dar şi deosebirile” (p. 124). 

Nu e nevoie de prea multă originalitate pentru a 
ajunge la o asemenea înțelegere nuanţată a realităților 
româneşti. Ea este disponibilă, trebuie doar să o 
redescoperim. Tot ce se cere pentru a ne dezbăra de 
naivitatea sociologică este o reconsiderare, fără prejudecăți, 
a vechii ideologii a Junimii. Voga junimismului a precedat-o 
în timp pe cea a socialismului: „Mişcarea noastră 
intelectuală, de la 1848 încoace, cuprinde două curente: 
curentul junimist, de pe la '65 până pe la '82; după aceea a 
urmat curentul socialist, [|...] care a ţinut până acum câțiva 
ani” (p. 132). Cum „ambele curente se caracterizează printr-o 
profundă nemulțumire cu organizația noastră socială”, 
putem spune că cel de-al doilea a fost „o directă continuare 
a celui dintâi” (p. 132). Dar asemănările se opresc aici. Căci 
la întrebarea „care au fost pricinile acestei nemulțumiri>”, 
răspunsurile au fost diferite. Răspunsul socialist, „pe care l-a 

dat întâi D. Dobrogeanu-Gherea în studiile sale critice, era |...]: 
« relele societății burgheze ». Astăzi nimeni nu mai crede în 
justeţea acestui răspuns - nici dl. Gherea”. Cauza răului nu 
trebuie căutată în „relele inerente organizării sociale 
moderne”. Junimiştii au înțeles că societatea românească 
este diferită de cea occidentală şi că trebuie să fie abordată, 
în consecință, cu instrumente intelectuale specifice. În 
teoria „formelor fără fond” descoperim o caracterizare 
adecvată a configurației sociale româneşti. Este adevărat că 
„ideologia conservatoare era expresia intereselor de clasă 
boiereşti. Însă această ideologie cuprindea atâta adevăr, 
critica făcută României moderne era aşa de dreaptă, încât 
toți intelectualii țării se raliară la dânsa şi formară cercul 
Junimea” (p. 131). „Formula junimistă a fost de unii 
repetată, fără a fi înțeleasă şi adâncită, până a devenit în 
gura lor o banalitate; de alţii combătută, înfierată ca 
reacționară şi ridiculizată. În a doua categorie erau mai ales 
socialiştii! [...] Şi cu toate astea, tocmai prin aplicarea 
metodei socialiste la societatea noastră, formula ni se 
revelează ca un adevăr frapant” (p. 137). Trebuie să dăm la 
o parte obişnuințele de gândire create de douăzeci de ani de 
flirt cu socialismul pentru a recupera mesajul junimist. 

Este uşor să ne dăm seama că prezentarea făcută de 
Sanielevici modului de gândire al socialiştilor români este 
nedreaptă. Căci teoriile lui Gherea nu sunt, nici ele, decât 
tot o variațiune pe tema „formelor fără fond” şi acordă 
aceeaşi atenţie particularităților româneşti ca şi teoria 
Junimii. Este greu de spus dacă Sanielevici construieşte aici 
un om de paie pentru a-şi clădi raționamentul prin opoziție 
sau dacă pur şi simplu nu surprinde esenţa raționamentelor 
lui Gherea. Ceea ce contează este că, în paginile articolului, 
Sanielevici oferă una dintre cele mai autentice mostre de 
analiză socială ce se foloseşte de instrumentarul intelectual 
dezvoltat de curentele ideologice „de opoziție”. Dincolo de 
prezentarea eronată a acestor idei ca reprezentând patrimoniul 
exclusiv al junimismului, „Cincizeci de ani de evoluţie” 

constituie una din cele mai sofisticate expresii ale unui mod 
de gândire ce reprezintă nucleul dezbaterii ideologice 
româneşti moderne şi care constă în înțelegerea evoluției 
sociale româneşti ca distorsionată în raport cu modelul 
occidental, cauza acestui rău fiind adoptarea imitativă, 
grăbită sau incompletă a formelor civilizației occidentale. 

„În ţările apusene, ceea ce a scos popoarele din 
barbaria feudală a fost |...]| ridicarea clasei orăşeneşti. Regii, 
sprijinindu-se pe această clasă, dar şi înrâuriți de dânsa, au 
înfrânt clasa feudală, au centralizat administraţia, au 
îmbunătăţit legile, au stârpit în parte abuzurile, şi aşa mai 
departe. Regii au ţinut balanţa între cele două clase timp de 
o sută de ani şi au fost răsturnați, sau au pierdut puterea 
absolută, în momentul când clasa burgheză s-a simţit destul 
de puternică pentru a înlătura pe nobili” (pp. 124-125). 
Pentru a înțelege evoluția socială modernă, trebuie să ne 
îndreptăm privirile spre „clasica revoluție burgheză, |...] cea 
franceză de la 1789”. Ceea ce ne înfăţişează cu claritate 
acest moment istoric este substituirea nobilimii, la conducerea 
statului, de către o burghezie cu o individualitate socială 
bine conturată şi cu interese opuse celor feudale: „Clasa 
feudală era pe atunci în Franța slăbită şi degenerată prin 
existența ei parazitară, din care pricină a fost înlocuită la 
conducerea statului de clasa burgheză, inteligentă şi 
viguroasă. Prejudiciul rezultat astfel, pentru nobili, e uşor 
de apreciat”, iar el derivă din faptul că, până atunci, cei din 
urmă beneficiaseră atât de asocierea strânsă cu aparatul 
administrativ al statului absolutist, cât şi de aranjamentele 
economiei domeniale. „Nobilii exploatau poporul tot aşa de 
mult indirect prin mijlocirea statului cât şi direct prin 
administratorii moşiilor lor. Dezrobirea şi îmbunătăţirea 
stării materiale a ţăranilor s-a făcut fireşte în dauna 
aceleiaşi clase. Industria, având nevoie de brațe, a atras 
spre oraşe o parte din populaţia rurală, desigur tot în 
paguba nobleţii, a proprietarilor de pământ. În sfârşit, 
agricultura are adesea interese vamale opuse cu cele ale 

industriei şi, de aceea, nu poate fi în folosul proprietății 
funciare când clasa industriaşilor este predominantă în 
stat” (pp. 125-126). 

În concluzie, evoluţia socială a Apusului s-a bazat pe 
existența clasei burgheze, ce a acționat ca agent principal al 
schimbării. Modernizarea occidentală nu poate fi înțeleasă 
fără o raportare consecventă la istoria burgheziei, ea face 
corp comun cu această istorie. De asemenea, o precondiție a 
modernizării occidentale a fost diminuarea influenței sociale 
a nobilimii, în urma atacului concertat al monarhilor 
absoluți şi al burgheziei şi ca urmare a alianței interesate 
dintre regi şi noua clasă socială. Este evident însă, şi bine 
cunoscut, că „în țara românească, din diferite împrejurări, 
[...] nu s-a putut ridica o burghezie. [...] Din această pricină 
domnii n-au putut căpăta o putere asupra clasei boiereşti, 
ci au fost siliți să rămână servitorii ei umili. [...] Această 
situație politică nu era întru nimic schimbată în 1848. 
Caracteristica evului mediu fiind domnia necondiționată a 
clasei boiereşti, ţara românească se afla la 1848 în plin ev 
mediu” (p. 125). 

Aceasta nu i-a împiedicat însă pe marea majoritate a 
istoricilor societății româneşti să privească revoluţia de la 
1848 ca pe un echivalent al celei franceze de la 1789, deci 
ca pe evenimentul ce marchează trecerea de la lumea 
medievală la cea modernă, burgheză şi care demonstrează 
că traiectoria de evoluţie a României a fost în linii mari 
aceeaşi cu a Europei apusene: „Ce s-a petrecut [|...] la 1848? 
Părerea generală este că sub influența ideologiei europene, o 
mână de tineri generoşi din clasa boierească au înlocuit ei 
înşişi organizația veche, feudală, cu una modernă 
burgheză”. Cu alte cuvinte, chiar în lipsa burgheziei, 
revoluția burgheză ar fi avut loc, în virtutea idealismului 
boieresc. „Acest mod de a privi lucrurile ni se pare”, spune 
Sanielevici, „cel puţin superficial” (p. 125). 

Pentru a-şi convinge cititorii de justețea unei 
asemenea aprecieri, Sanielevici îi îndeamnă să reflecteze la 

condiția clasei boiereşti înainte şi după evenimentele 
revoluționare şi transformările instituționale ce le-au urmat. 
În Occident, nobilimea a fost, cum am văzut, puternic 
prejudiciată de revoluția burgheză. „Suferit-a clasa 
boierească de la noi vreunul din aceste prejudicii? Fost-a ea 
înlăturată de la slujbe? [...] Suferit-au boierii ceva prin 
dezrobirea ţăranilor? [|...|] Aveau să se teamă boierii că 
industria le va răpi braţele de la munca de câmp, sau le va 
primejdui interesele lor agricole pe cale vamală?” La toate 
aceste întrebări, răspunsurile trebuie să fie negative. În ce 
priveşte situația țărănimii, epoca revoluționară nu a adus 
nimic nou: „lobăgia a fost ridicată cu mult timp înainte de 
revoluție, sub Mavrocordat”. Desigur, secolul al XIX-lea a 
reglementat regimul proprietății potrivit normelor juridice 
moderne. Dar, în fond, lucrurile au rămas la fel: „După 
ridicarea iobăgiei”, țăranul „nu consuma mai mult ca 
înainte din produsele muncii sale. [...] Pe de o parte ţăranul 
român e barbar, adică ignorant şi resignat la |...] mizerie. 
[...] Pe de altă parte, chiar dacă ar avea cerințe mai mari nu 
şi le-ar putea mulțumi, fiindcă boierul, şi mai ales 
arendaşul, îl ţin legat de mâini şi de picioare. Regimul 
nostru constituțional pe ţăran nu-l poate apăra, fiindcă 
țăranul nu-i destul de luminat ca să se poată folosi de acest 
regim”. În ce priveşte eroziunea economiei agrare de către 
industrie, este evident că „un astfel de antagonism nu 
numai că nu exista atunci — fiindcă nu exista industrie — dar 
nici măcar nu era prevăzut pentru viitor” (p. 126). 

Important este însă faptul că accesul privilegiat al 
boierimii la funcțiile de stat nu a fost cu nimic afectat: 
„Tinerimea generoasă de pe atunci privea ca pe un lucru de 
la sine înțeles că tot dânsa va conduce ţara şi sub noua 
formă de stat. [...] Până în ziua de astăzi [...] a fi de familie 
boierească, chiar foarte scăpătată, înseamnă la noi |...|] a 
avea dreptul la o sinecură”. Şi mai important este faptul că, 
în urma înlocuirii regimului feudal cu formele de stat 
moderne, precum şi în urma unificării şi emancipării 

naționale, funcțiile oficiale s-au înmulțit şi remuneraţia lor a 
crescut. Bugetul statului a devenit o sursă încă şi mai 
importantă de venituri pentru reprezentanții boierimii decât 
înainte de revoluţie. Într-adevăr, „tinerii boieri, abrogând 
privilegiile şi introducând constituționalismul, nu aveau 
nimic de pierdut, iar de câştigat aveau -— şi numai în cazul în 
care modernizau statul român - unirea şi independența!” 
Pentru că nu au înțeles semnificația evenimentelor în curs, 


„boierii bătrâni au opus o rezistenţă. |...] Frica lor cea mare 
era « că o să ajungă boierii să facă armata şi să plătească 
bir! »”. Aceasta a fost, însă, doar o naivitate din partea lor: 


„Să fi prevăzut ei că stagiul la roşiori avea să fie sportul 
favorit al strănepoțţilor lor şi mai ales să fi prevăzut că, în 
urma creditului deschis în Europa României 
constituționale, boierii vor lua de la stat de sute de ori mai 
mult cu sinecurile decât vor lua cu birurile, desigur că 
ajutau şi dânşii la « revoluție »” (pp. 126-127). 

Constituţionalismul modern a însemnat, deci, pentru 
boierime, un paradis birocratic şi bugetar, care a compensat 
întru totul modestul sacrificiu al renunţării la privilegiile 
formale. În această exploatare a statului şi în procesul de 
invazie a funcțiilor birocratice, boierii nu au fost însă 
singuri. Lor li s-a alăturat imediat o categorie socială ce îi va 
covârşi foarte curând, devenind principala beneficiară a 
noilor aranjamente instituționale. Inconsecvent, Sanielevici, 
care, spre deosebire de alți autori contemporani sau 
anteriori, nu foloseşte termenii „birocraţție” şi „oligarhie” şi 
afirmă în repetate rânduri că nici înainte şi nici după 
transformările de la mijlocul secolului nu a existat, în 
România, o burghezie autentică, foloseşte totuşi noțiunea de 
„burghezie” pentru a desemna categoria funcţionarilor de 
stat de origine neboierească. Nu trebuie să ne lăsăm înşelați 
de această inconsecvenţă. Deşi sintagma nu apare ca atare 
în textul său, este evident că ceea ce are Sanielevici în 
vedere este o „burghezie de stat”, opusă burgheziei în sensul 
său obişnuit de grupare economică şi socială. 

Există unele contradicții în ce priveşte felul cum 
caracterizează Sanielevici relația dintre boierime şi rivala sa 
în competiția pentru remunerațţie bugetară. Pe de o parte, el 
spune că „dacă ar fi existat la noi o clasă burgheză de care 
interesele lor să fie direct amenințate, entuziasmul boiernaşilor” 
pentru europenizarea vieţii politice „s-ar fi stins repede”. Pe 
de altă parte, el prezintă abolirea feudalismului ca pe un 
târg între clasa boierească şi o „stare a treia” cooptată la 
conducerea statului —- modernizat în mod corespunzător —, 
spre beneficiul ambelor părţi şi în dauna categoriilor sociale 
inferioare. „Strigați mereu că vreţi drepturile omului”, se 
adresează boierii partenerilor lor politici, în dialogul imaginar 
compus de Sanielevici. „Bine, vă dăm partea voastră din 
drepturile omului: o constituție şi tot ce ţine ce dânsa. Dar 
numai pentru voi. Poporul, adică masa țărănească, o lăsaţi 


tot pe mâna noastră. [|...| Noi o să punem din voi 
administratori la moşiile noastre”, fireşte „pe aceia care ne 
vor asigura un venit mai mare. [|...|] Vă primim în tovărăşia 


noastră, cu drepturi egale şi cu egală parte în buget. Ce nu 
s-o ajunge, împrumutăm din străinătate”. Există de 
asemenea ambiguități în legătură cu felul cum este 
caracterizat rezultatul acestei negocieri. Astfel, la întrebarea 
„suntem un stat burghez sau feudal ?” (p. 130), unul din 
răspunsurile lui Sanielevici este că, în urma pseudorevoluției 
burgheze de la 1848, „poporul” este obligat „să ducă în 
spinare o clasă feudală de două sau de trei ori mai mare”. În 
concluzie, regimul politic românesc ar putea fi descris ca 
„un feudalism potenţat” (p. 131). Alteori, aceeaşi judecată 
este exprimată mai nuanțat: „Societatea noastră întruneşte 
relele a două organizaţiuni sociale deosebite: a celei 
burgheze şi a celei feudale. Nu e dar de mirare că a provocat 
atâtea nemulțumiri” (p. 136). În alte părţi, însă, se spune 
că, „în România constituțională, burghezia mică şi mijlocie, 
câtă este, capătă o putere mai mare decât vechea clasă 
boierească”, lucru dovedit de o analiză a prevederilor legii 
electorale: „lată dar o clasă burgheză, foarte slabă 

economiceşte - aşa de slabă încât, pentru a-i găsi o analogie 
într-o ţară apuseană, ar trebui să ne întoarcem în plin ev 
mediu - care, printr-un concurs de împrejurări, capătă o 
putere predominantă în stat”. Tot astfel, boierii, prezentaţi 
uneori - aşa cum am văzut - ca primii beneficiari ai 
extinderii aparatului de stat, sunt caracterizați în altă parte 
ca unii care, „având moşiile lor, şi prin urmare neavând 
nevoie de buget, |...] nu puteau decât să dezaprobe un sistem 
care ruina țara” — este vorba de sistemul îmbogățirii pe seama 
bugetului — „şi la care dânşii nu erau complici” (p. 131). 

Dincolo de aceste contradicții, liniile mari ale 
raționamentului pot fi distinse cu relativă uşurinţă. Curând 
după introducerea formelor apusene, boierii sunt confruntaţi 
cu „un teribil asalt al « mitocănimii » asupra bugetului” (p. 132). 
„Aşa-zisa revoluţie burgheză de la 1848 n-a fost tocmai o 
revoluție şi cu atât mai puţin una burgheză în sensul istoric 
al cuvântului”. Ea a fost „datorată mai mult influențelor 
externe, jocului politicii internaţionale”, iar impulsul intern, 
atâta cât a fost, a venit, aşa cum am văzut, de la clasa 
boierească. Dar „schimbarea |...| care a urmat apoi în 
raporturile celor două clase conducătoare față de stat” a fost 
„mai mare decât o puteau prevedea boierii” şi „a avut drept 
rezultat o exploatare sistematică a statului de către burghezime”. 
Boierii au descoperit „nemulțumiţi” că „trebuiau să împartă 
[...] puterea politică [...] şi cele mai înalte demnități în stat 
cu parveniţii” (p. 131). „În jurul partidului liberal, ieşit din 
revoluție, se grupează toată burghezia mică şi mijlocie, câtă 
este, cu toate dependenţele ei. Exploatarea statului de către 
burghezime atinge culmea pe vremea domniei de 12 ani a 
lui loan Brătianu” (p. 129). 

Fenomenul descris de Sanielevici este, deci, acela al 
constituirii unei structuri sociale unde birocraţia — inițial 
compusă în majoritate din reprezentanţi ai boierimii, dar în 
interiorul căreia se produce un clivaj ce favorizează, în timp, 
elementele provenite din afara nobilimii — se constituie într-o 

clasă socială aparte, cu o poziție predominantă în stat.!9 
Termenul „burghezie” este folosit, în mod inconsecvent, 
pentru a descrie uneori clasa birocratică în întregul său, iar 
alteori doar segmentul de origine neboierească al acesteia. 
Importantă este însă analiza politicii birocratice şi 
oligarhice, temă clasică a dezbaterii ideologice româneşti, ce 
îşi găseşte în paginile lui Sanielevici una din formulările cele 
mai remarcabile. Distorsiunile societății româneşti au 
decurs, toate, din faptul fundamental al substituirii 


19 Vezi şi capitolul anterior pentru problema sociologiei critice 
româneşti a clasei birocratice, nonfeudale şi nonburgheze, la 
formularea căreia a contribuit şi Sanielevici. Pentru destinul 
ulterior al aceleiaşi teorii: Victor Rizescu, „Paradigm Change in 
Critical  Sociology: Center and Periphery Perceptions”, în 
Ideology, Nation and Modernization: Romanian Developments in 
Theoretical  Frameworks, Bucureşti, Ed. Universităţii din 
Bucureşti, 2013. pp. 111-142. Cel mai important reper al 
redescoperirii acestei teorii în bibliografia internaţională: 
Andrew C. Janos, East Central Europe in the Modern World. The 
Politics of the Boorderlands from Pre- to Postcommunism, 
Stanford, Stanford University Press, 2000. Alte repere 
comparative internaționale: Hugh Seton-Watson, Neither War 
Nor Peace. The Struggle for Power in the Postwar World, New 
York, Praeger, 1960; Fred Riggs, Administration in Developing 
Countries. The Theory of Prismatic Society, Boston, Houghton 
Mifflin Company, 1964. O critică explicită, nu foarte 
convingătoare: Diana Mishkova, „Modernization and Political 
Elites in the Balkans before the First World War” în East 
European Politics and Societies 9: 1, 1995, pp. 63-89. 
Dezacorduri implicite şi parțiale la Jurgen Kocka, Allen 
Mitchell, eds., Bourgeois Society in Nineteenth-century Europe, 
Oxford, Berg, 1983; Jurgen Kocka, „Ihe Middle Classes in 
Europe”, în The Journal of Modern History 67: 4, 1995, pp. 783-806; 
Metin Heper, „The State and Public Bureaucracies: a Comparative 
and Historical Perspective”, în Comparative Studies in Society and 
History 27: 1, 1985, pp. 86-110; Amiya Kumar Bagchi, „he 
Past and the Future of the Developmental State”, în Journal of 
World-Systems Research 6: 1, 2000, pp. 398-442; Vivek Chibber, 
„Bureaucratic Rationality and the Developmental State”, în The 
American Journal of Sociology 107: 4, 2002, pp. 951-989. 

burgheziei, ca agent al schimbării sociale, cu burghezia de 
stat devoratoare a bugetului: „În adevăr, cauza primordială 
a tuturor relelor societății noastre este faptul că 
burghezimea a căpătat puterea politică predominantă în 
stat înainte de a fi fost coaptă pentru aceasta” (p. 137). În 
Occident, în perioada ei de ascensiune, „burghezia era [...] o 
clasă  asuprită  politiceşte, deci aplecată la munca 
răbdătoare, nu la lux nebun. Forţele cele mai bune nu-i 
erau răpite de politică, de slujbe şi sinecure — toate acestea-i 
erau inaccesibile. Şi apoi lipsea ignoranța şi indolența 
orientală” (p. 130). „În Franţa la 1789, în Germania şi în alte 
țări la 1848, [...] burghezia capătă puterea politică numai 
după ce ajunge o clasă bogată, viguroasă, inteligentă şi 
cultă” (p. 129). Prin contrast, în România, clasa birocratică 
a ajuns la cârma statului fără a fi fost modelată social în 
mod corespunzător în perioada anterioară: „Fără asaltul de 
la 1848, care ar fi fost evoluțiunea noastră normală? O 
cunoaştem din istoria altor popoare mai înaintate. 
Burghezia şi-ar fi concentrat forțele pe terenul economic şi, 
cu timpul, s-ar fi îmbogăţit, ar fi ajuns de sine stătătoare. 
Prin lupta îndelungată împotriva clasei boiereşti ar fi devenit 
respectată, ar fi rămas sobră, sănătoasă la corp şi la suflet, 
capabilă, cu o solidă moralitate, într-un cuvânt ar fi avut 
toate calitățile, care după  învățămintele istoriei 
caracterizează o clasă asuprită, pe cale de a se ridica prin 
propriile ei puteri. Şi după ce ar fi cucerit puterea politică, 
această clasă ar fi condus ţara cu pricepere şi dezinteresare, 
ar fi îmbogăţit-o prin crearea de noi izvoare de bogăție, în loc 
de a o sărăci prin prădarea bugetului” (p. 138). 

Cangrena birocratică nu poate fi justificată, aşa cum 
susțin unele voci, prin necesitatea de a construi un stat 
modern, în beneficiul întregii societăți. Pentru că însăşi 
structura de stat a fost ridicată pentru a oferi securitate 
economică şi un statut social membrilor birocraţiei, 
independent de cerințele reale ale dinamicii sociale: „Se 
repetă la noi adesea că dezvoltarea României moderne, 

având nevoie de oameni capabili, a absorbit inteligențele din 
burghezie |...] şi a împiedicat astfel propăşirea comerțului şi 
a industriei. Să ne fie permis a ne îndoi: nu cumva s-au 
creat instituţiile ultramoderne pentru funcționari, şi nu 
funcționarii pentru  instituțiuni?” (p. 130). Factorii 
generatori ai birocratismului rezidă, deci, nu în necesităţile 
intrinseci ale modernizării sociale, ci în dorința unei 
categorii sociale de a imita stilul de viață al elitelor 
occidentale, îndeplinind acest obiectiv prin folosirea statului 
ca instrument de înavuţire: „Formele sociale moderne sunt 
într-un contrast strigător cu fondul feudal al societății 
noastre. În alte țări aceste forme au fost cu încetul cucerite 
de clasa burgheză după lupte lungi în contra elementelor 
feudale; ele corespund deci întotdeauna unor necesități 
imperioase şi sunt adaptate acestor necesități. La noi 
formele moderne au fost introduse mai întâi prin influenţe 
externe; [|...|] mai târziu copierea zeloasă a legilor şi 
instituțiunilor apusene s-a făcut —- după părerea noastră — 
din simpla dorință de a înmulţi slujbele” (p. 133). „Exploatarea 
statului de către burghezime dă naştere acelei atmosfere 
politice pe care o vedem |...|] astăzi” (p. 132). Căci „era natural, 
şi cu totul conform învățămintelor istoriei, ca o clasă care, 
fără muncă şi în astfel de condițiuni, căpătase puterea 
politică, înainte de a putea sta economiceşte pe propriile ei 
picioare, să exploateze această putere politică pentru a duce pe 
contul statului o existență mai mult sau mai puţin parazitară. 
« Pensia după legea veche şi o leafă de la stat după legea a 
nouă », iată idealul lui conu Leonida” (pp. 128-129). 
Deturnarea resurselor fiscale ale statului în beneficiul 
exclusiv al oligarhiei se face nu numai în mod direct, prin 
salariile funcţionăreşti, ci şi indirect - prin intermediul 
industriei artificiale clădite pe baze protecționiste, girată 
prin mijloace politice şi funcționând doar cu scopul de a 
consolida poziția aceleiaşi clase birocratice: „Asupra căilor 
pe care această clasă a fost şi este « protejată », cea mai 
mare parte din cititori sunt perfect edificați, [...] 

întreprinderi, furnituri, combinaţii de Bancă şi de Credite, 
legi pentru încurajarea industriei, nesfârşite slujbe şi 
sinecuri şi |...] legi restrictive contra evreilor” (p. 129). Toate 
aceste practici nu trebuie văzute ca o strategie de tranziţie, 
care să ajute burghezia să depăşească faza de gestație, 
pentru a o lăsa apoi pe seama „mâinii invizibile” a pieţei 
capitaliste. Ele reprezintă un aranjament instituțional cu 
caracter permanent, ce exprimă însuşi principiul unificator 
al clasei conducătoare româneşti: „Se naşte întrebarea: 
protecţionismul |...] pe care l-au practicat guvernele liberale, 
şi mai pe urmă şi cele conservatoare, avut-a rezultatul dorit 
de a întări burghezimea? Ştim cu toţii că nu. Burghezia noastră 
nu poate sta nici acum pe propriile ei picioare. Ea are nevoie 
de picioare de lemn şi de cârje — pe de o parte bugetul, pe de 
alta un protecționism vamal exagerat” (pp. 129-130). 

Ceea ce face ca situația să fie deznădăjduită este 
faptul că nu se profilează nicio forță socială care să poată 
contracara politica oligarhiei birocratice. Iniţial, se părea că 
gruparea marilor boieri proprietari de pământ şi Partidul 
Conservator — reprezentant al intereselor sale —, ar fi putut 
constitui o asemenea contrapondere a „burgheziei de stat” şi 
a partidului care o reprezenta prin excelenţă, cel liberal. În 
curând însă, conservatorii au fost absorbiți de mecanismul 
politicii birocratice şi protecţioniste, până aproape de a-şi 
pierde identitatea politică. Astfel încât, în cele din urmă, 
orice fisuri din interiorul clasei conducătoare au sfârşit prin 
a se estompa, societatea românească fiind dominată, în 
consecință, de o categorie socială cu caracter cvasiomogen. 
lată, în reconstituirea lui Sanielevici, etapele acestui proces 
de omogenizare: „După atitudinea pe care au luat-o la 
început boierii în fața urmărilor politice şi sociale ale 
revoluțiunii, atitudine mai mult sau mai puţin caracterizată 
prin doctrina junimistă, era de aşteptat ca partidul conservator 
să urmeze o politică radical deosebită de aceea a partidului 
liberal, şi mai ales să înfrâneze prădarea statului. Şi în 
adevăr, o atare deosebire se poate observa între cele două 

partide istorice până la sfârşitul guvernului de 12 ani al lui 
loan Brătianu. Dacă partidul conservator ar fi persistat în 
politica lui, tendințele burghezimii ar fi fost contrabalansate 
şi ţara n-ar fi ajuns în situația de acum” (p. 146). „Din 
nefericire, clasa noastră boierească a fost în curând silită să 
renunțe la neatârnarea ei. Pe măsură ce burghezimea, 
exploatând statul, se înmulțea şi se întărea politiceşte, 
boierimea pierdea puterea ei politică şi deci putinţa de 
control. Intenţia originară a legii noastre electorale a fost 
fără îndoială să asigure proprietăţii funciare o putere 
politică cel puţin egală cu aceea a burghezimii. [...] Pe 
atunci colegiul întâiu era aproape întreg al boierilor. [...] 
Însă prin protecţionismul practicat de guvernele liberale 
burghezia se îmbogăţeşte fără muncă şi pătrunde şi în 
colegiul întâiu. Arma lor cea mai puternică şi-o făuresc 
liberalii înființând băncile şi creditele. [...] Astfel puterea 
politică a burghezimii ajunge covârşitoare şi partidul liberal 
care reprezintă această clasă ajunge să guverneze 
neîntrerupt 12 ani. |...] Partidul conservator, pentru a nu fi 
redus a juca în stat un rol cu totul şters, se vede silit să 
atragă la dânsul o parte din clientela partidului advers, şi 
fireşte să-şi schimbe în mod corespunzător şi direcția 
politică” (pp. 147-148). Unul din motivele alinierii 
conservatorilor la linia politica liberală este faptul că, în 
ciuda aparenţelor, nu există „interese opuse [...] între clasa 
boierească şi burghezime. La prima vedere am fi dispuşi să 
credem contrariul. Proprietarii trăiesc din exporturi şi ar 
trebui să fie liber-schimbişti, pe când burghezia nu poate 
trăi fără un protecționism exagerat; şi dacă închidem noi 
granițele pentru produsele industriale ale țărilor apusene, ar 
fi de aşteptat ca acele ţări să ne respingă cerealele, de care 
se pot foarte bine lipsi, şi să se aprovizioneze din Rusia sau 
din America. De fapt, însă, protecţionismul nostru se reduce 
la o măsură fiscală; de importat tot se importă, [...] fiindcă 
industria noastră nu mulţumeşte nici pe departe 
trebuinţele. Străinătatea n-are nici un motiv să se supere pe 

noi; cine păgubeşte e consumatorul. Cu alte cuvinte, o 
duşmănie directă de interese în politica vamală nu există 
între proprietatea rurală şi burghezime. |...] Aşa fiind, le 
convenea boierilor ca de hatârul burgheziei aliate să facă 
protecționism, să fie darnici cu bugetul, într-un cuvânt să 
urmeze politica liberală” (p. 149). 

Chiar fără acest raționament de ordin economic, 
boierii ar fi sucombat oricum tentaţiilor politicii birocratice, 
pentru că acestea sunt inextricabil legate de tentațţiile vieţii 
moderne, față de care ei sunt la fel de receptivi ca şi 
partenerii politici de origine mai modestă. lar trebuințele 
materiale asociate cu stilul de viaţă al capitalelor 
occidentale nu pot fi satisfăcute doar cu ajutorul resurselor 
economice ale agriculturii domeniale: „Desigur, dacă boierii 
[...] ar fi urmat să ducă la ţară viața simplă de altă dată”, ei 
ar fi putut încă „să frondeze noul regim. |...] Altfel stăteau 
lucrurile de fapt. Boierii nu erau acum aşa de independenţi 
ca înainte. |...] În repedea transformare a societății româneşti, 
receptivitatea neobişnuită a clasei noastre dominante a fost 
desigur un factor însemnat. E uimitoare uşurinţa cu care s-au 
modernizat boierii noştri studiați în străinătate; civilizația 
franceză, şi mai ales viața rafinată a Parisului, părea să 
corespundă la înclinaţiunile lor instinctive. Dar agricultura 
noastră primitivă, care mulțumise cu prisosință trebuințele 
vieții patriarhale ale boierului vechiu, nu putea să-i permită 
să rivalizeze, ba chiar să întreacă în lux, aristocrația mai 
bogată a Occidentului. Cheltuind peste venit, proprietarul 
n-are nici bani, nici pricepere, nici răbdare să perfecționeze 
cultura; el dă moşia pe mâna arendaşului, care stoarce 
pământul şi pe ţăran într-un mod necunoscut înainte. 
Aristocrații noştri se îndatorează la credite şi la particulari, 
sau chiar scapătă, şi-şi caută scăparea în buget” (p. 148). 

Pentru toate aceste motive, diferenţele dintre cele două 
partide de guvernământ s-au estompat până la a face 
aproape imposibilă deosebirea dintre orientările lor politice: 
„Nu se poate susţine că după « democratizarea » partidului 

conservator orice deosebire între cele două partide istorice 
dispare. În definitiv partidul conservator rămâne un partid 
boieresc. |...] Cât priveşte însă activitatea politică a celor 
două partide, o deosebire ar fi în adevăr greu de găsit. Sunt 
două tabere bugetivore care îşi trec puterea la intervale 
regulate, nu ca în alte țări după problemele politice sau 
economice care vin la ordinea zilei, ci pur şi simplu de 
hatârul clientelei. Partidele sunt formate aproape numai din 
cei care şi-au făcut din politică o profesiune” (p. 149). 

Până în acest punct, convertirea lui Sanielevici de la 
socialism la junimism pare să se fi consumat fără nicio 
rezervă. În textul din 1901, fostul socialist ne oferă o analiză 
caracteristică a societății româneşti în termenii „formelor 
fără fond” şi pare a îmbrăţişa întru totul poziția ideologică 
reprezentată în epocă de aripa „intelectuală” a Partidului 
Conservator. O examinare mai atentă a articolului ne arată 
însă că Sanielevici, socialistul dezamăgit, nu se transformă 
într-un conservator evoluționist. El preia instrumentarul 
tehnic al analizei sociale junimiste, dar nu şi tonalitatea 
generală a criticii sociale conservatoare. Condamnă modernizarea 
imitativă şi precipitată, dar fără nici o urmă de nostalgie 
după „tradiția” românească. Este adevărat că îşi exprimă 
acordul de principiu cu ideea evoluţiei organice a societăţilor. 
„O societate”, spune el în maniera bine cunoscută din 
retorica politică a Junimii şi a naţionaliştilor, „este un organism 
care evoluează, după legi inerente lui; însă forțarea evoluțiunii 
produce în orice organism tulburări. Relele de care suferim 
sunt tulburările rezultate din forțarea dezvoltării societății 
româneşti, prin saltul brusc şi nemotivat făcut prin revoluțiunea 
de la '48”. El adaugă însă imediat că „această abatere de la 
mersul normal a fost şi dânsa un produs al legilor organice 
ale societăţii noastre; a fost fatală cum fatală este la unii 
copii creşterea prea repede” (p. 137). Este adevărat, iarăşi, că, 
asemeni junimiştilor şi naţionaliştilor, indică şi el Germania 
drept model de dezvoltare graduală - „țara evoluțiunii lente” —, 
opus modelului francez al dezvoltării prin salturi - Franța 

este, fireşte, „ţara revoluţionarilor” (p. 139). Dar motivul 
pentru care se foloseşte de această opoziţie binecunoscută 
este nu atât acela de a condamna in mod principial 
transformarea socială de tip revoluţionar, cât acela de a 
indica exemplul german ca pe o rețetă de inginerie socială 
încununată de succes, ce a dat rezultate într-o ţară 
angajată pe calea modernizării, la fel ca şi România, dintr-o 
poziţie de relativă înapoiere: „În Germania |...] burghezia s-a 
dezvoltat târziu. La '48, când această clasă a arătat 
veleitatea de a pune mâna pe cârma statului, proletariatul 
industrial apăruse deja organizat pe arena politică, iar pe de 
altă parte, noblețea era încă în vigoare. Burghezia a fost deci 
silită să facă un compromis cu clasa aristocrată. Când mai 
târziu, după '60, protecţionismul burgheziei loveşte în 
interesele proprietarilor de pământ - care exportau cereale 
în Anglia — dar şi în interesele lucrătorilor, cărora le scumpea 
viața, şi în general în interesele țării, Bismarck [|...] se aliază 
cu clasa lucrătoare în contra burgheziei”. Această politică de 
compromis şi echilibru devine o constantă a Germaniei, iar 
roadele sale nu au încetat să se arate: „Echilibrul celor trei 
clase a folosit fiecăreia în parte, şi ţării în general” (p. 139). 
Prin urmare, „în Germania, clasele mijlocii, cu tradiţii 
seculare, sunt stâlpii de granit ai societăţii şi formează 
rezervorul inepuizabil al energiei naționale” (p. 141).20 
Eroarea românească respinsă de Sanielevici constă 
deci nu atât în angajarea în procesul de modernizare fără 


20 Aşa cum vom vedea, Sanielevici va considera mai târziu că 
definitorie pentru Germania este supraviețuirea feudalismului şi 
nu supremaţia clasei mijlocii. Pentru dezbaterea internațională 
asupra subiectului, vezi David Blackbourn, Geoff Eley, The 
Peculiarities of German History. Bourgeois Society and Politics in 
Nineteenth-century Germany, Oxford, Oxford University Press, 
1984; Chris Lorenz, „Beyond Good and Evil? The German Empire 
of 1871 and Modern German Historiography”, în Journal of 
Contemporary History 30: 4, 1995, pp. 729-765; Jurgen Kocka, 
„Asymmetric Historical Comparison: the Case of the German 
Sonderweg”, în History and Theory 38: 1, 1999, pp. 40-50. 

încercarea de a „conserva” ceva din tradiția autohtonă — 
atitudine pe care o împărtăşeşte el însuşi —, cât în proasta 
gestionare a modernizării de către clasa politică. Fără nicio 
urmă de nostalgie după trecutul patriarhal, el indică faptul 
că, până şi „în ţările cu evoluţie normală, |...] societatea 
modernă, în prima ei fază, distruge multe părți bune ale 
societății feudalo-patriarhale; dar tot dânsa, şi în aceeaşi 
măsură, prin îngrămădirea bogățiilor, creează compensații. 
[...] Mai târziu, într-o a doua fază de dezvoltare, societatea 
burgheză remediază cu totul relele pe care le-a pricinuit la 
început” (p. 135). Ca un rezultat al abordării greşite a 
modernizării, în cazul românesc „părțile bune ale societății 
patriarhale s-au distrus prin introducerea formelor 
moderne”, dar „nu avem |...|] compensațţiile care au apărut 
aiurea odată cu aceste rele. [...| Am pierdut vechea ideologie 
patriarhală-religioasă şi nu ne-am asimilat îndeajuns 
ideologia culturii moderne. De aici « pustiul sufletesc » de 
care ne-au vorbit timp de atâția ani poeții noştri” (p.136). 
Schematic, gândirea lui Sanielevici poate fi descrisă 
astfel: el preia din junimism - sau, într-un sens mai larg, de 
la criticii Partidului Naţional Liberal şi ai elitei birocratice — 
partea descriptivă sau analitică, dar nu îşi însuşeşte partea 
prescriptivă. Acceptă diagnosticul formelor fără fond cu 
toate derivatele sale, dar nu se alătură vocilor care pledează 
pentru evoluţie organică, întrebându-se dacă modernitatea 
capitalistă va fi vreodată posibilă în România. La prima 
vedere, poziția sa este asemănătoare celei a unui alt autor a 
cărui gândire ne-a reținut atenția: este vorba de „primul 
Zeletin”, cel anterior Burgheziei române. Am arătat că, 
asemeni lui Sanielevici, acesta din urmă distilează mesajul 
critic ale „ideologiilor de opoziție”, fără a deveni adeptul 
integral al vreuneia dintre ele, deci fără a-şi însuşi vreunul 
din modelele de dezvoltare contrapuse de ele celui liberal. 
Asemănarea este înşelătoare: gânditor indecis, primul 
Zeletin este totuşi un tradiționalist de o factură aparte. Am 
arătat că el nu este imun față de sentimentul de nostalgie 

după trecut şi tradiție. Această dimensiune îi lipseşte lui 
Sanielevici, modernist fără reticențe. În continuare, vom 
urmări felul cum orientarea sa modernistă s-a precizat în 
deceniile interbelice. 


De la junimism la modernism 


Convingerile „burgheze” ale lui Sanielevici aveau să fie 
zdruncinate pentru scurt timp de şocul războiului mondial. 
Într-un text din 1918, cel ce părea a fi fost câştigat definitiv 
pentru ideea modernizării după model burghez îşi aduce 
aminte de critica socialistă a societății capitaliste şi 
oscilează pentru o vreme între cele două poziții doctrinare. 
„La 1901”, spune el, „într-un studiu trimis din Berlin 
Adevărului şi intitulat « Cincizeci de ani de evoluție », |...|] am 
arătat [...] cum societatea burgheză lecuieşte şi compensează 
ea însăşi relele pe care le creează în epoca de tranziție a 
capitalismului începător”.2! El rememorează, deci, tribulaţiile 
intelectuale ce l-au transformat cândva dintr-un inamic al 
societăţii burgheze într-un adept critic şi lucid al ei. De 
această dată, conversiunea intelectuală în cauză este 
raportată nu la confruntarea sa cu junimismul - ca un 
model alternativ de abordare a problemelor româneşti -, ci 
la sciziunile din interiorul mişcării socialiste internaţionale. 
Sanielevici prezintă propria sa împăcare cu lumea burgheză 
ca pe un corespondent românesc al reformismului socialist 
mondial. Căci, deşi „calculând periodicitatea crizelor” capitalismului 
„Engels ajunsese să prezică izbucnirea revoluţiunii sociale la 
1898, [...] care nu fu mirarea noastră” - adică a foştilor 
socialişti de pretutindeni - „când văzurăm această dată 


21 H. Sanielevici, „Filozofia războiului mondial”, în Probleme sociale 
şi psihologice, Bucureşti, Socec, 1920, p. 69. În continuare, 
citatele din text provin din acest articol. 

apropiindu-se fără ca organizarea socială capitalisto-burgheză 
să dea semne de ftizie galopantă” (p. 67) — spune Sanielevici, 
de această dată vorbind ca un istoric al socialismului în 
genere şi nu al curentelor de idei româneşti. Lumea 
capitalistă „era mai sănătoasă ca oricând”, în ultimii ani ai 
secolului al XIX-lea: „Defectele grave care se arătaseră atâta 
timp şi care provocaseră plângerile deznădăjduite ale clasei 
lucrătoare |...] şi, mai apoi, teoriile şi prezicerile marxiste, 
păreau a se atenua prin însuşi progresul capitalismului” (p. 67). 
Ceea ce a condus la reconsiderarea teoriei marxiste şi la 
concluzia reformiştilor că ameliorarea condiţiilor de viaţă ale 
clasei muncitoare pot şi trebuie să decurgă din conlucrarea 
cu partidele burgheze: „Bernstein a arătat, în preajma lui 
1898, [...] că social-democraţia nu trebuie să-şi concentreze 
puterile în vederea marii revoluțiuni sociale, care e încă 
foarte departe, ci să cugete necontenit la reformele ce se pot 
realiza îndată sau în viitorul cel mai apropiat; că în acest 
scop o colaborare cu partidele democratice burgheze e 
folositoare şi de dorit” (p. 68). 

La „douăzeci de ani de la izbucnirea acelei crize în 
sânul socialismului german, care a împărțit pe fruntaşii lui 
în două tabere opuse”, foştii entuziaşti ai ideii socialiste au 
motive să se declare dezamăgiţi de faptul că s-au lăsat atât 
de uşor convinşi de argumentele reformiştilor. Din 
perspectiva timpului, „e lesne de văzut că leacul a fost mai 
rău decât boala. Căci în ce consta leacul?” (pp. 69-70) A 
existat o față ascunsă a pactului dintre reformiști şi 
principalii gestionari ai ordinii burgheze. Multă vreme ea a 
fost foarte greu de desluşit, dar experiența războiului a 
scos-o la lumină. Ea a constat în „extinderea repede a 
domeniului colonial al popoarelor apusene şi în civilizarea 
crescândă a acestor colonii cu scopul de a le mări 
trebuințele şi deci capacitatea de cumpărare a produselor 
industriale europene. De aici, o oarecare solidaritate între 
capitalişti şi lucrători - solidaritatea imperialismului”. Situația 
clasei muncitoare din Occident s-a îmbunătățit într-adevăr, 

dar cu prețul exploatării colonialiste: „Burghezia arunca şi 
lucrătorilor fârâmituri din preţul muncii popoarelor « 
colorate »” (p. 70). Doar aşa au putut fi înlăturate „crizele 
economice, atât de periculoase, care se repetau odinioară 
cam din zece în zece ani” (p. 70) şi care îi conduseseră cândva 
pe Marx şi Engels la concluzia că prăbuşirea sistemului 
capitalist este iminentă. „Dar ce erau acele crize — progenituri 
ale lui laissez faire, laissez passer — față de criza ceastălaltă”, 
cea a războiului mondial, „uriaşa încăierare a tuturor 
neamurilor, pe care tot înverşunata concurență, lupta 
pentru acapararea  debuşeurilor, a dezlănțuit-o, spre 
nenorocirea omenirii întregi?” (p. 71) Războiul este 
rezultatul final al competiţiei pentru colonii. La rândul său, 
însă, această competiție nu este decât ultima formă 
căpătată de concurența capitalistă, principiul fondator al 
lumii burgheze. Principiu acceptat în cele din urmă ca valid 
şi de social-democrați, din momentul când au renunțat la 
ideea revoluției socialiste. Marea conflagrație a compromis 
politicile coloniale. A compromis, prin aceasta, tacticile 
reformiştilor, ale căror succese în a ameliora condiţiile de 
trai ale maselor erau condiționate de succesele colonialismului. 
Dar, mai presus de toate, a compromis ideea liberului 
schimb şi prin aceasta sistemul capitalist: „Războiul 
mondial” a însemnat „reducerea la absurd a dogmei 
manchesteriene” şi, ca atare, „falimentul burgheziev (p. 71). 
Libera concurenţă este pretutindeni abandonată în favoarea 
practicilor intervenţioniste şi a socialismului de stat. Într- 
adevăr, „uriaşa distrugere de valori - pricinuită de lăcomia 
sălbatecă de valori — a făcut necesară despotica intervenţie a 
statului în producție, distribuire şi consumare — « repetiţia 
generală a socialismului sub dictatură militară », cum a 
numit-o Naumann”. lar intervenționismul de dinainte şi de 
după război prevesteşte deznodământul final, înlocuirea 
capitalismului prin socialism: „Întru cât intervenţia statului 
în producere şi consumare înseamnă negarea dogmei 
fundamentale a capitalismului, se poate spune că marea 

revoluție socială a început aproape în acelaşi timp cu 
războiul mondial” (pp. 71-72). Războiul a dovedit, deci, că 
speranțele socialiştilor reformişti sunt nejustificate şi că 
„societatea burgheză trebuie să moară din pricina viciului ei 
de constituție fundamental”. Atâta doar că ea „moare altfel 
decât şi-au închipuit Marx şi Engels. Nici un doctor, oricât de 
învăţat ar fi, nu poate prezice exact care anume complicaţie 
a unei boli organice va tăia pacientului firul vieţii” (p. 71). 
Decesul lumii burgheze este prevestit nu numai prin 
degradarea mecanismelor sale economice ci şi prin 
dezagregarea morală. În anii de dinainte de război, 
periplurile occidentale (cel mai adesea germane) ale lui 
Sanielevici erau deseori un prilej de meditații asupra 
direcţiei de dezvoltare a lumii moderne. Concluzia acestor 
reportaje de călătorie filozofice2?2 era mai totdeauna de un 
optimism melancolic: golită de romantism, cu multe fațete 
întunecate, civilizația capitalismului reprezintă un progres 
indiscutabil pe scara evoluţiei şi, ca atare, este un ideal de 
urmărit pentru România. Acele lucruri ce păreau a fi doar 
hibe suportabile în timp de pace se dezvăluie, însă, ca 
defecte fundamentale în vremuri de război. Sanielevici scrie 
acum pagini  spengleriene despre declinul culturii 
occidentale, a cărei maladie sufletească este rodul opulenței 
antebelice: „Concurența dintre naţiuni pentru debuşeuri 
comerciale, concurența dintre indivizi pentru bogăție şi 
putere, exacerbate fiind prin democratizare, |...] produseseră 
un fel de împietrire a sufletelor şi a conştiinţei, o nesimţire 
de maşină încordată în vederea unui scop limitat. Pentru un 
atare proces psihologic-social cuvintele de corupţiune şi 
imoralitate apar nepotrivite, fiindcă ele deşteaptă ideea 
rafinării şi slăbirii sufletului - pe care, din contra, îl 
împietrise cultul forței şi realismul glacial al concepţiunii 


22 Multe din ele sunt cuprinse în Idem, Icoane fugare. Documente 
omeneşti, Bucureşti, H. Steinberg & Fiul, 1916 (o nouă ediție 
în 1921), 

ştiinţifice despre lupta  vieții”.23  Sanielevici prezintă 
rechizitoriul său la adresa lumii capitaliste occidentale ca 
înrudit cu cel al lui Rabindranath Tagore, rezumat într-un 
articol din aceeaşi perioadă.2+ „Asemănarea” dintre cele 
două tablouri istorice este firească, spune Sanielevici, „dat 
fiind că acelaşi obiect trebuie să se reflecteze la fel în două 
oglinzi deosebite” (p. 80). Războiul a venit „ca o sancțiune 
naturală la goana sălbatică după câştig şi după plăceri 
materiale, care cuprinsese omenirea civilizată în cele două 
decenii premergătoare. |...| După cum spune Tagore, cu o 
genială comparaţie: golul moral, ajuns tot mai mare sub 
păturile de bogăţie grămădite, trebuia să dea naştere la 
cutremure... şi sărăcia apăru ca o sancţiune naturală 
pentru lăcomia - fără frâu şi fără scrupul — de plăceri curat 
materiale” (pp. 80-81). 

A doua adeziune la socialism a lui Sanielevici se va 
dovedi, însă, de foarte scurtă durată. La puţin timp după 
textul unde prevestea triumful socialismului prin economia 
de război, el revine asupra chestiunii, retractând ceea ce 
acum i se pare a fi fost o concluzie pripită. „Când s-a întors 
Gherea din Elveţia” - adică, în primele zile după încheierea 
ostilităților pe toate fronturile - „a declarat într-un interviu 
că Europa a intrat în plină revoluție socialistă, că societatea 
burgheză trage de moarte'25 —- îşi începe Sanielevici 
reflecțiile, pentru a arăta că aprecierile sale greşite nu au 
fost nici pe departe singulare. „Acum aproape doi ani am 
expus şi eu aceiaşi idee, sub titlul « Filozofia războiului 


» 


mondial »”, continuă el, rezumând raționamentul ce îl 


23 Idem, „Oamenii din ziua de azi”, în Noi studii critice, Bucureşti, 
Socec, f. a. [1920], p. 80. În continuare, citatele din text provin 
din acest articol. 

24 Idem, „Rabindranath Tagore, un cugetător indian”, în Noi studii 
critice, Bucureşti, Socec, f. a. [1920], pp. 49-78. 

25 Idem, „Falimentul burgheziei?”, în Probleme sociale şi 
psihologice, Bucureşti, Socec, 1920, p. 73. În continuare, 
citatele din text provin din acest articol. 

condusese cândva la concluzia că lumea burgheză este 
iremediabil condamnată. lată, încă o dată, esenţialul acelui 
raționament: „Crizele periodice de supraproducție care, 
după Marx, aveau să aducă moartea capitalismului, fură 
înlăturate, pe la sfârşitul secolului trecut, prin acţiunea 
trusturilor şi prin extinderea debuşeurilor coloniale; în felul 
acesta, însă, abcesul capitalist, dat înapoi pentru moment şi 
împiedicat să se coacă şi să se deschidă, crescu mai grozav, 
sub forma concurenței mondiale pentru piețele de desfacere, 
şi se sparse |...] în catastrofa războiului mondial. Această 
catastrofă înseamnă falimentul societății burgheze, căci 
distrugerea capitalului, împuţinarea braţelor de muncă, 
subproducțiunea, dau lovituri formidabile principiului liberei 
concurențe şi-l întunecă în favoarea intervenţionismului de 
stat” (pp. 73-74). El este de părere acum că această 
concepție „trebuie întrucâtva amendată |...|: oare într-adevăr 
burghezia să poarte vina războiului mondial?” (p. 74) 
Răspunsul este negativ, şi el porneşte de la constatarea că 
„războiul l-au dezlănţuit Germania şi Rusia”. Acest fapt de 
politică internaţională poate fi corelat cu altele, din 
domeniul evoluției sociale. El arată că nu statele unde clasa 
burgheză domină procesul de decizie politică au fost 
interesate în declanşarea conflagrației: „Despre America n-a 
susținut nimeni c-ar avea vreo vină. |...] Anglia n-avea armată. 
[...] lar Franţa nu era pregătită” (p. 74). Responsabilitatea 
cade întreagă nu asupra exponenţilor lumii burgheze, ci 
asupra rămăşițelor feudalismului: „De fapt, în Germania 
junkerii au vrut războiul, ca o diversiune la mişcarea pentru 
obţinerea votului universal în Prusia, reformă care ar fi avut 
de urmare desființarea protecționismului agrar şi, prin 
aceasta, ruinarea marilor agrarieni”. Aceeaşi situaţie în Rusia, 
unde „politica agresivă era dusă de ţar şi de aristocrație, ca 
o diversiune la mişcarea revoluționară” (p. 75). Carnagiul a 
fost produs deci nu de logica de dezvoltare a modernităţii, ci 
de zvârcolirile lumii vechi. El poate justifica o atitudine 
circumspectă şi vigilentă față de societatea capitalistă, dar 

nu un pesimism fără apel în privinţa ei. Într-adevăr, „dacă 
războiul mondial a fost dezlănţuit în feudala Rusie şi în 
semifeudala Germanie,?6 de clasa marilor proprietari de 
pământ, e oare drept să învinuim burghezia şi societatea 
burgheză?” (p. 76) 

Imperfecțiunile ordinii burgheze sunt indiscutabile, 
dar ele trebuie privite ca inerente lungului proces istoric 
prin care trece un sistem social şi politic până ajunge în 
faza maturității. Trebuie să medităm „ce lung drum are de 
străbătut o clasă socială, până să ajungă să stăpânească 
organismul social” (p. 77). Traseul istoric al evoluţiei 
burgheziei a fost şi el foarte lung. Dacă cercetăm cu 
obiectivitate „drumul, întâi ascendent şi apoi descendent”, 
pe care ea l-a parcurs, „din secolul al XIII-lea până la 
mijlocul secolului al XIX-lea” (p. 78), vom descoperi 
suficiente motive de admiraţie. Am putea crede că societatea 
socialistă, dominată de proletariat, va lua locul celei 
burgheze în acelaşi fel cum cea din urmă a înlocuit lumea 
feudală. Analogia este  înşelătoare. Căci, mai întâi, 
„societatea burgheză este infinit mai elastică decât cea 
aristocratică”. Ca atare, „bariera dintre burghezie şi 
proletariat |...] este trecută în fiecare clipă de elemente bine 
înzestrate din popor”. Apoi, „chiar de la început, burghezia 
n-a fost mai rău înzestrată, sufleteşte şi intelectualmente, 
decât aristocrația” şi, de aceea, „prăpastia dintre aceste 
două clase era pe cât de adâncă, pe atât de nefirească. |...] 
Din contra”, relația de subordonare dintre burghezie şi 
proletariat „e mai conformă cu natura, căci se sprijină, în 
linii generale, pe o diferență de aptitudini ereditare” (pp. 78-79). 
Pentru toate aceste motive, conchide Sanielevici, ceea ce se 
poate aştepta de la viitorul previzibil este o modificare a 
sistemului capitalist şi nu desființarea sa. „Nu se poate 
nega”, acceptă el, „că, după război am intrat într-o altă fază 
socială, în sensul unui compromis între proletariat şi 


26 Vezi nota 20. 

burghezie. |...] Dar de aici şi până la înlăturarea completă a 
burgheziei prin dictatura proletariatului mai este drum: 
poate cincizeci de ani, poate şi o sută...” (p. 78). Socialismul 
rămâne un ideal pentru Sanielevici, dar unul din ce în ce 
mai vag. Căci „până acum nu s-a putut preciza în mod 
definitiv în ce fel va fi organizată societatea socialistă. [...| 
Neegalitatea aptitudinilor şi nevoia de stimulent au fost de 
totdeauna obiecțiile fundamentale ce se aduceau utopiilor 
de absolută egalitate, mult timp propagate de cugetătorii 
socialişti. Ei bine, obiecţiunile acestea se dovedesc a fi 
întemeiate şi proletariatul s-a convins că trebuie să ţină 
seama de ele. Intelectualii, care vor forma oarecum 
aristocrația societății socialiste, nu pot să dorească o atare 
formă de organizare socială” (pp. 79-80). 

Din nou, considerațiile din domeniul filozofiei culturii 
le însoțesc pe cele sociologice. Aşa cum condamnarea 
capitalismului fusese însoțită, cu circa doi ani înainte, de 
demascarea corupției morale a veacului, tot astfel revenirea 
la convingeri burgheze merge mână în mână cu regăsirea 
încrederii în virtuțile omului modern. Secolul al XIX-lea a 
suferit, spune Sanielevici cu ocazia analizei unui roman al 
lui Romain Rolland, de  nevrozele luptei pentru 
supraviețuire, dar şi de tristeţea bunăstării: „Astăzi, când ne 
uităm înapoi, ne apare limpede că de la sfârşitul evului 
mediu nici un secol n-a revărsat în literatură atâta 
nemulțumire ca secolul al nouăsprezecelea. |...|] Lupta 
pentru existență, concurenţa, principiul fundamental al 
organizării capitaliste — iată ce-a enervat lumea orăşenească 
a secolului trecut, oțelind pe cei tari şi bine înarmați, dar 
deprimând şi descurajând pe cei mulți”.27 Dar iată că 
omenirea, purificată prin război, lasă în urmă secolul 
pesimist, se vindecă de melancolie şi îşi regăseşte pofta de 


27 H. Sanielevici, „Pesimismul secolului al XIX-lea şi optimismul 
secolului al XX-lea. Cu prilejul aparițiunii romanului Colas 
Breugnon”, în Noi studii critice, Bucureşti, Socec, f. a. [1920], p. 113. 
În continuare, citatele din text provin din acest articol. 

viață. Literatura disperării lasă loc celei optimiste, oglindă a 
unor condiții de viață mai bune pentru cei mulți şi în acelaşi 
timp mai austere pentru cei bogaţi şi puternici: „Şi iată că 
după şase ani de infernal măcel un nou echilibru se 
stabileşte în societăţile civilizate” (p. 115). Cauza principală a 
acestui nou echilibru este „înlăturarea concurenţei — principiul 
fundamental al secolului al nouăsprezecelea. Prin starea de 
subproducție a lumii fiecare om şi fiecare lucru a crescut în 
valoare. A pierit armata de rezervă a proletariatului manual 
şi intelectual, au dispărut crizele industriale şi [...] 
financiare. Trăim materialmente mai prost ca înainte, avem 
însă mai multă linişte, siguranță şi demnitate, [...|] şi pe 
când toţi cei ce produc renasc prin sentimentul siguranței, 
scăderea belşugului celor ce nu muncesc îi vindecă de 
plictiseala şi dezgustul care hrănea înainte literatura 
decadentă”. Secolul care începe se anunţă „lipsit de iluzii 
deşarte, dar sănătos, senin şi plin de viaţă. [...] La leagănul 
secolului al nouăsprezecelea au plâns Rolla şi Werther, 
insuflându-i o tristeţe fără leac. La leagănul secolului nostru 
râde şi se veseleşte Colas Breugnon” (pp. 117-118). 
Optimismul regăsit al lui Sanielevici în privința 
destinului lumii burgheze, transformată şi revigorată prin 
configurarea unui nou echilibru între clasele sociale, îşi are 
un corespondent în felul cum vede el rezolvate problemele 
dezvoltării sociale româneşti. De acum înainte, publicistica 
sa politică se va desfăşura liniar, dezvoltând un program 
politic de orientare eminamente burgheză. Mai precis, de 
orientare „autentic” burgheză, căci, o dată cu abandonarea 
crezului socialist, Sanielevici îşi reia critica la adresa 
pseudoburgheziei româneşti, ce a proliferat după 1848 în 
defavoarea celorlalte clase sociale şi la adăpostul 
protecționismului. Perspectivele de renovare a 
capitalismului la scară mondială corespund cu perspectivele 
instaurării în România, după o lungă perioadă de evoluţie 
distorsionată, a unei ordini capitaliste veritabile. „Problema 
fundamentală în jurul căreia se învârteşte toată politica 

externă şi internă a României o formează industrializarea 
țării”,28 consideră Sanielevici. Aceasta este condiționată, 
acum ca şi în trecut, de dărâmarea barierelor protecţioniste. 
lar acest deziderat este acum pe cale să se îndeplinească în 
sfârşit, datorită convergenţei unor factori creați sau activați 
de război. Ca atare, „burghezia noastră” - adică oligarhia 
birocratică - „e adânc revoltată” şi încearcă să se opună 
procesului istoric. Sanielevici şi-i imaginează pe liderii 
acestei clase — vechii lui inamici - deliberând intre ei în 
„următorul limbagiu: Decenii întregi am fost o clasă cu totul 
parazitară, care dijmuia statul, pe consumatori, pe străini, 
etc. şi atunci zidul protecționist, ridicat de noi în jurul ţării, 


stătea neclintit. Intrând în război am fost mânați [...] şi de 
teama dărâmării acestui zid de către capitalurile germane, şi 
tocmai acum |...]| să dărâmăm zidul protecţionist? Ar fi să ne 


înecăm la mal”. 

Este limpede însă că, de această dată, oligarhia va 
trebui să cedeze. Ea va fi nevoită să îşi negocieze supremaţia 
în stat cu celelalte categorii sociale, acceptând o parte 
importantă a revendicărilor celor din urmă. lar rezultatul va 
fi un sistem politic nou, unde capitalismul, temperat prin 
politica socială de inspiraţie social-democrată, va acţiona 
liber, fără a mai fi stingherit de reminiscenţele feudale şi de 
parazitismul birocratic, pentru a aduce bunăstarea tuturor: 
„Părţile vor cădea repede de acord |...| şi acest compromis e 
în interesul tuturor. Capitalurile româneşti sunt, fireşte, [...] 
îndreptățite. |...] Străinii” însă „aduc capitaluri mari, pricepere, 
civilizație. Industrializarea țării pe această cale o doresc toate 
clasele sociale. [...] Forțele democratice |...] vor îngriji ca şi 
micile economii să-şi aibă partea lor de profit şi mai ales 
socialiştii vor veghea ca o largă politică socială, experimentată 
în Apus, să corecteze viciile inerente capitalismului”. 


28 Idem, „Încotro mergem?”, în Chemarea 2: 185, 18 oct. 1919,p.1. 
În continuare, citatele din text provin din acest articol. 

Despărțirea finală a autorului de socialism coincide cu 
afilierea sa politică la un partid căruia îi va rămâne fidel 
pentru mulți ani - pentru a-l abandona, aşa cum vom 
vedea, doar atunci când el va înceta să mai reprezinte o 
alternativă semnificativă în viața politică românească: este 
vorba de Partidul Poporului, condus de mareşalul Averescu. 
„Ne hrănim cu iluzia că guvernul Averescu va începe un nou 
capitol în istoria țării, din punct de vedere politic, economic 
şi social”,22 declară Sanielevici în 1920. Semnificaţia istorică 
a instaurării noului guvern este atât de mare încât „o 
curioasă iluzie ne înfăţişează acest eveniment, la o 
depărtare de câteva decenii, analizat cu obiectivitate într-un 
tratat de istorie contemporană a României” (pp. 319-320). 
Iar crezul politic averescian al lui Sanielevici este indisolubil 
legat de pledoaria sa procapitalistă, antibirocratică şi 
antiprotecționistă. Căci rolul istoric ce îi revine lui Averescu 
în România este analog celui pe care, cândva, l-a jucat în 
Franța Napoleon al III-lea: de „arbitru între toate clasele 
sociale, dar mai ales între burghezia protecţionistă şi 
muncitorimea revoluționară”. În Franța momentului 1848, 
ca şi în România postbelică, „burghezia, crescută la 
adăpostul tarifelor protectoare, îşi închipuia că o politică 
liber-schimbistă îi va da lovitura de moarte. Cezarul 
proletarilor însă nu se lăsă intimidat de adânca 
nemulțumire a industriaşilor; ci încheie cu principalele state 
ale Europei” tratate comerciale de liber schimb. Rezultatul a 
fost benefic: „În scurt timp industria franceză se-ncredinţă 
că, fără cârjele protecţionismului, nu numai că nu cade la 
pământ, ci abia-şi întăreşte mai bine picioarele”. Mai mult, 
elita economică s-a convins că „nici de exploatarea până la 
sânge” a forței de muncă „n-avea nevoie ca să înflorească. 
Împăratul acordă lucrătorilor dreptul la grevă, dar dreptul 
acesta deveni în mâna lor o armă neprimejdioasă, îndată ce 


29 Idem, „Misiunea d-lui general Averescu”, în Poporanismul 
reacționar, Bucureşti, Socec, 1921, p. 320. In continuare, 
citatele din text provin din acest articol. 


133 


abolirea protecționismului ieftini viața şi îndată ce larga 
politică socială inaugurată de Ludovic Napoleon Bonaparte 
îi asigură în contra boalei, a accidentelor, a lipsei de lucru, a 
bătrâneţii şi a morţii” (p. 320-321). „A doua zi după 
acordarea votului universal!” (p. 321), România se confruntă 
cu o situație similară. 

Sistemul politic al oligarhiei - ce trăia de pe urma 
exploatării statului, în dauna claselor producătoare - s-a 
prăbuşit. Acest fapt pune față în față categorii sociale al 
căror conflict de interese a fost împiedicat să se desfăşoare 
în mod firesc şi spontan, până în prezent, de practicile 
dirijiste. Multă vreme, românii, care nu beneficiau în mod 
direct de pe urma festinului birocratic „au aspirat către acel 
viitor îndepărtat când politica românească va fi altceva 
decât somnolenta alternare la guvernare a celor două tabere 
bugetivore; când va fi, adică, ciocnirea violentă a intereselor 
de clasă” (pp. 321-322). Conflictul social nu trebuie privit, 
deci, ca un lucru reprobabil, el este doar o dovadă că 
energiile productive au fost descătuşate în sfârşit din 
chingile sistemului oligarhic. Abandonarea protecționismului 
va aduce foloase mari tuturor claselor sociale: „Prin dărâmarea 
zidului protecționist, burghezia noastră se va însănătoşi şi 
va creşte, înlocuind o viaţă [...] trândavă cu o strălucită 
desfăşurare de activitate binefăcătoare şi târând în vârtejul 
activității sale o bună parte din birocraţia coruptă. [...] Prin 
dărâmarea zidului protecționist viața se va ieftini în mod 
extraordinar; iar prin industrializarea țării, salariile 
lucrătorilor vor deveni |...] mai mari decât astăzi în raport cu 
prețul mărfurilor. [...|] Prin dărâmarea zidului protecționist, 
[proprietarii agricoli] vor căpăta capital, maşini şi chiar 
specialiştii trebuitori pentru cultura intensivă” (pp. 323-324). 
Cu toate acestea, „orbite fiind de lăcomie şi de teama de 
necunoscut” (p. 323), clasele sociale din România nu pot 
înțelege „că interesele lor nu s-au putut niciodată mai bine 
armoniza” decât în prezent, „când taberele stau gata să se 
încaiere” (p. 325). Rolul lui Averescu este acela de arbitru 

între clase, care să le armonizeze interesele şi să prezideze 
asupra construirii unei Românii postoligarhice. Căci „de 
arbitrajul generalului toate clasele au neapărată nevoie. 
Proprietarii se tem de exproprierea totală, țărănimea se teme 
de înşelăciune, muncitorimea se teme de reacțiune violentă, 
burghezia se teme de bolşevism urbano-rural” (pp. 326-327). 
Dacă rigiditatea sistemului birocratic a fost înlocuită cu 
jocul liber al iniţiativelor şi competenţelor, nu este mai puţin 
adevărat că este nevoie de un factor de ordine, pe care 
persoana lui Averescu îl oferă în mod providenţial. Sub 
conducerea sa luminată, e de aşteptat ca şi Partidul 
Național Liberal, citadela pseudoburgheziei protecţioniste, 
„să se scuture de birocraţia parazitară, de acel cuib de 
lipitori care l-a făcut odios”.30 Guvernul Averescu reprezintă 
o „alianță [intre] burghezia [...|] protecţionistă, boierii 
expropriaţi, burghezia minorităților şi capitalul străin - în 
jurul d-lui general Averescu, sprijinit de masa țărănească” 
(pp. 331-332). „De douăzeci de ani oligarhia |...], şi-ndeosebi 
burghezia |...] protecţionistă, a abătut evoluţia ţării de la 
drumul mare şi a condus-o pe cotiturile unei poteci pline de 
râpi şi prăpăstii. [...] Şi iată că a ajuns funia la par: puşi în 
fața inexorabilei necesități, liberalii recunosc nu numai că 
n-au scăpat de ceea ce s-au temut, dar şi că fără motiv s-au 
temut. Nu le va merge mai rău decât înainte, doar că vor 
trândăvi mai puţin” (p. 334). lar odată ce „liberalii au capitulat 
şi odată ce nimic nu mai stă în calea industrializării, [...] 
orice motiv de duşmănie dintre clase a dispărut. Intrăm din 
faza iobăgistă în faza capitalisto-burgheză” (pp. 334-335).31 


30 Idem, „Revoluţie?”, în Poporanismul reacționar, Bucureşti, Socec, 
1921 p. 321. În continuare, citatele din text provin din acest articol. 

31 Pentru alte pledoarii în favoarea Partidului Poporului ca un 
factor de echilibru social, vezi Mihail Manoilescu, „Neoliberalismul”, 
în vol. colectiv Doctrinele partidelor politice, ed. de Petre Dan, 
Bucureşti, Garamond, f. a. [1996 (1923)], în special pp. 223-225; 
P.P. Negulescu, Partidele politice, ed. de Nicolae Gogoneaţă şi 
Ioan C. Ivanciu, Bucureşti, Garamond, 1993 [1926], pp. 322-240. 

Dezvoltarea capitalistă sub oblăduirea luminată a unei 
mâini forte a rămas o constantă a preferințelor politice ale 
lui Sanielevici. Circumstanţele istorice l-au obligat să 
găsească, însă, un înlocuitor pentru persoana lui Averescu, 
a cărui carieră politică avea să intre în declin foarte curând. 
Tot circumstanţele i-au indicat omul potrivit: după 1930, 
speranțele lui Sanielevici se leagă de calitățile de conducător 
ale regelui Carol II, căruia îi atribuie acelaşi rol de arbitru 
între clase şi „armonizator” de interese. Comparaţia cu 
Napoleon al III-lea intervine din nou, căci ideea generală 
este aceeaşi, doar timpurile sunt altele. Onest, Sanielevici 
rememorează fosta sa adeziune la Partidul Poporului şi se 
mândreşte că „teoria arbitrajului între clase”, formulată de 
el, „a devenit punctul central al doctrinei partidului 
averescan”.32 El arată însă că aceeaşi teorie trebuie aplicată 
acum pentru a susține un alt lider politic. Căci „dl. General 
Averescu a fost [...] învins de partidul liberal”. lar clasa 
țărănească, adusă la putere „în Noiembrie 1928 de criza 
economică şi nemulțumirea generală, |...] se arătă necoaptă 
politiceşte. Alegătorii nu fură în stare să controleze pe aleşii 
lor, nici aceştia guvernul. Corupţia deveni mai brutală decât 
oricând, mugştele flămânde înlocuind pe cele întrucâtva 
sătule. |...] Tara întreagă simțea nevoia unui arbitru, ale 
cărui interese să fie identice cu cele obşteşti [...|] şi, când 
nemulțumirea ajunse la punctul critic, într-o bună zi, printr-o 
lovitură de teatru, [...| principele Carol zbură deasupra 
Carpaţilor, cobori din avion şi fu numaidecât proclamat 
rege, inaugurând o nouă fază în istoria ţării” (pp. 9-10). 

Între momentul „averescan” şi cel „carlist”, Sanielevici 
nu renunţă la leitmotivul antiprotecționismului. lar pentru 


Alți autori atribuiau acelaşi rol Partidului Naţional Liberal: vezi 
D. Drăghicescu, Partide politice şi clase sociale, Bucureşti, f. e., 1922. 

32 H. Sanielevici, „Regele Carol II şi principiul monarhic”, în Alte 
orizonturi. Studii şi polemici, literare şi ştiinţifice, Bucureşti, 
Adevărul S. A., f. a., [1933], p. 8. În continuare, citatele din text 
provin din acest articol. 

realizarea dezideratului de a distruge edificiul birocratic el 
îşi leagă speranţele de fiecare dintre guvernele succesive. 
Am văzut mai sus că în 1933 (sau 1930) priveşte înapoi cu 
dezamăgire spre experimentul de guvernare țărănist. Dar 
iată-l în 1928, exprimându-şi convingerea că -— fie şi în 
absența politicianului „arbitru între clase” - partidul 
agrarian va reuşi să spulbere zidul protecţionist şi să 
introducă regimul liberei concurențe: „Cu venirea la cârmă a 
partidului naţional-țărănesc |...] am intrat într-o nouă formă 
de organizare socială, caracterizată printr-un mecanism 
fundamental, exact opus celui de până acum: în locul unei 
burghezii, în parte parazitare, zise « naţionale », exploatând 
statul — şi, direct, poporul - la adăpostul unui zid de 
protecţie în contra capitalului străin şi în contra burgheziilor 
« minoritare », [...] vom avea o burghezie cu adevărat 
producătoare, înfrățită cu capitalul străin şi cu burgheziile 
« minoritare ». Partidul național-țărănesc are mandat din 
partea Istoriei să prefacă România, cu ajutorul capitalului 
străin, într-o țară realmente burgheză”.33 

Partidul Naţional Liberal continuă să rămână 
principala ţintă a atacurilor. Dar a doua parte a anilor 1920 
aduce totuşi o nuanţare a atitudinii lui Sanielevici față de 
vechiul său adversar. Condamnabilă în principiu, politica 
oligarhică şi fals burgheză îi apare acum ca explicabilă, şi 
prin aceasta scuzabilă, pentru o epocă din istoria României 
pe care o consideră încheiată. Este perioada când articolele 
lui Sanielevici încep să cuprindă referiri la cel numit de el 
„discipolul meu Zeletin, care, dacă a dezvoltat metodic şi 
didactic ideile mele, [...] le-a şi deformat”.5+ Am putea crede 
că revendicarea lui Zeletin ca discipol este întemeiată, căci 
am văzut cum cel din urmă îi recunoştea lui Sanielevici — 
chiar dacă în mod vag -— rolul de inspirator. Realitatea pare 


33 Idem, „Misiunea guvernului actual”, în Literatură şi ştiinţă, 
Bucureşti, Adevărul S. A., 1930, pp. 371-372. Pentru politica 
țărănistă a „porților deschise” vezi Roberts, Rumania, pp. 156-169. 

34 Sanielevici, „Misiunea guvernului actual”, p. 375. 

să fie însă alta: maestrul este cel care, nemărturisit sau 
poate chiar inconştient, se lasă influențat de ideile 
„discipolului”. Într-o manieră ce îl evocă în mod clar pe 
Zeletin, Sanielevici prezintă acum sistemul oligarhic şi 
protecționist asupra căruia îşi varsă invectivele de aproape 
trei decenii ca pe o etapă firească, dacă nu chiar necesară, a 
modernizării. Şi tot asemeni lui Zeletin, el stabileşte analogii 
între stadiile dezvoltării româneşti şi cele ale istoriei 
Occidentului, privindu-le pe primele ca pe aproximări ale 
celor din urmă, ce se produc însă cu o întârziere de secole şi 
sub auspicii diferite. El explică faptul că, „la mijlocul veacului 
trecut, pe când Franţa se afla, politiceşte şi economiceşte, 
unde suntem noi acum”, România parcurgea o etapă anterioară 
pe scara evoluției sociale: ea „se trezea din somnul 
feudalismului”, ceea ce înseamnă că „tânăra burghezie 
română cerea să împartă puterea cu clasa boierilor - ca-n 
Franța pe vremea marilor regi”.35 În mod corespunzător, 
„forma de organizare socială” ce se configurează în România 
acelei perioade este nu cea a Franţei aceloraşi timpuri, ci 
cea a „monarhiei absolute — echilibru între burghezie şi nobleță. 
Sub domnul Cuza, sub regii Carol şi Ferdinand - întocmai 
ca şi sub regii Franţei — s-a realizat unitatea naţională, s-a 
creat o administraţie centralizată, s-a extins şi comercializat 
agricultura, s-a dezvoltat un capitalism mai ales comercial, 
cu sprijinul statului”. Deşi „revoluționarii români de la 1848 
îşi închipuiau că prefacerile pentru care luptau |...]| erau de 
aceeaşi vârstă cu cele care se realizau în Franța”, 
contemporanii lui Sanielevici sunt datori să înțeleagă că ele 
erau în realitate „cu vreo trei sute de ani mai bătrâne”. Şi 
aceasta în ciuda faptului că „starea noastră politică, 
economică şi socială din a doua jumătate a secolului trecut 
a fost în aşa fel drapată, încât ne înşela şi pe noi şi înşela şi 
străinătatea... Mă rog: constituţie, alegeri, parlament, 


35 Idem, „Parlamentul actual în lumina istoriei”, în Literatură şi 
Ştiinţă, Bucureşti, Adevărul S.A., 1930, p. 355. 

democraţie...”. Dar „fondul lucrurilor era aproape identic cu 
cel de pe vremea lui Ludovic al XIV-lea”.36 

Faza de dezvoltare în care se află România în preziua 
guvernării țărăniste este cea a „acumulării primitive a 
capitalismului burghez”. Ea „corespunde monarhiei 
absolute” şi se caracterizează prin aceea că „burghezia nu 
poate trăi fără sprijinul statului”, iar „poporul e lipsit de 
drepturi politice”. Această etapă de dezvoltare - ce poate fi 
întâlnită, înţelegem, în istoria tuturor societăților - este în 
mod normal însoţită de fenomene sociale odioase. Ele sunt 
amplificate la proporții catastrofale într-o țară întârziată ca 
România datorită faptului că aici trebuie prezentate ca 
altceva decât sunt cu adevărat: „Faptul că în evoluţia 
socială suntem în întârziere ne-a silit să mascăm realitatea 
printr-un constituţionalism fictiv şi a dat naştere şi la multe 
alte fenomene sociale hibride”.37 Nu trebuie să ne mirăm 
deci că, „în cei din urmă cincizeci de ani, cultura română a 
răsunat de plângerile intelectualilor - fie conservatori, fie 
ţărănişti ori socialişti - în contra acumulării primitive”, 
adică în contra ororilor sistemului oligarhic, protecționist şi 
neoiobag. Ştim că Sanielevici fusese, vreme de decenii, 
nimic altceva decât unul din intelectualii de acest fel. Iată 
însă că el se arată dispus acum să absolve retrospectiv 
regimul politic românesc pentru multe dinte viciile sale, la a 
căror denunţare contribuise din plin. „Pentru trecut”, spune 
el, „eu unul |...| absolv burghezia liberală. Ea a avut între 
altele rolul de a distruge marea proprietate parazitară şi de 
a crea unitatea națională. [...] Boierul care arenda moşia şi 
risipea banii la Paris n-avea dreptul să facă morală plebeului 
care se instruise luptând cu sărăcia şi care agonisea avere 
[...] furând statul, dar şi muncind. |...] În anumite 
împrejurări sociale, deturnarea banului public este - ca şi 


36 Ibid., pp. 355-356. 

37 Idem, „E nevoie de o ligă a cetăţenilor. Un moment hotărâtor în 
istoria României”, în Literatură şi ştiinţă, Bucureşti, Adevărul S.A., 
1930, pp. 347-348. 

plusvaloarea - un împrumut pe care clasa capitalistă îl 
restituie cu dobânzi enorme.58 De altfel, sistemul bacşişului 
şi al exploatării statului, burghezia românească nu l-a creat: 
ea n-a făcut decât să-l menţie în folosul ei propriu”.39 
Recunoaştem peste tot, în aceste pasaje, ecourile 
Burgheziei române. Dar „zeletinismul” lui Sanielevici nu 
merge până la ultimele consecințe.+0 Spre deosebire de 
Zeletin, pentru care raționalizarea retrospectivă a politicii 
oligarhiei trebuie să fie însoţită de justificarea anticipativă a 
unei oligarhii potențate, ce urmează să corespundă fazei 
capitalismului „imperialist” în care România este pe punctul 
să intre, Sanielevici consideră că, „odată exproprierea făcută 
şi unitatea națională realizată, mecanismul naționalismului 


economic şi al acumulării primitive a devenit [...] o 
calamitate naţională, ştrangulând producţia şi pricinuind 
suferințe mari tuturor claselor sociale. |...|] Toate aceste 


suferințe şi anomalii trebuie să ducă la distrugerea 
mecanismului acumulării primitive şi al protecționismului şi 
la întronarea mecanismului liberei concurenţe, diametralmente 
opus celui dintâi”.*! Intruziunea unor idei ale discipolului- 
maestru în sistemul său de gândire nu schimbă deci în mod 
fundamental orientarea politică a lui Sanielevici. El concede 
oligarhiei un rol istoric pozitiv doar pentru a-şi reînnoi 
argumentaţia despre lipsa de legitimitate a aceleiaşi oligarhii 


38 Pentru corespondentul cel mai clar al acestei ultime idei la 
Zeletin, vezi „Acumularea primitivă în România” [1922], în 
Neoliberalismul, ed. de C. D. Zeletin, Bucureşti, Scripta, 1992 
[1927], pp. 135-142. 

39 Sanielevici, „E nevoie de o ligă a cetățenilor”, pp. 347-348. 

+0 Pentru exemple de „zeletinism” consecvent vezi Mihai Plătăreanu, 
Politica economică şi socială a României în trecut şi în cadrul 
legislației actuale, Bucureşti, Cartea Românească, f. a., [1935]; 
Victor Jinga, Prefaceri şi orientări ale burgheziei române, Cluj, 
Imprimeria Fondul Cărţilor Funduare, 1938 (această din urmă 
lucrare reluând sociologia istorică a lui Zeletin în slujba unei 
pledoarii țărăniste). 

+1 Sanielevici, „E nevoie de o ligă a cetățenilor”, p. 349. 

în prezent. Acceptă că protecționismul a fost un rău necesar 
în trecut doar pentru a-i contesta acelaşi statut pentru 
viitor. Modernismul lui Sanielevici păstrează până la sfârşit 
aceleaşi caracteristici: el priveşte cu un ochi favorabil spre 
Occident şi cu un ochi ostil spre occidentaliştii „oficiali” ai 
României. Pledează pentru modernizare şi denunţă felul 
cum a decurs ea în ţara sa. Până aici am analizat 
argumentația sa modernistă în relaţie cu politica elitei 
modernizatoare. În cele ce urmează, vom cerceta în ce 
raport se situează ea față de discursul tradiționalist. 


O sociologie a culturii 


Am urmărit cum gândirea lui Sanielevici s-a desfăşurat prin 
opțiuni succesive făcute în câmpul unor modele intelectuale 
deopotrivă „universale” şi româneşti. Cele dintâi sunt 
socialismul şi „modernismul” burghez. Cele din urmă sunt 
(din nou) socialismul - în forma sa autohtonizată, adică în 
calitate de instrument de analiză al înapoierii româneşti — şi, 
respectiv, junimismul — ultimul fiind şi el tot o perspectivă 
asupra problemelor sociale specifice ale României. Iniţial 
socialist - în accepţiunile „generică” şi „specifică” ale 
termenului -— el se desparte de socialism de două ori: devine 
junimist în privinţa înțelegerii problemelor româneşti - deşi, 
aşa cum am văzut, este nedrept față de socialismul gherist 
care nu se deosebeşte atât de mult de junimism cum lasă 
Sanielevici să se înțeleagă şi de unde el reține elemente 
importante - şi adept al dezvoltării capitaliste în ce priveşte 
orientarea ideologică generală. Dacă prima opțiune îl conduce 
către formularea unui diagnostic al maladiei sociale 
româneşti - o interpretare a ideii „formelor fără fond” - cea 
de-a doua îi indică remediile sale. 

Raportarea lui Sanielevici la spectrul ideologic universal 
este inevitabil simplificată. Situarea sa în raport cu cel 

românesc a fost însă mai bine precizată decât s-a putut 
înțelege până acum şi, în continuare, vom urmări felul cum 
s-a plasat el față de celelalte curente ideologice autohtone. 
Socialismul şi junimismul sunt două dintre ideologiile 
critice: Sanielevici acceptă partea lor descriptivă sau analitică, 
dar le respinge implicațiile prescriptive — dezvoltarea „organică”, 
în paşi mărunți, reverenţioasă față de moştenirea trecutului 
şi, respectiv, revoluția socialistă - în favoarea unui 
liberalism burghez „autentic”, adică purificat de falsificările 
la care fusese supusă doctrina în practica şi teoria 
liberalilor români. Nu am spus însă nimic despre atitudinea 
sa față de celelalte două componente ale culturii critice: 
naționalismul autohtonist şi poporanismul. 

De fapt, tocmai ceea ce a avut de spus Sanielevici 
despre aceste două orientări ideologice constituie sursa 
notorietății —- am văzut că foarte limitată - de care el s-a 
bucurat. Sanielevici a fost reținut de posteritate mai ales ca 
un critic virulent al tradiționalismului sau, mai precis, al 
tradiționalismului sămănătorist (naţionalist) şi poporanist. 
Răspândită în mai multe dintre volumele sale de publicistică, 
polemica în cauză este conținută, în partea sa esenţială, în 
cartea Poporanismul reacționar, ce reuneşte cea mai mare 
parte a articolelor publicate în cele două serii ale (de două 
ori efemerei) reviste Curentul nou: înființată şi condusă de 
Sanielevici, aceasta a apărut între noiembrie 1905 şi martie 
1906, şi din nou în 1920, din februarie până în septembrie. 
Prima serie a constituit o replică la curentul sămănătorist 
pe atunci dominant. Cea de-a doua extinde critica 
tradiționalismului asupra curentul poporanist şi cuprinde 
amândouă orientările ideologice sub eticheta „poporanismului”. 
Volumul din 1921 oferă astfel o imagine de ansamblu 
asupra acestui segment al activităţii lui Sanielevici. 

Reunind într-un volum articole publicate la interval de 
cincisprezece ani, Sanielevici vrea să sugereze că atitudinea 
sa față de tradiționalism s-a dezvoltat liniar şi fără sincope. 
În realitate, criticul din 1920 al poporanismului (în 

accepțiunea sa restrânsă, adică orientarea Vieţii româneşti) 
a fost o vreme tovarăş de drum al acestuia. Cercul 
poporanist (populist, în accepțiunea generică est-europeană) 
era format din foşti socialişti, mulți dintre ei prieteni 
personali ai lui Sanielevici. El li se alătură în 1905 cu 
intenția de a fonda o revistă antisămănătoristă. Se desparte 
temporar de ei doar pentru că inițiativa temporizează. Îşi 
întemeiază propria publicaţie în acel an, pentru ca, după 
dispariția ei, să se alăture din nou grupului condus de Stere 
şi Ibrăileanu, ce reuşesc să lanseze Viața românească în 
1906.42 Între 1908 şi 1911 (când pleacă într-una din 
călătoriile sale de studii în Germania) este secretar de 
redacție la revista ieşeană. El face în această perioadă 
critică literară de orientare poporanistă şi îşi apără colegii 
împotriva diverselor atacuri. Răspunde (la 1909) lui Duiliu 
Zamfirescu - ce critică poporanismul în discursul său de 
recepţie la Academia Română - oferind justificări pentru 
„naţionalizarea literaturii prin limba, cugetarea şi simţirea 
poporului, de către cititorii şi scriitorii de curând ieşiţi din 
sânul lui, sau apropiaţi încă sufleteşte de dânsul”. Şi îşi 
exprimă acordul cu „aceşti scriitori” care „vor zugrăvi adesea 
[...] viața săteanului, dar mai ales îi vor apăra, cum fac 
tinerii poporanişti, drepturile şi interesele”.43 

Pledoaria antisămănătoristă de la 1905-1906 şi cea 
propoporanistă din anii următori s-a exprimat în limbajul 
criticii literare. Articolele din 1920 aduc nu doar o 
schimbare de orientare — prin includerea poporanismului în 
categoria tradiționalismului retrograd - ci şi o explicare 
sociologică a dezvoltării ideologiilor româneşti în primele 
două decenii ale secolului. Împreună cu textul din 1901 cu 


42 Z. Ornea, Sămănătorismul, Bucureşti, Ed. Fundaţiei Culturale 
Române, 1998 [1970], pp. 329-348. 

+5 H. Sanielevici, „Dl. Duiliu Zamfirescu şi « Poporanismul »”, în 
Cercetări critice şi filozofice, Bucureşti, Ed. Librăriei H. Steinberg, 
1916, p. 202. Volumul, care reuneşte o parte a articolelor din 
Viața românească, a mai fost reeditat în 1919 şi 1925. 

care am început, această „sociologie a culturii” reprezintă, 
pentru istoricul ideilor politice şi sociale, partea cea mai 
interesantă a operei lui Sanielevici. În cele ce urmează vom 
încerca să îi desluşim articulațiile. 

Sociologia culturii române derivă dintr-o concepţie mai 
generală despre rădăcinile sociale ale formelor culturale şi 
ale genurilor literare. Acestea din urmă pot fi clasate în trei 
mari specii: „clasic”, „romantic” şi „realist”. Ele corespund 
unor faze de dezvoltare socială ce se succed în orice arie de 
civilizație: „Clasicismul este şcoala literară a timpurilor de 
armonie şi solidaritate socială. [...| Romantismul apare în 
epocile de nemulțumire şi dezagregare. Anume clase se 
izolează de societate, o dispreţuiesc, « trăiesc înăuntru », 
lipsa de activitate enervează, măreşte sensibilitatea. Iar 
realismul oglindeşte dispozițiunea combativă a claselor 
nemulțumite dar active, încrezătoare în viitor, care urmăresc 
transformarea societății şi sunt, înainte de orice, preocupate 
să-i cunoască bine metehnele, să le studieze cu răbdarea şi 
răceala patologului”.++ Sau, într-o expunere mai amănunțită: 
„Fiecare formă de organizare socială trece printr-o fază de 
echilibru, când clasa conducătoare îndeplineşte un rol util 
şi când celelalte pături se simt şi ele mai mult sau mai puţin 
împăcate; e faza curentului clasic. Dar [...|] mecanismul 
fundamental a fiecărei forme de organizare socială produce 
prin îndelungata lui funcționare germenii distrugerii. |[...] 
Începe atunci o |...] fază de decădere şi dezechilibru. Clasa 
conducătoare pierde rolul ei util şi, dedându-se trândăviei, 
se plictiseşte; plictiseala şi sațul strică sufletul, îl descompun, 
dând naştere dezgustului pentru formele eterne ale vieții 
omeneşti şi aspiraţiunii către rafinamente rare, născocite de 
imaginația ațâţată; într-un cuvânt romantismului. Pe de 
altă parte, clasa conducătoare, devenind o piedică pentru 
progres, face să sufere celelalte categorii sociale, dintre care 


+4 Idem, „Şcoli şi genuri literare”, în Noi studii critice, Bucureşti, 
Socec, f. a. [1920], pp. 143-144. 

unele, active şi încrezătoare în viitor, luptă în opere realiste 
în contra defectelor societăţii”.+5 

Clasicismul este, deci, idealul literar al lui Sanielevici; 
romantismul este inamicul său declarat; iar realismul este 
valoros ca o formă de revoltă împotriva acelor aşezăminte 
sociale ce au generat perversiunea romantică a culturii. În 
analiza şcolilor literare româneşti Sanielevici pledează pentru 
clasicism şi demască substratul social al romantismului. Cel 
din urmă poate apărea, însă, sub mai multe forme. Ca atare, 
sociologia culturii este pentru Sanielevici o inventariere a 
varietăților de „romantism” cultural şi ideologic. 

Una dintre aceste versiuni de romantism, consideră 
Sanielevici, domina cultură română la momentul 1900, 
atunci când şi-a început activitatea de publicist: „Şcoala 
decadentă de pe vremea aceea era produsul vieţii parazitare 
a oligarhiei noastre de toate gradele. Romantismul 
trândăviei şi al decăderii îmbrăca forme din ce în ce mai 
urâcioase”.+6 Aprecierea lui Sanielevici se referă desigur la 
„estetismu!” literar din ultimele două decenii ale secolului al 
XIX-lea. Ştim că el i-a succedat junimismului în domeniul 
expresiei artistice, aşa cum socialismul i-a succedat ca 
principală platformă de raliere a autorilor tineri în domeniul 
concepțiilor politice. lar organizarea socială care secretă 
romantismul decadent românesc este reprezentată de sistemul 
oligarhic-birocratic, semifeudal şi protecționist. Împotrivirea 
față de romantism nu putea veni decât de la reprezentanții 
unei clase sociale care nu era părtaşă a sistemului, iar 
Sanielevici se prezintă ca exponent al unei asemenea clase: 
„Eu [...] făceam parte”, spune el, „prin naştere, prin situaţie 
socială, şi mai ales prin instinctele moştenite, dintr-o 
adevărată clasă de mijloc, care, « minoritate » fiind, nu 


+5 Idem, „Clasicismul de fier”, în Noi studii critice, Bucureşti, 
Socec, î. a. [1920], pp. 121-122. 

+6 Idem, „Ce a însemnat « Curentul nou » de la 1906”, în Poporanismul 
reacţionar, Bucureşti, Socec, 1921, p. 179. În continuare, citatele 
din text provin din acest articol. 

numai că nu trăia din exploatarea statului şi a puterii 
politice, dar le avea chiar pe acestea în contra ei” (p. 180). 
Fiind evreu, el se situa deci în mod firesc într-un raport 
antagonic cu sistemul oligarhic, ce practica un antisemitism 
pervers şi sistematic. Dar adversitatea sa față de sistem nu 
trebuie pusă doar pe seama etnicității. Ea derivă nu din 
instinctele sângelui, ci din instincte sociale. El reprezenta 
„in literatură pe evrei - nu însă ca rasă, ca religie, ca 
naţiune, |...] ci ca o harnică burghezie liberă (neprotejată de 
stat), oprimată şi exploatată de o oligarhie pe jumătate 
feudală” (p. 181). Sufocat de romantismul decadent, el căuta 
cu disperare, în cultura română contemporană, un punct de 
sprijin pentru a o putea propulsa pe drumul ce duce la 
formele de expresie ale clasicismului. Şi îl găsi „în Ardeal, 
unde religia muncii însuflețea pe scriitori”. El cerea „cu 
stăruință transplantarea în regat a acelui suflu de sănătate 
şi mulțumire clasică” (p. 183). Transilvanismul întreținea la 
acea vreme o legătură strânsă cu evreitatea. Şi aceasta în 
ciuda faptului că, spune Sanielevici, „intelectualii ardeleni 
sunt în genere, precum se ştie — şi mai ales erau pe atunci — 
antisemiți”. Nici măcar această barieră aparent insurmontabilă 
nu îl împiedica să vadă că între el „şi ardeleni existau 
puternice afinități de clasă. Şi scriitorii de peste munți 
reprezentau o clasă mijlocie, care nu numai că nu trăia din 
exploatarea statului şi a puterii politice, dar le avea chiar pe 
acestea în contra ei”. Diferența dintre burghez şi birocrat 
este atât de mare, încât face să pălească orice alte diferențieri 
şi uneşte ceea ce altminteri pare să fie predispus pentru o 
veşnică separație: „Transilvănenii erau evreii de dincolo, 
întocmai după cum evreii din regat erau transilvănenii de 
dincoace...” (pp. 183-184). 

Dar romantismul decadent al birocraţiei regățene nu 
era cel mai rău fenomen cultural cu care Sanielevici avea să 
se confrunte. El urma să fie înlocuit curând de o specie 
culturală încă şi mai perversă: romantismul „militant” al 
naționalismului autohtonist. Sanielevici mărturiseşte că, la 

început, a fost înşelat asupra caracterului celui din urmă: 
„Când, după ce timp de doi ani dusesem campanie contra 
romantismului decadent şi cerusem transplantarea în regat 
a literaturii poporaniste din Ardeal cu caractere clasice, 
văzui întemeindu-se revista naționalistă şi de poporanism 
Sămănătorul cu menirea de a propaga o literatură sănătoasă, 
morală şi adevărat românească, simții o mare mulțumire 
sufletească”. Curând însă acest caracter avea să fie expus la 
lumina zilei: din paginile revistei „răsări o literatură ţărănistă, 
ce-i drept, dar nu clasică, în felul celei din Transilvania, ci 
de cel mai caracteristic romantism”. O literatură ce „nu 
respira religia muncii oneste şi a vieții familiale, [...] ci o altă 
religie, cu totul stranie: religia chefurilor epice şi a aventurilor 
extraconjugale” (pp. 185-187). Sarcina sociologului culturii 
este cea de a explica geneza socială a acestei noi lighioane 
literare, iar Sanielevici se află în posesia unei asemenea explicaţii. 

Cauzele sociale ultime ale noului romantism sunt 
desigur identice cu factorii generatori ai celui vechi: 
sistemul birocratic le-a germinat pe amândouă. Există 
totuşi şi diferențe. Căci, dacă inspiratorii literaturii 
sămănătoriste sunt membrii elitei oligarhice, consumatorii 
săi sunt alţii. Ea a fost „literatura care descrie lipitorile 
satelor, pentru lipitorile satelor, din punctul de vedere al 
lipitorilor satelor” (pp. 190-191). A fost produsă, deci, spre 
delectarea eşalonului inferior al birocraţiei parazitare. Rolul 
său ideologic a fost cel de a lega straturile de jos ale clasei 
exploatatoare neproductive de straturile sale superioare. Ea 
a fost utilizată ca un liant al birocraţiei într-o situaţie de 
criză. Sanielevici explică în ce anume a constat această criză 
a hidosului sistemului oligarhic. 

Explicaţia invocă deopotrivă „constantele” mediului 
social şi  „accidente” politice ale momentului. După 
recesiunea economică de la 1900, „burghezia liberală, de 
mult săturată şi doritoare de ordine, hotărâse să facă 

serioase economii în bugetul statului”.+7 Această politică de 
austeritate a oligarhiei îi înstrăinează însă de ea pe 
funcționarii mărunți. Şi întâmplarea face să existe un partid 
politic apt să capteze în propriul folos această nemulțumire, 
profilându-se astfel ca un concurent al elitei oligarhice: 
„Clientela de funcționari şi mici burghezi - care încă de la 
1888, data intrării lui Take Ionescu în partidul conservator, 
începuse să aflueze spre partidul boieresc, |...] dezertează în 
masă de la liberali şi se grupează în jurul d-lui Take 
Ionescu, tipicul ei reprezentant” (p. 196). Micilor birocrațţi li 
se alătură şi alte categorii sociale: „Economiile bugetare nu 
făceau să sufere numai pe funcționari ci - prin încetarea 
construcțiilor statului etc. — pe meseriaşi, pe negustori, 
toată clasa orăşenească. [|...] Ce era mai natural decât ca 
orăşenii să înceapă a se gândi la mijloace de trai adevărat 
orăşeneşti — la industrie”. Partidul lui Take Ionescu capătă 
contur, astfel, nu doar ca un pol alternativ de coagulare 
pentru dizidenţii birocraţiei, ci ca o alternativă la însăşi 
sistemul birocratic. Pe scena politică românească apare un 
adevărat partid burghez, chiar dacă poartă titulatura 
derutantă de Partid Conservator Democrat - mai precis, 
apare embrionul unui asemenea partid, căci partidul va fi 
lansat oficial abia în 1908. lar această apariţie seamănă 
panică în rândurile oligarhiei protecționiste: „« Să creăm noi 
izvoare de bogăţie naţională », se auzea pretutindeni. 
Aceasta nu era realizabil fără a se deschide larg porțile 
capitalului străin: tocmai concepţia politică a lui Take 
Ionescu. Dar mai uşor se putea împăca apa cu focul decât 
burghezia noastră  neofeudală şi  protecţionistă cu 
capitalismul adevărat din Occident. [...] Oraşele care 
sprijineau pe d. Take Ionescu deveniseră deci un adevărat 


+7 Vezi descrierea aceluiaşi moment în Nicolae lorga, România 
contemporană de la 1904 la 1930. Supt trei regi, ed. de Valeriu 
Râpeanu şi Sanda Râpeanu, Bucureşti, PRO, 1999 [1932], 
pp. 7-17. 

pericol pentru « ţară ». [...] Numele de takist era pronunţat 
cu ură, cu spaimă, cu dispreț” (pp. 197-198). 

O asemenea caracterizare a partidului takist ca 
progenitura unei incipiente burghezii „veritabile” nu este 
singulară în epocă. Un alt autor credea, astfel, că „partidul 
conservator [|...] şi-a luat menirea de a crea şi de a consolida 
clasa de mijloc la noi. Întreaga activitate politică a partidului 
conservator, atât al vechiului partid conservator cât şi a 
partidului conservator democrat este o dovadă neîndoioasă 
despre aceasta. Cel mai de seamă reprezentant al acestor 
tendințe în partidul conservator este dl. Take lonescu”.%8 Iar 
un altul caracteriza politica lui Take Ionescu prin aceea că 
„şi-a ales ca bază socială mica burghezie a oraşelor [|...] 
Întemeiat pe această bază el a încercat să distrugă ideea 
feudală din partidul conservator şi să servească mai bine şi 
mai autentic decât partidul liberal interese care cădeau în 
sarcina acestuia”.+ Pentru Sanielevici, însă, „capitalismul” 
takist apare ca un factor în geneza istorică a unui fenomen 
de mai mare amploare. Aceasta pentru că „poporanismul” 
tradiționalist, atât cel al Sămănătorului cât şi cel al Vieţii 


+8 Ştefan Antim, Chestiunea socială în România, Bucureşti, 
Imprimeria „La Roumanie”, 1908, p. 65. 

+9 Alexandru Papacostea, România politică. Doctrină, idei, figuri, 
1907-1925, ed. de Ştefan Zeletin, Bucureşti, Tipografia „Bucovina” 
I. E. Torouţiu, f.a. [1932], p. 232. Pentru o caracterizare 
asemănătoare a lui Take Ionescu vezi Constantin Rădulescu- 
Motru, „În vremurile noastre de anarhie. Scrisori despre tineri” 
[1910], în Psihologia poporului român, ed. de Constantin 
Schifirneț, Bucureşti, Albatros, 1999, pp. 279-285. Altminteri, 
baza socială a partidului lui Take Ionescu a putut fi descrisă şi 
ca fiind reprezentată de „burghezia bugetară, orăşenimea a cărei 
muncă era răsplătită de la buget sau care avea raporturi cu 
bugetul statului”: vezi lon Bulei, Conservatori şi conservatorism în 
România, Bucureşti, Ed. Enciclopedică, 2000, p 375. Altundeva 
i se reproşează lui Take Ionescu „pierderea contactului cu 
realitatea socio-economică în lupta pentru şefia Partidului 
Conservator”: vezi Anastasie Iordache, Take Ionescu, Bucureşti, 
Mica Valahie, 2001, pp. 119-120. 

româneşti, este un răspuns ideologic al oligarhiei liberale la 
provocarea pe care i-o lansează mica burghezia urbană 
simpatizantă a lui Take Ionescu. Liberalii se orientează spre 
lumea satelor pentru a găsi acolo aliați în rezistența lor 
împotriva germenilor de capitalism românesc: „Partidul 
liberal fu cuprins de o subită dragoste pentru țărănime. Se 
repezi în întunericul satelor, în căutarea unei proptele 
pentru statul neoiobag, şi încheie o alianță cu lipitorile 
satelor, cu gândul de a îneca odată masa urbană în cea 
rurală, fie prin colegiul unic, cum hotărâse la început, fie 
chiar prin votul universal, cum avu temeritatea să conceapă 
mai târziu” (p. 199). Aşa se face că „din paginile Sămănătorului 
apăru romantismul țărănesc al lipitorilor satului, care trăiau 
speculând nevoile ţărănimii. |...] Oligarhia noastră îşi găsise 
noi complici, şi otrăvita buruiană romantică, aproape veştedă, 
dădu noi tulpine, foarte viguroase, în care otrava îşi recăpătase 
puterea primordială. Poporanismul a fost un complot al 
oligarhiei noastre neofeudale şi protecţioniste în contra 
industrializării țării, adică a burgheziei libere” (pp. 200-201). 

Hidoşenia acestei tactici politice a liberalilor este 
mărită de faptul că ei vor fi nevoiți să mai repete o dată la 
1906 (data înființării Vieţii româneşti) manevra de la 1901 
(data înființării Sămănătorului. Căci tradiționalismul rural 
şi anticapitalist, „inventat” spre beneficiul oligarhiei liberale, a 
fost deturnat, printr-un nou accident istoric, spre alt segment 
al oligarhiei, anume spre Partidul Conservator - este vorba 
de o aripă a grupării „vechilor” conservatori, conduşi de 
Nicolae Filipescu: „Se întâmplă [...] ca Sămănătorul [...] să 
treacă sub conducerea domnului Iorga, care |...] se apropie 
de conservatori”. Au contribuit la aceasta atât motive de 
rudenie cât şi motivul mai general că „istoricul, cercetând 
trecutul, e lesne ispitit să vireze către boierii care-l 
reprezintă. Şi Nicolae Filipescu, boier din cei mai vechi şi 
mai autentici, îl reprezenta minunat, şi pe deasupra mai era 
şi duşmanul de moarte al lui Take Ionescu şi deci cu totul 
favorabil poporanismului. Astfel ajunse dl. Iorga să îndrepte 

apa poporanistă către moara conservatoare”. Dar „apa 
poporanistă trebuia abătută cu orice preț de la moara 
conservatoare şi îndreptată către moara stângii liberale”.5! 
Pentru aceasta tradiționalismul a mai fost inventat încă o 
dată, sub denumirea oficială de „poporanism”, prin 
conlucrarea dintre Ionel Brătianu - aspirant la postul de şef 
suprem al oligarhiei române - şi dizidenţii socialişti Stere şi 
Ibrăileanu. Aservirea sa față de partidul liberal avea să se 
dovedească de această dată durabilă. lar „in Viaţa 
românească poporanismul îşi păstrează în întregime rostul 
cu care fusese întemeiat pe la 1900: lupta în contra 
oraşelor, |...] cu intenţiunea de a cufunda cândva masa 
țărănească în cea rurală”.5? În paginile acestei reviste „dl. 
Stere se declară hotărât în contra intrării capitalului străin, 
pe care-l batjocoreşte cu numele de capital vagabond, se 
declară în contra încetățenirii evreilor; se declară în contra 
industrializării țării”. lar „cu latura curat literară a ideologiei 
[...] era însărcinat domnul Ibrăileanu, care se lupta groaznic 
să împace cât de cât noua dogmă obscurantistă, cu 
gândirea şi cultura lui socialistă”.53 

Am văzut că încrâncenarea lui Sanielevici din 1920 de 
a îngloba sămănătorismul şi poporanismul în aceeaşi 
categorie de vinovăţie ascunde o conştiinţă vinovată: el 
fusese cândva partener al poporaniştilor. Către sfârşitul 
anilor 1920, va reveni din nou asupra acestei judecăți 
critice. În epoca în care făcea concesii — în perspectivă 
istorică - oligarhiei liberale, sub influența lui Zeletin, el îşi 
revizuieşte şi judecata referitoare la aliații din primul 
deceniu ai liberalilor, poporaniştii. lată cum sună 
retractările sale: „Dacă [...] îmi recunosc singur meritele, e 


50 H. Sanielevici, „Poporanism liberal şi poporanism conservator”, 
în Poporanismul reacţionar, Bucureşti, Socec, 1921,p. 213. 

SI Ibid., pp. 220-221. 

52 Idem, „Falimentul poporanismului”, în Poporanismul reacționar, 
Bucureşti, Socec, 1921, p:239. 

53 Ibid., pp. 248-249. 

drept să-mi recunosc şi greşelile. Polemica pe care am 
purtat-o în contra Vieţii româneşti la 1920, pe tema unor 
idei pe care le-a propagat această revistă înainte de război, 
n-a avut — din punctul de vedere practic - nici un rost. 
Pentru cucerirea exproprierii şi a votului universal, era 
natural ca ideologii ţărănişti să se alieze cu burghezia; şi au 
fost nevoiţi, fireşte, să îmbrăţişeze şi interesele de atunci ale 
acesteia, declarându-se în contra « capitalului vagabond » şi 
a încetățenirii evreilor. La mobilizarea țărănimii, partidul 
liberal s-a servit |...| de elementele capitaliste de la ţară, 
adică de cămătarii satelor. Literatura creată pentru gustul 
acestor elemente parazitare lasă mult de dorit. [...]| Ei şi? 
Pentru un scop atât de măreț, cum era acela de a scoate 
şase milioane de ţărani din mocirla neoiobăgiei, toată 
literatura putea fi dată pe gârlă fără cel mai mic scrupul”.5+ 
Oscilaţiile lui Sanielevici în privința poporanismului (în 
accepțiunea sa restrânsă) sunt mai puţin semnificative 
decât antitradiționalismul său consecvent. În anii 1920, el 
continuă să cerceteze „interesele economice care se ascund 
sub ideologiile de partid”. Şi explică în acest fel noul 
tradiționalism ortodoxist. Boierii, altminteri cosmopoliți, au 
recurs la el ca la un mijloc pentru a-şi menţine ascendentul 
lor asupra satelor, în noile condiţii create de reformele 
postbelice: „A venit exproprierea, au sărăcit boierii, [...] 
țărănimea a devenit un factor politic de viitor - şi atunci 
noblețea a ridicat steagul tradiționalismului şi al 
superromânismului”.55 Dar intervenţiile de acest fel ale lui 
Sanielevici nu au o individualitate bine conturată față de 
cele ale altor critici literari cu o orientare „modernistă” din 
epocă, de aceea nu le voi urmări în continuare. Am 
prezentat esenţialul considerațţiilor de critică socială ale 


5+ Idem, „Misiunea guvernului actual”, pp. 372-373. 

55 Idem, „Tradiționalism, romantism şi caracter specific naţional”, 
în Noi probleme, literare, politice, sociale, Bucureşti, Ancora, S. 
Benvenisti, f.a. [1927], pp. 137-138. 

acestui autor destul de puţin cunoscut. Îmi rămâne să le 
explic semnificația mai generală. 


Occidentalism, liberalism şi apologie 
a Partidului Liberal 


Cât de liberali au fost liberalii români? Sau, cu alte cuvinte, 
cât de mult s-au apropiat de liberalismul generic din 
Occident, prin practici şi prin idei, politicienii şi gânditorii 
politici din România precomunistă, atât cei care s-au 
recomandat ca liberali, cât şi cei care nu au făcut-o, sau au 
făcut-o cu prea puţină insistență? Este o întrebare justificată, 
căci ea apare ca o etapă obligatorie în încercarea - firească 
după ieşirea din comunism - de a identifica, în tradiția 
culturală românească anterioară comunismului, acele 
figuri, opere şi idei care pot fi adoptate ca repere viabile 
pentru (re)jconstrucţia unei ordini politice liberal-democrate. 
Ea corespunde deci efortului de a adăuga referințelor 
intelectuale externe ce sunt invocate în această 
întreprindere politică unele „indigene”, româneşti; exprimă 
sentimentul că democraţia postcomunistă trebuie să fie 
cumva ancorată în istoria naţională; şi dă glas speranţei că 
o asemenea moştenire culturală, „valabilă” după criteriile 
liberal-democrate ale zilei de azi, există şi poate fi redescoperită. 

Această investigaţie specifică postcomunismului nu 
trebuie să ne facă să uităm alte întrebări, tot atât de 
legitime. Ea predispune la o lectură istorică unidirecționată, 
atentă doar la unele aspecte ale documentelor de istorie 
intelectuală, pe care le percepem ca relevante din 
perspectiva ei. Textele din trecut sunt cercetate pentru a 
identifica acele fragmente ce pot fi omologate cu 
preocupările clasice ale filozofiei politice şi care pot spune 
ceva semnificativ, în acelaşi limbaj al teoriei politice, unor 
cititori din vremuri foarte diferite. O astfel de lectură riscă 

să rateze însă exact temele pe care autorii studiaţi le 
considerau ca cele mai semnificative. Viața intelectuală din 
România precomunistă a fost animată — cred chiar că în mai 
mare măsură - de anumite subiecte de dezbatere 
caracteristice. Criticii sociali ai epocii vorbesc despre 
„neoiobăgie” şi despre „oligarhia birocratică” — teme absente 
sau marginale în teoria politică şi socială occidentală - mai 
des decât despre „libertatea individuală” sau despre 
„contractul social”. Dincolo de chestiunea frecvenței şi de 
cea a prizei la public, există cea a originalității: autorii 
români - sau, în genere, est-europeni - au fost de regulă 
novatori atunci când s-au aplecat asupra unor probleme 
specifice societăților unde trăiau -— şi care, ştim acum, sunt 
specifice, cu variațiile de rigoare, tuturor societăților 
periferice sau neoccidentale. Ei au repetat idei şi teorii 
occidentale, fără pretenţia de a inova sau fără a reuşi să o 
facă, atunci când au vorbit despre temele predilecte ale 
teoriei politice normative. Au fost însă originali atunci când 
au analizat fenomenele asociate cu procesul de modernizare 
într-o societate înapoiată, confruntată cu provocarea 
Occidentului. Au scris cursuri universitare cuminţi sau 
simple elucubraţii atunci când s-au referit la contractul 
social. Au făcut însă descoperiri atunci când s-au ocupat de 
neoiobăgie. Cu mai multe decenii în urmă s-a constatat că 
ei au prefigurat multe dintre temele ce aveau să stea în 
centrul studiilor occidentale asupra modernizării periferice 
în perioada postbelică. Este tot atât de adevărat că o parte 
din concepţiile lor au fost contrazise de studiile din ultima 
categorie. O lectură istorică atentă doar la chestiunile de 
teorie politică va neglija, cu alte cuvinte, ideile cele mai 
fecunde şi greşelile cele mai semnificative ale actorilor 
istoriei intelectuale la care mă refer. 

M-am străduit să citesc textele lui Sanielevici, Zeletin 
şi ale partenerilor lor de dezbateri cu atenţia îndreptată spre 
temele cele mai recurente şi mai centrale, şi nu spre temele 
favorite ale filozofiei politice de astăzi (sau din toate 

timpurile). Am încercat să identific „despre ce anume au 
discutat” autorii români ai epocii cuprinse între întemeierea 
Junimii şi instaurarea comunismului, care au fost 
problemele privilegiate de ei ca cele mai stringente şi mai 
semnificative pentru evoluţia socială şi politică românească. 
Am aşezat în centrul analizei şi naraţiunii istorice teme care 
nu figurează ca atare în nomenclatorul istoriei intelectuale 
occidentale, cu convingerea că tocmai aceste teme, derivate 
din condiţiile specifice ale modernizării periferice, au 
constituit factorul coagulant al dezbaterilor ideologice din 
epocă, şi tot ele au determinat dinamica evoluției 
intelectuale româneşti. Am încercat să reconstitui o 
conversație, identificând subiectele care au animat-o cu 
adevărat, şi neglijând — pentru moment - subiectele ce au 
intervenit într-o manieră mai episodică. 

Există, desigur, o diferenţă între dezbaterea ideologică 
din Occident şi cea de la periferie. Ea constă în aceea că, în 
cel de-al doilea caz, una dintre temele centrale este tocmai cea 
a „occidentalizării”, sau a adoptării modelului occidental — mai 
precis, modelul modernității occidentale. O metaforă inspirată 
i-a putut descrie pe artizanii modernităţii occidentale ca pe 
„occidentaliştii Occidentului”. Ea a fost cu siguranţă 
sugerată de comparaţia dintre evoluţia istorică din ultimele 
secole a Occidentului — unde dinamica schimbării a fost generată 
de factori de dezvoltare interni — şi cea a societăților neoccidentale, 
unde modernizarea a reprezentat confruntarea cu o formă 
de civilizație venită din exterior, „inventată” în Occident şi 
descoperită ulterior în alte regiuni ale lumii, unde s-a impus 
ca un orizont de referință inevitabil. Dacă inventatorii 
modernități au fost occidentaliştii Occidentului, atunci 
occidentaliştii au fost moderniştii societăților periferice. Aşa 
cum cei dintâi stau la originea unei dezbateri prin care 
Occidentul se confruntă cu dilemele propriului său 
dinamism istoric, cei din urmă au inițiat, în fiecare dintre 
societățile în cauză, o dezbatere — veche şi ea de câteva 
secole - asupra dilemei dacă, în ce fel şi în ce măsură 

Occidentul poate şi trebuie să fie imitat. Spectrul ideologiilor 
politice occidentale poate fi descris ca un ansamblu de 
reacții față de modernitate. Spectrul ideologiilor politice 
periferice se prezintă ca un ansamblu de reacții față de 
Occident. Nu este chiar acelaşi lucru, iar reflexul de a 
echivala termenii „modernism” şi „occidentalism” poate 
ascunde această diferenţă. 

Este evident că orientările ideologice din istoria 
României nu trebuie subsumate în mod automat celor dintr-un 
manual de istorie intelectuală a Occidentului. Junimismul 
nu este pur şi simplu o traducere locală a conservatorismului 
apusean. Naționalismul autohtonist românesc - inclusiv în 
versiunea sa fascistă - nu poate să fie echivalat cu dreapta 
tradiționalistă - apoi radicală - din ţări precum Franţa, 
Italia sau Germania. Populismul agrar (poporanismul 
românesc) este categoric o creație originală a Europei de 
Est. Socialismul s-a prezentat în România ca - mai ales — o 
meditație asupra problemelor  înapoierii şi asupra 
modalităţii de a integra societatea românească în circuitul 
capitalismului mondial dominat de Occident (ca singura 
modalitate de acces către societatea socialistă). În fine, 
occidentalismul sau modernismul nu trebuie identificat în 
mod necritic cu liberalismul occidental. 

Tendinţa de a-i asimila pe occidentaliştii societăților 
neoccidentale liberalilor din Occident este, cu toate acestea, 
foarte răspândită. Există cel puţin două explicaţii ale acestei 
tendințe. Prima este de ordin foarte general: în accepțiunea 
sa cea mai largă, liberalismul este văzut nu ca o opţiune 
politică modernă printre altele, ci ca un set de idei 
împărtăşite de toate curentele intelectuale ale modernității 
occidentale (fireşte, cu excepţia — după unii şi ea parțială - a 
celor care s-au conceput în mod explicit ca antimoderne). 
De aceea, discursul prooccidental poate fi lesne identificat 
cu ideea liberală. Există însă şi o altă explicaţie, mai 
specifică: modernizarea a fost cel mai adesea întreprinsă, la 
periferie, „sub flamura liberalismului”, deci de către grupări 

şi partide politice ce s-au autointitulat ca liberale. Un 
rezultat al acestui fapt a fost cel că, atunci când dezbaterea 
asupra occidentalizării s-a declanşat, aceste grupări politice 
au devenit ţinta criticilor de diverse orientări. Cazul 
românesc nu a fost nici el o excepție: problema modernizării 
după model occidental şi problema evaluării practicilor 
politice ale Partidului Naţional Liberal au fost văzute, din 
vremurile Junimii, ca indisolubil legate. Critica elitei liberale 
şi scepticismul tradiționalist referitor la şansele de a emula 
Occidentul s-au dezvoltat în strânsă interdependenţă. Prin 
urmare, pledoaria prooccidentală, ce s-a conturat treptat ca 
o replică la argumentele tradiționaliştilor - sau, pentru a-i 
include şi pe socialişti, la argumentele culturii critice 
antiliberale — a luat forma unei apologii a partidului liberal: 
Lovinescu şi Zeletin sunt desigur cele mai bune exemple. Şi 
pentru că occidentaliştii români au vorbit ca apărători ai 
liberalilor, există tentaţia foarte puternică de a-i descrie fără 
rezerve ca pe nişte liberali în sensul generic al termenului. 
Îmi propun să disociez ceea ce prea adesea a fost văzut 
ca indisociabil. Mai întâi, trebuie să facem o diferență între 
liberalism şi faptul de a purta „eticheta” liberală. S-a 
observat de mult că practicile politice ale liberalilor români 
au avut puţine în comun cu o definiție de manual a 
liberalismului.5* Este de aşteptat ca argumentele celor care 
au formulat raţionalizări ale politicii Partidului Naţional 
Liberal să nu se încadreze nici ele în mod automat în specia 
gândirii liberale. Apologia Partidului Naţional Liberal şi 


56 Roberts, Rumania, pp. 108-112; Andrew C. Janos, 
„Modernization and Decay in Historical Perspective: the Case of 
Romania”, în Kenneth Jowitt, ed., Social Change in Romania, 
1860-1940. A Debate on Development in a European Nation, 
Berkeley, University of California, Institute of International 
Studies, 1978, pp. 82-84; Victoria F. Brown, „[he Adaptation of 
a Western Political Theory in a Peripheral State: the Case of 
Romanian Liberalism”, în Stephen Fischer-Galati et al., eds., 
Romania between East and West, Boulder, Colo., East 
European Monographs, 1982, pp. 269-301. 

mostrele de liberalism autentic sunt, deci, două obiecte 
intelectuale diferite, pe care istoricul ideilor politice 
româneşti va trebui să le urmărească în acelaşi timp. 

În al doilea rând, trebuie să disociem discursul 
occidentalist atât de liberalismul generic, cât şi de apologia 
partidului liberal. Numărul obiectelor intelectuale ce ni se 
oferă pentru cercetare, ce se intersectează fără a se 
suprapune şi pe care trebuie să le separăm din diversele 
combinaţii unde pot fi întâlnite se ridică la trei: 
occidentalismul, liberalismul şi apologia Partidului Naţional 
Liberal sunt lucruri diferite, şi trebuie să apreciem ce 
pondere deţine fiecare dintre ele în textele analizate. Voi 
repeta care este statutul lor, menţinând acelaşi nivel de 
simplificare de care sunt perfect conştient, dar pe care îl 
consider indispensabil pentru realizarea unor tipologii şi 
formularea unor distincții analitice: liberalismul este un 
limbaj politic occidental, şi ca atare face parte din 
ansamblul de civilizație a cărui adoptare constituie obiect de 
dispută la periferie; occidentalismul este o formă specifică 
de discurs politic periferic; iar apologia Partidului Naţional 
Liberal este, în cazul românesc, o variantă specifică de 
discurs occidentalist. 

Aşa cum am spus la începutul articolului, cercetarea 
textelor lui H. Sanielevici ne poate ajuta să facem disocierile 
de rigoare. Am văzut că, asemeni lui Lovinescu şi Zeletin, 
Sanielevici este un critic al tradiționalismului. Spre deosebire 
de ei, el plasează sub această rubrică doar curentele ideologice 
ale naționalismului autohtonist (sămănătorismului) şi 
poporanismului, recunoscându-i pe socialişti şi pe junimişti 
ca inspiratori şi - până la un punct - ca tovarăşi de idei. Dar 
polemica sa cu tradiționalismul antioccidental — voi lăsa aici 
la o parte problema dacă Sanielevici a descris în mod corect 
poziţiile adversarilor săi - nu este însoțită, ca în cazurile lui 
Lovinescu şi Zeletin, de o justificare a practicilor Partidului 
Naţional Liberal, ci de o condamnare consecventă a lor. În 
măsura în care se declară un adept al sistemului capitalist 

şi recomandă adoptarea fără rezerve a modelului occidental, 
Sanielevici se desparte atât de socialism, cât şi de 
evoluționismul „organicist” al junimiştilor. Dar el preia din 
junimism şi din socialism -— şi elaborează în continuare - un 
set de argumente critice la adresa elitei modernizatoare 
liberale. Se declară pentru imitarea Occidentului, dar 
condamnă felul cum a fost ea încercată în deceniile când 
politicienii liberali au controlat politica românească. Acceptă 
dezideratul modernizării, dar respinge strategia de 
modernizare favorizată de clasa politică. El subscrie 
diagnosticului „formelor fără fond” al culturii critice şi 
tuturor observaţiilor sociologice derivate din el. Ca şi ceilalți 
critici sociali antiliberali, el afirmă că tentativa de 
modernizare a liberalilor a avut ca rezultat nu o societate 
modernă veritabilă, ci o distorsiune perversă a sa. În locul 
unei burghezii care să organizeze economia după model 
capitalist există în România, arată Sanielevici, o clasă 
parazitară de birocrați, ce trăiesc din exploatarea bugetului, 
adică de pe urma fiscalității excesive la care este supusă 
singura clasă producătoare reală, țărănimea. Ei practică un 
parlamentarism de fațadă şi conduc prin mijloace 
autoritare, constituindu-se într-o oligarhie. Pe lângă 
folosirea funcțiilor de stat ca o sursă de bunăstare în totală 
disproporție cu sărăcia generală a societății, ei îşi extrag 
veniturile din exploatarea unei industrii artificiale construite 
prin practici protecționiste şi spre care varsă, prin 
mecanisme politice, subsidii derivate din sectorul agricol. 
lar agricultura practicată în România este una semifeudală 
sau „neoiobăgistă”, ai cărei beneficiari direcți sunt aceiaşi 
oligarhi ce se află şi la cârma statului. Spre deosebire de 
Lovinescu şi de Zeletin, care argumentează că aparentele 
distorsiuni sunt subprodusele fireşti ale unei strategii de 
modernizare corecte, Sanielevici rămâne inflexibil în opinia 
că ele se datorează unei abordări greşite a obiectivului 
modernizării. Am văzut că în anii 1930, sub influența 
nemărturisită a lui Zeletin, el îşi nuanțează puţin ideile, 

tinzând să justifice retrospectiv practicile liberalilor români. 
Dar aceasta doar pentru a adăuga — deosebindu-se iarăşi în 
mod flagrant de Zeletin - că nu mai există nicio justificare 
pentru continuarea aceloraşi practici. Din nou, spre 
deosebire de Lovinescu şi Zeletin, care denunță gândirea 
tradiționalistă ca pe o reacție viscerală față de modernizare, 
Sanielevici prezintă tradiționalismul sămănătorist şi poporanist 
ca pe un derivat al modernizării greşit întreprinse: discursul 
antioccidental este rezultatul unei manevre a aceleiaşi elite 
politice ce este responsabilă pentru toate celelalte aspecte 
deplorabile ale societăţii româneşti. Sanielevici ne arată, 
deci, că discursul occidentalist poate fi separat de 
apologetica proliberală, şi deci că interpenetrarea lor în 
textele lui Lovinescu şi Zeletin este o contingenţă istorică. 
Sanielevici crede că se află în posesia unui panaceu al 
tuturor relelor de care suferă România, după aproape un 
secol de evoluție pe o cale greşită: dărâmarea barierelor 
protecționiste, abandonarea  dirijismului economic în 
favoarea mecanismelor spontane ale pieţei, acceptarea 
capitalului străin sunt suficiente pentru a distruge edificiul 
birocratic şi a propulsa ţara pe o traiectorie de dezvoltare 
sănătoasă. Este o idee asupra căreia revine cu insistență 
obsesivă, fără a lua vreodată în considerare posibile 
obstacole în aplicarea ei. lar adeziunea sa patetică la ideea 
liberului schimb ne conduce la a doua etapă a investigației 
comparative. După ce am stabilit că discursul occidentalist 
poate fi conjugat cu o critică a Partidului Naţional Liberal, 
rămâne să urmărim relaţia în care se plasează liberalismul 
generic față de diversele varietăți de occidentalism. Revin, 
prin aceasta - dar într-o nouă formulare -— la întrebarea cu 
care a început această secțiune articolului: cât de aproape 
de ideile liberalismului s-au aflat autorii români ai perioadei 
precomuniste ce au pledat pentru adoptarea modelului 
occidental şi s-au opus gândirii tradiționaliste? Care este 

„doza” de liberalism generic ce poate fi identificată în 
discursul moderniştilor români?57 

Disocierea față de liberalism a lui Zeletin este explicită. 
El consideră că liberalismul reprezintă o fază în evoluția 
umanității, depăşită pretutindeni potrivit logicii procesului 
istoric. Liberalismul trebuie înțeles, după Zeletin, ca „o 
armă de atac” a burgheziei „în lupta împotriva regimului 
medieval de împilare. Din această latură negativă |...] se 
desprinde şi miezul său pozitiv. În adevăr, luptând 
împotriva autorității tradiționale şi a privilegiilor nobile, 
liberalismul ajunge să pună în locul lor individul şi 
libertățile sale. Pe acestea din urmă |...] concepţia liberalistă 
le priveşte ca sădite în natura umană, aşa că fiecare om le 
capătă prin însăşi naşterea sa”.58 Fiind o ideologie în sensul 
„tare” al termenului - anume o reflecţie a unor interese de 


57 Întrebarea este cu precădere relevantă pentru acei autori care, 
asemeni lui Lovinescu, Zeletin şi Sanielevici, au abordat pe larg 
problema sociologiei istorice a modernizării. Altminteri, 
adeziunea la ideea liberului schimb economic a avut mai mulți 
reprezentanți în epocă: George Taşcă, „Liberalismul economic”, 
în vol. colectiv Doctrinele partidelor politice, ed. de Petre Dan, 
Bucureşti, Garamond, f.a. [1996 (1923)|, pp. 124-143; Idem, 
Liberalism, corporatism, intervenționism, Bucureşti, Tipografia 
„Bucovina” I. E. Torouţiu, 1938; George Strat, Elogiul libertății, 
Bucureşti, Tipografia de Artă Leopold Geller, 1937; Anastasie 
Gusti, Scrieri sociale, politice şi economice, ed. de George Strat, 
Bucureşti, Editura Librăriei Universitare 1. Cărăbaş, 1940. 
Economistul Eugen Demetrescu îmbină în mod caracteristic 
cele două problematici, atunci când îl critică pe Zeletin pentru a 
fi „omis [...] ceea ce [|...] a fost de fapt specific în evoluția 
modernă a societății româneşti” şi atribuie Junimii meritul de a 
fi „făcut tocmai ceea ce nu a făcut Zeletin, adică a pus la 
îndemână o prețioasă indicație asupra existenței a ceva 
caracteristic acestei evoluţii”: Eugen Demetrescu, „Economistul 
lon Strat şi junimismul” [1936], în Liberalismul economic în 
dezvoltarea României moderne, Bucureşti, f.e., 1940, p. 75. 

58 Ştefan Zeletin, „Neoliberalismul” [1926], în Neoliberalismul, ed. 
de C. D. Zeletin, Bucureşti, Scripta, 1992 [1927], pp. 83-84. 

clasă -, liberalismul se remodelează în conformitate cu 
nevoile clasei pe care o serveşte. „Astăzi”, spune Zeletin, 
„atunci când |partidele burgheze] se abat de la calea 
tradiționalului liberalism, li se impută că au devenit 
reacționare. Aceasta e însă o eroare. Nicăieri evoluţia nu 
cristalizează în faze eterne. După cum nici unui muritor nu- 
i e dat să rămână veşnic tânăr, tot astfel nici burghezia nu 
poate rămâne veşnic liberală” (pp. 84-85). Dacă vechiul 
liberalism pretindea ca statul „să nu tulbure cu intervenția 
sa lupta indivizilor pentru viață, ci să rămână simplu 
privitor”, ca un „« gardian » al luptei indivizilor, a căror 
libertate nu-i e cu nici un chip îngăduit să o supună la vreo 
ştirbire” (p 84), noul liberalism - desemnat de Zeletin prin 
termeni ca „liberalism constructiv” sau „neoliberalism” — „trebuie 
să iasă din vechea sa atitudine pasivă şi să înceapă opera de 
reconstrucție socială. [...] El răspunde celei mai adânci 
nevoi a vremii noastre: nevoia de organizare” (p. 87). Prin 
aceasta, „neoliberalismul este forma concretă sub care se 
realizează concepţia socialistă despre revoluția socială”. Căci 
Zeletin nu omite să formuleze întrebarea: „Ce stă la capătul 
acestui vast proces de organizare, în care e absorbit 
capitalismul în timpul de față? E oare societatea socialistă?” 
Şi afirmă că, „în linii generale, răspunsul e afirmativ, deşi 
asemenea lucru nu se poate prevedea în amănunte. Atâta 
numai se poate spune, că prin noua evoluție capitalismul îşi 
sapă singur groapa” (p. 92). 

Neoliberalismul preconizat de Zeletin mai are extrem 
de puţine puncte de contact cu o concepţie filozofică 
liberală. Dar „depăşirea” liberalismului prin neoliberalism 
este oricum un lucru caracteristic statelor care au cunoscut 
o fază de dezvoltare liberală. Scopul întregii sale argumentațţii 
este acela de a demonstra că în România o asemenea fază nu a 
existat niciodată, iar diriguitorii politicii româneştii - adică 
politicienii Partidului Naţional Liberal - nu trebuie să fie 
blamaţți pentru aceasta. România a parcurs, în epoca 
modernizării capitaliste din secolul al XIX-lea, o etapă de 

dezvoltare preliberală, din care va trece direct într-una 
postliberală. Iar distorsiunile sociale denunțate de criticii 
sociali „reacționari” sunt explicabile - şi întru totul 
justificabile - în virtutea acestui fapt. Am prezentat în altă 
parte argumentaţia lui Zeletin şi nu voi zăbovi acum mai 
mult asupra ei. 

Cazul lui Lovinescu este mai ambiguu. Este evident că 
el se află mult mai aproape de poziția unui liberal-democrat 
decât Zeletin, chiar dacă această orientare este mai mult 
implicită. Lovinescu celebrează Partidul Naţional Liberal 
pentru modernizarea întreprinsă în secolul al XIX-lea. 
Consideră că introducerea „formelor” instituționale de tip 
occidental este un bun câştigat şi îşi exprimă convingerea că 
ele vor fi umplute în timp de „fondul” social corespunzător. 
„Formele” la care se referă Lovinescu sunt cele ale statului 
constituțional liberal şi democratic, şi el nu lasă niciun 
moment să se înțeleagă că acestea ar trebui cumva 
„depăşite”, sau că nu mai corespund stadiului actual al 
civilizației. El răspunde criticilor sociali pe care îi califică 
drept „reacţționari” pe terenul principiilor, argumentând că 
„imitația”, „salturile revoluţionare”, „dezvoltarea de sus în 
jos” şi anterioritatea ideilor față de procesele economice sunt 
fenomene fireşti şi necesare. În acelaşi timp, Lovinescu evită 
să abordeze frontal chestiunile specifice pe care le 
problematizează ideologiile de opoziţie. Înţelegem că, în 
opinia sa, fenomenele sociale denunțate ca distorsiuni de 
către criticii sociali sunt aspecte fireşti ale modernizării 
imitative. Dar acest argument este mai mult implicit, la fel 
ca şi adeziunea sa la liberalism. Ocazional, el prezintă totuşi 
ca pe un lucru pozitiv „zdrobirea definitivă a oligarhiei 
rurale şi înlocuirea ei printr-o oligarhie bancară cu tendințe 
de industrializare”.5 Pasajul este în mod clar inspirat de 
Zeletin şi certifică acceptarea de către Lovinescu a 


59 Eugen Lovinescu, Istoria civilizației române moderne, vol. II: 
Forțele reacționare, ed. de Z. Ornea, Bucureşti, Minerva, 1992 
[1926], pp. 31-32. 

mecanismelor politicii oligarhice. A acceptat el şi ca aceste 
mecanisme să se perpetueze pentru un viitor nedefinit, sub 
o etichetă „instituțională” nouă, cum este „neoliberalismul” 
lui Zeletin? Există puţine pasaje care să ne ofere indicii de 
răspuns, dar se pare că trebuie să răspundem mai degrabă 
negativ. Făcând o analogie între modernizarea accelerată a 
Japoniei şi cea a României, el se referă, astfel, la 
„venalitatea generală” care constituie, potrivit cvasitotalității 
mărturiilor, „caracteristica vieţii politice japoneze”60 şi 
continuă prin a reproduce câteva relatări referitoare la 
ororile pseudoparlamentarismului japonez. El încheie totuşi 
prin a-şi exprima speranța că asanarea politicii japoneze 
este doar o chestiune de timp ce va decurge în mod firesc 
din reajustarea relaţiei dintre formă şi fond. 

Se poate spune că, prin critica permanentă a elitei 
„protecţioniste” în numele „liberului schimb” şi prin 
denunțarea politicii oligarhice, Sanielevici se situează mai 
aproape de o atitudine politică autentic liberală decât 
Lovinescu.  Gânditori de mai mare anvergură decât 
Sanielevici, Zeletin şi Lovinescu sunt îndepărtați de 
liberalism tocmai prin postura lor de apărători ideologici ai 
Partidului Naţional Liberal român. Critic metodic al 
practicilor aceluiaşi partid, Sanielevici este determinat de 
această adversitate să pledeze în mod consecvent pentru 
câteva idei din patrimoniul liberal. Semnificația gândirii sale 
rezidă tocmai în această comparaţie favorabilă cu mai 
importanții săi contemporani. Critic literar cam lipsit de 
suplețe intelectuală, sociolog adeseori naiv şi caracter 
uneori ridicol prin grandilocvenţă, Henric Sanielevici a 
reuşit să îmbine, de-a lungul întregii sale cariere, acuitatea 
observaţiilor critice la adresa elitei politice ale ideologiilor de 
opoziție cu ostilitatea față de tradiționalismul xenofob şi 
antimodern pe care l-au  îmbrățişat mulți dintre 


50 Idem, Istoria civilizației române moderne, vol. III: Legile formației 
civilizației române, ed. de Z. Ornea, Bucureşti, Minerva, 1992 
[1926], p. 156. 

reprezentanţii aceloraşi curente de gândire. El a apărat 
ideea de modernizare fără a-şi acorda sancţiunea pentru 
cele mai reprobabile practici ale elitei modernizatoare. 
Poziția sa este aproape singulară în epocă şi, tocmai de 
aceea, este capabilă să arunce o lumină nouă asupra ei. 
După ceva experienţă a vieţii, ne e adeseori frică să râdem 
de nebuni, pentru că ne aducem aminte de fabulele în al 
căror final nebunul se dovedeşte filozof. Pe scena istoriei 
româneşti, figura lui Henric Sanielevici apare ca o 
confirmare a înțelepciunii din fabulă. 


Canonul liberal, politica oligarhică 
şi optimismul modernizator 


Studiile literare româneşti au dezvoltat adesea critici ale 
canonului. Domeniul înrudit al istoriei ideilor politice şi 
sociale nu a constituit însă, până acum, ţinta unor eforturi 
deconstrucționiste de aceeaşi natură. Capitolul de față este 
o încercare de a inaugura o discuţie de acest fel. El 
circumscrie un canon al corectitudinii ideologice ce susține — 
în mare măsură fără conştiinţa corespunzătoare a 
fenomenului - bibliografia specializată, având totodată un 
impact semnificativ în afara ei, în corpul disciplinelor 
conexe şi al discursurilor culturale de mare audienţă. 
Argumentele avansate în perioada interbelică de Ştefan 
Zeletin şi Eugen Lovinescu în favoarea modernizării după 
model occidental şi a politicilor liberale menite să promoveze 
acelaşi proiect de dezvoltare, precum şi împotriva expresiilor 
ideologice ale scepticismului tradiționalist față de ele, sunt 
identificate ca principalul obiect al viziunii dominante 
identificate ca atare. La rândul lor, interpretările propuse de 
Z. Ornea din anii 1960 până în anii 1990 sunt subliniate ca 
principal responsabile pentru elaborarea canonului 
românesc al dinamicii ideologice. Elogiindu-i pe cei doi 
gânditori politici şi sociali precomunişti ca apărători 
redutabili ai raționalismului iluminist împotriva 


Versiuni anterioare au fost publicate în limba engleză în New 
Europe College Yearbook 2002-2003, pp. 281-328, şi în Victor 
Rizescu, Ideology, Nation and Modernization: Romanian Developmets 
in Theoretical Frameworks, Bucureşti, Editura Universităţii din 
Bucureşti, 2013, pp. 145-200. Traducerea versiunii de față îi 
aparține autorului. 

obscurantismului antimodern - corelat în mod nemijlocit cu 
fascismul interbelic dar şi însuşit în folosul său, mai târziu, 
de retorica naționalist-comunistă -, Ornea nu a izbutit să 
ofere o caracterizare adecvată a aceloraşi clasici ca apărători 
ai politicii oligarhice generate de ajustările suferite de 
liberalismul occidental în mediul local, sub presiunile 
modernizării întârziate. Odată ce înțelegem, în răspărul 
canonului, adevărata natură a gândirii politice a lui Zeletin 
şi Lovinescu, ne putem departaja critic față de discursurile 
istorice cu caracter legitimator ale procesului modernizării 
oferite de ei, descoperind în acelaşi timp alte atitudini 
ideologice româneşti - neglijate până acum, dar foarte 
relevante - din aceeaşi familie a liberalismului. 


Corectitudine ideologică 


Putem indica oare în mod precis momentul când figura 
criticului literar Eugen Lovinescu şi cea a analistului social 
Ştefan Zeletin au fost consacrate, de exegeza românească, 
drept exemple privilegiate de „corectitudine ideologică” şi 
onorabilitate intelectuală? Un răspuns afirmativ la această 
întrebare ne poate conduce către o nouă interpretare de 
ansamblu a culturii române din epoca modernizării precomuniste. 

În ce-l priveşte pe Lovinescu, ştim că discipolii săi, 
deja numeroşi la sfârşitul perioadei precomuniste,! nu 
ezitau să îl omagieze pe autorul care purtase, din primul 
deceniu al secolului XX până în anii 1940, îndelungate 
războaie intelectuale împotriva tradiționalismului nostalgic, 
revendicând în modul cel mai energic cu putinţă drepturile 


1 O lucrare timpurie exemplară pentru această influență: Şerban 
Cioculescu, Vladimir Streinu, Tudor Vianu, Istoria literaturii 
române moderne, Bucureşti, Eminescu, 1985 [1943]. Amploarea 
aceleiaşi influenţe este documentată şi în Dreptul la memorie, 
ed. de Iordan Chimet, Cluj-Napoca, Dacia, vol. 1-4, 1992-1993. 

unei literaturi cu accente „urbane” şi orientare „modernistă”, 
rezonând cu - şi declarându-şi în mod deschis inspiraţia de 
la — cele mai recente curente europene de experimentare 
literară. Altminteri, realizările lui Lovinescu în domeniul 
apropiat al gândirii politice şi sociale nu se bucurau nici pe 
departe de o apreciere atât de largă în epocă. Atunci când 
cea mai importantă operă a sa de acest fel a fost publicată, 
în 1924-1926, ea a dat naştere unor critici virulente, 
provenite din mai multe tabere ideologice.2 Prezentată ca o 
interpretare sociologică a procesului de modernizare în 
România - debutat la începutul secolului al XIX-lea —, 
impresionanta lucrare în trei volume Istoria civilizației 
române moderne: a fost cel mai adesea acuzată — deopotrivă 
de  sociologii profesionişti şi de cei improvizați - de 
amatorism şi naivitate sociologică, ca şi pentru sincretismul 
ei intelectual şi pentru juxtapunerea arbitrară a unor idei, 
teorii şi şcoli de gândire. Întâmpinările lui Lovinescu din 


2 Noţiunea de „ideologie” are o ambiguitate notorie. Ea este 
folosită cu sensuri restrictive din două perspective: cea marxistă 
şi cea conservatoare. Vezi, de exemplu, Jorge Larrain, „Ideology”, 
în Tom Bottomore et al., eds., A Dictionary of Marxist Thought, 
Cambridge, Mass., Harvard University Press, 1983, pp. 219-223, 
respectiv Kenneth Minogue, Alien Powers: the Pure Theory of 
Ideology, London, Weidenfeld & Nicolson, 1985. O utilizez într-o 
accepțiune largă, ce se bazează pe ideea că „viața politică însăşi 
impune principalele probleme ale teoreticianului politic, ea face 
ca anumite chestiuni să fie percepute ca problematice şi 
anumite întrebări să devină obiect de dezbatere“, cu menţiunea 
că „aceasta nu implică, |...] totuşi, |procedeul de a] trata 
suprastructurile ideologice exclusiv ca produse ale infrastructurilor 
sociale”: vezi Quentin Skinner, The Foundations of Modern 
Political Thought, vol. 1: The Renaissance, Cambridge, Cambridge 
University Press, 1978, p. XI. 

3 Eugen Lovinescu, Istoria civilizației române moderne, ed. de Z. 
Ornea, Bucureşti, Minerva, vol. 1-3, 1992 [1924-1926]. 

+ Cea mai bună mărturie sunt chiar replicile lui Lovinescu la 
aceste critici: vezi Lovinescu, Istoria civilizației, vol 3: Legile 
formației civilizației române, pp. 7-34, 46-54. 

acest domeniu nu au fost niciodată decisive, astfel încât 
gânditorii sociali serioşi ai epocii nu l-au acceptat niciodată 
ca un membru cu drepturi depline al breslei sau ca o voce 
marcantă a disciplinei.5 

Ideile lui Lovinescu nu se bucurau de mai multă 
aprobare nici în afara acestui cerc, printre numeroşii autori 
angajaţi în dezbaterile ideologice ale epocii. Puținele lucrări 
cu o perspectivă istorică şi comparativă amplă publicate cu 
puţin timp înainte de instaurarea comunismului ce puteau 
revendica - mai degrabă în mod nejustificat — statutul de 
cercetări obiective în domeniul istoriei ideilor politice şi 
sociale româneşti îl indicau, într-adevăr, ca pe un 
reprezentant semnificativ al unei orientări ideologice majore: 
împreună cu Zeletin, Lovinescu era deja văzut ca gânditorul 
ce dăduse cea mai eficace argumentaţie în favoarea 
modernizării după model occidental. Dar chiar această 
atitudine era prezentată, în aceleaşi lucrări, ca o opţiune 
fără mai multă credibilitate decât viziunile rivale asupra 
evoluției sociale, culturale şi politice a naţiunii, atunci când 
nu era respinsă din perspectiva unei concepţii autohtoniste 
sau de tipul „a treia cale” asupra dezvoltării naționale.” 


5 Mulţi ani mai târziu, în perioada comunistă, cel mai important 
supraviețuitor al şcolii sociologice interbelice nu îşi putea 
ascunde disprețul pentru diletantismul lui Lovinescu: vezi 
Henri H. Stahl, Gânditori şi curente de istorie socială 
românească, ed. de Paul H. Stahl, Bucureşti, Ed. Universităţii 
din Bucureşti, 2001, pp. 217-218. 

6 Traian Herseni, Sociologia românească. Încercare istorică, Bucureşti, 
Institutul de Ştiinţe Sociale al României, 1940. Ion Zamfirescu, 
Spiritualităţi româneşti, ed. de Marin Diaconu, Bucureşti, Vivaldi, 
2001 [1941]. 

7 Pentru o abordare recentă a problematicii est-europene din 
unghiul opoziției față de relativismul cultural, vezi: Daniel 
Chirot, „Returning to Reality: Culture, Modernization, and 
Various Eastern Europes. Why Functionalist-Evolutionary 
Theory Works” în Trânsit-Virtuelles Forum 21, 2002, pp. 1-13. 
Vezi şi Ernest Gellner, Postmodernism, Reason and Religion, 
London, Routledge, 1992. 

Având în vedere constelația politică internă şi 
internațională a epocii, este de înțeles că pledoaria pentru 
occidentalizare a lui Lovinescu, însoțită de aprobarea sa 
deschisă pentru democraţia liberală „demodată”, nu au 
reuşit în acei ani să obţină o mare audienţă şi nici aprobări 
entuziaste din partea autorilor cu preocupări similare. 
România nu era o excepţie pentru tendinţa europeană -— şi 
în mod special est- şi central-europeană - de evoluție către 
soluțiile politice ale dreptei revoluționare, tendință ce avea 
ca ingredient natural retorica naționalistă radicală.8 În 
momentul instaurării comunismului, cultura politică a 
dreptei domina autoritar în România. Discursurile rivale nu 
au putut fi revigorate în timpul scurt ce s-a scurs până la 
încetarea dezbaterilor libere. Cu o mulțime de continuatori 
în domeniile literaturii şi criticii literare, care au reuşit să îi 
menţină vie influența chiar de-a lungul deceniilor când 
numele şi lucrările sale nu puteau fi invocate sau citate în 
mod deschis - sau trebuiau să fie utilizate cu maximă 
precauţie -, Eugen Lovinescu a fost „redescoperit”, împreună 
cu o mare parte a moştenirii culturale precomuniste, în 
perioada (relativei) liberalizări a regimului, debutată la 
mijlocul anilor 1960. Din motive evidente, producţia sa 
social-politică — ce cuprindea referințe polemice la doctrinele 
materialismului istoric - a fost recuperată cu mult mai mare 
prudență decât cea literară. Chiar şi aşa, această recuperare 
parţială a fost suficientă pentru a-l transforma pe Lovinescu 
într-un clasic al gândirii politice româneşti. 


3 Ivan Berend, The Crisis Zone of Europe, transl. by Adrienne 
Makkay-Chambers, Cambridge, Cambridge University Press, 
1986; Andrew C. Janos, East Central Europe in the Modern World. 
The Politics of the Borderlands from Pre- to Postcommunism, 
Stanford, Stanford University Press, 2000, pp. 166-217. 

9 O lucrare care a contribuit în mod major la această recuperare: 
Ileana Vrancea, Confruntări în critica deceniilor IV-VII. E. Lovinescu 
şi posteritatea lui critică, Bucureşti, Cartea Românească, 1975. 

Cariera postumă a ideilor lui Zeletin a fost puţin 
diferită. Spre deosebire de Lovinescu, Zeletin a fost acceptat, 
în perioada interbelică, în calitate de gânditor social original 
şi provocator (chiar dacă eronat), ale cărui construcții 
intelectuale - oferite în lucrările Burghezia română (1925) şi 
Neoliberalismul (1927)10 — trebuiau să fie luate în serios şi 
meritau să primească replici atente. Deşi avea o pregătire de 
filozof, statutul său de analist social nu era, în general, 
contestat, autori mai bine plasați în structurile 
instituționale ale disciplinei în curs de constituire 
străduindu-se să ofere comentarii detaliate ale intervențiilor 
sale.!! Cum ideile sale politice rezonau mult mai bine decât 
cele ale lui Lovinescu cu cultura politică de dreapta de la 
sfârşitul anilor 1930 şi începutul anilor 1940, Zeletin a 
putut fi chiar omagiat ca un gigant al gândirii sociale 
româneşti.!? Altminteri, discipolii săi declarați din domeniu 
nu erau atât de numeroşi precum figurile literare ce îl 
urmau îndeaproape pe Lovinescu. Apoi, în primele decenii 
de comunism, Zeletin - un apărător mult mai hotărât decât 
Lovinescu al aşezămintelor sociale şi economice ale 
României „burgheze” - a fost criticat cu energie ca un filozof 


10 Ştefan Zeletin, Burghezia română, ed. de C. D. Zeletin, Bucureşti, 
Humanitas, 1991 [1925]; Idem, Neoliberalismul, ed. de C. D. Zeletin, 
Bucureşti, Scripta, 1992 [1927]. 

11 Cele mai importante reacţii polemice au venit din partea 
teoreticienilor socialişti şi ţărănişti: Lotar Rădăceanu, „Oligarhia 
română”, în Arhiva pentru Ştiinţă şi reformă. socială 5: 3-4, 1924, 
pp. 497-532; 6: 1-2, 1926, pp. 160-184; 6: 3-4, 1927, pp. 435-459; 
Şerban Voinea, Marxism oligarhic. Contribuţie la problema dezvoltării 
capitaliste a României, Bucureşti, Ed. Brănişteanu, 1926; Gheorghe 
Zane, „Burghezia română şi marxismul”, în Viața românească 
19: 2, 1927, pp. 244-260; 19: 3, 1927, pp. 323-334; Virgil 
Madgearu, Agrarianism, capitalism, imperialism, ed. de Ludovic 
Bathory, Cluj-Napoca, Dacia, 1999 [1936]. 

12 Valeriu D. Bădiceanu, Ştefan Zeletin, doctrinar al burheziei 
româneşti, Bucureşti, f. e., 1943. 

al plutocraţiei.!3 Începutul recuperării sale s-a datorat 
procesului treptat de reinserţie a dimensiunii naţionaliste în 
corpul discursului istoric:1+ lăudând statu-quo-ul societății 
capitaliste, Zeletin a prezentat o imagine pozitivă a 
modernizării capitaliste. Eforturile sale de a dedramatiza 
istoria secolului al XIX-lea românesc, prezentând-o ca pe o 
poveste de succes, se potrivea foarte bine cu strategia 
ideologică dominantă din noua etapă a comunismului, ce se 
baza pe fuzionarea dintre concepţiile istorice de sorginte 
naționalistă şi cele de proveniență marxistă, cu scopul de a 
descrie făurirea socialismului ca pe împlinirea unei evoluții 
glorioase, pe parcursul căreia emanciparea claselor 
exploatate în interiorul societății avansase în strânsă 
legătură cu luptele purtate de întreaga naţiune împotriva 
puterilor străine invadatoare. În cele din urmă, Zeletin i s-a 
alăturat lui Lovinescu în calitate de clasic al celei mai 
valabile varietăți de gândire politică produse în România 
înainte de 1945.15 


13 Caracteristică pentru această condamnare este Ern6 Gall, 
Sociologia burgheză din România. Studii critice, ed. a II-a, 
Bucureşti, Ed. Politică, 1963. Vezi şi Miron Constantinescu, 
Ovidiu Bădina, Ern6 Gall, Sociological Thought in Romania, 
transl. by Silviu Brucan, Bucureşti, Meridiane, 1974. 

1+ Pentru aceste transformări ale istoriografiei, vezi Vlad Georgescu, 
Politică şi istorie: cazul comuniştilor români 1944-1977, ed. de 
Radu Popa, Bucureşti, Humanitas, 1991; Lucian Boia, Istorie şi 
mit în conştiinţa românească, Bucureşti, Humanitas, 1997; 
Florin Constantiniu, De la Răutu şi Roller la Muşat şi Ardeleanu, 
Bucureşti, Ed. Enciclopedică, 2007. 

15 Cea mai autorizată şi influentă expresie a clasicizării în cauză 
este Z. Ornea, Tradiţionalism şi modernitate în deceniul al 
treilea, Bucureşti, Ed. Eminescu, 1980. Alte titluri caracteristice 
pentru canonul invocat: Constantin Ciopraga, Literatura 
română dintre 1900 şi 1918, laşi, Junimea, 1970; Ov. S. 
Chohmălniceanu, Literatura română între cele două războaie 
mondiale, Bucureşti, Minerva, vol. 1-3, 1972-1975; Dumitru 
Micu, Gândirea şi gândirismul, Bucureşti, Minerva, 1975. O 
expresie recentă a aceluiaşi mod de gândire: Bogdan Murgescu, 

Poate părea paradoxal că tocmai exegeza perioadei 
comuniste a reuşit să facă pentru Lovinescu şi Zeletin, cei 
doi apărători „oficiali” ai modernizării capitaliste, ceea ce 
exegeza precomunistă nu a realizat niciodată în mod 
concludent: anume, să îi consacre în postura de clasici. 
Trebuie să înțelegem, însă, că această reevaluare a celor 
două figuri intelectuale a derivat în mod natural din chiar 
structura de ansamblu a interpretărilor în cauză. 


Ierarhii simbolice 


Aşa cum s-a constituit în anii comunismului, perspectiva 
dominantă asupra etapei precomuniste din istoria curentelor 
ideologice în România a constat în aşezarea acestora de-a 
lungul unei axe ale cărei capete erau definite cu ajutorul 
unor perechi de noţiuni având aproximativ acelaşi înţeles 
clasificator. „Modernismu!” era opus „tradiționalismului”, în 
acelaşi fel cum gândirea „progresistă” se opunea celei 
„reacționare”, iar tendinţele intelectuale „raţionaliste” se 
situau în opoziție cu filozofiile „iraționaliste”. Dihotomia 
clasică dintre „dreapta” şi „stânga” se suprapunea acestor 
cupluri de concepte opuse. Gânditorii care gravitau către 
primul pol - al stângii, raționalismului şi progresismului — 
erau partizani ai industrializării şi apărau forme de expresie 
culturală cu amprentă „urbană”. Cei aflați în apropierea 
celui de-al doilea pol - al dreptei, iraționalismului şi 
reacţiunii — promovau ideea dezvoltării economice bazate pe 
agricultură, manifestându-se, în acelaşi timp, ca admiratori 
ai universului cultural rural. 


„Introduction”, în Bogdan Murgescu, ed., Romania and Europe. 
Modernization as Temptation,  Modernization as  Threat, 
Bucharest, ALLFA & Edition K5rber Stiftung, 2000, pp. 1-12. 

Nu e greu de ghicit în ce fel erau distribuite pozițiile 
autorilor şi curentelor intelectuale de-a lungul acestei axe 
ideologice. Înainte de 1989, nu putea exista niciun dubiu în 
legătură cu cei care întruchipaseră cel mai bine ideile şi 
valorile asociate progresismului de stânga: ei nu puteau fi 
decât marxiştii, şi în special comuniştii. Tendinţele extreme 
ale reacţiunii de dreapta erau încarnate de apărătorii 
obscurantişti ai tradiției, ce se folosiseră de religie şi de 
mistica țărânei ca de materiale constitutive pentru teoriile 
lor. Conservatorii moderați, adică junimiştii, erau ceva mai 
dezirabili: fără a fi fost entuziaşti ai modernizării industriale, 
ei acceptaseră regimul parlamentar, promovând concepții 
rezonabile asupra dezvoltării culturale şi economice. Locul 
plasat imediat la dreapta socialiştilor era contestat, 
altminteri, de două categorii de autori. Atât moderniştii 
oficiali cât şi populiştii (poporaniştii) /ţărăniştii!6 se calificau 
ca nişte candidați credibili pentru a ocupa această poziție în 
ierarhia tendințelor ideologice. Prin comparaţie cu cei din 
primul grup,  populiştii avuseseră o orientare mai 
„democratică”, înfățişându-se, astfel, ca ocupanţți mai 
credibili ai unei poziții plasate în proximitatea polului de 
stânga. În acelaşi timp, ei nu îşi ascunseseră niciodată 
scepticismul față de perspectivele industrializării, cultivând 
ideea de a împinge România pe calea progresului în cadrul 
unei economii agrare. Desigur, se accepta cvasiunanim că 
opiniile lor agrariene fuseseră motivate de considerații 


16 “Termenul „populism” desemnează aici o ideologie a dezvoltării: 
vezi, de exemplu, David Mitrany, Marx against the Peasant. A 
Study in Social Dogmatism, New York, Collier Books, 1961 
[1951]; Andrzej Walicki, The Controversy over Capitalism. 
Studies in the Social Philosophy of the Russian Populists, Notre 
Dame, Ind., The University of Notre Dame Press, 1989 [1969]; 
Alteori, el este folosit cu sensul de semifascism: Joseph Held, ed., 
Populism in Eastern Europe. Racism, Nationalism and Society, 
Boulder, Colo., East European Monographs, 1996; Ivan Berend, 
Decades of Crisis. Central and Eastern Europe before World War 
II, Berkeley, The University of California Press, 1998, pp. 76-83. 

eminamente „pragmatice”, fără nimic în comun cu nostalgia 
„romantică” pentru universul rural, atât de caracteristică 
tradiționaliştilor dreptei. Totuşi, incapacitatea lor de a 
înțelege că industrializarea era soarta inevitabilă a 
societăților moderne îi făcea să apară, retrospectiv, ca 
protagonişti dubioşi ai vieții publice moderne, situați în 
strânsă legătură cu acele curente de gândire ce îşi dăduseră 
măsura pe făgaşul dreptei radicale, fasciste. 

„Moderniştii” - adică cei care se pronunțaseră în 
favoarea strategiei de modernizare a Partidului Naţional 
Liberal - erau identificați, în principal, cu o concepţie 
politică liberală, în sensul generic al termenului,!? fiind 
preferaţi celor mai mulți protagonişti ai competiției simbolice 
dintre figurile istoriei culturale. Într-adevăr, deşi nu puteau 
fi clasați altfel decât ca inferiori marxiştilor, atunci când 
erau evaluați cu ajutorul axei progresism-reacţiune, cei doi 
ideologi burghezi Lovinescu şi Zeletin ocupau, totuşi, o 
poziție favorabilă pe cuprinsul aceleiaşi axe. Fără a fi fost 
militanți pentru justiție socială - şi fără a fi acţionat ca 
promotori atât de energici ai democratizării ca populiştii şi 
țărăniştii —, ei se calificau ca suporteri suficient de hotărâți 


17 Pentru migrația spre est a ideilor şi politicii liberale, împreună 
cu reelaborările lor corespunzătoare: Leonard Krieger, The 
German Idea of Freedom. History of a Political Tradition, Boston, 
Beacon Press, 1957; George Fischer, Russian Liberalism: from 
Gentry to Intelligentsia, Cambridge, Mass., Harvard University 
Press, 1958; Gale Stokes, Legitimacy through Liberalism: 
Vladimir Jovanovic and the Transformation of Serbian Politics, 
Seattle, The University of Washington Press, 1975; Victoria F. 
Brown, „lhe Adaptation of a Western Political Theory in a 
Peripheral State: The Case of Romanian Liberalism”, în Stephen 
Fischer-Galati et al., eds., Romania between East and West, 
Boulder, Colo., East European Monographs, 1982, pp. 269-301; 
Maciej Janowski, Polish Liberal Thought before 1918, transl. by 
Danuta Przekop, Budapest, Central European University Press, 
2004. Vezi şi Douglas Howland, „Translating Liberty in Nineteenth 
Century Japan”, în Journal of the History of Ideas 62: 1, 2001, 
pp. 161-189. 

ai sistemului constituțional şi ai libertăţilor individuale - pe 
care le apăraseră împotriva obscurantismului dreptei 
radicale —, făcând figură bună, în această calitate, chiar prin 
comparaţie cu conservatorii moderați. Situându-se, astfel, 
destul de aproape de marxişti în privința preferințelor politice, ei 
se dezvăluiau ca aproape identici acestora în privința gândirii 
economice: campioni ai urbanizării şi ai industrializării, ei 
pledaseră tocmai în favoarea edificării acelei structuri economice 
considerate de teoria marxistă ca singurul fundament 
posibil al progresului sub auspiciile socialismului. 

Scorul bun obţinut de Zeletin şi Lovinescu în această 
competiție a simbolurilor ideologice se datora şi relativei 
descalificări a potenţialilor protagonişti majori. Într-adevăr, 
niciunul dintre gânditorii şi curentele ideologice ale stângii — 
singurii concurenți semnificativi — nu se potrivea pentru o 
clasicizare obstinată. Aceasta pentru că, pe de o parte, atât 
social-democraţii cât şi poporaniştii profesaseră - după 
criteriile materialismului istoric rigid al epocii — diverse 
interpretări „revizioniste” ale marxismului,!8 ce puteau fi 
percepute, în cele din urmă, ca pericole ideologice mai 
insidioase decât pledoariile burgheze deschis asumate ale 
apologeţilor Partidului Naţional Liberal. Pe de altă parte, 
Lucrețiu  Pătrăşcanu, singurul reprezentant intelectual 
important al versiunii „cominterniste” a marxismului în 
România de dinainte de 1945,!9 nu a putut fi niciodată 
revendicat în mod ferm de către regim, din cauza episodului 
stânjenitor al eliminării sale, din anii 1950. În centrul 


18 Dintre eforturile de a disocia conţinutul originar al marxismului 
de  reelaborările sale ulterioare: John Plamenatz, German 
Marxism and Russian Communism, London, Longmans, 1954; 
Raymond Aron, Le marxisme de Marx, ed. par Jean-Claude Casanova 
et Christian Bachelier, Paris, Editions de Fallois, 2002. 

19 Lucrețiu  Pătrăşcanu, Problemele de bază ale României, 
Bucureşti, Socec, 1944; Idem, Un veac de frământări sociale, 
1821-1907, Bucureşti, Ed. Politică, 1969 [1945], Idem, Sub trei 
dictaturi, Bucureşti, Ed. Politică, 1970 [1944]. 

panteonului ideologic al comunismului exista, astfel, un loc 
vacant, pe care Lovinescu şi Zeletin, moderniştii oficiali ai 
erei precomuniste, au trebuit să îl ocupe. 

Exegezele culturale invocate au fost dintre cele mai 
solide produse în epocă. Ele se mai remarcă şi prin faptul că 
premisele lor ideologice rezonează cel mai bine cu preocupările 
intelectuale postcomuniste, referitoare la constituirea unei 
ordini politice liberal-democrate. O asemenea rezonanţă peste 
timp se datorează faptului că reevaluarea modernismului 
precomunist în timpul comunismului a avut nu doar 
mobilul de a susține critica retrospectivă a fascismului 
interbelic, dar şi pe cel — înrudit şi perceput cu acuitate de o 
parte a lumii culturale - al elaborării unui antidot față de 
perversul discurs al naționalismului şovinist promovat 
oficial de regimul lui Nicolae Ceaugşescu.20 Ca un răspuns la 
această ultimă presiune a prins contur, în epocă, strategia — 
îmbrăţțişată de o parte a elitei universitare şi publicistice — 
de recuperare a moderniştilor interbelici Lovinescu şi 
Zeletin, pentru a fi contrapuşi tendințelor izolaționiste 
recurente în cultura română şi a fi prezentaţi, alături de alte 
câteva figuri — printre care se distinge contingentul criticilor 
„lovinescieni” - ca reprezentând deopotrivă simboluri şi 
izvoare ale atitudinilor culturale opuse izolaționismului, 
xenofobiei, fricii de schimbare şi încrâncenării antimoderne. 

Tendinţa descrisă nu putea decât să se radicalizeze 
după 1989. Perspectiva prezentată mai sus a fost 
modificată, în cuprinsul celor mai reprezentative şi mai 
ambițioase lucrări de istorie intelectuală ale perioadei 
postcomuniste, prin consacrarea încă şi mai decisă a 
moderniştilor oficiali în calitate de instanțe supreme ale 
adevărului în cultura română, de această dată nu doar în 
defavoarea adversarilor contemporani ai dreptei, dar şi 


20 Una dintre cele mai timpurii abordări ale fenomenului: 
George Schâpflin, „Rumanian Nationalism”, în Survey 20: 1, 
1974, pp. 77-104. 

împotriva celor ai stângii.?! S-a profilat, în plus, şi tendinţa 
de a se elimina din corpul reconstituirilor istorice componenta 
de stânga a spectrului ideologic, împreună cu dimensiunea 
social-economică a dezbaterilor epocii, în beneficiul 
interesului absorbant pentru genealogia intelectuală a 
fascismului românesc2?2 şi a curentelor naționaliste şi 
antioccidentale23 încorporate în sinteza naţional-comunistă, 
precum şi a avatarurilor postcomuniste ale acestora. 


21 Exemplul cel mai relevant este Z. Ornea, Anii treizeci. Extrema 
dreaptă românească, Bucureşti, Ed. Fundaţiei Culturale Române, 
1995. Alte exemple: Adrian Marino, Pentru Europa. Integrarea 
României. Probleme ideologice şi culturale, laşi, Polirom, 1995; 
Idem, Politică şi cultură. Pentru o nouă cultură română, laşi, 
Polirom, 1996; Leon Volovici, Ideologia naționalistă şi „problema 
evreiască”. Eseu despre formele antisemitismului intelectual în 
România anilor '30, Bucureşti, Humanitas, 1995; Boia, Istorie şi 
mit în conştiinţa românească; Marta Petreu, Un trecut deocheat 
sau “Schimbarea la faţă a României”, Cluj-Napoca, Dacia, 1999; 
Virgil Nemoianu, România şi liberalismele ei, Bucureşti, Ed. 
Fundaţiei Culturale Române, 2000. 

22 Vezi cărţile citate mai sus ale lui Ornea, Volovici, Petreu. De 
asemenea, Sorin Alexandrescu, Paradoxul român, Bucureşti, 
Univers, 1998; Alexandra Laignel-Lavastine, Filozofie şi naționalism. 
Paradoxul Noica, Bucureşti, Humanitas, 1998; George Voicu, 
Mitul Nae  lonescu, Bucureşti, Ars Docendi, 2000; Matei 
Călinescu, „[he 1927 Generation in Romania: Friendships and 
Ideological Choices (Mihail Sebastian, Mircea Eliade, Nae 
Ionescu, Eugene Ionesco), în East European Politics and 
Societies 15: 3, 2001, pp. 649-677. 

23 O abordare consecventă a transformărilor naționalismului 
românesc, din epoca precomunistă până în cea postcomunistă: 
Katherine Verdery, „National Ideology and National Character in 
Interwar Romania”, în Ivo Banac, Katherine Verdery, eds,, 
National Character and National Ideology in Interwar Eastern 
Europe, New Haven, Yale Center for International and Area 
Studies, 1995, pp. 103-133; Idem, National Ideology under Socialism. 
Identity and Cultural Politics in Ceauşescu's Romania, Berkeley, 
The University of California Press, 1991; Idem, „Nationalism 
and National Sentiment in Post-socialist Romania”, în Slavic 
Review 52: 2, 1993, pp. 179-203. 

Dintre lucrările care au contribuit la elaborarea acestei 
structuri argumentative, de departe cele mai semnificative 
au fost acelea concepute nu ca reconstituiri istorice dedicate 
unor discipline particulare, ci ca explorări cu caracter 
general - şi ca atare inevitabil interdisciplinar —, menite să 
descrie dezvoltarea de ansamblu a tendinţelor ideologice şi a 
curentelor intelectuale. Este indiscutabil că, printre autorii 
de această factură, extrem de prolificul Z. Ornea se impune 
ca cel mai important, nu doar prin producția sa masivă, dar 
şi prin acribia documentară, coerenţa, claritatea şi valoarea 
literară a operei. Cu o pregătire de sociolog, dar coabitând, 
de-a lungul celei mai mari părți a carierei, cu comunitatea 
istoricilor literari, acest autor este exegetul culturii române 
ce s-a apropiat cel mai mult de idealul unei investigații 
globale asupra relaţiilor dintre temele literare, filozofice, 
sociologice şi economice situate în interdependenţă - marcată 
de confruntări şi polemici - în cadrul dezbaterilor ideologice 
ale perioadei 1860-1945. Cărţile sale de sinteză oferă 
prezentări ample ale junimismului,?+ ale naţionalismului 
cultural dezvoltat, înaintea Primului Război Mondial, în 
jurul revistei Sămănătorul,?5 ale gândirii socialiste din 
aceeaşi epocă26 şi ale stângii populiste şi ţărăniste.27 
Perioada interbelică - tratată şi în cartea despre țărănism 
citată anterior - a fost abordată de el într-o manieră puțin 
diferită, în două lucrări consacrate analizei transversale a 
anilor 1920 şi, respectiv, 1930.28 Pe lângă o mare masă de 
articole strânse în mai multe volume (o parte dintre ele 
publicate inițial ca studii introductive ale numeroaselor sale 


24 Z. Ornea, Junimea şi junimismul, Bucureşti, Ed. Eminescu, 1975. 

25 Idem, Sămănătorismul, Bucureşti, Minerva, 1970. 

26 Idem, Curentul cultural de la Contemporanul, Bucureşti, Minerva, 
1977; Idem, Opera lui C. Dobrogeanu-Gherea, Bucureşti, Cartea 
Românească, 1983. 

27 Idem, Țărănismul. Studiu sociologic, Bucureşti, Ed. Politică, 
1969; Idem, Poporanismul, Bucureşti, Minerva, 1972. 

28 Idem, Tradiționalism şi modernitate; ldem, Anii treizeci. 

volume de reeditări din textele epocii) şi câteva biografii 
consacrate lui Titu Maiorescu, Constantin Dobrogeanu- 
Gherea şi Constantin Stere -— figurile fondatoare ale curentelor 
ideologice junimist, socialist şi, respectiv, poporanist — el s-a 
preocupat şi de ideile sociale, economice şi politice ale lui A. 
D. Xenopol, un gânditor mai greu clasificabil.29 

Pentru a înţelege felul cum ideile lui Ornea — caracteristice, 
aşa cum am spus, pentru o mare parte a criticii erudite 
româneşti — s-au modificat după căderea comunismului, nu 
există nicio modalitate mai potrivită decât aceea de a 
compara cărțile sale consacrate, pe rând, anilor 1920 şi 
1930. O asemenea comparaţie ne arată că el nu şi-a 
modificat în mod semnificativ dispozitivul interpretativ. Aşa 
cum ne puteam aştepta, cele mai mari revizuiri au intervenit 
în privința felului cum a abordat gândirea marxistă: dacă, 
înainte de 1989, autorii socialişti şi comunişti apăreau ca 
cele mai autentice întrupări ale ideilor progresive şi 
moderniste, iar moderniştii Zeletin şi Lovinescu, împreună 
cu populiştii/țărăniştii, ocupau poziţiile situate în imediata 
lor vecinătate, spre dreapta, după aceea Zeletin şi Lovinescu 
au ajuns să fie celebrațţi, fără rezerve, ca reprezentând 
deopotrivă postura liberalismului şi unica formă de analiză 
lucidă a modernizării. În termeni mai generali, curentele 
intelectuale ale dreptei reacționare şi ale celei radicale au 
continuat să fie condamnate, în timp ce ideile de stânga au 
fost depreciate, în concordanţă cu o reevaluare corespunzătoare 
a centrului liberal. Din păcate, această repoziționare a 
simbolurilor culturale a fost acompaniată de o tendinţă 
foarte vizibilă de a evita anumite subiecte ce ar fi solicitat 
revizuiri interpretative de amploare, ceea ce a făcut ca 
secțiuni largi ale vieţii intelectuale interbelice să nu mai 
intre în orizontul reconstituirii istorice. Într-adevăr, dacă 
Tradiţionalism şi modernitate este o lucrare vastă şi ambițioasă, 


29 N. Gogoneaţă, Z. Ornea, A. D. Xenopol. Concepţia socială şi 
filozofică, Bucureşti, Ed. Ştiinţifică, 1965. 

egal interesată de dezbaterile cu subiecte social-economice 
şi de cele cu tematici literar-filozofice şi încercând să 
prezinte o imagine completă a preocupărilor şi curentelor 
epocii, Anii treizeci se concentrează asupra temei, destul de 
înguste, a originilor ideologice ale extremei drepte şi a 
reacțiilor provocate de acest fenomen printre gânditorii de 
diverse orientări. Autorii marxişti nu figurează de loc ca 
protagonişti ai cărții, țărăniştii sunt şi ei lăsaţi deoparte, 
subiectele social-economice sunt neglijate. Impresia de 
ansamblu este aceea că Ornea - asemeni altor cercetători 
români - a evitat efortul de a regândi, în termenii 
postcomunismului, problemele legate de componentele 
sociologice şi economice ale doctrinelor şi curentelor 
ideologice din perioada precomunistă, la fel ca şi pe cel de a 
elabora un nou limbaj, posttotalitar, potrivit pentru a 
prezenta evoluțiile stângii româneşti. 


Critică socială şi gândire politică 


A revendica necesitatea unei revizuiri a canonului cultural 
este, cu siguranţă, o întreprindere intelectuală ambițioasă şi 
riscantă. Totuşi, articolul de față va avansa pretenţia că o 
asemenea reconfigurare a canonului descris pe scurt mai 
sus este necesară, ea derivând inevitabil din adoptarea unei 
perspective asupra subiectului ce scoate la lumină elemente 
constant eludate de reconstituirile istorice anterioare. 
Domeniul de cercetare este reprezentat de ansamblul 
reflecțiilor asupra modernizării, identității naționale şi 
programelor de dezvoltare politică formulate de-a lungul 
perioadei cuprinse între publicarea fundamentalului articol 
al lui Titu Maiorescu din 1868, intitulat „În contra direcţiei 

de astăzi în cultura română”30 - ce a inaugurat o nouă 
modalitate de a discuta chestiunea ajustării dintre 
societatea locală şi civilizația modernă aflată în curs de 
expansiune planetară - şi ultimele confruntări intelectuale 
libere, consumate înainte de instaurarea discursului oficial 
comunist, în 1947.51 Perspectiva inedită pe care o revendic 
se bazează pe cerința de a reliefa o problematică centrală ce 
străbate toate dezbaterile invocate: anume, aceea - situată 
în focarul unui veritabil război ideologic - a opiniilor 
referitoare la performanţele elitei politice responsabile 
pentru derularea proiectului modernizator. 

Altfel spus, subliniez necesitatea de a căpăta o 
percepţie mai acută asupra relaţiei dintre două tipuri de 
teoretizare dezvoltate în interdependenţă, dar a căror istorie 
a fost abordată, de regulă, în capitole separate. Prima dintre 
dezbaterile în cauză s-a preocupat de caracteristicile clasei 
politice româneşti şi ale societății dominate de ea. Cea de-a 
doua a avut ca obiect relaţia dintre această societate şi cea 
globală, ceea ce însemna, de fapt, relația dintre lumea 
românească şi civilizația occidentală modernă. Confruntaţi cu 
provocările modernizării după model occidental, intelectualii 
români au dezbătut perspectivele occidentalizării şi, în 
acelaşi timp, au evaluat practicile elitei modernizatoare. Ei 
şi-au exprimat temerea de a vedea cultura națională 
dizolvându-se sub impactul influențelor externe, acuzând 
totodată păturile conducătoare pentru felul greşit cum 
gestionau procesul de import cultural. Au discutat despre 
efectele pieţei mondiale capitaliste asupra economiei ţărăneşti 
locale, condamnând elita economică indigenă pentru rolul 
său de agent interesat al capitalismului global. Au glosat 
asupra perspectivelor negative de dezvoltare a industriei 


30 Titu Maiorescu, „În contra direcţiei de astăzi în cultura română” 
[1868], in Critice, ed. de Domnica Filimon, Bucureşti, Elion, 
2000 [1908], pp. 161-170. 

31 Cărţile lui Pătrăşcanu citate anterior marchează sfârşitul 
dezbaterii precomuniste despre modernizare. 

naționale, criticând clasele dominante pentru abordarea 
eronată a obiectivului industrializării. Pentru a căpăta mai 
multă perspicacitate istorică, abordarea mea trebuie să 
țintească, astfel, ca principal obiect de investigație, 
conexiunea dintre critica la adresa elitei şi ansamblul criticii 
sociale şi culturale, ce a discutat problema ajustării la 
lumea modernă a unei societăți înapoiate. 

Cu siguranță, câteva dezbateri mai specializate se 
împleteau în această conversaţie ideologică. Numeroşi 
experți - autentici sau autopromovaţi - elaborau analize 
tehnice şi ofereau soluții pe măsură pentru problemele 
dezvoltării industriale şi agricole; profesioniștii dreptului 
constituțional studiau funcţionarea instituțiilor şi structura 
sistemului legal; specialiştii domeniului - laolaltă cu toţi cei 
interesați - dezbăteau chestiunea echilibrului ce trebuia 
menţinut, în literatură şi în artă, între modelele de 
proveniență străină şi tradiţiile naţionale. Nu poate fi vorba 
de a urmări toate aceste polemici în detaliu. În continuare, 
atenţia ne va fi îndreptată, în primul rând, către acei autori 
şi acele curente unde putem descoperi ambiția de a oferi o 
caracterizare de ansamblu a sistemului politic, prin 
comparaţie cu statele avansate din Occident - privite, de 
teoreticienii în cauză, ca modele ale „normalităţii”. În al 
doilea rând, ea se va concentra asupra concepţiilor celor 
mai cuprinzătoare referitoare la identitatea naţională şi la 
tiparele de dezvoltare socio-economică. Dezbaterea despre 
„oligarhia” conducătoare va fi plasată pe fundalul celei - mai 
ample — despre modernizare şi modelele acesteia. Sau, altfel 
spus, dezbaterea asupra particularităților evolutive ale 


României va fi cercetată din perspectiva celei - mai 
restrânse - menite să stabilească cine era responsabil — şi în 
ce măsură - pentru aspectele deplorabile ale evoluției 


sociale periferice. 

Conversaţia reconstituită astfel este interesantă nu 
doar pentru istoricul procesului de modernizare, ci şi din 
perspectiva unei istorii mai convenționale, a vieţii politice 

româneşti. Dincolo de (relativa) lor sofisticare, subiectele 
implicate în această conversaţie erau, totodată, acelea 
dezbătute cu cea mai mare intensitate în spaţiul public, ele 
oferind marcajele privilegiate ale autodefinirii ideologice 
pentru partide şi grupări politice şi contribuind la trasarea 
liniilor de separație dintre facțiunile aflate în conflict. 
Intelectualii români au vorbit despre multe lucruri de-a 
lungul acelor decenii; ei au dezbătut cu adevărat, însă, doar 
despre o selecție restrânsă din spectrul subiectelor 
abordate. Dacă acceptăm că sarcina unui istoric al ideilor 
politice este de a se angaja într-o „investigaţie de amploare 
asupra limbajelor politice schimbătoare prin care societăţile 
umane reflectează asupra propriei condiţii”,s2 rezultă că 
abordarea descrisă anterior ne poate ajuta să înțelegem cel 
mai bine felul cum această autoexaminare a societății 
româneşti a decurs, de la debutul regimului politic al 
monarhiei constituționale, în anii 1860, până la instaurarea 
comunismului. Cu alte cuvinte, cred că tocmai studiind 
relația dintre dezbaterea asupra modernizării, discuţia 
despre chestiunile politice interne - purtată în termenii unei 
caracterizări de ansamblu a sistemului politic — şi valorile 
politice adoptate de diverşi autori implicați putem să 
circumscriem cu cea mai mare acuratețe problemele, ideile 
şi conceptele centrale, în jurul cărora au fost construite 
orientările ideologice din România, pe parcursul perioadei 
studiate, identificând, astfel, „despre ce anume au discutat” 
grupările intelectuale influente ale unei țări unde subiectele 
cele mai recurente, relevante politic şi intens aprofundate 


32 Quentin Skinner, Liberty before Liberalism, Cambridge, Cambridge 
University Press, 1998, p. 105. Vezi şi Idem, „Meaning and 
Understanding in the History of Ideas”, în History and Theory 8: 
1, 1969, pp. 3-53; Bhikhu Parekh, R. N. Berki, „The History of 
Political Thought: a Critique of Q. Skinner's Methodology”, în 
Journal of the History of Ideas 34: 2, 1973, pp. 163-184; James 
Tully, ed., Meaning and Context: Quentin Skinner and His Critics, 
Cambridge, Polity Press, 1988; 

care figurează în discursul public sunt diferite, îndeobşte, 
de cele dominante în Occident. 

Pentru că problemele politice interne erau discutate -— la 
un nivel teoretic sofisticat - cu referire la performanţele 
modernizatoare ale elitei conducătoare, în timp ce proiectele 
politice erau avansate prin raportare la eşecurile modernizării, 
putem folosi noţiunile de „gândire politică” şi „critică 
socială” ca interschimbabile, pentru a descrie curentele 
ideologice studiate. „Teoria politică”, într-o accepţiune mai 
tehnică - adică suma investigaţiilor despre valori şi norme 
politice plasate sub această etichetă în lucrările obişnuite de 
istorie intelectuală a Occidentului - ocupa, cu siguranţă, o 
poziție mult mai puţin importantă în cultura românească a 
epocii. La fel ca în toate celelalte țări de „modernizare 
întârziată”, problema  occidentalizării era percepută, de 
departe, ca cea mai presantă provocare intelectuală, iar 
chestiunile politice erau discutate, în mod corespunzător, în 
relație cu urgențele reformei social-economice, precum şi cu 
cele ale construcției — sau conservării - culturii naționale, şi 
nu cu referire la principii filozofice abstracte. 

Aceasta nu înseamnă că preocupări pe care le 
includem îndeobşte sub rubrica „teoriei politice” au lipsit cu 
desăvârşire în epocă. Ele au fost uneori afişate deschis, dar 
cel mai adesea au fost înscrise în textura criticii sociale şi 
culturale de felul celei descrise anterior. În plus, opţiunile 
filozofice erau determinate, în bună măsură, de alegerile 
încă şi mai fundamentale ale respectivilor autori, operate de ei 
pe cuprinsul domeniilor tematice ale dezbaterilor interconectate 
referitoare la modernizare şi la virtuțile elitei modernizatoare. 
Ca atare, abordarea descrisă are şi obiectivul suplimentar 
de a reliefa concepţiile „politice” — în sensul mai restrâns al 
termenului — promovate de autorii implicați. 

Cercetarea de ultimul fel este, de fapt, cea a cărei 
nevoie se face simțită în modul cel mai acut în perioada 
postcomunistă. leşirea din totalitarism şi încercarea de a 
construi - sau a reconstrui - o ordine politică liberal- 

democrată a fost însoțită de căutarea unei tradiţii 
intelectuale liberal-democrate autohtone. A devenit destul 
de răspândită opinia potrivit căreia importarea teoriilor 
politice occidentale recente trebuie să fie însoțită de efortul 
de a „curăța” moştenirea culturală românească din 
domeniu, prin disocierea dintre elementele sale ce îşi pot 
găsi locul în interiorul unui sistem politic dezirabil — 
contribuind la edificarea unei culturi politice de acelaşi fel — 
şi acelea care nu pot servi proiectului de reformă politică 
postcomunistă. Cred că tocmai anatomia mai amănunțită şi 
clasificarea mai atentă a curentelor ideologice, în maniera 
descrisă mai sus, ne poate conduce către cele mai adecvate 
caracterizări ale concepţiilor politice  precomuniste, 
ajutându-ne, totodată, să identificăm opţiuni, atitudini şi 
tipare intelectuale ignorate până acum. 


Axe doctrinare 


Etichetele sub care erau plasați protagoniştii primei 
confruntări ideologice invocate mai sus - asupra 
modernizării ca fenomen de ansamblu - pot fi întâlnite în 
istoria mai tuturor ţărilor regiunii.33 Dinspre dreapta, 
diverse feluri de conservatori şi naționalişti condamnau 
introducerea rapidă a instituţiilor şi practicilor occidentale, 
sub acuzaţia de a fi întrerupt cursul natural sau „organic” al 


33 Roumen Daskalov, „Ideas About, and Reactions to Modernization 
in the Balkans”, în East European Quarterly 31: 2, 1997, 
pp. 141-180; Chantal Delsol, Michel Maslowski, dirs., Histoire des 
idees politiques de l'Europe Centrale, Paris, Presses Universitaires 
de France, 1998; Ivân Zoltân Denes, ed., Liberty and the Search 
for Identity. Liberal Nationalisms and the Legacy of Empires, 
Budapest, Central European University Press, 2006. 

evoluției sociale.3+ Dinspre stânga, socialiştii şi populiştii 
criticau relaţiile de producţie în agricultură şi ineficiența 
sectorului industrial. O componentă tradiționalistă era 
afişată explicit de toate aceste orientări intelectuale, cu 
excepția socialismului. Unii comentatori contemporani au 
putut afirma, însă, despre versiunea românească a acestui 
curent de gândire, că dezvoltase o tendinţă ciudată de a 
privi cu nostalgie către vremurile revolute.35 În fine, exista, 
desigur, familia intelectuală a occidentalismului „oficial” sau 
a modernismului „burghez”, care înfrunta contestările 
provenite atât dinspre dreapta cât şi dinspre stânga, oferind 
justificări - deopotrivă retrospective şi prospective - pentru 
progresul modernităţii în defavoarea lumii tradiționale, dar 
şi pentru continuarea procesului de modernizare sub 
auspiciile unui regim politic nesocialist. 

Dacă privim, apoi, spre cea de-a doua dintre dezbaterile 
interconectate la care mă refer — ce a avut ca obiect elita 
modernizatoare -, vom observa că taberele erau încă şi mai 
clar diferenţiate. Foarte de timpuriu, o parte a spectrului politic 
a fost perceput ca reprezentând nucleul elitei conducătoare 
de către criticii sociali care au ajuns, curând, să îl identifice 
cu cea din urmă în întregul său. Mai precis, Partidul 


34 Pentru geneza gândirii organiciste: Karl Mannheim, Conservatism: 
a Contribution to the Sociology of Knowledge, ed. and transl. by 
David Kettler et al., London, Routledge & Kegan Paul, 1986. 
Pentru recepţia românească: Al. Zub, „Ranke şi directiva 
organicistă în cultura română”, în Istorie şi finalitate, Bucureşti, 
Ed. Academiei Române, 1991, pp. 109-122. Pentru problema 
interpenetrării dintre organicism şi evoluționismul sociologic: 
Maurice Mandelbaum, History, Man and Reason. A Study in 
Nineteenth-century Thought, Baltimore, The John Hopkins 
Press, 1971, pp. 141-269. Din nou pentru recepţia românească: 
Al. Zub „Impactul bucklean în cultura română”, în Cunoaştere 
de sine şi integrare, laşi, Junimea, 1986, pp. 152-166; 

35 Aşa cum a argumentat Garabet Ibrăileanu, în Spiritul critic în 
cultura românească, ed. de Rodica Rotaru şi Alexandru Piru, 
Chişinău, Litera, 1997 [1909, 1922], pp. 161-172. 

Naţional Liberal, înființat oficial în 1875, dar cu antecedente 
mergând până în perioada revoluţiei de la 1848 — şi coagulat 
în jurul puternicei familii a Brătienilor -, era privit ca 
încarnând o anumită abordare a modernizării, inaugurată 
în prima jumătate a secolului al XIX-lea şi niciodată 
abandonată - după cum se argumenta - de clasa 
conducătoare românească. Înainte de 1918, liberalii au fost 
atacați, dinspre dreapta şi dinspre stânga, de critici sociali 
proveniți din diferite straturi ale societăţii, care se foloseau 
de argumentații diverse dar ale căror orientări ideologice pot 
fi plasate sub una dintre cele patru rubrici ale 
„conservatorismului” (junimist), naţionalismului (autohtonist), 
„socialismului” şi „populismului”. Partidul Conservator, 
înființat în 1880, dar având şi el mai vechi antecedente, era 
privit de reprezentanții ultimelor trei curente ideologice 
menţionate ca împărtăşind cu liberalii vinovăția pentru 
eşecurile modernizării şi pentru structura nedreaptă a 
societății. Totuşi, aceiaşi critici constatau declinul ireversibil 
al conservatorilor, în beneficiul celuilalt partid al oligarhiei 
şi, ca atare, erau de acord că o analiză socială coerentă 
trebuia să se concentreze asupra fundamentelor şi 
funcționării elitei politice liberale. 

După Primul Război Mondial, tradiția criticii la adresa 
oligarhieis6 dominate de Partidul Naţional Liberal a avut de 
înfruntat o serie de argumente menite să îi construiască 
acesteia o legitimare. Ele au dat naştere, la rândul lor, unor 
noi formulări ale ideilor promovate de vechile şcoli de 
gândire social-politică, deci unor noi expresii ale criticii 
antioligarhice. Spectrul ideologic a suferit modificări, în 
parte sub influența orientărilor contemporane ale gândirii 


36 O abordare a politicii oligarhice într-un alt context istoric 
est-european: Andrew C. Janos, „Ihe Decline of Oligarchy: 
Bureaucratic and Mass Politics in the Age of Dualism”, în 
Andrew C. Janos, William B. Slottman, eds., Revolution in 
Perspective: Essays on the Hungarian Soviet Republic of 1919, 
Berkeley, The University of California Press, 1971, pp. 1-61. 

europene.37 Şcoala conservatoare a dispărut ca voce 
semnificativă, deşi îi putem urmări supraviețuirea parţială 
în lucrările lui Constantin Rădulescu-Motru, un autor dintr-o 
mai veche generaţie. Naționalismul autohtonist a adoptat, 
treptat, postura dreptei radicale, fiind revendicat, în cele din 
urmă, de politica fascistă. Populismul agrar a cunoscut o 
nouă vârstă sub chipul țărănismului. Mişcarea socialistă s-a 
scindat în aripile socialistă şi comunistă, fiecare din ele cu 
propriul discurs. Ideile corporatiste au căpătat popularitate, 
unul dintre exponenții lor — Mihail Manoilescu — devenind o 
figură de mare notorietate naţională şi mondială.38 

Înainte de 1918, scepticismul la adresa occidentalizării 
a fost puternic corelat cu critica partidului liberal, ca 
principal agent al aceleiaşi occidentalizări. Argumentele 
antiliberale au căpătat, de aceea, o rezonanţă tradiționalistă, 
în timp ce tradiționalismul a ajuns să fie asociat cu o atitudine 
negativă față de politicienii liberali. Din acest motiv, 
pledoariile proliberale, dezvoltate, după 1918, în replică față 
de critica socială anterioară - şi asociate în principal cu 
figurile lui Lovinescu şi Zeletin -, au fost exprimate în 
limbajul modernismului şi al antitradiționalismului, în timp 
ce ideile occidentaliste îmbrăţişate de aceeaşi gânditori au 
ajuns să fie privite ca inseparabile de apologetica lor 
proliberală. Cele două feluri de argumentaţie - în favoarea 
occidentalizării şi, respectiv, în apărarea strategiei de 
occidentalizare a elitei liberale — sunt atât de strâns corelate 


37 Pentru orientările intelectuale ale epocii: H. Stuart Hughes, 
Consciousness and Society: the Reorientation of European Social 
Thought, 1890-1930, New York, Octagon Books, 1976 [1958]; 
Karl Dietrich Bracher, The Age of Ideologies: a History of Political 
Thought in the Ttwentieth Century, transl. by Ewald Osers, 
London, Weidenfeld & Nicolson, 1984. 

38 Pentru amploarea acestei notorietăți: Philippe C. Schmitter, 
„Still the Century of Corporatism?”, în The Review of Politics 36: 
1, 1974, pp. 85-131; Joseph Love, Crafting the Third World. 
Theorizing Underdevelopment in Rumania and Brazil, Stanford, 
Stanford University Press, 1996, pp. 71-98. 

în lucrările lui Lovinescu şi Zeletin, încât am ajuns să 
privim conexiunea dintre ele ca pe o chestiune de coerenţă 
logică. După cum scepticismul modernizator — împreună cu 
critica socialistă - erau intim legate de acuzaţiile la adresa 
oligarhiei - denunțată ca responsabilă pentru eşecurile 
modernizării şi pentru modalitatea eronată în care 
comandamentul de a adopta modelul occidental era abordat 
în România —, tot astfel optimismul modernizator a ajuns să 
fie încarnat de autori ca Lovinescu şi Zeletin, în operele 
cărora postura modernistă era asociată cu o apologie a 
aceleiaşi oligarhii, apărată sistematic împotriva tuturor criticilor 
acumulate. Aşa se face că ultima atitudine intelectuală 
menţionată a ajuns să fie considerată ca unica întruchipare 
a modernismului burghez în România precomunistă. În 
răspărul acestei viziuni larg împărtăşite, voi argumenta că, 
alături de autorii antitradiționalişti şi antimarxişti care au 
acceptat principalele evoluţii social-politice, construindu-le 
raționalizări ideologice - în stilul lui Lovinescu şi Zeletin —, 
au putut fi auzite, în epocă, anumite voci ulterior uitate şi 
pierdute din orizontul istoriei culturale: o categorie de 
gânditori politici care au îmbinat opoziția deschisă față de 
curentele intelectuale naţionaliste şi tradiționaliste - şi 
departajarea critică față de proiectele socialiste — cu o critică 
nu mai puţin hotărâtă a practicilor elitei conducătoare, 
respinsă ca reprezentând sursa distorsiunilor sociale şi 
cauza extremismelor politice de dreapta şi de stânga. Înainte 
de a purcede la aceasta, însă, se impune să aruncăm o 
privire fugară atât asupra ideilor avansate de cultura 
critică3” în lupta sa împotriva elitei, cât şi asupra celor 
oferite de Zeletin şi Lovinescu în apărarea celei din urmă. 


39 Trebuie subliniat că noțiunea de „cultură critică” a fost 
recurentă în dezbaterile epocii: Ştefan Zeletin, „Romantismul 
german şi cultura critică română” [1929], în Neoliberalismul, pp. 
55-72. Un titlu care şi-a pus amprenta asupra noțiunii: Ilie 
Bădescu, Sincronism european şi cultură critică românească, 
Bucureşti, Ed. Ştiinţifică şi Enciclopedică, 1984. 

Dimensiunea tacită 


Principala acuzaţie îndreptată împotriva păturii sociale 
conducătoare de diverşii comentatori ai politicii româneşti 
se referea la faptul că aceasta nu funcţiona conform 
definiției asumate. Elita Partidului Naţional Liberal se 
recomanda ca reprezentantă a clasei de mijloc burgheze, 
deci ca principalul agent al capitalismului mondial în 
România, cu misiunea de a împinge ţara pe calea de 
dezvoltare caracteristică societăților moderne. În realitate, 
însă — aşa cum argumentau criticii sociali — establishment-ul 
politic era doar reprezentantul unei clase de birocrațţi, ce 
viețuiau pe spezele statului, manipulând instituţiile acestuia 
spre propriul beneficiu. Principiul de coeziune socială al 
elitei nu era dat de rolul jucat de membrii săi în procesul 
economic, ci de poziția deţinută de ei în structurile statului. 
Mai mult, în măsura în care ei jucau un asemenea rol, 
acesta era dependent de puterea lor politică. Industria 
controlată de aceiaşi potentați nu era autentică - deci 
capabilă să se susțină pe baza mecanismelor pieţei libere -, 
ci artificială, menţinută în viaţă prin politici protecţioniste şi 
subsidii guvernamentale. lar economia agrară dominată de 
aceeaşi clasă de falşi burghezi şi funcţionari de stat era 
semifeudală, o combinaţie particulară de elemente medievale 
şi moderne. Muncind în condiții de natură economică şi 
juridică ce cumulau defectele servituţii feudale şi ale 
capitalismului, fără a se bucura de avantajele niciunuia 
dintre aceste aşezăminte, ţăranii purtau pe umeri masivul 
aparat de stat, alcătuit după modelul țărilor occidentale, dar 
suprapus unei societăți rudimentare şi unei economii firave. 
Sistemul fiscal funcţiona astfel încât să colecteze, în mod 
sistematic, o parte a avuţiei naţionale de la societate în 
întregul ei, pentru a o direcționa către stratul social subţire 
al oligarhiei birocratice şi către inautentica industrie 
incipientă edificată în beneficiul exclusiv al acesteia. 

O veritabilă „teorie sociologică” referitoare la caracterul 
ascuns al „oligarhiei” româneşti a fost formulată, astfel, de 
către gânditorii politici aparținând celor patru tabere 
ideologice ale culturii critice. Componentele acestei teorii nu 
au apărut în acelaşi timp. Ele şi-au făcut intrarea pe scena 
culturală la momente succesive. Pot fi identificate, 
retrospectiv, în albia tuturor discursurilor, chiar dacă nu 
pretutindeni complet elaborate. Erau promovate de autori 
nu întotdeauna conştienţi de tradițiile pe care le 
împărtăşeau deopotrivă cu mulți dintre aliaţii lor şi cu unii 
dintre inamicii ideologici declarați. Pentru a reconstitui 
această viziune difuză asupra statului şi societății româneşti 
din epocă trebuie să purcedem, deci, la identificarea atentă 
şi colaționarea unor mici piese discursive şi subansambluri 
doctrinare răspândite în toate părțile spectrului ideologic. 
Un asemenea exercițiu exegetic este menit să degajeze 
„dimensiunea tacită”+0 a unei perioade din istoria intelectuală 
a României, deci a întregii țesături de presupoziţii şi idei 
semiarticulate, împărtăşite de majoritatea participanţilor la 
conversaţia ideologică a epocii. 

Astfel abordate, cele patru ideologii de opoziție care au 
criticat elita înainte şi după Primul Război Mondial se vor 
dezvălui ca mult mai unitare în privinţa tezelor de sociologie 
descriptivă susținute de reprezentanţii lor decât se poate 
înțelege din reconstituirile istorice anterioare. Divergenţele 
au apărut pe palierul trecerii de la analiza socială la 
proiectele sociale şi politice reformatoare. Diversele modele 
de dezvoltare lansate de aceste curente de gândire se bazau, 
însă, pe aceleaşi concepţii despre caracteristicile lumii 
româneşti: ideile referitoare la birocratizarea excesivă, 
politica  oligarhică, agricultura semifeudală şi cultura 
imitativă constituiau, împreună, diagnosticul societății 
româneşti formulat - cu accente diverse şi prin utilizarea 


40 Albert O. Hirschman, The Passions and the Interests, Princeton, 
Princeton University Press, 1977, p. 69. 

unor terminologii variate — de criticii sociali ce îşi asumaseră 
sarcina de a explora în profunzime dilema modernizării 
româneşti. Deasupra tuturor acestor idei se situa cea după 
care elita socială şi politică a epocii nu putea fi caracterizată 
nici ca „feudală” şi nici ca „burgheză”, ci ca o configurație 
socială fără corespondent în experiența istorică a 
Occidentului: coeziunea sa era determinată de participarea 
membrilor săi la mecanismul birocratic, precum şi de 
tendința aparatului de stat însuşi de a acționa asemeni 
unui instrument de colectare a veniturilor în beneficiul 
exclusiv al clasei politice. 

Matricea de unde proveneau analizele sociologice critice 
la adresa oligarhiei era reprezentată de faimoasa teorie a 
„formelor fără fond”. Ideea fundamentală - formulată mai 
întâi de junimiştii conservatori, prin vocea liderului lor 
intelectual, Titu Maiorescu, în articolul menţionat - după 
care societatea românească evolua într-o manieră distorsionată, 
din cauza grefării necritice a formelor occidentale pe o bază 
socială nepregătită să le susțină, să le asimileze şi să le dea 
posibilitatea de a funcționa potrivit menirii lor originare, a 
străbătut întreaga istorie intelectuală românească până la 
cel de-al Doilea Război Mondial. Lansată inițial cu referire la 
problema imitaţiei în domeniul culturii, ea a căpătat, foarte 
rapid, şi dimensiunea analizei şi a criticii sociale. Împreună 
cu dezideratul autenticităţii culturale, junimiştii au pledat 
pentru o ordine socială conformă cu mediul său cultural. 
Condamnând falsificarea ideilor occidentale în România, ei 
au subliniat disfuncţiile sociale produse de politica 
demagogică practicată în numele aceloraşi idei. Indicându-i 
pe liberali ca pe principalii reprezentanţi ai acestui tip de 
politică, ei i-au descris, uneori, ca pe entuziaşti naivi ai 
cauzei modernizării, iar alteori ca pe profesionişti cinici ai 
industriei politice. Acţionând, ei înşişi, ca actori proeminenţi 
ai jocului politic - sau cel puţin ca membri ai „clasei 
politice”, potrivit sensului cel mai general al noţiunii —, ei au 
inițiat un discurs critic ce avea să fie preluat, ulterior, de 

autori proveniți din afara cercului bogăției şi al puterii. 
Reutilizate în scopuri tot mai radicale şi îmbibate tot mai 
mult cu un spirit „populist” şi „democratic”, ideile născute 
în tabăra ideologică a conservatorismului aveau să 
servească - după reelaborările de rigoare - drept teren de 
întâlnire al reformatorilor de toate orientările şi drept 
stindard de luptă al revoluţionarilor de dreapta şi de stânga. 

Dezvăluirea unității subiacente a culturii critice ne 
determină să punem sub semnul întrebării, din nou, 
anumite tipare interpretative adânc înrădăcinate în exegeza 
domeniului. De această dată, observaţia este valabilă nu 
doar în privința bibliografiei româneşti, ci şi a celei 
internaționale, care a abordat tradiția românească şi est- 
europeană precomunistă de gândire socială din perspectiva 
„studiilor asupra dezvoltării”, în baza faptului că periferia 
răsăriteană a Europei a împărtăşit anumite trăsături 
structurale cu părțile neeuropene ale lumii, toate aceste 
regiuni evoluând pe o traiectorie de dezvoltare diferită de cea 
a Occidentului.+! Cea mai mare parte a acestor studii 
evaluează pozitiv concepţiile sociologice ale vechilor autori 
de stânga (socialişti şi populişti),+2 dar în acelaşi timp tinde 


+1 Câteva titluri relevante: Henry L. Roberts, Rumania. Political 
Problems of an Agrarian State, Hamden, Conn., Archon Books, 
1969 [1951]; Mitrany, Marx against the Peasant, Michael Kitch, 
„Constantin Stere and Rumanian Populism”, în The Slavonic 
and East European Review 53: 131, 1975, pp. 248-271; Idem, 
„Constantin Dobrogeanu-Gherea and Rumanian Marxism”, în 
The Slavonic and East European Review 55: 1, 1977, pp. 65-89; 
Kenneth Jowitt, ed., Social Change in Romania, 1860-1940. A 
Debate on Development in a European Nation, Berkeley, 
University of California, Institute of International Studies, 1978; 
Daniel Chirot, „Ideology, Reality, and Competing Models of 
Development in Eastern Europe between the Two World Wars”, 
în East European Politics and Societies 3: 3, 1989, pp. 378-411; 
Love, Crafting the Third World. 

+2 Vezi, în special, Daniel Chirot, „Neoliberal and Social Democratic 
Theories of Development: the Zeletin-Voinea Debate Concerning 

să ignore conexiunile lor culturale şi ideologice şi să respingă 
ca irelevante perspectivele oferite de rivalii lor aparținând 
dreptei. În măsura în care şi-au asumat sarcina de a avansa 
evaluări ale vechilor şcoli de critică socială, studiile istorice 
româneşti ale domeniului s-au aliniat, uneori, aceloraşi 
tendințe.+3 Alteori, ele au preferat să îi minimalizeze pe 
modernizatorii sceptici în beneficiul apologeților modernismului, 
invocând fie înclinațiile reacționare ale celor dintâi,+* fie 
heterodoxia lor marxistă.+5 Urmând perspectiva studiilor 
despre dezvoltare atunci când îi validează pe sociologii 
„critici” împotriva rivalilor „apologetici”, trebuie să subliniez, 
totodată, faptul că principalele idei recurente ale culturii 
critice s-au născut, în România, în interiorul lagărului politic 
al dreptei: formulate pe linia argumentaţiei conservatoare a 
Junimii, ele au devenit curând terenul de convergenţă al 
tuturor curentelor ideologice. Corelate uneori cu propuneri 
de reformă şi soluții politice ce se dezvăluie ca inacceptabile, 
atunci când sunt judecate în lumina experienței istorice a 
secolului XX, ele continuă să ne transmită o percepţie acută 
a dilemelor modernizării româneşti. 


Cinism şi raționalizare 


Dintre cei doi autori clasici care întruchipează la superlativ 
atitudinea ideologică „modernistă” — şi, desigur, dintre toţi 


Romania's Prospects in the 1920's and Its Contemporary 
Importance”, în Jowitt, ed. Social Change in Romania, pp. 31-52, 

+5 Vezi, de exemplu, Stahl, Gânditori şi curente de istorie socială 
românească. O referință necesară este Zoltân Rostâs, Monografia 
ca utopie. Interviuri cu Henri H. Stahl, Bucureşti, Paideia, 2000. 

+4 Un exemplu revelator: Ornea, Junimea şi junimismul, pp. 194-197. 

+5 Exemple revelatoare: Ornea, Poporanismul, ldem, Opera lui C. 
Dobrogeanu-Gherea. De asemenea, Ştefania Mihăilescu, Poporanismul 
şi mişcarea socialistă din România, Bucureşti, Ed. Politică, 1988. 

ceilalți, de mai mică importanță, potriviți pentru a fi 
încadrați în aceeaşi categorie -, Ştefan Zeletin este, cu 
siguranță, acela ale cărui lucrări înfăţişează în modul cel 
mai explicit şi dezvoltă cu consecvență maximă un şir de 
argumente menite să ofere o apologie a elitei modernizatoare. 
Poziția de apărător ideologic al partidului liberal nu trebuie 
citită printre rândurile lui Zeletin. Dimpotrivă, ea este 
afirmată deschis de acest autor capabil să îl şocheze pe 
unul dintre exegeţii săi ca „un exemplu desăvârşit de « 
intelectual organic », în sensul lui Antonio Gramsci, ce oferă 
o raționalizare elaborată a felului în care puterea şi avuţia 
sunt distribuite” într-o societate.+6 Zeletin poate fi desemnat 
cu mare probabilitate ca cel care a impus în limbajul politic 
românesc termenul „oligarhie”, pentru a desemna elita 
modernizatoare şi a-i caracteriza în modul cel mai succint 
politica autoritară şi intervenţionistă. Aprobându-i pe criticii 
sociali anteriori atunci când argumentau că oligarhia 
românească era ceva diferit de burghezia occidentală, 
Zeletin îşi asumă misiunea de a construi justificări 
retrospective pentru toate aceste deosebiri. El prezintă 
comportamentul aparent noncapitalist al capitaliştilor 
români oficiali ca pe unica modalitate posibilă de 
aclimatizare a capitalismului în România, explicând toate 
celelalte trăsături negative ale sistemului social-politic drept 
manifestări colaterale inevitabile ale celei mai bune abordări 
cu putință, de lungă durată, a obiectivului occidentalizării. 
În viitorul apropiat, toate aceste aspecte deplorabile se vor 
dezvălui tuturor ca episoade din cronica progresului. 
Uneori, ambiția lui Zeletin de a respinge în mod definitiv 
ideile culturii critice se învecinează cu paradoxul şi nu 
putem îndepărta sentimentul că el ne sfidează cu bună 
ştiinţă simţul realității, revendicând un rol pozitiv pentru 
cele mai oribile fenomene sociale şi cele mai cinice manevre 
politice. Pe scurt — şi spre deosebire de Lovinescu, în cazul 


+6 Love, Crafting the Third World, p. 47. 

căruia dimensiunea apologetică este ascunsă, cumva, în 
spatele scenei -, Zeletin scrie ca un apărător „integra!” al 
elitei economice, politice şi sociale româneşti. 

Caracterizarea lui Zeletin ca un apărător decis al 
statu-quo-ului nu poate decât să capete mai multă 
credibilitate atunci când luăm în considerare geneza 
sistemului său de gândire. Aşa cum am reconstituit-o cu 
altă ocazie,*! evoluţia intelectuală a lui Zeletin arată cu 
adevărat surprinzător. Într-adevăr, dacă în Burghezia 
română şi în Neoliberalismul Zeletin vorbeşte ca un apologet 
al elitei liberale şi ca un occidentalist convins, în textele mai 
vechi de reflecţie socială şi politică el argumentează ca un 
fel de tradiționalist şi - încă mai semnificativ — ca un critic 
acid al aceleiaşi elite politice. După toate aparențele, până în 
ultimul moment înainte de a-şi lansa seria de lucrări menite 
să elaboreze o apărare sofisticată a strategiei de 
occidentalizare urmată de Partidul Naţional Liberal, Zeletin 
a fost nimic altceva decât unul dintre nenumărațţii critici 
sociali antiliberali. Într-un moment al evoluţiei sale, el a 
început să construiască o raţionalizare impresionantă 
pentru tot ceea ce obişnuise să condamne, anterior, ca o 
sumă de monstruozități istorice. Acest fapt nu poate decât 
să ne arate într-o lumină revelatoare adevărata natură a 
apologiei zeletiniene a oligarhiei. 

Dacă ideile „primului Zeletin” au derivat din adoptarea 
diagnosticului sociologic al „formelor fără fond”, tot astfel 
sistemul de idei dezvoltat de Zeletin atunci când a 
îmbrăţişat postura opusă se bazează pe respingerea 
aceluiaşi diagnostic. După cum argumentează el acum, 
descrierea încetățenită a societăţii româneşti în aceşti 
termeni provine din incapacitatea analiştilor sociali de toate 
orientările de a înțelege unde trebuie să privească pentru a 
desluşi contururile bazei socio-economice corespunzătoare 


+7 Vezi, în acest volum, capitolul „Un critic al Partidului Liberal: 
primul Ştefan Zeletin”. 

importurilor instituționale provenite din Occident. Ei afirmă 
cu îndreptăţțire că un stat parlamentar veritabil, înzestrat cu 
un amplu aparat birocratic, poate funcţiona doar pe 
fundalul unei autentice societăți burgheze, capitaliste. 
Comparând realitățile locale cu cele occidentale, ei ajung 
apoi la concluzia că asemenea precondiţii economice pentru 
dezvoltarea organică nu există în România. De aici derivă 
caracterizarea societății româneşti ca o distorsiune a celei 
occidentale. Caracterul eronat al acestui diagnostic social 
poate fi uşor perceput, însă, odată ce înțelegem că realitățile 
sociale şi economice ale unei țări înapoiate ca România nu 
trebuie să fie comparate cu cele ale Occidentului 
contemporan, ci cu cele occidentale din urmă cu câteva 
secole. Capitalismul românesc arată ca o umbră dacă este 
măsurat după criteriile vieţii economice occidentale din 
secolul al XIX-lea. El face însă figură bună atunci când este 
comparat cu aşezămintele economice occidentale ale epocii 
mercantilismului, din secolul al XVIII-lea. Structura politică 
a statului liberal şi parlamentar nu a fost construită, în 
România, pe bazele fragile ale unei economii agrare şi 
feudale, ci pe fundamentele solide ale unei economii 
capitaliste aflate în stadiul incipient al evoluției. Iar 
modificările suferite în România secolului al XIX-lea de 
structura politică importată din Occident nu reprezintă 
distorsiuni arbitrare, ci rezultatul unui efort necesar — şi al 
unui reflex social spontan - de a adapta formele statului la 
baza economică existentă. 

Zeletin oferă, astfel, justificări pentru toate aspectele 
deplorabile - deopotrivă de natură socio-economică şi 
politică - ale lumii româneşti, condamnate de criticii sociali 
ai deceniilor anterioare. Toate aceste fenomene apar ca 
aproximări de secol XIX ale unor fenomene mai vechi, înfăţişate 
de istoria occidentală. România nu a urmat o cale de evoluţie 
„anormală” sau „monstruoasă”, ne spune el, ci a repetat, cu 
întârziere şi în circumstanţe diferite, stadiile de evoluţie ale 
Occidentului. El afirmă un asemenea lucru nu doar în 

privința României, dar şi cu referire la categoria generală a 
țărilor înapoiate. Se opune în mod explicit ideii - formulată 
cu claritate în România de Dobrogeanu-Gherea,+8 dar 
acceptată implicit cam de întreg ansamblul culturii critice — 
că ţările întârziate urmează cu necesitate o traiectorie 
specifică de evoluție. Există o singură succesiune a stadiilor 
de dezvoltare accesibilă oricărei societăți pe parcursul 
progresiunii de la lumea tradițională la cea modernă. Dacă 
putem vorbi de o diferență majoră dintre ţările cu o 
dezvoltare timpurie şi celelalte, ea nu poate consta decât în 
faptul că noii veniți pe calea modernizării avansează într-un 
ritm mult accelerat, ocazional sărind chiar peste unele etape. 
Acest artificiu îi permite lui Zeletin nu doar să justifice 
retrospectiv politica autoritară, economia intervenționistă şi 
mizeria socială a epocii anterioare, dar şi să ofere raționalizări 
progresive pentru un intervenţionism economic încă şi mai 
accentuat şi un sistem politic încă şi mai autoritar — 
combinaţia lor fiind numită în mod ingenios „neoliberalism” —, 
pe care România ar urma să le cunoască în viitorul 
apropiat, de această dată în comuniune cu Occidentul. 


Determinism idealist 


După cum diferitele argumente dezvoltate de cultura critică 
provin din ideea atotcuprinzătoare a „formelor fără fond”, tot 
astfel pledoariile în favoarea establishment-ului formulate de 
Lovinescu şi Zeletin pot fi descrise ca derivând din efortul de 


+8 Vezi, în special, Constantin Dobrogeabu-Gherea, „Post-scriptum sau 
cuvinte uitate” |1908|, în Opere complete, ed de Ion Popescu-Puţuri 
et al., Bucureşti, Ed. Politică, vol 3, 1977, pp. 476-504. De 
asemenea, Henri H. Stahl, „Theories de C. Dobrogeanu Gherea 
sur les lois de la penetration du capitalisme dans les “pays 
retardaires”, în Review (of the „Fernand Braudel Center”) 2: 1, 
1978, pp. 101-114. 

a respinge aceeaşi concepție. Strategiile intelectuale folosite 
de cei doi pentru a atinge acest obiectiv sunt, însă, foarte 
diferite. După Zeletin, eroarea fundamentală a culturii critice 
trebuie căutată la nivelul adânc al descrierii procesului de 
modernizare. Criticii sociali de toate orientările greşesc prin 
aceea că sunt incapabili să distingă „fondul” ce constituie 
corespondentul inovației instituționale - anume economia 
capitalistă de tip comercial, mercantilist - în ciuda 
caracterului său manifest. Pentru Lovinescu, în schimb, 
cultura critică trebuie creditată în privința sociologiei sale 
descriptive, ea greşind doar atunci când purcede să 
formuleze raționamente de natură prescriptivă. Eşecul 
criticilor sociali provine din refuzul lor de a accepta 
inevitabilitatea relelor pe care le deplâng. Cu alte cuvinte, 
Lovinescu acceptă diagnosticul „formelor fără fond”, doar 
pentru a argumenta că, în ţările de felul României, lucrurile 
nu ar fi putut decurge altfel, iar rezultatul final al întregului 
proces de schimbare va fi pozitiv. Imitarea Occidentului este 
soarta tuturor societăților întârziate pe calea modernizării, 
şi ea nu poate porni decât de la adoptarea „suprastructurii” 
politice, instituționale şi ideologice occidentale, în absența 
unor fundamente sociale şi economice corespunzătoare. 
Modernizarea decurge în mod necesar, aici, „de sus în jos”, 
ea trebuie să se desfăşoare mai întâi în domeniul 
instituţiilor, înainte de a pătrunde la nivelele adânci ale 
corpului social. Cu siguranţă, anumite distorsiuni sunt 
produse, în mod la fel de inevitabil, de această inversiune a 
etapelor dezvoltării. În cele din urmă, însă, toate aceste 
consecințe colaterale neplăcute ale procesului de 
modernizare prin imitație vor dispărea, iar baza socială va 
ajunge să aproximeze modelul ţărilor occidentale, în aceeaşi 
măsură ca şi suprastructura politică. Astfel, dacă pentru 
Zeletin nu există nimic de felul unei căi speciale de evoluție 
a ţărilor înapoiate, Lovinescu afirmă că dezvoltarea 
României este cu adevărat diferită de cea a Occidentului, 
dar este firească pentru orice ţară situată în afara ariei 


200 


occidentale. În pofida deosebirilor, însă, cele două argumentaţii 
converg atunci când prezintă fenomenele sociale denunțate 
de cultura critică drept anormalități ca pe un rău necesar al 
occidentalizării, înțelegând occidentalizarea, totodată, ca 
dezirabilă, pe termen lung benefică şi în cele din urmă 
deopotrivă necesară şi ireversibilă. 

Niciun predecesor al lui Zeletin nu a putut fi identificat 
până în prezent. Altminteri, argumentaţia dezvoltată de 
Lovinescu atunci când se raliază luptei lui Zeletin împotriva 
„forțelor reacționare” a avut origini intelectuale uşor de 
desluşit retrospectiv. Cel mai probabil, autorul ce poate fi 
creditat ca primul ce a reacționat împotriva denunțării 
maioresciene a disjuncţiei dintre forme şi fond prin 
argumentul că formele — legale şi instituționale - urmau să 
genereze, în viitorul previzibil, fondul - economic, social şi 
cultural - corespunzător, a fost filozoful şi istoricul 
Alexandru D. Xenopol. Replica dată de el scepticismului 
modernizator al junimismului a fost formulată cu maximă 
promptitudine. Deja în 1868, imediat după ce a citit, atunci 
când studia în Germania - cu ajutorul unei burse oferite de 
societatea culturală Junimea —, articolul „În contra direcției 
de astăzi în cultura română”, el a trimis o scrisoare lui lacob 
Negruzzi - unul dintre fondatorii Junimii şi director, pentru 
mulți ani, al revistei sale, Convorbiri literare —, unde a 
prevenit împotriva stării de scepticism generalizat pe care 
retorica lui Maiorescu era de natură să o aducă.% 

Xenopol şi-a extins raționamentele, menite să risipească 
simțământul de pesimism în privința perspectivelor de 
modernizare a României ce iradiau în mod irezistibil din critica 
junimistă — şi, de asemenea, să contracareze implicaţiile 
reacționare ce puteau fi extrase din discursul conservator, 
altminteri foarte moderat, al lui Maiorescu -— într-o serie de 
articole publicate în 1870-1877, sub titlul general „Studii 


49 A.D. Xenopol, „Scrisoare către Iacob Negruzzi” |1868|, în Scrieri 
social-filozofice, ed de N. Gogoneaţă şi Z. Ornea, Bucureşti, 
Editura Ştiinţifică, 1967, pp. 146-155. 

asupra stării noastre actuale”. Acceptând că importurile 
instituționale puteau fi într-adevăr dăunătoare, dacă nu 
decurgeau în conformitate cu particularitățile structurii 
sociale, el sublinia faptul că nu exista niciun motiv pentru a 
pune sub semnul întrebării aplicabilitatea - în mediul 
românesc -— a celor mai fundamentale principii de organizare 
juridică şi instituțională inventate de modernitatea 
occidentală. Singura îngrijorare legitimă, spunea el, era 
aceea referitoare la necesitatea de a ajusta principiile şi 
mecanismele instituționale respective în funcție de 
configuraţia societății de adopţie, sau, cu alte cuvinte, de a 
ține seama de diferenţa dintre structura lor esenţială - cu 
valabilitate universală - şi formele specifice adoptate de ele 
în locurile de origine. Atunci când contemplăm splendida 
funcționare din ţările occidentale a marilor idei 
conducătoare ale guvernării trebuie să deosebim, astfel, 
„miezul” lor fundamental de „invelişul” lor circumstanțţial, 
abandonându-l pe cel din urmă dar conservându-l pe cel 
dintâi, pentru a-l împacheta într-un veşmânt nou, mai 
potrivit cu realitățile pe care aceleaşi principii trebuie să le 
confrunte acum.50 

Acelaşi autor a mai făcut câţiva paşi în direcţia unei 
aproximări a poziției pe care avem reflexul să o asociem cu 
numele lui Lovinescu după câțiva ani, în lucrările sale cu 
conținut economic. Raliindu-se opoziției crescânde - inițiate 
de Dionisie Pop-Marţian şi Petre S. Aurelian - împotriva 
doctrinei liberului schimb, dominantă până atunci în 
România, Xenopol îşi dezvoltă argumentele referitoare la 
caracterul necesar al intervenției statului în viața economică 
românească în sensul unor enunțuri mai generale referitoare 


50 Idem, „Studii asupra stării noastre actuale” [1874], în Antologia 
ideologiei junimiste, ed. de Eugen Lovinescu, Bucureşti, Casa 
Şcoalelor, 1942, pp. 165-278. 

la necesara anterioritate a artificiului politic față de procesele 
economice şi sociale spontane ale unei ţări înapoiate.5! 

Un alt autor ce a contribuit - mai mult implicit — la 
dezvoltarea argumentului că formele importate îşi pot 
genera propria substanță a fost istoricul literar Pompiliu 
Eliade. Într-o teză de doctorat publicată la Paris în 1898 şi 
având ca subiect impactul ideilor franceze în Principate, la 
sfârşitul secolului al XVIII-lea şi începutul celui următor, 
acest suporter entuziast al aculturaţiei a mers atât de 
departe încât să afirme că, atunci când examinăm influența 
societății occidentale asupra celei răsăritene, ceea ce 
descoperim nu este imaginea unui popor înapoiat în curs de 
regenerare, în urma contactului cu o civilizație dezvoltată: în 
realitate, influența franceză a însemnat veritabila naştere a 
poporului român, modelat de-abia atunci prin desprinderea sa 
din barbarismul amorf al dominaţiei turceşti, în faza sa târzie.52 

În Istoria civilizaţiei române moderne a lui Lovinescu, 
ideea că modernizarea imitativă este naturală şi legitimă se 
ramifică în câteva enunţuri teoretice care converg către 
aceeaşi concluzie. În viziunea autorului, ele trebuie înţelese 
ca „legi” istorice cu valabilitate universală. Există o relaţie 
biunivocă între aceste legi şi reconstituirea istorică a genezei 
României moderne. Pe de o parte, ele sunt instrumente 
euristice cu funcție explicativă: istoria întâlnirii dintre 
lumea românească şi modernitatea occidentală devine 
inteligibilă, după cum crede Lovinescu, doar dacă este 
abordată în lumina acestor generalizări sociologice. Pe de 


51 Idem, „Comerţul exterior al României” [1881], citat în John 
Michael Montias, „Notes on the Romanian Debate on Sheltered 
Industrialization”, în Jowitt, ed., Social Change in Romania, p. 60. 
Vezi, de asemenea, Love, Crafting the Third World, pp. 71-74; 
A.D. Xenopol, Opere economice, ed. de Ion Veverca, Bucureşti, 
Ed. Ştiinţifică, 1967 

s2 Pompiliu Eliade, Influența franceză asupra spiritului public în 
România, ed. şi trad. de Aurelia Dumitraşcu, Bucureşti, Humanitas, 
2000 [1898]. 

altă parte, materialul istoric românesc furnizează dovezi 
empirice pentru elaborarea aceloraşi  generalizări. 
Enunţurile teoretice sunt stabilite prin analiza permanentă 
a — şi permanenta comparaţie dintre - două serii evolutive: 
mai întâi, procesul modernizării româneşti, studiat în 
detaliu; în al doilea rând, o colecţie caleidoscopică de fapte 
şi fenomene, adunate - cam la întâmplare, am putea adăuga 
— de pe cuprinsul întregii istorii europene şi mondiale. Deşi 
Lovinescu pendulează între aceste două arii de studiu pe 
parcursul întregii lucrări, explorările cu subiect românesc 
sunt concentrate în primul volum - Forțele revoluționare — iar 
consideraţiile cu caracter general sunt plasate mai ales în 
cel de-al treilea - Legile formării civilizației române. 

Deşi Lovinescu nu face niciodată un inventar al 
„egilor” sale, putem identifica patru asemenea enunțuri 
teoretice, ce pot fi ordonate „logic”, după nivelul de 
generalitate al fiecăreia. Prima dintre ele priveşte principiul 
„sincronismului”, al „imitaţiei” sau al „interdependenţei”. Ea 
ne spune că națiunile şi civilizațiile interacționează în mod 
natural, cel mai adesea acelea mai înapoiate imitându-le pe 
cele aflate pe o treaptă superioară a dezvoltării. Acest fapt 
nu trebuie văzut ca o calamitate, crede Lovinescu, ci doar ca 
un mijloc al propăşirii societăţilor. A doua lege istorică 
spune că, atunci când are loc, imitația va purcede de sus în 
jos, începând cu formele instituționale şi nu cu substanța 
socială. Cel de-al treilea enunț se referă la opoziția dintre 
schimbarea revoluţionară şi cea evolutivă. El ne spune că, 
departe de a reprezenta fenomene nefaste, episoadele 
revoluționare îşi fac apariția ca evenimente naturale, în 
istoria mai tuturor societăţilor. Transformările graduale nu 
sunt întotdeauna posibile, iar uneori o ruptură violentă cu 
trecutul — imitația rapidă şi entuziastă a unei alte civilizații 
reprezentând un exemplu de acest fel — este benefică. În 
fine, ultimul enunţ teoretic ne spune că transferurile ideologice 
de la o societate la alta preced influențele economice şi 

trebuie să fie văzute, în consecinţă, ca cele mai importante 
mecanisme prin care se realizează sincronizarea societăților. 

Reconstruit în cadrele legităților în cauză, procesul de 
geneză a României moderne se dezvăluie ca străbătut de 
raționalitate. Aşezămintele sociale şi politice trecute şi 
prezente sunt legitimate ca o întrupare a raționalității 
procesului istoric, iar Partidul Naţional Liberal — principala 
forță revoluționară - este consacrat ca reprezentând brațul 
destinului. Lovinescu îşi foloseşte legile sale istorice şi ca 
dispozitiv polemic. În al doilea volum al cărţii - Forțele 
reacționare — şi ocazional în alte părți ale sale, criticile la 
adresa elitei modernizatoare a liberalilor formulate de cele 
patru curente ideologice ale junimismului, naţionalismului, 
socialismului şi populismului sunt evaluate pe rând — 
pentru a le fi respinse pretenţiile de a fi promovat forme 
ştiinţifice de critică socială —, în lumina propriei concepții a 
lui Lovinescu asupra evoluției istorice. Răspunzând criticilor 
tradiționalişti şi socialişti ai elitei dominante de pe o poziţie 
proliberală, Lovinescu se plasează şi împotriva autorului 
care îl precedase în efortul de a construi o raţionalizare a 
modernizării dirijate de partidul liberal şi de a respinge 
sistematic pledoariile antiliberale: determinismul materialist 
al lui Zeletin este şi el condamnat, dar nu în numele unei 
profesiuni de credinţă voluntariste sau al „individualismului 
metodologic”, ci pentru a fi înlocuit cu un determinism 
„moale”, de tip „idealist”. 

Spre deosebire de Zeletin, Lovinescu nu afirmă că 
ordinea politică liberal-democrată ar trebui să fie înlocuită 
cu un nou sistem politic. Totuşi, adeziunea sa teoretică la 
principiile fundamentale ale democraţiei liberale nu se 
traduce niciodată printr-o pledoarie susținută pentru 
instituționalizarea lor mai pregnantă în mediul românesc. 
Pe urmele lui Zeletin, Lovinescu acceptă politica „oligarhică” 
a liberalilor români ca pe un rău necesar," fără a-şi asuma 


53 Lovinescu, Istoria civilizației, vol. 2: Forţele reacționare, pp. 31-32. 

sarcina de a-i critica aspectele cele mai deplorabile. În 
măsura în care pot fi desluşite în scrierile sale, speranțele 
lui Lovinescu în legătură cu o posibilă lărgire a sistemului 
politic şi o remodelare a structurii sociale sunt plasate într-un 
viitor greu de desluşit. Ele nu dau naştere niciodată unor 
dezacorduri deschise cu puternicii zilei. La fel ca şi 
apologetica oligarhică a lui Zeletin, strategia lui Lovinescu 
de a pune surdină asupra opiniilor sale politice pentru a 
putea lua apărarea elitei politice româneşti se conturează şi 
mai clar atunci când este comparată cu cele ale altor 
membri ai taberei antitradiționaliste. 


Paşoptism interbelic 


Aşa cum am spus mai sus, moderniştii clasici s-au bucurat 
de cele mai pozitive aprecieri din partea exegezei 
domeniului, atunci când a fost luată în discuţie concepția 
lor sociologică, referitoare la dezirabilitatea modernizării de 
tip occidental. Evaluarea corespunzătoare a concepțiilor 
politice pe care le-au nutrit a condus, în schimb, la două 
opinii diferite, chiar opuse. Într-adevăr, în măsura în care s-a 
preocupat de ideile politice dezvoltate în conexiune cu 
diversele concepții asupra modernizării sociale şi dezvoltării 
naţionale formulate în România precomunistă, bibliografia 
acumulată a ajuns la una dintre următoarele concluzii: ea 
fie a asimilat postura modernistă cu o atitudine liberal- 
democrată, pe baza faptului că moderniştii clasici s-au 
exprimat în calitate de apărători ai Partidului Naţional 
Liberal, precum şi în virtutea identificării obişnuite — şi în 
bună măsură înşelătoare - dintre occidentaliştii societăţilor 
neoccidentale şi liberalismul generic născut în Occident;5+ 


5+ Exemple pot fi Ornea, Anii treizeci, Petreu, Un trecut deocheat; 
Nemoianu, România şi liberalismele ei. 

fie, ținând seama de argumentaţiile susținute în favoarea 
practicilor intervenţioniste şi colectiviste avansate de aceeaşi 
autori, precum şi de fragilitatea profesiunii lor de credință 
liberal-democrată, ea a ajuns la concluzia că niciun curent 
intelectual rezonând cu preocupările majore ale democratizării 
postcomuniste nu poate fi dezvăluit de tradiția culturală 
precomunistă a României.55 

Pornind de la identificarea unei atitudini intelectuale 
până acum ignorate de exegeza istorică, putem să ne 
departajăm față de aceste opinii mai mult sau mai puţin 
consacrate. Aşa cum am semnalat deja, cred că gânditorii 
politici precomunişti care au combinat o poziție modernistă — 
în maniera lui Lovinescu şi Zeletin - cu o atitudine adversă 
față de oligarhia Partidului Naţional Liberal - în stilul 
culturii critice blamate de Lovinescu şi Zeletin şi uneori 
chiar revendicând-se de la ea - au fost împinşi, prin 
intermediul acestor opţiuni fundamentale, mult mai 
aproape decât moderniştii oficiali de postura unei pledoarii 
susținute în favoarea valorilor liberal-democrate. 

Într-un alt articol am tratat pe larg figura celui ce 
poate fi clasat, după toate aparențele, ca cel mai interesant 
dintre gânditorii politici de acest fel.5 Şuvoiul de articole 
publicate, de-a lungul a patru decenii, de provocatorul 
jurnalist şi critic literar H. Sanielevici - în tinerețe un 
socialist militant — înfăţişează combinaţia menţionată dintre 
un dezacord explicit cu cultura antimodernă - a cărei 
respingere eficientă constituie principalul titlu de glorie al 
lui Lovinescu şi Zeletin — şi un dezacord la fel de hotărât şi 
deschis - formulat cu referire la tradiția junimistă de 
gândire socială - față de politica oligarhică şi de economia 


55 O asemenea concepție se desprinde, de exemplu, din lucrări ca: 
Daniel Barbu, Politica pentru barbari, Bucureşti, Nemira, 2005; 
Adrian-Paul Iliescu, Anatomia răului politic, Bucureşti, Ideea 
Europeană, 2006 [2005]. 

56 Vezi, în acest volum, capitolul „Înţelepciunea nebunului sau 
gândirea politică a lui Henric Sanielevici”. 

intervenţionistă. În fine, analizele sale sociale îi permit lui 
Sanielevici să indice aceeaşi elită liberală ca pe principala 
sursă a obscurantismului cultural şi a reacţiunii ideologice. 
Fără a fi un teoretician al evoluţiei sociale la fel de ingenios 
ca Zeletin sau un comentator al fenomenului cultural şi al 
curentelor intelectuale de aceeaşi forță precum Lovinescu, 
Sanielevici se dezvăluie, la o examinare atentă, ca un 
reprezentant valoros al sociologiei culturii critice şi ca un 
gânditor politic ce întruchipează mai bine decât ceilalți doi 
atitudinea implicării în efortul de întărire a valorilor liberale 
şi democratice. 

De fapt, curentul intelectual ostil economiei 
intervenționiste, extins, pe unele dintre tronsoanele sale, 
astfel încât să includă poziția liberalismului politic, nu a 
fost, în România precomunistă, atât de firav cum ne pot face 
să credem deopotrivă forța tradiţiei „zeletiniste” şi o 
istoriografie îndatorată naționalismului economic şi teoriei 
protecţioniste.57 Autori ca Eugen Demetrescu,58 George 
Strat,5? Gheorghe Taşcă şi Anastasie Gusti?! sunt exemple 
concludente. Un altul, Ştefan Antim, a fost uitat în mod 
inexplicabil, în ciuda faptului că s-a apropiat cel mai mult de 
Sanielevici prin elaborarea unei versiuni originale a sociologiei 


57 Cele mai relevante titluri: Costin Murgescu, Mersul ideilor 
economice la români, Bucureşti, Ed. Enciclopedică, vol. 1-2, 
1987-1990; loan Saizu, Modernizarea României contemporane. 
Perioada interbelică. Pas şi impas, Bucureşti, Ed. Academiei 
Române, 1991; Radu-Dan Vlad, Gândirea economică românească 
despre industrializare, 1859-1900, Bucureşti, Mica Valahie, 2001. 

55 Eugen Demetrescu, Liberalismul economic în evoluția României 
moderne, Bucureşti, f. e., 1940. 

59 George Strat, Elogiul libertăţii, Bucureşti, Tipografia de Artă 
Leopold Geller, 1937. 

60 Gheorghe  Taşcă,  Liberalism,  corporatism,  intervenționism, 
Bucuresti, î. e., 1938. 

61 Anastasie Gusti, Scrieri sociale, politice şi economice, ed. de George 
Strat, Bucureşti, Editura Librăriei Universitare |. Cărăbaş, 1940. 

„formelor” şi „fondului”, cu scopul de a explica natura oligarhiei 
conducătoare româneşti.62 Pot urma şi alte exemple.63 
Această tradiție liberală (în sens generic) şi fățiş 
anti-„liberală” (în context românesc) nu îmi va mai reţine 
atenţia în continuare. În schimb, am să mă ocup de o figură 
intelectuală care, plasată în aceeaşi perspectivă comparativă 
cu Lovinescu şi Zeletin, ne apare ca un bun exemplu de 
angajare deschisă în favoarea idealurilor dreptății sociale şi 
ale democraţiei politice participative. O asemenea 
comparație ne va permite, de asemenea, să reconsiderăm un 
subiect ce apare foarte frecvent în dezbaterile româneşti 
recente: anume, acela al nevoii de a recupera înţelepciunea 
politică a „generației paşoptiste”, folosindu-ne, eventual, de 
moderniştii interbelici ca de o cale de acces către această 
perioadă, prejunimistă, din evoluţia culturii naţionale. 
Într-adevăr, în cultura română a persistat tendința de 
a descrie modernismul interbelic drept o resuscitare a 
optismimului modernizator paşoptist, după câteva decenii 
de predominare a scepticismului modernizator.5* Aşa cum 
se prezintă în textele lui Lovinescu şi Zeletin, această şcoală 
de gândire ar exemplifica, astfel, o atitudine intelectuală ce 
încorporează „deschiderea” către ideile moderne şi influenţele 
externe caracteristică epocii prejunimiste, evitând însă — 


62 Ştefan Antim, Chestiunea socială în România, Bucureşti, 
Imprimeria „La Roumanie”, 1908; Idem, Chestia evreiască. 
Studiu Social, Bucureşti, „Librăria Nouă” Carol P. Segal, 1918; 
Idem, Chestia ţărănească. Studiu Social, Craiova, Institutul de 
Editură „Samintca”, 1919; Idem, Studii şi portrete, Craiova, 
Ramuri, f. a. [1936]; Idem, Alte studii şi portrete, Bucureşti, 
Adevărul S. A., f. a. [1937]. 

63 Vezi colecția revistei Libertatea. Economică, politică, socială, 
culturală (Bucureşti, 1933-1940), avându-l ca redactor-şef pe 
George Strat. 

64 Exemple pot fi, din nou, Marino, Pentru Europa, ldem, Politică şi 
cultură; Nemoianu, România şi liberalismele ei. De asemenea, 
Adrian Marino în dialog cu Sorin Antohi, Al treilea discurs: 
cultură, ideologie şi politică în România, laşi, Polirom, 2001. 


209 


datorită învățămintelor desprinse din criticismul junimist — 
deopotrivă exagerările patriotice şi naivitatea politică. În 
plus, Lovinescu şi discipolii săi sunt priviți ca moştenitori 
legitimi ai paşoptismului (în domeniul politic) şi ai 
junimismului (în domeniul artistic): preluând de la cel din 
urmă doctrina „autonomiei esteticului”, ei au disociat-o de 
rezonanțele ideologice conservatoare, asociind-o cu valorile 
politice ale liberalismului şi democrațţiei.e5 Zeletin, pe de altă 
parte, se înfăţişează ca un gânditor ce a aşezat atitudinea 
modernistă a paşoptiştilor pe fundamente intelectuale mai 
solide, adăugându-i dimensiunea analizei sociale şi economice. 

Optimismul modernizator al lui Zeletin şi Lovinescu 
nu ar fi fost, deci, decât cealaltă față a încercării lor de a 
respinge în mod sistematic şi definitiv diferitele expresii ale 
scepticismului postpaşoptist - cu origini junimiste - în 
privința perspectivelor modernizării. Am să argumentez, 
însă, că modul de gândire reprezentat de ei — şi favorabil 
adoptării modelului occidental - trebuie văzut ca un nou 
început în istoria României, mai degrabă decât ca un adaos 
la tradiția paşoptistă. Aceasta nu înseamnă, altminteri, că 
tradiția intelectuală amintită dispăruse cu totul în prima 
jumătate a secolului XX. Îmi propun să circumscriu o 
atitudine intelectuală ce poate fi prezentată în mod legitim 
ca moştenitoare a sa. 

De fapt, această din urmă manieră de a formula crezul 
occidentalist este prezentă, într-o anumită măsură, chiar în 
corpul Istoriei civilizației române moderne a lui Lovinescu. 
Considerată de obicei ca susţinută de o linie argumentativă 
unitară şi consecventă, cartea în cauză este construită, în 
realitate, în jurul a două tipare de gândire bine 


65 Virgil Nemoianu, „Variable Socio-Political Functions of Aesthetic 
Doctrines. Lovinescu vs. Western Aestheticism”, în Jowitt, ed., 
Social Change in Romania, pp. 174-207. Cea mai consecventă 
pledoarie junimistă pentru autonomia artei: P.P. Negulescu, 
Polemice, ed. de Gheorghe Vlăduţescu, Bucureşti, Ed. Fundaţiei 
Culturale Române, 1992 [1895]. 

individualizate. Discursul principal al lui Lovinescu, 
prezentat pe scurt mai sus, este însoțit de un altul, 
subiacent, ale cărui concluzii presciptive - referitoare la 
caracterul dezirabil al occidentalizării - sunt aceleaşi, dar 
ale cărui principii de bază sunt diferite. 

Potrivit primului discurs, românii se vor integra cu 
succes în civilizația planetară de tip occidental pentru că 
toate civilizațiile interacționează în mod necesar, fiecare din 
ele fiind permanent modelată de influențe externe. Cu alte 
cuvinte, occidentalizarea este legitimă pentru că nu există 
esențe naționale imuabile şi reciproc ireconciliabile, care să 
nu poată fi contopite într-o sinteză funcţională. Potrivit celui 
de-al doilea discurs, românii vor adopta fără probleme 
civilizația occidentală pentru că sunt occidentali prin 
esență. Componenta latină a identității lor naționale — 
deseori desemnată de Lovinescu, într-un mod confuz dar 
foarte caracteristic epocii, prin noțiunea de „caracteristici 
rasiale”66 — este elementul definitoriu al „românității”. Deşi 
definită cu referire la factori culturali, nu etnici şi rasiali, 
latinitatea este astfel, pentru Lovinescu, mai degrabă o 
esență neschimbătoare decât o textură culturală aptă de a fi 
remodelată de procesul istoric al aculturației. Tocmai 
caracterul lor latin îi predetermină pe români pentru o 
occidentalizare care ar fi neproblematică, dacă „forțele 
reacționare” nu ar interveni, stânjenind procesul altminteri 
inevitabil al schimbării. Alăturându-se civilizației occidentale, 
românii se întorc în lumea căreia îi aparțin de drept, la 
capătul unei îndelungate perioade istorice pe parcursul 
căreia influenţe neoccidentale nefaste — şi contingente — i-au 
împiedicat să îşi dezvolte potenţialităţile latente.57 

Descoperirea Occidentului nu a însemnat deci, pentru 
români, decât redescoperirea rudelor de sânge occidentale. 
Această modalitate de a privi occidentalizarea nu a fost 


56 Lovinescu, Istoria civilizației, vol. 1: Forțele revoluționare, pp. 5-6. 
67 Ibid., pp. 6, 10, 36. 

caracteristică doar lui Lovinescu. Dimpotrivă, ea a fost 
foarte răspândită şi se baza - în cuvintele unui observator 
străin al României — pe ideea că „societatea românească este 
o parte integrantă a celei occidentale şi [...] se dezvoltă în 
comuniune cu cea din urmă. Aceasta a fost poziția adoptată 
de cei care au subliniat latinitatea şi conexiunile franceze 
ale românilor, cărora le-a plăcut să descrie Bucureştiul ca 
pe micul Paris al Balcanilor şi civilizația locală ca pe un 
avanpost al culturii occidentale împotriva Răsăritului slav şi 
barbar”.68 La vremea când scria Lovinescu, reorientarea 
„autohtonistă” a naționalismului românesc - din preajma 
anului 1900 - făcuse ca perspectiva în cauză să devină 
minoritară. Cu câteva decenii înainte, însă, ea ocupase o 
poziţie dominantă în cultura română. Înainte ca junimiştii 
să circumscrie problema occidentalizării ca pe o provocare 
intelectuală - şi înainte ca Xenopol, Zeletin şi Lovinescu să 
purceadă la elaborarea unor răspunsuri sistematice la 
obiecțiile junimiste faţă de occidentalizarea rapidă - o formă 
de occidentalism spontan - şi naiv, prin comparaţie cu 
formele ulterioare, menţionate mai sus — stăpânise fără rival 
spiritul românilor educați. Înainte ca Maiorescu şi colegii lui 
să formuleze problema  occidentalizării în termenii 
dihotomiei dintre „forme” şi fond”, generația paşoptistă 
anticipase un răspuns la dilema modernizării astfel 
înțeleasă. Cel mai timpuriu discurs occidentalist românesc 
nu a fost nimic altceva decât însăşi ideologia naționalistă în 
curs de elaborare. Gândirea naționalistă din prima parte a 
secolului al XIX-lea s-a bazat pe ideea că miezul ascuns al 
identităţii naţionale româneşti a fost de natură apuseană. În 
această viziune, descoperirea Occidentului nu a însemnat 
nimic altceva decât redescoperirea esenței naționale ascunse.59 


68 Roberts, Rumania, pp. 339-340. 

69 John C. Campbell, French Influence and the Rise of Roumanian 
Nationalism. The Generation of 1848, New York, Arno Press, 
1971 [1940]; Paul Cornea, Originile romantismului românesc: 

Departe de a fi specifică românilor, această articulare 
dintre naționalismul ardent şi acceptarea influențelor occidentale 
a fost, de fapt, o caracteristică a tuturor ideologiilor naționaliste 
est-europene, în prima parte a secolului al XIX-lea. Pe 
întreaga suprafață a regiunii, construcția identităților naționale 
a fost corelată cu admiraţia fără rezerve față de Occident şi 
cu fervoarea emulativă.'0 Comparaţia cu Occidentul, însoțită 
de inevitabilul simțământ al inferiorității, a fost pretutindeni — 
şi doar aparent paradoxal - o componentă a noii mândrii 
patriotice, iar inflamarea mândriei naţionale a fost doar 
cealaltă față a zelului occidentalist. Virtuţile - reale sau 
imaginate - ale civilizaţiei occidentale au fost adoptate ca 
referințe privilegiate pentru orice încercare de definire — 
urmată de continue reelaborări identitare - a caracterului 
național. Ele au jucat acelaşi rol şi în raport cu explorările 
istorice - însoţite de o doză substanţială de imaginare 
retrospectivă - asupra trecutului național al fiecărei țări din 
regiune. Acesta a fost cercetat — împreună cu presupusul 
spirit național izvorât din adâncurile sale — în tentativa de a 
descoperi, îndărătul ultimelor secole ale degradării şi în 
spatele condiției de dată recentă a mizeriei sociale, acele 
episoade istorice şi trăsături de caracter apte să certifice că 
poporul în chestiune fusese cândva - şi încă mai era, în 
ciuda aparențelor —, depozitarul unor calități identice cu 
cele ale marilor popoare apusene. Pe o asemenea bază 
puteau fi alcătuite rețete de regenerare națională, menite să 
reactiveze însuşirile străvechi şi uitate. 


spiritul public, mişcarea ideilor şi literatura între 1780-1840, 
Bucureşti, Minerva, 1972. 

70 Robin  Okey, Eastern Europe 1740-1985: Feudalism to 
Communism, sec. ed., London, Unwin Hyman, 1989, pp. 59-83; 
Maciej Janowski, „Three Historians”, în CEU History Department 
Yearbook 2001-2002, pp. 199-232; Diana Mishkova, „Ihe 
Interesting Anomaly of Balkan Liberalism”, în Denes, ed,, 
Liberty and the Search for Identity, pp. 399-456. 


213 


Componenta latină a identității româneşti era un 
certificat de noblețe mai special, dar aparținând aceleiaşi 
categorii. Fără a folosi în mod explicit termenii de „forme” şi 
„fond”, autorii primei jumătăţi ai secolului al XIX-lea au 
argumentat că fondul naţional românesc era, în baza 
latinităţii sale, de aceeaşi esenţă ca şi formele civilizaţiei 
occidentale, astfel încât descoperirea Occidentului de către 
români nu putea fi decât redescoperirea propriului sine, 
ascuns vreme de secole, în ochii lor şi ai altora, de formele 
unei civilizații străine - bizantină, slavă şi orientală. Imitând 
Europa, românii nu făceau altceva decât să îşi descătuşeze 
propria identitate din strânsoarea unor influenţe istorice 
conjuncturale. Ideologia latinistă a perioadei reprezenta, astfel, 
varianta românească a unui discurs occidentalist caracteristic 
întregii regiuni. Dacă vecinii lor trebuiau să caute dovezi ale 
compatibilităţii cu Occidentul în cronica eroismului revolut, 
românii - care făceau acelaşi lucru la fel de frecvent - puteau 
invoca însăşi esența naţională ca argument suprem. 

Acest tip de discurs naționalist — împreună cu tiparul 
corespunzător al conştiinţei istorice - au intrat în declin 
după anii 1860, sub atacurile junimiste.7! Mai târziu, după 
1900, naționalismul prooccidental a fost înlocuit, treptat, de 
o altă varietate a retoricii naționaliste, aceea a 
autohtonismului.72 Noul discurs nu mai susținea că românii 
meritau să fie extraşi de Occident din mijlocul vecinilor slavi 
sau orientali. Dimpotrivă, argumenta că ei formau, singuri 
sau împreună cu celelalte popoare ortodoxe, o civilizaţie 
aparte, ale cărei valori nu puteau şi nu trebuiau să fie 
comparate cu cele occidentale şi în mod sigur nu erau 


71 Pentru atacurile Junimii împotriva latinismului, vezi, de 
exemplu: Titu Maiorescu, „Contra şcoalei Bărnuţiu” [1868], în 
Critice, ed. de Domnica Filimon, Bucureşti, Elion, 2000 [1908], 
pp. 387-428; George Panu, „Studiul istoriei la români” [1874], 
în Antologia ideologiei junimiste, ed. de Eugen Lovinescu, 
Bucureşti, Casa Şcoalelor, 1942, pp. 283-322. 

72 Ornea, Sămănătorismul. 

inferioare acestora din urmă. Totuşi, după 1900, vechiul 
naționalism  occidentalist încă mai licăreşte în operele 
câtorva autori. Expulzat din domeniile istoriei şi literaturii — 
principalele sale mijloace de exprimare până atunci - de 
către junimişti, apoi de către noii gânditori naționalişti, el 
iese la lumină în limbajul unei alte discipline - psihologia 
socială -— în cartea Din psihologia poporului român, publicată 
în 1907 de Dumitru Drăghicescu.73 

Cea mai bună caracterizare succintă a gândirii lui 
Drăghicescu despre relația dintre România şi Occident este 
cea a unei mostre de discurs naționalist prejunimist care a 
supraviețuit atacurilor critice junimiste. În ansamblu, lui 
Drăghicescu i se potriveşte caracterizarea de „paşoptist din 
secolul XX” mai bine decât oricărui alt modernist interbelic, 
tocmai pentru că, spre deosebire de alți autori ai perioadei 
care au privit cu optimism proiectul occidentalizării, el nu 
este preocupat să se raporteze cumva la tradiția inaugurată 
de Maiorescu. Cel mai adesea, Drăghicescu pare să ignore 
cultura critică, deşi se arată, altminteri, cât se poate de 
conştient de existența ei.7+ În particular, concepţia lui 
despre identitatea națională, în relație cu provocările 
modernizării, este o reformulare a discursului naționalist 
dominant al perioadei paşoptiste. Este o expresie a credinţei 
că occidentalizarea nu trebuie văzută ca o problemă majoră, 
tocmai pentru că, departe de a se situa în răspărul 
caracteristicilor profunde ale societății româneşti, ea 
rezonează cu pulsiunile sale vitale. 

Înfăţişată ca o tentativă de a desluşi contururile 
caracterului naţional, Despre psihologia poporului român 
pare să aparțină de lunga serie a construcțiilor filozofice 


73 D. Drăghicescu, Din psihologia poporului român, ed. de Elisabeta 
Simion, Bucureşti, Albatros, 1995 [1907]. 

74 O dovadă: Idem, Titu Maiorescu. Schiţă de biografie psicho-sociologică, 
Bucureşti, f. e€., f. a., [1940]. 

consacrate aceluiaşi subiect, produse de cultura română.75 
Orientarea sa este, însă, profund diferită. Drăgicescu îşi 
abordează subiectul ca un psiholog social, dar pe baza unei 
colecții vaste de consideraţii istorice, distilate din lucrările 
clasicilor A. D. Xenopol, N. Iorga, |. Bogdan şi D. Onciul. 
Într-o epocă a scientismului, autorului îi place să îşi 
compare investigaţiile asupra caracteristicilor națiunii cu 
cele ale unui chimist în legătură cu structura elementelor. 
La fel ca şi acesta, el trebuie să separe, mai întâi, 
componentele de bază - şi indivizibile - din compoziția 
substanţei naţionale. Ele nu sunt altceva decât trăsăturile 
definitorii ale diverselor grupuri naţionale fuzionate, de-a 
lungul istoriei, în sinteza românească, sau active ca 
influenţe exterioare exercitate asupra ei. Mai departe, el 
trebuie să stabilească în ce condiţii externe au avut loc 
reacțiile chimice din creuzetul naţional - adică să clarifice 
impactul contextelor istorice asupra procesului de elaborare 
națională, în fazele sale succesive. Psihologia colectivă 
românească prezentă va deveni astfel inteligibilă ca o 
combinaţie de elemente primare contopite în condiţii economice, 
sociale şi politice specifice. 

Substanța naţională are un miez fundamental şi 
câteva adaosuri secundare. Nucleul originar al spiritului 
românesc este compus din două componente: a dacilor şi a 
romanilor, cu predominarea celei din urmă. Sedimentele 
ulterioare nu au reuşit să corupă această sinteză inițială. 
Barbarii prădalnici, slavii - a căror influență asupra 
sufletului românesc este acceptată ca cea mai profundă de 
acest fel — turcii, grecii fanarioți şi chiar ruşii — în perioada 
protectoratului lor asupra Principatelor, la începutul secolului 
al XIX-lea - au exercitat asupra românilor influenţe ce au 
acționat în răspărul tiparului cultural originar. O istorie 
nefericită a făcut ca românii să cadă pradă cu uşurinţă 


75 Sorin Antohi, „Romania and the Balkans: from Geocultural 
Bovarism to Ethnic Onthology”, în Transit-Virtuelles Forum 21, 
2002, pp. 46-49. 

tuturor acestor influențe nefaste. Deşi înclinați în mod 
natural spre Occident, datorită ascendenţei lor latine, ei au 
fost împinşi spre Răsărit de valurile succesive ale invadatorilor 
şi de stăpânirile imperiale. Chiar atunci când identitatea lor 
colectivă - primordial occidentală - era pe punctul de a se 
dizolva în creuzetul levantin, Occidentul a intervenit pentru 
a pune capăt declinului aparent ireversibil. Sub influența 
apuseană - manifestată în modul cel mai vizibil ca o 
influență franceză - a putut să înceapă regenerarea 
naţională, iar ea este în curs de desfăşurare atunci când 
scrie Drăghicescu. Psihologia colectivă românească încă mai 
poartă cicatricele trecutului mizer. Câteva decenii de 
aculturație  binefăcătoare au putut opri degradarea 
substanței naționale, dar nu i-au putut încă decide o 
traiectorie de evoluție pozitivă. 

Într-adevăr, cum va evolua ea? La vremea când 
principalii lideri intelectuali naţionalişti se angajaseră deja 
într-o campanie menită să îi facă pe români mai fideli 
propriei naturi, ireductibilă la o evaluare după etalonul unui 
presupus set de valori cu valabilitate universală, 
Drăghicescu încă mai crede că principiile unei pedagogii 
naționale fertile pot fi deprinse doar cu luare-aminte față de 
realizările marilor naţiuni ale lumii apusene. Dintre acestea, 
doar câteva au căpătat un profil psihologic bine conturat. Şi 
chiar printre cele din urmă, există doar una ce merită să fie 
luată ca model. Pentru Drăghicescu, nimic nu se poate 
compara cu trăsăturile naționale armonioase ale francezilor, 
poate cu excepţia celor ale strămoşilor romani. Vechiul 
latinism este înlocuit, astfel, cu o francofilie nu mai puțin 
entuziastă, ce arată şocant prin raportare la orientarea 
progermană dominantă a epocii. 

La vremea când publica această carte Dumitru 
Drăghicescu era deja - spre deosebire de Lovinescu şi 
Zeletin - un membru al Partidului Naţional Liberal, al cărui 
tovarăş de drum avea să rămână până la sfârşitul vieţii. În 
plus, după expunerea crezului occidentalist, la 1907, 

Drăghicescu avea să revină în dezbaterea publică prin 
lucrări ce dezvoltă, în acelaşi fel, o argumentațţie proliberală. 
Apologetica liberală a lui Drăghicescu, pe care o întâlnim 
mai ales în volumele Evoluţia ideilor liberale (1921) şi Partide 
politice şi clase sociale (1922)7€ este, însă, foarte diferită de 
cele ale lui Lovinescu şi Zeletin. Într-adevăr, după cum 
retorica sa  occidentalistă poartă ecourile discursului 
național paşoptist, pledoariile sale politice ne duc cu gândul 
la cele din aceeaşi categorie ale aceleiaşi grupări culturale. 
Concepţiile lui Drăghicescu înfăţişează aceeaşi combinaţie 
de  radicalism democratic, liberalism confuz, socialism 
utopic şi umanitarism vag definit ce a dominat perioada 
paşoptistă.77 Ca atare, ele au foarte puţine în comun cu 
adevărata politică a liberalilor români. Drăghicescu 
celebrează partidul liberal ca artizan al României moderne şi 
ca inspirator al tuturor proiectelor politice generoase, 
culminând cu introducerea sufragiului universal şi cu 
reforma agrară. În acelaşi timp, însă, el rememorează pe 
scurt istoria glorioasă a partidului doar pentru a le reaminti 
cititorilor că, „după dispariția liberalilor entuziaşti de la '48, 
[...] conducătorii partidului liberal [...] au fost oameni lipsiţi 
de focul sacru al idealurilor liberale generoase”. Spre 
deosebire de marii înaintaşi, ei au fost „spirite moderate, 
esențial burgheze, pentru care opoziția conservatoare şi 
rezistența venită de sus [adică din partea Coroanei] erau 
suficiente motive pentru a nu se atinge de actuala 


76 D. Drăghicescu, Evoluţia ideilor liberale, Bucureşti, Imprimeriile 
„Independenţa”, 1921; Idem, Partide politice şi clase sociale, 
Bucureşti, î. e, 1922, 

77 1. Cojocaru, Z. Ornea, Falansterul de la Scâieni, Bucureşti, Ed. 
Politică, 1966; G. Zane, „Saint-simonism şi fourierism în 
România” [1970], în Studiu, ed. de Elena G. Zane, Bucureşti, Ed. 
Eminescu, 1980, pp. 61-81. Aceeaşi realitate a fost prezentată 
ulterior cu semnele de evaluare inversate: vezi, de exemplu, Dan 
Dionisie, „Socialism, liberalism, utopie, milenarism. O incursiune 
în ideologia revoluției de la 1848 din Ţara Românească”, în 
Polis. Revistă de ştiinţe politice 5: 1, 1998, pp. 142-158. 

distribuire a proprietății pământului”.78 Ceea ce este 
adevărat în legătură cu rezerva încăpățânată a liberalilor de 
a aborda complicata chestiune agrară se verifică în privința 
multor alte aspecte ale politicii lor. În mod corespunzător, 
partidul trebuie să fie reîntinerit, printr-o reinfuzie din 
temperamentul politic, în mare măsură uitat, al generației 
paşoptiste: „Este evident că ceea ce trebuie acum partidului 
liberal este un ideal înrudit şi echivalent cu cel din 1848: 
dacă voim ca acest partid să aibă un viitor şi succese egale 
cu cele din trecut, trebuie neapărat să găsim cuvântul nou 
de ordine, idealul care ar răspunde vremii şi aspirațiilor de 
azi, tot aşa precum ideea de libertate răspundea aşteptării 
maselor obidite de la 1848”.7 

Noul crez politic oferit de Drăghicescu liderilor liberali, 
ca o cheie a succesului politic, dar deopotrivă şi ca o 
modalitate de a reface legătura cu glorioşii lor predecesori, 
se întemeiază pe o foarte cuprinzătoare idee a dreptății 
sociale. După Drăghicescu, „în raport cu principiul tot atit 
de primordial al libertăţii [...], justiția socială este corectivul 
logic”.80 Ca atare, ea nu trebuie văzută ca un element 
secundar al democraţiei liberale, ci ca unul dintre principalii 
ei piloni. Aceasta pentru că „trebuie să ținem încă socoteală 
că justiția, echitatea socială, se identifică cu democraţia. [|...] 
Când zicem deci că orientarea evoluției omenirii merge în 
sensul democratizării şi în direcția realizării cât mai 
complete a justiției sociale, este a exprima unul şi acelaşi 
lucru”.81 Trebuie făcute toate eforturile, spune Drăghicescu, 
pentru a extinde politicile sociale şi a asocia sindicatele 
muncitoreşti la conducerea statului. Un asemenea obiectiv 
nu poate fi atins, însă, dacă viziunea ideologică a Partidului 
Naţional Liberal nu este dramatic actualizată: „Ceea ce a 
fost forța şi gloria liberalilor în trecut este că au fost partid 


78 Drăghicescu, Evoluţia ideilor liberale, p. 10. 
79 Ibid. D. 18; 
30 Idem, Partide politice şi clase sociale, p. 11. 
31 Ibid.,p. 14. 

de avangardă; el |sic] nu mai poate să fie pe viitor ce a fost 
în trecut, dacă înțelege să fie un partid de ariergardă”.82 
Altfel spus, „Partidul liberal nu mai poate rămâne pur şi 
simplu liberal. Noţiunea de libertate trebuieşte imediat 
reîntregită cu noțiunea de dreptate. [...] Regimul burghez 
este în curs de evoluție către un regim democrato-social. 
Linia evoluţiei viitoare nu va fi nici a realităţii liberale 
burgheze, nici aceea a utopiei social-democrate, ci aceea a 
unui liberalism social, în care burghezia îşi va asocia, la 
puterea politică şi la conducerea economică a statului, 
proletariatul industrial organizat. |...|] Evoluţia socială, 
mersul inexorabil al vremii, cer ca partidul liberal să devie 
un partid socialist practic, adică liberal-socialist, ceva 
echivalent cu partidele radicale sau radical-socialiste sau 
social-reformiste din Occident”.83 

Ultimele cuvinte sună puţin confuz. Ca şi gusturile 
literare ale lui Sanielevici, construcţiile politice ale lui 
Drăghicescu nu rezistă probei timpului şi cu siguranță nu 
se impun ca foarte strălucite nici măcar după standardele 
propriilor timpuri şi locuri. După cum pledoariile entuziaste 
pentru economie liberă ale celui dintâi trebuie evaluate cu 
referire la circumstanţele epocii, tot astfel proiectele bizare 
de reformă socială şi democratizare ale celui din urmă8* pot fi 
apreciate doar prin raportare la întreaga confuzie ideologică a 
aceloraşi ani. E posibil să conchidem că nici economia 
manchesteriană şi nici politica statului bunăstării - chiar 
mai bine concepută decât în manifestele lui Drăghicescu — 
nu erau uşor accesibile elitei politice româneşti interbelice. 


82 Ibid., pp. 81-82. 

35 Ibid., pp. 83-84. 

34 Vezi însă, pentru formula „socialismului liberal” în gândirea 
europeană a epocii: Richard Bellamy, Liberalism and Modern Society. 
A Historical Argument, University Park, Penns., The Pennsylvania 
State University Press, 1992, pp. 152-153; Stanislao G. Pugliese, 
Carlo Roselli: Socialist Heretic and Anti-fascist Exile, Cambridge, 
Mass., Harvard University Press, 1999. 

Figuri de felul lui Sanielevici şi Drăghicescu ne vor reaminti 
întotdeauna, însă, despre nevoia de a apăra valorile 
libertăţii individuale şi ale democraţiei participative, chiar şi 
împotriva teribilelor presiuni ale modernizării periferice. 
Dacă unele dintre ideile lor sună naiv — şi cu siguranţă sună 
aşa prin comparaţie cu edificiile intelectuale impresionante 
clădite de marii maeştri ai modernismului interbelic în 
beneficiul contemporanilor bogaţi şi puternici —, ele ne 
dezvăluie o perspectivă revelatoare asupra moştenirii 
culturale a unei țări contorsionate de confruntarea dintre 
obiectivul integrării în ansamblul economiei mondiale şi 
civilizației moderne şi dezideratul fidelității față de 
principiile elementare ale moralității politice şi decențţei 
civice. Sub chipul unei încrederi optimiste şi contaminante 
în şansele românilor de a adopta modelul modernității 
occidentale, Eugen Lovinescu şi Ştefan Zeletin ne-au 
determinat, pentru multă vreme, să subscriem unor 
sociologii eronate ale modernizării şi unor evaluări greşite 
ale forțelor istorice active pe parcursul transformărilor 
sociale româneşti. Cum ne-au convins să recitim istoria 
culturală românească prin proprii lor ochi - aşa cum s-a 
procedat de atâtea ori —, ei ne-au blocat şi accesul la orice 
atitudine intelectuală din trecutul nostru ce nu putea fi 
încadrată în seducătoarele lor tablouri istorice. Din spatele 
pânzei unde Lovinescu şi Zeletin au zugrăvit o alegorie a 
progresului realizat sub oblăduirea unei elite politice cu 
mână de fier, „moderniştii antioligarhici” ai României 
precomuniste ne pot încă transmite un mesaj pătrunzător, 
rezonând cu credința noastră că libertatea şi justiția pot fi 
promovate chiar şi sub imperiul urgenței de a prinde din 
urmă un curent al istoriei planetare ce nu încetează să îşi 
amplifice viteza terifiantă.85 


35 Un titlu semnificativ: Theodore H. von Laue, The World 
Revolution of Westernization: the Twentieth Century in Global 
Perspective, New York, Oxford University Press, 1987. Trebuie 
să ținem seama, însă, că practica de a sublinia astfel diferenţa 

dintre Vest şi Rest este suspectă de a disimula reflexele aroganței 
colonialiste şi tiparele intelectuale ale metafizicii istorice: vezi, 
de exemplu, Herbert Butterfield, The Whig Interpretation of 
History, New York, Scribner, 1951 [1931], Edward Said, Orientalism. 
Western Conceptions of the Orient, London, Penguin Books, 2003 
[1978]; Siep Stuurman, „Ilhe Canon of the History of Political 
Thought: Its Critique and a Proposed Alternative”, în History 
and Theory 39: 1, 2000, pp. 144-166; Jack Goody, The Theft of 
History, Cambridge, Cambridge University Press, 2012 [2006]. 


Constantin Stere, populismul 
şi celelalte marxisme româneşti 


Subiectele stângii şi marxismului ca părți ale istoriei 
româneşti pot fi înțelese în interdependenţă doar cu condiția 
de a percepe în prealabil diferenţa dintre cele două entități. 
Teoria marxistă a putut fi invocată în beneficiul unor poziții 
ideologice diverse. Capitolele anterioare ale cărții s-au referit 
la utilizarea sa, de către Ştefan Zeletin, în spiritul 
„marxismului legal” rusesc -— el însuşi o versiune răsăriteană 
a „socialismului de catedră” german - şi cu mobilul 
elaborării unei argumentațţii proliberale, cu orientare de 
dreapta, în context local. Cu siguranţă că această ipostază a 
marxismului nu a fost consacrată ca atare de canonul 
istoric naţional al domeniului. Acelaşi lucru este valabil 
pentru ipostaza sa populistă (din nou o încarnare 
românească a unei şcoli de gândire ruseşti, cu reverberații 
regionale). Clasat în mod obişnuit alături de sămănătorism 
ca o voce a tradiționalismului - în acelaşi fel cum Zeletin 
este aşezat alături de Lovinescu în calitate de oponent al 
tradiționalismului - poporanismul se cuvine recuperat ca o 
componentă importantă a stângii din România precomunistă. 
În formularea dată de Constantin Stere - principalul său 
teoretician —, el se mai prezintă şi ca o interpretare ingenioasă 
a sociologiei istorice marxiste, cu țeluri politice nesocialiste. 
Acţionând ca o forță majoră în direcția democratizării la 
începutul secolului XX, pledoaria lui Stere avea să nutrească 


O versiune anterioară a fost publicată în Constantin Stere, 
Scrieri politice şi filozofice, ed. de Victor Rizescu, Bucureşti, 
Dominor, 2005, pp. 5-57. 

apoi ţărănismul interbelic, acesta din urmă întreţinând 
raporturi confuze şi inconsecvente cu marxismul dar 
asumându-şi postura de segment principal al stângii locale, 
cu o pondere politică mai mare decât social-democraţia şi 
comunismul. Capitolul de față contribuie la elaborarea unei 
istorii a stângii în răspărul canonului plasând în centru 
figura lui Stere, curentul ideologic al populismului agrarian 
şi problematica utilizărilor ideologice divergente româneşti 
ale viziunii lui Marx. 


Vârste ale marxismului 


Constantin Stere este un clasic al populismului est-european de 
la cumpăna secolelor XIX şi XX. Altfel spus, îl putem prezenta 
nu doar ca pe o figură centrală a istoriei intelectuale 
româneşti, dar şi ca pe un personaj reprezentativ al unei 
mişcări internaționale de idei. S-ar părea însă că tocmai 
această ultimă calitate îl îndepărtează pe Stere de 
preocupările noastre actuale şi îi imprimă profilul atât de 
bine cunoscut al unui clasic invocat de obicei fără a fi citit şi 
citit îndeobşte fără a fi înțeles. „Populismul” este cu 
siguranță una dintre cele mai plurivalente noţiuni ale 
vocabularului politic, al cărei sens diferă după contextul 
unde este folosită. Limbajul curent, discursul public şi 
practica academică actuală din România par să îi rezerve 
înțelesul unei atitudini politice prin care cultul fervent şi 
sincer al „poporului” — însoțit eventual de accente naționaliste şi 
tradiționaliste - este asociat cu manipularea sa demagogică. 
Acesta este cu siguranță unul dintre sensurile consacrate 
ale noţiunii, ce a căpătat expresie mai ales într-unul din cele 
două contexte principale ale carierei sale istorice, anume în 

America Latină.! Tot acesta pare să fie şi conceptul 
unificator rezultat din unele încercări recente de definire a 
aceleiaşi noțiuni prin inventarierea atentă a manifestărilor 
sale pe arii temporale şi geografice cât mai largi.2 Înţeles în 
acest fel, populismul a debutat ca o formă de identificare a 
elitelor intelectuale cu „poporul”, jucând ca atare un rol 
important în geneza democrațţiei;3 într-o fază ulterioară, el 
s-a transformat într-un dublu pervers şi un parazit al 
democrațţiei.+ Am avea de-a face deci, prin excelență, cu o 
formă politică unde se manifestă limitele şi ambiguităţile 
teoriei şi practicii democratice a modernității. Dacă mai 
punem la socoteală „elitismu!” instinctiv al lumii intelectuale 
est-europene după deceniile de „populism” programatic al 
comunismului, înțelegem uşor că prezentarea unui gânditor 
politic de acum un secol ca figura emblematică a variantei 
autohtone a populismului est-european nu este de natură 
să îl recomande pe autorul în cauză ca pe o referință de 
mare actualitate. 

Pe lângă America de Sud - aceasta mai ales în 
perioada postbelică -, Europa Răsăriteană a ultimelor 
decenii ale secolului al XIX-lea şi a începutului de secol XX 
a fost cealaltă regiune unde populismul a jucat un rol istoric 
pregnant şi a căpătat forme paradigmatice. lar acel model 
teoretic al populismului elaborat cu precădere pe baza 


1  Alistair Hennessy, „Latin America”, în Ghiţă lonescu, Ernest 
Gellner, eds., Populism. Its Meanings and National Characteristics, 
London, Weindenfeld and Nicolson, 1970 [1969], pp. 28-61. 

2 Guy Hermet, Les populismes dans le monde. Une histoire sociologique, 
XIXe-XXe siecle, Paris, Fayard, 2001. Vezi şi Sorin Ioniță, „În 
numele poporului. Scurtă analiză a populismului, ieri şi azi”, în 
Alina Mungiu-Pippidi, coord., Doctrine politice. Concepte universale 
şi realități româneşti, laşi, Polirom, 1998, pp. 197-210. 

3 Andreia Roman, Le populisme quarante-huitard dans les principautes 
roumaines, Bucarest, Les Editions de la Fondation Culturelle 
Roumaine, 1999. 

+ Daniel Barbu, Şapte teme de politică românească, Bucureşti, 
Antet, 1997, pp. 93-96. 

exemplelor clasice est-europene se depărtează mult de 
accepțiunea curentă a termenului invocată mai sus. Acest 
model plasează populismul nu în categoria formelor de 
mobilizare politică, ci în cea a reacțiilor intelectuale față de 
modernizare, ce pot genera, în unele cazuri, curente ideologice 
şi mişcări politice. O parte a literaturii teoretice despre 
populism a fost construită tocmai pe baza acestei accepţiuni 
a termenului, folosit pentru a desemna familii intelectuale şi 
politice formate în contextul „societăţilor agrare ce se 
apropie de « pragul modernizării » |developmental threshold]”, 
sau altfel spus al „întâlnirii dintre universul social al 
micului producător rural şi forțele mult mai puternice ale 
lumii industriale şi comerciale - de obicei capitaliste —, 
organizate în mari unități de producție”.s Populismul este 
definit, astfel, ca „un curent de gândire care, de la începutul 
secolului al XIX-lea, s-a opus marilor concentrări de forțe 
productive, pledând cauza unui model de dezvoltare bazat 
pe întreprinderea individuală de mici dimensiuni, atât în 
industrie cât şi în agricultură”. Dacă este privit în acest fel, 
el trebuie să fie deosebit cu grijă de „celebrarea lumii 
ţărăneşti”, în manieră romantică,” mai ales atunci când 
aceasta din urmă este însoţită de „respingerea conştientă a 
industrializării, a urbanizării şi |...] a  raţionalităţii 
ştiinţifice”. O asemenea distincţie este foarte importantă, 
căci „teoria economică şi socială a populismului veritabil nu 
respinge ideea progresului material şi creşterea bunăstării 
materiale, aşa cum o face o parte a gândirii romantice; ea 


5 Peter Worsley, „Ihe Concept of Populism”, în Ghiţă Ionescu, Ernest 
Gellner, eds., Populism. Its Meanings and National Characteristics, 
London, Weindenfeld and Nicolson, 1970 [1969], pp. 241. 

6 Gavin Kitching, Development and Underdevelopment in Historical 
Perspective. Populism, Nationalism and Industrialization, sec. ed., 
London, Routledge, 1989, p. 19. 

7 În acest fel este folosit termenul în lucrări ca Joseph Held, ed., 
Populism in Eastern Europe. Racism, Nationalism and Society, 
Boulder, Colo., East European Monographs, 1996. 

argumentează doar că aceste obiective pot fi atinse fără 
costurile implicate de industrializare şi urbanizare pe scară 
largă. Progresul |...|] este considerat ca perfect compatibil cu 
conservarea unei structuri sociale şi economice în care micii 
producători agricoli - țăranii - şi nonagricoli - artizanii — 
dețin o pondere importantă în economie”.8 

Deşi a căpătat forme clasice în Europa de Est, viziunea 
populistă despre modernizare are o istorie mult mai amplă, 
din care ciclul est-european a reprezentat doar o secvenţă. 
Originile sale au fost occidentale, şi le putem descoperi în 
scrierile unor autori precum economistul şi istoricul elveţian 
J.C.L. Simonde de Sismondi, sau teoreticienii socialişti Robert 
Owen şi Pierre Joseph Proudhon, ori mai puţin cunoscuții 
socialişti „ricardien!” britanici Thomas Hodgskin, John Gray, 
William Thompson sau John Francis Bray. În afara Occidentului, 
încercarea de a descoperi alternative ale modelului capitalist 
de dezvoltare economică a fost conjugată cu preocupările 
obsedante legate de relația dintre o societate înapoiată, 
agrară, şi sistemul capitalist internaţional dominat de 
Occident. Europa de Est a fost prima regiune unde această 
temă a devenit unul dintre discursurile intelectuale dominante, 
iar în interiorul său Rusia a fost terenul privilegiat de 
formare a teoriei populiste a dezvoltării. Aici, „ideologia 
populismului [...] a reflectat nu numai problemele micilor 
producători confruntaţi cu presiunile producţiei capitaliste 
pe scară largă; ea a reflectat de asemenea şi problemele 
specifice ale unei țări agrare înapoiate, confruntată cu 
expansiunea economică a statelor capitaliste dezvoltate”.10 


3  Kitching, Development and Underdevelopment, pp. 2-3. 

9 Ibid., pp.22-35. 

10 Andrzej Walicki, „Russia”, în Ghiţă lonescu, Ernest Gellner, eds., 
Populism. Its Meanings and National Characteristics, London, 
Weindenfeld and Nicolson, 1970 [1969], pp. 76-77. Vezi şi Idem, 
The Controversy over Capitalism: Studies in the Social Philosophy 
of the Russian Populists, Oxford, Clarendon Press, 1969. 

Pe parcursul primelor trei sferturi ale secolului al XIX-lea, 
elitele cultivate ale micilor ţări din răsăritul Europei au fost 
absorbite de problema construcției statale şi naţionale, pe 
fundalul Chestiunii Orientale şi al redistribuirii teritoriilor, 
populațiilor şi sferelor de influenţă între imperiile zonei.!! În 
Rusia, supraviețuirea naţională nu constituia o problemă. 
Acesta a fost cu siguranță un motiv pentru care centrele 
culturale ale giganticului imperiu au devenit un laborator al 
radicalismului politic, unde „intelighenţia” traducea temele 
iluminismului, romantismului, liberalismului sau socialismului 
occidental în idiomuri locale, adaptându-le după configurația 
socială specifică şi prioritățile diferite ale zonei. „Cultura 
revoluționară” formată în acest fel, prin migraţia ideilor 
occidentale spre estul extrem al continentului şi reinterpretarea 
lor în mediul politic şi ideologic rusesc, avea să îşi 
dovedească în foarte scurt timp o vocație internaţională şi 
„regională”, dincolo de graniţele Rusiei. În ultimul pătrar al 
veacului, după ce structura politică a Europei Est-Centrale 
s-a stabilizat, temporar, în urma Războiului Crimeei de la 
1854-1856 şi apoi a Congresului de la Berlin din 1878, 
micile culturi naţionale ale regiunii au devenit mai receptive 
la provocarea ideilor liberale, democratice şi socialiste pe 
care până atunci le asimilaseră, cel mai adesea, ca pe nişte 
derivate ale programului de emancipare naţională. Diversele 
„partide naţionale” ale epocii revoluţiei de la 1848 se 
scindaseră în deceniile următoare, iar o parte dintre 
revoluționarii entuziaşti ai perioadei îşi construiau o nouă 
identitate în fotoliile instituţiilor politice şi ale maşinăriilor 
birocratice a căror dezvoltare însoţise victoria, totală sau 
parțială, în lupta pentru autonomie sau independență 
statală. Izbânda „revoluţiei naţionale” crea acum un teren 
pe care puteau încolți speranţele şi planurile unor viitoare 
revoluţii sociale, iar stavilele ce stăteau în calea acestui al 


11 Alan Palmer, The Lands between: a History of East-Central Europe 
since the Congress of Vienna, New York, Macmillan, 1970. 

doilea val al emancipării nu mai erau stăpânirile imperiale 
străine, ci aşezămintele politice interne nou instituite sau 
„refasonate” după model occidental - deşi în unele cazuri, 
cum ar fi Polonia sau Cehia, ordinea politică şi socială 
locală era încă inseparabilă de cea imperială. Pe acest teren 
s-a revărsat înspre vest, în ultimele decenii ale secolului al 
XIX-lea, cultura revoluționară rusă, ca un reflux parțial al 
valului ideologic ce se propagase dinspre Occident spre 
Răsărit la începutul aceluiaşi secol. 

La vremea când avea loc acest reflux ideologic, 
populismul era o piesă centrală a culturii revoluționare la 
care mă refer. Pe sol rusesc, preocuparea inițială a 
populiştilor occidentali de a descoperi alternative ale 
dezvoltării capitaliste se transformase în viziunea unei 
alternative a evoluţiei spre lumea socialistă. Convinşi de 
îndreptăţirea ţelurilor socialiste - dacă nu neapărat de 
inevitabilitatea tranziției spre socialism - populiştii ruşi erau 
totodată convinşi că „înapoierea” rusească poseda propriile 
virtuți, pe care un militant politic avea datoria să le 
exploateze pentru a uşura zămislirea orânduirii socialiste. 
Configurația socială de natură să transforme arhaica lume 
rusească într-o trambulină spre stadiul cel mai înalt de 
dezvoltare a societăţii era cea a obşcinei, sau a comunității 
ţărăneşti unde cea mai mare parte a terenului şi a 
inventarului agricol erau deținute în proprietate colectivă. 
Structurile satului  devălmaş, împreună cu morala 
comunitaristă corespunzătoare, ofereau deci o cale de acces 
directă şi privilegiată spre socialism, pe care Rusia o putea 
urma, fără a mai înfrunta ororile capitalismului. 12 

Tema satului comunitar, ca o formă socială specific 
rusească, ce putea pune Rusia la adăpost de ravagiile 
capitalismului, nu a fost o invenţie a populiştilor. Înainte ca 
aceştia să o asocieze cu o viziune a viitorului socialist, 
aceeaşi idee a fost încorporată în cadrele utopiei regresive a 


12 Kitching, Development and Underdevelopment, pp. 35-45. 

slavofilismului. Naționalismul conservator al primei 
jumătăţi a secolului al XIX-lea a văzut obşcina ca pe un 
depozitar al valorilor comunității organice tradiționale 
ruseşti, superioară ansamblului cultural ce susținea 
societatea materialistă occidentală.!3 Împreună cu alte idei 
referitoare la „calea specifică” de dezvoltare a Rusiei, tema 
satului  devălmaş a migrat apoi dinspre dreapta 
tradiționalistă înspre stânga revoluționară. Gândirea lui 
Alexandr Herzen a fost puntea de legătură dintre cele două 
etape ale carierei intelectuale a obşcinei, ca temă de reflecţie 
politică şi socială. Dezamăgit de Occident şi ca atare 
depărtându-se de tabăra „occidentaliştilor” ruşi, fără a 
adopta însă poziția rivalilor slavofili ai acestora, Herzen a 
crezut că poate distinge o „a treia cale” de dezvoltare a cărei 
traiectorie vag definită a văzut-o ca strâns legată de 
instituțiile satului devălmaş.1+ 

Populismul rus s-a dezvoltat în deceniile ce au urmat, 
în continuitatea „socialismului rusesc” al lui Herzen. El a 
dominat deceniile şapte, opt şi nouă - perioada ce a urmat 
eliberării şerbilor de la 1861 —, deopotrivă ca tip de gândire 
social-politică şi ca modalitate de acţiune politică şi 
contestatară.!5 În cea de-a doua ipostază, populismul a 
generat marea mişcare a „mersului la popor” de la 1873-1875 


15 Ibid., pp. 145-153; Andrzej Walicki, The Slavophile Controversy: 
History of a Conservative Utopia in Nineteenth-century Russian 
Thought, transl. by Hilda Andrews-Rusiecka, Notre Dame, Ind., 
University of Notre Dame Press, 1989 [1975]. Slavofilismul a 
fost doar una dintre varietățile de conservatorism rusesc, şi nu 
neapărat cea mai reprezentativă: vezi Richard Pipes, Russian 
Conservatism and Its Citics: a Study in Political Culture, New 
Haven, Yale University Press, 2005. 

14 Kitching, Development and Underdevelopment, pp.145-148. 

15 Pentru istoria mişcărilor politice de orientare populistă din 
Rusia vezi Franco Venturi, Roots of Revolution: a History of the 
Populist and Socialist Movements in Nineteenth Century Russia, 
transl. by Francis Haskell, rev. ed., London, Phoenix Press, 
2001 [1960|. 

a intelighenţiei ruse, menită să refacă legătura acesteia cu 
țărănimea de care se simțea separată atât în virtutea 
barierelor sociale cât şi prin cultura sa occidentală.16 Practic 
toate mişcările revoluţionare ale epocii au gravitat în jurul 
nucleului ideologic al populismului sau „narodnicismului”, 
ce conjuga „dragostea pentru popor” cu oroarea față de 
perspectivele dezvoltării de tip industrial şi capitalist. 
Aceleaşi mişcări revoluționare au adoptat uneori tactici teroriste, 
culminând cu asasinarea ţarului Alexandru II în 1881.17 

Pe versantul teoriei sociale şi al strategiei de dezvoltare 
economică, populismul s-a cristalizat prin încorporarea 
treptată şi interpretarea creatoare a gândirii marxiste. 
Relaţia foarte strânsă dintre marxism şi populism, în 
cultura rusă, a comportat deopotrivă o interpenetrare 
reciprocă şi un dialog polemic. Populismul s-a autodefinit ca 
o traducere fidelă a marxismului pentru uzul societății 
agrare ruseşti. Până în anii 1890, autorii pe care îi încadrăm 
astăzi în curentul de gândire socială al populismului au 
reprezentat vocea autorizată a marxismului în marele 
imperiu răsăritean, ba chiar singura voce semnificativă a 
teoriei marxiste locale. În acelaşi timp, dacă populiştii au 
avut conştiinţa apartenenței lor la marea familie a 
marxismului european, marxiştii unei alte generaţii de 
gânditorii ruşi au conturat retrospectiv, printr-o departajare 


16 Pentru caracteristicile sociale ale intelighenţiei ruseşti vezi 
Richard Pipes, ed., The Russian Intelligentsia, New York, Columbia 
University Press, 1961. Alte repere comparative: Aleksander 
Gella, „The Life and Death of the Old Polish Intelligentsia”, în 
Slavic Review 30: 1, 1971, pp. 1-27; P. Mackridge, „The Greek 
Intelligentsia, 1780-1830: a Balkan Perspective”, în Richard 
Clogg, ed., Balkan Society in the Age of Greek Independence, 
London, Macmillan, 1981, pp. 63-84. 

17 Venturi, Roots of Revolution, pp. 709-720; vezi şi Richard Pipes, 
Russia under the Old Regime, New York, Charles Scribner's 
Sons, 1974, pp. 297-305; J.N. Westwood, Endurance and 
Endeavour. Russian History, 1812-1986, third. ed., Oxford, 
Oxford University Press, 1987, pp. 72-86. 

polemică, imaginea de grup a curentului populist, 
impunând în conştiinţa publicului chiar termenul prin care 
îl desemnăm. Revendicând, din nou, o interpretare „corectă” 
şi autentică a marxismului, ei le-au aplicat „falşilor” 
marxişti ai epocii anterioare eticheta depreciativă de 
„populişti”, menită să le sublinieze deopotrivă utopismul şi 
„deviaționismul” doctrinar.!8 Trebuie sa reținem, deci, că 
„populismul, ca ideologie, a fost nu numai definit dar, într- 
un anume sens, chiar adus pe lume de către marxism”, cu 
alte cuvinte că „fără componenta marxistă el ar fi fost ceva 
foarte diferit”. Ca atare, „marxismul trebuie să fie recunoscut 
ca principalul cadru de referință pentru o înţelegere 
adecvată a filozofiei sociale a populismului clasic”, iar 
„populismul clasic, la rândul său, trebuie să fie recunoscut 
ca unul dintre cele mai importante capitole într-o istorie 
amplu concepută a receptării marxismului în lume”.19 
Scriind la vremea când persistenta „problemă agrară” a 
Europei Răsăritene20 era abordată prin terapia programului 
economic al stalinismului, unul dintre primii istorici ai 
gândirii agrariene est-europene privea în urmă, spre populismul 
anterior Primului Război Mondial şi ţțărănismul epocii 
interbelice, ca spre o mare şansă ratată de rezolvare a 
dilemei economice a înapoierii prin mijloace capabile să ţină 
seama de costurile suferinței umane. Economistul şi 
sociologul englez David Mitrany, originar din România, 
prezenta programul de modernizare al comunismului, bazat 


18 Richard Pipes, „Narodnichestvo: a Semantic Inquiry”, în Slavic 
Review 23: 3, 1964, pp. 441-458. 

19 Walicki, „Russia”, p. 76. 

20 Pentru originile problemei agrare în Europa de Est şi România: 
Doreen Warriner, „Some Controversial Issues in the History of 
Agrarian Europe”, în The Slavonic and East European Review 
32: 78, 1953, pp. 168-186; Jerome Blum, „The Rise of Serfdom 
in Eastern Europe”, în The American Historical Review 62: 4, 
1957, pp. 807-836; Daniel Chirot, Social Change in a Peripheral 
Society. The Creation of a Balkan Colony, New York, Academic 
Press, 1976. 

pe colectivizare şi industrializare accelerată prin exploatarea 
economiei agrare, ca pe produsul unui dogmatism teoretic 
insensibil la circumstanţele economice şi sociale ale zonei. 
Prin contrast, populismul, împreună cu continuatorul său 
țărănismul, apărea ca un răspuns pragmatic la provocările 
specifice ale modernizării est-europene, apt să genereze o 
strategie viabilă de ajustare a regiunii la ansamblul 
economiei mondiale. Autorul observa cu ironie cum critica 
viziunii marxiste de inspiraţie sovietică asupra chestiunii 
agrare fusese anticipată, cu decenii în urmă, de mişcări 
politice animate chiar de suflul revoluționar al marxismului 
şi de gânditori ce se foloseau tocmai de categoriile de analiză 
ale acestuia.21 

Pentru Mitrany, populismul rusesc şi est-european 
trebuie înţeles ca o consecinţă finală a unei crize interne a 
teoriei marxiste, provocată de ambiguitatea constitutivă a 
acesteia în privința problemei ţărăneşti. Conceput ca o 
teorie a tranziției de la capitalism la socialism, marxismul a 
manifestat de la început o tendință de a neglija țărănimea, 
pe care a prezentat-o ca pe un vestigiu al trecutului, o 
categorie socială incertă ce stă la jumătatea distanței dintre 
proletariat şi burghezie şi de aceea nu poate să joace un rol 
bine determinat în revoluția menită să pună capăt ordinii 
capitaliste. Pe urmele economiei clasice engleze, Marx a 
considerat că țărănimea - clasa micilor producători agricoli 
independenţi - era sortită unei dezintegrării iminente, ca 
victimă a legilor de fier ale concentrării producției 
capitaliste. Către sfârşitul secolului al XIX-lea, marxiştii 
occidentali descoperă treptat că această predicție întârzie să 
se îndeplinească, iar partidele socialiste din mai multe ţări 
realizează că au nevoie de sprijinul electoral al unei țţărănimi 
ce se încăpățânează să supravieţuiască. Ca atare, 
chestiunea țărănească a devenit una dintre principalele 


21 David Mitrany, Marx against the Peasant. A Study in Social 
Dogmatism, New York, Collier Books, 1961 [1951]. 

surse de polemici în cadrul Internaționalei a Il-a şi un 
subiect predilect al  „revizionismului” reprezentat de 
gânditori precum Eduard Bernstein sau Eduard David. În 
cele din urmă, atât revizioniştii cât şi marxiştii „ortodocşi” 
au trebuit să accepte că alternativa cu care se confruntau 
era aceea dintre „un socialism modificat pentru a ţine cont 
de țărănime sau, fără țărănime, nici un fel de socialism. În 
măsura în care doreau să rămână socialişti ei trebuiau să 
îşi tempereze zelul teoretic marxist”.22 

Transplantată în răsăritul continentului, dilema cu 
care se confruntau marxiştii occidentali a dat naştere 
doctrinei populiste. Căci, spune Mitrany, „dacă această 
chestiune era destul de clară în ţări precum Germania şi 
Franța, ea nu putea decât să devină evidentă în societățile 
predominant ţărăneşti ale Europei de Est. Atunci când 
călătoreşti către Răsărit, vezi cum fabricile se împuţinează 
iar gospodăriile agricole se înmulțesc, până când agricultura 
ajunge să domine aproape fără rival pe marile câmpii ale 
Rusiei. Revolta împotriva marxismului a urmat întocmai 
această variaţie în structura economică. Ea s-a propagat 
către Răsărit în valuri tot mai înalte până când a lovit 
țărmurile Rusiei; acolo a întâlnit intensele curente locale, iar 
apele s-au întors transformate, aproape de nerecunoscut, 
sub forma populismului, şi aşa s-au revărsat asupra 
societăților ţărăneşti învecinate”. Dacă la prima vedere 
doctrinele marxistă şi populistă sunt foarte diferite, în 
realitate „cea din urmă s-a inspirat în bună măsură de la 
cea dintâi”, ea fiind în plus „purtată pe marele val al 
radicalismului generat de socialismul marxist”. Aşa se face 
că „putem rezuma acest capitol din istoria gândirii sociale 
printr-un paradox: nimeni altul decât marxismul a fost cel 
care, cu mulți ani în urmă, a condamnat experimentul 
social marxist întreprins acum de bolşevism”.23 


2 Ibid.,p. 51. 
23 Ibid., loc. cit. 

Populismul est-european a fost deci, după Mitrany, 
doar expresia deplină a perplexităţii marxiste în fața 
problemei agrare, acutizată în mediul predominant agrar al 
regiunii. Alți autori preferă să prezinte teoria populistă mai 
degrabă ca pe o degenerare a marxismului în mediul 
cultural al Rusiei, unde „socialismul occidental [...| s-a 
îngemănat cu sistemul de valori ale lumii agrare, care 
celebrează munca plugarului şi resping ca păcătoase 
activitățile ce nu sunt legate direct de cultivarea țărânei”, 
acoperind deci cu „oprobriu comerțul şi întreprinderile 
industriale”.2+ Dar majoritatea preferă să sublinieze „forța 
generatoare a gândirii lui Marx”, sau „caracterul proteic al 
marxismului” care, „folosit ca instrument de analiză şi 
critică socială” în contexte istorice diferite, „a dat naştere 
unei mari varietăți de explicații teoretice şi strategii 
politice”.25 Populismul rusesc este descris, în acest fel, ca 
nimic altceva decât una dintre şcolile de gândire marxistă, 
ce a precedat în timp „marxismul ortodox”. În ciuda opiniei 
comune, moştenite din epocă, potrivit căreia „populismul a 
fost o reacție împotriva marxismului şi nu o versiune de 
marxism”,26 relația dintre cele două viziuni teoretice ce s-au 
situat pe poziţii reciproc polemice trebuie înțeleasă deci 
după cum urmează: „Nu trebuie să facem o distincţie între 
« populism » şi « marxism », ci între două generaţii, chiar facțiuni, 
în interiorul marxismului. Gânditorii primei generații |...] s-au 
considerat marxişti, separând însă doctrinele economice ale 
lui Marx de filozofia marxistă a istoriei, acceptându-le pe 


24 Alexander Gerschenkron, „Economic Development in Russian Intellectual 
History of the Nineteenth Century”, în Economic Backwardness 
in Historical Perspective. A Book of Essays, Cambridge, Mass., 
Harvard University Press, 1976 [1962], pp. 184-185. 

25 Michael Kitch, „Constantin Dobrogeanu-Gherea and Rumanian 
Marxism”, in The Slavonic and East European Review 55: 1, 
1977, p. 64. 

26 Idem, „Constantin Stere and Rumanian Populism”, in The Slavonic 
and East European Review 53: 131, 1975, p. 249. 

cele dintâi şi respingând-o pe cea din urmă”. Ei l-au citit pe 
Marx „nu ca pe filozoful materialismului istoric ci ca pe 
analistul economic al societăţii capitaliste. Formaţi în 
tradiția voluntarismului etic, a cooperării sociale şi a 
acțiunii directe, |ei] s-au despărțit de ideile lui Marx 
referitoare la inevitabilitatea istorică, lupta de clasă şi 
strategia politică revoluţionară. În acelaşi timp, au degajat 
din scrierile marxiste conţinutul lor economic, încrezători că 
acesta putea da cheia pentru a înțelege şi a depăşi problema 
înapoierii ruseşti. lar în tabloul marxist al capitalismului, ei 
au descoperit cadrul conceptual ce le-a dat posibilitatea de 
a traduce ideea tradițională despre destinul istoric special al 
Rusiei într-o convingătoare teorie a dezvoltării economice. 
Cunoscută sub numele de doctrina « căii speciale » de 
dezvoltare, ea susținea că Rusia nu va cunoaşte 
industrializarea capitalistă asemeni Europei occidentale, ci 
va urma o altă cale de dezvoltare economică, aceasta din 
urmă culminând, la fel ca şi corespondentul său occidental, 
cu formarea societății socialiste”.27 

Disocierea făcută de autorii populişti între determinismul 
istoric al marxismului şi analiza economică marxistă a 
capitalismului a fost posibilă, deci, datorită eticii voluntariste 
adoptate de ei. Pe urmele lui Herzen, gânditori ca Nikolai 
Cernişevski, Nikolai Mihailovski sau Piotr Lavrov au 
dezvoltat acest nucleu filozofic al populismului,?5 ce a oferit 
un fundament pentru adaptarea teoriei sociale marxiste la 
comandamentele structurii sociale şi economice ruseşti. În 
continuarea acestor autori, din ale căror scrieri s-a nutrit şi 
narodnicismul revoluționar, Vladimir Voronţov şi Nikolai 
Danielson (Nicolas On) au dezvoltat, în anii 1880 şi la începutul 


27 Ibid., p. 248. 

28 Walicki, The Controversy over Capitalism, pp. 29-131; Kitch, 
„Constantin Stere”. Vezi şi James H. Billington, Mikhailovsky 
and Russian Populism, Oxford, Claredon Press, 1958. 

deceniului următor, teoria populistă a dezvoltării economice.29 
Aceasta deducea, din chiar analiza atentă a scrierilor 
marxiste, imposibilitatea industrializării capitaliste a Rusiei. 

Voronţov şi Danielson argumentau că, pentru a se 
dezvolta, industria capitalistă necesită ample pieţe de 
desfacere. Pieţele externe sunt acaparate însă de produsele 
economiilor dezvoltate ale Occidentului, iar industria 
rusească nu poate spera să le recupereze. Limitată la piața 
internă, ea se vede confruntată, însă, cu capacitatea 
restrânsă de cumpărare a masei de consumatori țărani, 
precum şi, din nou, cu o competiţie din partea mărfurilor 
importate occidentale, obţinute cu o productivitate mai 
mare, de calitate înaltă şi la preţuri de desfacere scăzute. 
Industria rusească nu poate intra în competiție decât pe 
baza sprijinului guvernamental, ce se manifestă prin 
subvenţii alocate sectorului industrial pe seama exploatării 
țărănimii prin fiscalitate, precum şi prin tarife protecţioniste 
împotriva produselor străine, ce ajung astfel cu prețuri mai 
ridicate la consumatorii locali. Această politică economică, 
pe care guvernele ruseşti au început să o aplice în speranța 
de a putea reduce decalajul de dezvoltare al ţării față de 
Occident, are efectul pervers de a agrava starea de sărăcie a 
populaţiei ţărăneşti, de unde decurge scăderea şi mai 
accentuată a puterii sale de cumpărare şi, deci, îngustarea 
pieței de desfacere locale. Rezultatul este un cerc vicios, 
eforturile de industrializare autosubminându-se prin pauperizarea 
consumatorilor. Aceleaşi eforturi futile de dezvoltare a unui 
capitalism industrial local afectează negativ populaţia prin 
distrugerea industriei artizanale din mediul rural, ce 
funcționase până atunci ca o anexă a economiei agrare. lar 
dacă Rusia încearcă în van să intre în faza capitalismului 
industrial, ea îşi compromite prin această încercare şi 
speranțele de a-şi putea învinge vreodată handicapurile de 


22 O prezentare detaliată în Arthur P. Mendel, Dilemmas of 
Progress in Tsarist Russia. Legal Marxism and Legal Populism, 
Cambridge, Mass., Harvard University Press, 1961. 

dezvoltare pe calea socialismului: aceasta pentru că, fie şi în 
formele inautentice adoptate pe teren rusesc, „sectorul 
capitalist” al economiei funcționează în aşa fel încât să ducă 
la dizolvarea obşcinei şi, deci, la falimentarea „sectorului 
popular” al vieţii economice, ce este penetrat de capitalism. 
Cei doi economişti ai populismului se considerau deci 
îndreptățiți să concluzioneze, pe baza acestei analize, că 
spiritul marxismului poate fi conservat, în condiţiile 
specifice ale Rusiei, doar cu preţul unei adaptări creatoare a 
gândirii lui Marx. Rusia poate progresa către socialism doar 
dacă evită traiectoria de evoluţie a Occidentului: industriile 
grele, în special cele extractive, trebuie menținute în limite 
strict necesare şi naţionalizate; industriile uşoare trebuie 
dezvoltate în funcție de necesitățile economiei agrare; iar cea 
din urmă trebuie să se dezvolte prin consolidarea obşcinei şi 
nu prin dizolvarea ei. Dacă este nevoie ca un act politic 
revoluționar să fie întreprins cu scopul de a asigura 
tranziția Rusiei spre socialism, atunci acesta trebuie să fie 
îndreptat împotriva politicii guvernamentale de încurajare a 
capitalismului autohton: „Până în anii 1890, intelectualii 
ruşi au privit marxismul ca pe o teorie economică, potrivit 
căreia societatea socialistă poate fi construită printr-o 
revoluție politică menită să stopeze dezvoltarea capitalistă”.30 
Aripa „sociologică” a gândirii populiste a adoptat 
postura cea mai „reformistă”, în interiorul aceleiaşi grupări 
intelectuale. Prin Voronţov şi Danielson, populismul se 
desparte de atmosfera revoluționară a epocii „mersului spre 
popor”, găsindu-şi vocaţia unui program de dezvoltare ce 
caută să împingă Rusia spre socialism pe calea paşnică a 
reformei sociale şi economice. În această întruchipare, 
populismul agrar apare ca un corespondent răsăritean al 
revizionismului marxist din Occident, pe care îl anticipează 
cronologic. Constatând că previziunile lui Marx referitoare la 
adâncirea polarizării sociale, la pauperizarea proletariatului 


30 Kitch, „Constantin Stere”, p. 252. 

industrial şi la dispariția țărănimii independente nu se 
îndeplineau, Eduard Bernstein va argumenta, într-un şir de 
scrieri apărute în anii 1890, că partidele socialiste nu mai 
trebuiau să aştepte ca ordinea capitalistă să intre într-o 
criză iremediabilă prin crearea unor condiţii revoluționare 
de natură să declanşeze revoluția comunistă. Dimpotrivă, 
evoluțiile sociale în curs indicau ca dezirabilă calea 
cooperării cu instituțiile şi forțele politice ale lumii burgheze, 
în cadrul parlamentar existent, în vederea unei evoluții 
treptate către socialism.5! Constatând că previziunile marxiste 
referitoare la dezvoltarea universală a capitalismului nu se 
îndeplinesc, în Rusia, chiar din cauza dinamicii capitalismului 
mondial căruia Marx îi descrisese anatomia, populiştii ruşi 
ajunseseră şi ei, cu câţiva ani înainte, la concluzia unei 
necesare căi de evoluție reformiste către socialism, prin 
exploatarea „economiei populare” bazate pe obşcină. 

Dacă argumentaţia bernsteiniană şi cea populistă sunt 
complementare, replicile pe care ele le vor primi se vor 
dovedi la fel de consonante. În Occident, versiunea „ortodoxă” 
a marxismului, articulată de Karl Kautsky şi adoptată ca un 
crez oficial de Internaționala a II-a, a apărat concepţia lui 
Marx despre evoluţia ireversibilă a sistemului capitalist 
înspre momentul unei crize ce va face răsturnarea sa prin 
mijloace revoluţionare la fel de inevitabilă. Respingând 
revizionismul de pe aceste poziții, Kautsky a argumentat în 
favoarea adoptării integrale a schemei marxiste de evoluție 
istorică. Din aceleaşi motive, el a rămas însă întotdeauna 
nu mai puţin convins de faptul că revoluția socialistă nu se 
poate declanşa decât într-o societate ce a parcurs întregul 
ciclu de evoluție al capitalismului şi unde contradicţiile 
specifice acestuia şi-au făcut simţite efectele.32 Târziu, în 


31 George Lichtheim, Marxism. An Historical and Critical Study, 
sec. ed., New York, Praeger, 1965, pp. 278-300. 

32 Ibidem, pp. 259-277. Vezi şi Andrzej Walicki, Marxism and the 
Leap to the Kingdom of Freedom. The Rise and Fall of the 
Communist Utopia, Stanford, Stanford University Press, 1995, 

perioada interbelică, el va condamna revoluția bolşevică, ce 
încerca să precipite fazele istorice, la fel de hotărât cum 
criticase şi revizionismul reformist cu decenii în urmă.35 
Dacă marxismul bernsteinian şi-a găsit un echivalent 
rusesc în persoana narodnicilor reformişti ca Voronţov şi 
Danielson, tot astfel marxismul kautskyan a avut un 
corespondent, în Rusia, în persoana lui Gheorghi Plehanov. 
Asemeni liderului occidental al social-democraţiei germane 
şi al Internaționalei a Il-a, Plehanov a apărat caracterul 
inexorabil al legilor marxiste de evoluţie a societății: Rusia 
nu poate ocoli destinul capitalismului, după cum nu îl va 
putea evita nici pe acela al revoluției socialiste.3+ 
Despărțindu-se de marxismul populist prin a argumenta că 
evoluția societății ruse pe calea capitalismului era de 
neocolit, acelaşi autor a respins şi proiectul bolşevic de 
„comprimare” a fazelor revoluţionare şi de trecere la 
socialism înainte de maturizarea sistemului capitalist: 
impusă în condițiile unei societăți agrare cu reziduuri 
feudale, „dictatura proletariatului” va avea ca rezultat o 
teribilă reeditare a „despotismului asiatic” şi o replică 
modernă a imperiului incaş.35 

Plehanov a fost liderul intelectual al marxismului 
rusesc după declinul populismului. În polemica sa 


pp. 208-227; Dick Geary, „Ihe Second International: Socialism 
and Social Democracy”, în Terence Ball, Richard Bellamy, eds., 
The Cambridge History of Twentieth Century Political Thought, 
Cambridge, Cambridge University Press, 2003, pp. 219-238. 

33 Frangois Furet, Trecutul unei iluzii. Eseu despre ideea comunistă 
în secolul XX, trad. de Emanoil Marcu şi Vlad Russo, Bucureşti, 
Humanitas, 1996, pp. 95-100. 

3+ Samuel H. Baron, Plekhanov: the Father of Russian Marxism, 
Stanford, Stanford University Press, 1963. Vezi şi Richard Wortman, 
The Crisis of Russian Populism, Cambridge, Cambridge University 
Press, 1967, 

35 Această temă va fi ulterior redescoperită în Karl A. Wittfogel, 
Oriental Despotism: a Comparative Study of Total Power, New 
Haven, Yale University Press, 1957. 

împotriva narodnicilor, el nu a fost, însă, singura voce 
importantă. „Marxistul legal” Piotr Struve şi viitorul lider al 
bolşevismului, Lenin, l-au secondat în această luptă 
împotriva a ceea ce au considerat, împreună, a fi o nefastă 
erezie teoretică. Folosindu-se chiar de datele statistice pe 
care le adunaseră, pentru a-şi sprijini propriile vederi, 
autorii populişti, ei au descoperit ca pe un adevăr 
indiscutabil faptul că procesul de penetrare a lumii ruseşti 
de către economia capitalistă era deja într-un stadiu prea 
avansat pentru a mai putea fi oprită: „Producătorii rurali 
fuseseră deja separați de mijloacele de producție, 
meşteşugarii rurali erau treptat transformați în muncitori 
salariați, rețeaua feroviară crea o piaţă capitalistă a 
produselor agricole iar sistemul producției de fabrică se 
extindea în lumea urbană”.%6 În faţa acestor evidențe -— şi 
prin raportare la tezele fundamentale ale socialismului 
ştiinţific -—, credința populiştilor după care Rusia putea 
urma propria sa traiectorie de evoluție spre socialism apărea 
ca o reeditare a socialismului „utopic”, premarxist: „Ambele 
grupări intelectuale credeau că evoluția istorică poate fi 
modelată după capriciile voinței umane şi că propensiunea 
către cooperare socială este mai puternică decât cea către 
conflictul de clasă”.*” Ca atare, „Struve, Plehanov şi Lenin au 
subliniat tezele filozofiei istorice de ansamblu a marxismului, 
considerând că, aşa cum este descrisă de Marx, dezvoltarea 
capitalistă a Europei Occidentale relevă nişte legi de evoluție 
a societăţii cu aplicabilitate universală”. În anii ce au urmat, 
„acuzându-se una pe cealaltă de pseudomarxism, cele două 
grupări şi-au desfăşurat analizele sociale în cadrele teoretice 
ale economiei politice marxiste”. Deşi aproape întreaga 
literatură istorică a preluat terminologia constituită în contextul 
polemicilor de la sfârşitul veacului al XIX-lea, vorbind deci 
despre „populişti” şi „marxişti” ca despre două tabere ideologice 


se Kiteii, „Constantin Stere”, p- 253. 
37 Ibid., loc. cit. 

total diferite, „trebuie să ţinem cont de faptul că, în 
realitate, sistemele de idei promovate de cele două grupări 
nu au reprezentat decât două versiuni ale marxismului ce 
pot ridica pretenţii egal îndreptăţite de autenticitate”.38 
Decurgând dintr-o adaptare a marxismului la cerinţele 
structurii sociale şi economice ale Rusiei, doctrina populistă 
a găsit ecou în țările Europei Est-Centrale, care prezentau o 
configurație socială asemănătoare. Acelaşi tip de provocări 
au condus, aici, la reacții intelectuale similare şi la dezbateri 
teoretice înrudite. Cuplul marxism-populism poate fi regăsit, 
cu variaţii specifice, în toate țările regiunii, iar argumentele 
ce s-au confruntat în contextele tuturor variantelor 
naţionale ale acestei clasice dispute s-au repetat şi ele în 
bună măsură, parțial ca urmare a influențelor ruseşti, dar 
şi prin redescoperirea aceloraşi idei în medii intelectuale 
diferite dar supuse aceloraşi presiuni sociale. Excepţii 
parțiale de la această regulă au fost teritoriile cehe ale 
Imperiului Habsburgic şi Ungaria. În primul caz, atât 
marxismul cât şi populismul au avut origini germano- 
austriece, nu ruseşti.39 În cel de-al doilea, gândirea marxistă 
a evoluat, de asemenea, pe făgaşul mai larg al socialismului 
austriac şi a deținut întotdeauna o pondere foarte mare în 
perimetrul stângii politice.+0 Formele de populism existente 
aici - cu o influență mai redusă - au provenit însă din 
Rusia.+! În toate celelalte ţări ale zonei, aşa cum am mai 


38 Ibid., p. 254. 

39 Anthony Palacek, „The Rise and Fall of the Czech Agrarian 
Party”, in East European Quarterly 5: 2, 1971, pp. 177-201. 

+0 Andrew C. Janos, The Politics of Backwardness in Hungary, 1825-1945, 
Princeton, Princeton University Press, 1982, pp. 182-190. 

+1 Idem, „The Agrarian Opposition at the National Congress of 
Councils: Agrarian Radicalism in the Hungarian Soviet Republic”, 
în Andrew C. Janos, William Slottman, eds., Revolution in 
Perspective: Essays on the Hungarian Soviet Republic of 1919, 
Berkeley, University of California Press, 1971, pp. 85-108; Peter 
Brock, „Tolstoyism and the Hungarian Peasant”, în The Slavonic 
and East European Review 58: 3, 1980, pp. 345-369. 

spus, cultura revoluționară de stânga a fost puternic 
îndatorată surselor ruseşti. În Polonia şi în Serbia, ideile 
populiste au pătruns într-o etapă foarte timpurie, iar 
viziunea marxistă s-a decantat treptat, la fel ca şi în 
Rusia. În Bulgaria, unde influenţa rusească a fost cea mai 
puternică, cele două familii intelectuale au prins rădăcini 
cam în acelaşi timp.%3 În România, cele două ideologii şi-au 
purtat dialogul polemic într-o manieră specifică, datorată în 
bună măsură unor accidente istorice. 


Căi de dezvoltare 


Marxismul rusesc a fost deci turnat inițial în tiparul 
populismului, din albia căruia s-a disociat apoi, printr-o 
departajare critică. În România, gândirea marxistă nu a 
urmat întru totul această succesiune a etapelor de 
evoluție.++ Constantin Stere, întemeietorul şcolii populiste şi 


+2 'Traian Stoianovich, „The Pattern of Serbian Intellectual Evolution, 
1830-1880”, în Comparative Studies in Society and History |: 3, 
1959, pp. 242-272; K.J. Cottam, „Boleslaw Limanovski, a Polish 
Theoretician of Agrarian Populism”, în The Slavonic and East 
European Review 51: 122, 1973, pp. 58-74. 

+5 Vivian Pinto, „The Civic and Aesthetic Ideals of the Bulgarian 
Narodnik Writers”, în The Slavonic an East European Review 32: 79, 
1954, pp. 344-366; Marin Pundeff, „Marxism in Bulgaria before 
1891”, în Slavic Review 30: 3, 1971, pp. 523-550. 

+4 Pentru prezentări mai vechi ale dialogului dintre marxism şi 
populism în România vezi Valeriu Ciobanu, Poporanismul: 
geneză, evoluţie, ideologie, Bucureşti, Tipografia „Bucovina” I.E. 
Toronţiu, 1946; Z. Ornea, Poporanismul, Bucureşti, Minerva, 
1972; Idem, Opera lui C. Dobrogeanu-Gherea, Bucureşti, Cartea 
Românească, 1982; Ştefania Mihăilescu, Poporanismul şi 
mişcarea socialistă din România, Bucureşti, Ed. Politică, 1988; 
Sorin Alexandrescu; „Populism şi burghezie: România la 
începutul secolului XX”, în Privind înapoi, modernitatea, trad. de 
Mirela Adăscăliței et al., Bucureşti, Univers, 1999, pp. 91-124. 

principalul său teoretician, s-a stabilit în ţară la 1892.% 
Originar din mica boierime basarabeană, el participase, în 
deceniul anterior, la mişcarea revoluționară rusă, fiind 
deportat pentru aceasta vreme de câţiva ani în Siberia. 
Refugiindu-se apoi în România şi stabilindu-se la Iaşi, el s-a 
alăturat de la început cercurilor socialiste locale. În cadrul 
lor, Stere a formulat, în anii 1893-1895, rudimentele viziunii 
sale inspirate din narodnicismul rusesc. La acea vreme însă, 
exista deja în România un partid politic socialist — Partidul 
Social Democrat al Muncitorilor din România a fost înființat 
la 1893 -—, al cărui principal teoretician, Constantin 
Dobrogeanu-Gherea, adoptase deja o poziţie analoagă celei a 
„marxismului ortodox” ce se definise, în Rusia, tocmai prin 
opoziție față de populism. Originar dintr-o familie evreiască 
din Ucraina şi purtând numele real de Salomon (apoi 
Konstantin) Katz, Gherea se stabilise în România cu peste 
un deceniu înaintea lui Stere, în 1875.*6 Activitatea sa 
publicistică debutează la începutul anilor 1880, iar în 1884- 
1886 el îşi publică primele piese importante: „Karl Marx şi 
economiştii noştri”+7 şi „Ce vor socialiştii români»”.+8 Deşi 
urmele unor opinii populiste pot fi detectate vag în aceste 
scrieri, şi deşi autorul lor se inițiase în marxism, în Rusia, 
în albia narodnicismului revoluţionar al anilor 1870, textele 
respective marchează conversiunea decisă a lui Gherea 
către o poziție foarte asemănătoare celei plehanoviste. Nu 
este vorba însă despre o influență exercitată de Plehanov 


45 Z. Ornea, Viața lui C. Stere, Bucureşti, Cartea Românească, 
vol. 1-2, 1989, 1991. 

+6 Idem, Viaţa lui C. Dobrogeanu-Gherea, Bucureşti, Cartea 
Românească, 1983. 

+7 Constantin Dobrogeanu-Gherea, „Karl Marx şi economiştii 
noştri” [1884], în Opere complete, ed. de Ion Popescu-Puţuri et 
al., Bucureşti, Ed. Politică, vol. 1, 1976, pp. 40-164. 

+8 Idem, „Ce vor socialiştii români? Expunerea socialismului 
ştiinţific şi programul socialist” [1886], în Opere complete, ed. de 
Ion Popescu-Puţuri et al., Bucureşti, Ed. Politică, vol. 2, 1976, 
pp. 7-126. 

asupra sa, ci de evoluţia paralelă şi independentă a celor doi 
gânditori către idei foarte înrudite. 

Stere îşi aduce deci convingerile populiste în mijlocul 
unui grup de opinie dominat deja de şcoala marxistă 
adversă. Din acest motiv, pledoaria sa ia de la bun început 
forma unei polemici cu socialismul „oficial”, cu scopul de a 
revendica o interpretare corectă a comandamentelor activității 
revoluționare în mediul social şi politic românesc. Ciclul de 
articole „Din notițele unui observator ipocondric (un foileton 
social)” — publicat în suplimentul literar al ziarului Adevărul 
în 1893 — ilustrează această etapă a publicisticii lui Stere, 
iar seria de trei texte reunite sub titlul „Încercări filozofice”, 
redactate în Rusia, în perioada deportării din Siberia, dar 
publicate în Arhiva Societății Ştiinţifice şi Literare din laşi în 
1897, ne oferă o imagine a orizontului filozofic al lui Stere în 
aceeaşi perioadă.50 

Articolele lui Stere resping socialismul epocii ca pe un 
moft intelectual al unor tineri ce maimuțăresc teorii abstracte 
fără aplicabilitate, incapabili să rezoneze cu nevoile reale ale 
societății unde trăiesc. Adeziunea la socialismul revoluționar 
nu a modificat înclinațiile acelei intelectualități provenite 


din „tânăra, dar putreda [...] burghezie” românească, ce 
„întruneşte |...] toate viciile unei societăți în decădere şi 
toate sălbăticiile barbariei. [...] Pătura cultă socialistă nu e 


[...], în realitate, decât o ramificaţie neînsemnată a păturii 
culte burgheze şi se deosebeşte —- în ce priveşte calităţile 
morale şi intelectuale, caracterul politic şi social - foarte 


49 C. Stere, „Din notițele unui observator ipocondric (un foileton 
social)” [1893], în Scrieri politice şi filozofice, pp. 129-167. 

50 Idem, „Încercări filozofice” [1897], în Scrieri politice şi filozofice, 
pp. 60-120. Pentru concepţiile filozofice ale lui Stere vezi şi 
Idem, „Filozofia tendinţelor sociale în artă”, în Evenimentul literar 
1: 24, 1894, pp. 2-4; Idem, Evoluţia individualității şi noțiunea 
de persoană în drept, laşi, Tipografia H. Goldner, 1897; Idem, 
Introducere în studiul dreptului constituțional, laşi, Tipografia 
Editoare „Dacia”, 1903. 

puțin de aceasta din urmă”si Cum frazeologia marxistă 
ascunde o morală găunoasă şi lasă nealterate predispozițiile 
unei clase ce cumulează defectele decrepitudinii şi pe cele 
ale infantilismului, este evident că adeziunea la marxism a 
mediilor studenţeşti şi intelectuale ieşene şi bucureştene ale 
epocii nu răspunde unor cerințe sociale reale. Convins că 
„nu oamenii sunt pentru socialism, ci socialismul pentru 
oameni”,52 Stere militează deja pentru o formă de reformism 
social adaptată timpurilor şi locurilor şi înrădăcinată în 
conştiinţa gravă a nedreptăților lumii româneşti. 

Va mai trece ceva timp până când acest program de 
reformă să capete contururi clare.53 Până atunci, Stere 
contribuie în mod decisiv la marea „defecțiune” a partidului 
socialist: acesta se dizolvă, la 1899, după ce gruparea 
„generoşilor”, animată printre alţii chiar de către Stere, 
dezertează în favoarea Partidului Naţional Liberal.5+ Motivul 
acestei decizii a fost tocmai convingerea că, într-o societate 
agrară cu o economie industrială restrânsă, o burghezie 
anemică şi un proletariat industrial minuscul, un partid de 
inspirație marxistă nu îşi justifica existența şi nu avea 
şanse de succes, iar necesitățile stringente ale momentului 
impuneau ca militantismul social să se desfăşoare în 
interiorul uneia dintre grupările politice importante, căreia 
să îi imprime o orientare reformistă. 

Partidul marxist se va reînființa abia în 1910, sub noul 
nume de Partid Social-Democrat. Până atunci, Gherea 
continuă să dea glas programului său socialist. Una dintre 
scrierile sale din această perioadă va precipita clarificarea 
doctrinară a disputei dintre marxism şi populism, în varianta sa 


51 Idem, „Din notițele unui observator ipocondric”, p. 162. 

52 Ibid., p. 166. 

53 Pentru concepţia lui Stere despre „poporanism” din această 
etapă vezi, de exemplu, Idem, „Poporanismul”, în Evenimentul 
literar 1: 15, 1894,p.1. 

5+ Nicolae Jurca, Istoria social-democrației din România, Bucureşti, 
Ed. Ştiinţifică, 1994, pp. 22-53 

românească. Broşura-conferință „Din ideile fundamentale ale 
socialismului ştiinţific”, publicată în 1906, este întâmpinată cu 
o recenzie critică în revista Viaţa românească — nou înființata 
publicaţie a grupării poporaniste - de către Garabet Ibrăileanu, 
cel mai apropiat asociat al lui Stere. În anul următor, 
aceeaşi revistă începe să publice principalul text teoretic al 
lui Constantin Stere şi al populismului agrar românesc: 
ciclul de articole „Social-democratism sau poporanism?” va 
apărea pe parcursul a şase numere, în 1907-1908. Din 
tabăra marxistă, Cristian Rakovski va răspunde, în revista 
Vutorul social, cu articolul „Poporanism, socialism şi realitate” 
(1908),55 iar Gherea, în aceeaşi publicaţie şi acelaşi an, cu 
două articole foarte dense. Cel dintâi, cu titlul „Un mic răspuns 
la o mică recenzie”,56 se raportează la recenzia lui Ibrăileanu, 
pentru ca celălalt, intitulat „Post-scriptum sau cuvinte 
uitate”,57 să ia în discuţie ciclul de articole al lui Stere. 
Formulate prin referire directă la textele lui Marx, 
Engels, Bernstein, David şi Kautsky, argumentele lui Stere 
repetă, în esenţă, ideile lui Voronţov şi Danielson despre 
imposibilitatea industrializării României şi despre efectele 
nefaste ale tentativelor de industrializare prin politici 
economice protecționiste.58 Motivul principal este, din nou 
absența piețelor de desfacere; dar, spre deosebire de autorii 
ruşi, Stere nu simte nevoia să analizeze potenţialul pieţei 


55 Cristian Rakovski, „Poporanism, socialism şi realitate” [1908], 
în Scrieri social-politice, ed. de Ion Ilacoş, Bucureşti, Ed. Politică, 
1977, pp. 140-184. 

s6 Constantin Dobrogeanu-Gherea, „Un mic răspuns la o mică 
recenzie” [1908], în Opere complete, ed. de Ion Popescu-Puţuri 
et al., Bucureşti, Ed. Politică, vol. 3, 1977, pp. 454-466. 

57 Idem, „Post-scriptum sau cuvinte uitate” [1908], în Opere complete, 
ed. de Ion Popescu-Puţuri et al., Bucureşti, Ed. Politică, vol. 3, 
1977, pp. 476-504. 

58 Pentru tentativelele de industrializare în Europa de Sud-Est a 
epocii: John R. Lampe, „Varieties of Unsuccessful Industralization: 
the Balkan States before 1914”, în The Journal of Economic 
History 35: 1, 1975, pp. 56-85. 

interne, în corelație cu puterea de cumpărare a populaţiei 
agrare. El este ferm convins că o economie industrială 
națională nu poate prospera decât pe baza accesului la piețe 
externe. De aceea, „simplul fapt că dezvoltarea industrială a 
unei țări a întârziat apare prin sine însuşi ca o piedică în 
lupta pentru debuşeuri”.5” Geografia economică a planetei a 
fost în linii mari stabilită odată cu ascensiunea economică a 
Occidentului, iar posibilitățile de a o mai altera sunt foarte 
limitate: „Însuşi faptul că există state industriale presupune 
necesar, ca o condiţie indispensabilă, şi existența statelor 
neindustriale, în care se exportă produsul industriei. Cu 
alte cuvinte, marea industrie ea însăşi formează o piedică 
pentru dezvoltarea industrială a ţărilor înapoiate şi 
presupune împărțirea pământului în ţări de mare industrie 
şi țări în care nu pot înflori decât agricultura şi, cel mult, cu 
o politică economică sănătoasă, industria mică de tot 
felul”.*0 Dinamica economiei mondiale capitaliste i-a alocat 
României un rol de periferie agricolă a Occidentului pe care 
ea va fi nevoită să îl accepte. Cum nu poate spera să mai 
înfrângă, în viitorul previzibil, acest handicap de dezvoltare, 
cum deci „numai interesul, ignoranța sau o idee fixă de 
maniac poate explica visul industrializării României”,6! 
societății româneşti îi este închisă calea progresului social şi 
politic practicat de statele apusene. Ea va trebui să-şi 
adapteze idealurile în funcţie de resurse, să descopere o 
formulă de dezvoltare economică şi socială în conformitate 
cu caracterul său agrar şi o formulă politică adecvată 
acestei baze sociale: „Dacă progresul politic pentru noi se 
rezumă în idealul unei democraţii rurale, evoluțiunea 
noastră economică, ca şi toată înfăţişarea statului nostru, 
vor trebui, necesar, să-şi păstreze întotdeauna caracterul lor 
specific țărănesc, şi progresul economic, deci, trebuie să ne 


59 C. Stere, „Social-democratism sau poporanism?”, în Scrieri politice 
şi filozofice, p. 239. 

60 Ibid., p. 242. 

61 Ibid., p. 244. 

ducă spre organizarea întregii gospodării naţionale pe baze 
ţărăneşti: o țărănime viguroasă, stăpână pe pământul pe 
care îl munceşte, şi pentru care, prin organizarea unui 
sistem desăvârşit de societăți cooperative, avantajele micii 
proprietăți sunt împreunate cu toate avantajele tehnice, 
accesibile astăzi numai pentru marea proprietate”.62 
Rezolvarea problemei ţărăneşti printr-o reformă agrară care 
să consolideze mica proprietate - neviabilă în configurația 
creată de reforma de la 1864 — şi o reformă electorală care 
să acorde ţărănimii o pondere politică determinantă ar fi 
principalele căi de construcţie a „democraţiei rurale”, alături 
de îmbunătățirile tehnice şi de sistemul cooperatist. 
Programul de dezvoltare al poporanismului admite economia 
industrială numai în limitele unei industrii mici construite 
ca un „accesoriu al agriculturii” şi ale unei industrii mari 
extractive naționalizate. 

Într-o societate agrară dominată de marile latifundii şi 
de mica proprietate individuală, unde instituțiile comunității 
ţărăneşti devălmaşe fuseseră de mult erodate,53 speranțele 
de a descoperi un drum original spre socialism, în absența 
unui capitalism industrial, nu puteau fi justificate. În plus, 
prin comparație cu  autocrația rusească, regimul 
parlamentar şi constituțional al României oferea mai multe 
stimulente pentru ca un curent ideologic de sorginte 
marxistă să evolueze către o poziție reformistă. Fără a pune 
la îndoială viabilitatea gândirii marxiste, Stere abandonează 
cu totul proiectul revoluției socialiste, formulându-şi 
idealurile politice în termenii „democraţiei rurale”. În locul 
idealizării obşcinei, ca o formă de comunism primitiv, el 


62 Ibid., p. 331. 

63 Pentru evoluția satelor devălmaşe româneşti, vezi Henri H. Stahl, 
Les anciennes communautes villageoises roumaines, Bucarest-Paris, 
Academie Roumaine-Editions du C.N.R.S., 1969; Chirot, Social 
Change in a Peripheral Society. Vezi şi Maria Todorova, „Myth-making 


in European Family History: the Zadruga Revisited”, în East European 
Politics and Societies 4: 1, 1990, pp. 30-76. 

tinde să idealizeze universul rural în întregul său, ca 
depozitar al unui tip uman ce nu suferă de fragmentarea şi 
alienarea vieții moderne şi pe care nu ezită să îl califice ca 
pe o întrupare a „omului perfect”.6+ Totuşi, inspiraţia 
originară a populismului rus poate fi identificată si în acest 
caz, acolo unde Stere prezintă lumea țărănească a 
prezentului — şi implicit „democraţia rurală” a viitorului — ca 
pe un univers al armoniei sociale din care lumea modernă 
nu mai face parte. Meditând, pe urmele marxiştilor germani 
şi ruşi, asupra caracterului de clasă nedeterminat al 
țărănimii, el descoperă că „țăranul nu este proletar, nu 
numai fiindcă este un adevărat proprietar, oricât de 
exploatat ar fi, dar şi, mai ales, fiindcă el nu este exploatat 
în mod necesar în însuşi procesul producţiunii la care 
participă, ci din alte împrejurări. Şi nu este nici burghez, 
fiindcă el, cu familia lui, singur reprezintă munca în 
procesul de producţiune, şi nu exploatează pe nimeni”.65 De 
aici decurge că țărănimea este „o categorie socială distinctă, 
pe spinarea căreia s-au ridicat toate celelalte clase sociale, 
neexceptând, în mare parte, nici proletariatul industrial”.66 
Ea este, mai precis, „baza socială nediferenţiată” a societăţii, 
pe care ne-o putem reprezenta după descrierile făcute de 
antropologi „societăţilor primitive, ca lipsite de diferenţiere 
înlăuntrul grupurilor sociale”. Diferenţierea apare la etajele 
superioare ale ansamblului social, iar originea sa nu trebuie 
căutată în „evoluţia pur internă a societăţii”. Stratificarea 
socială şi conflictele ce o însoțesc s-au născut „din război, 
prin subjugarea violentă a învinşilor. [|...] Când un trib 
victorios supune astfel un trib învins, se naşte cea dintâi 
diferenţiere socială, în clasa de stăpâni şi clasa de supuşi”.67 
Țărănimea lumii moderne trebuie văzută asemenea unui 


64 C. Stere, „« Omul perfect »” [1894], în Scrieri, ed. de Z. Ornea, 
Bucureşti, Minerva, 1979, pp. 57-60. 

65 Idem, „Social-democratism sau poporanism?, p. 218. 

5 Ibid., p. 217. 

57 Ibid., pp. 219-220. 

trib învins al lumii arhaice: exploatarea sa economică este 
„analoagă |...] unui tribut pe care ar fi silit să-l plătească un 
popor învins în război”.68 Asemeni unui popor înrobit din 
vechime, ea „rămâne aceeaşi masă uniformă, împărțită în 
grupuri omogene aşezate pe pământ, care pot avea mai 
multă sau mai puţină libertate, pot da o parte mai mare sau 
mai mică din produsul muncii lor stăpânilor, dar în linii 
generale păstrează acelaşi fel de a fi şi au acelaşi rol în 
procesul de producție, ca şi înainte. Dacă într-un moment 
dat ar dispărea întreaga clasă de stăpânitori, pentru masa 
supusă aceasta n-ar avea de rezultat decât mai multă 
libertate şi păstrarea produsului integral al muncii, dar, 
reparând cu uşurinţă leziunile organismului social 
provocate de starea de supunere, ele şi-ar putea continua în 
linişte felul străvechi de a fi”.6” Altfel spus, cu cât crusta 
economico-socială a lumii urbane şi industriale se subțiază, 
ca efect al preconizatelor reforme de inspirație poporanistă, 
cu atât țărănimii îi este restituită libertatea de dinaintea 
cuceririi şi colonizării sale de către societatea puternic 
diferențiată a vremurilor moderne. Dacă pune între 
paranteze proiectul de construcţie a unei lumi comuniste, 
marxismul populist românesc nu abandonează viziunea 
unei lumi unde relațiile dintre oameni să aproximeze 
echitatea comunismului primitiv iar ființa umană să 
recapete plenitudinea stării de natură. 

Nostalgia comunismului primitiv merge, însă, mână în 
mână cu respingerea hotărâtă a revoluției socialiste. 
Absența oricăror perspective de dezvoltare a unui proletariat 
industrial numeros face inutil activismul politic social- 
democrat. În țările ca România, „problemele ce se impun 
societăților moderne prin evoluțiunea industrială nici nu se 
pot pune, întrucât lipsesc condițiunile materiale pentru 
aceasta”. Aici, deci, „programul social-democrat e o 


68 Ibid., p. 219. 
69. Ibid., p. 220. 

imposibilitate şi un nonsens”.70 La vremea când marxismul 
rusesc trecuse de mult de partea teoriei social-democrate a 
lui Plehanov, cel ce ispăşise în Siberia pentru entuziasmul 
revoluționar al anilor de tinerețe privează programul 
socialist al lui Gherea de orice legitimitate şi speră ca 
partidul dizolvat în 1899 să nu se mai refacă niciodată. 
Gherea nu era confruntat pentru prima oară cu 
acuzaţia că socialismul românesc era o „plantă exotică”: 
aceasta însoțise marxismul autohton de la începuturile sale, 
fiind proferată dinspre toate părțile spectrului ideologic. 
Gherea era obişnuit să reafirme legitimitatea strădaniilor 
sale de organizare politică, aşa cum o făcuse, cu ceva timp 
în urmă, în una din polemicile sale cu Titu Maiorescu.! 
Răspunzându-le lui Ibrăileanu şi Stere, el poate pretinde că nu 
are altă sarcină, în această privinţă, decât să le reamintească 
cititorilor „cuvinte uitate” şi să reformuleze argumente ce se 
impun cu forța evidenţei. Această pretenţie este în bună 
măsură exagerată: înainte de 1908, publicistica lui Gherea a 
avut în principal țelul de a explica publicului românesc 
doctrina marxistă, considerând aplicabilitatea sa universală 
ca oarecum subințeleasă. În această perioadă, principalul 
gânditor marxist român nu pare să fi devenit încă foarte 
conştient de specificul structurii sociale şi al dinamicii 
modernizării în periferia românească, prin comparație cu 
experienţa occidentală, şi nici de nevoia de a traduce marxismul 
în termenii unei analize sociale a înapoierii. Provocarea lui 
Stere a fost cea care a dus la cristalizarea, în România, a unei 
sociologii marxiste a modernizării, precum şi la formularea 
unei strategii politice pe termen lung a mişcării socialiste. 
Pe lângă cele două articole din 1908 amintite mai sus, 
aceste idei se regăsesc în principal în Neoiobăgia, marea 


TO Did b.. 206. 

71 Constantin Dobrogeanu-Gherea, „Dl. Maiorescu” |1892]|, în 
Opere complete, ed. de Ion Popescu-Puţuri et al., Bucureşti, Ed. 
Politică, vol. 3, 1977, pp. 62-89. 

carte a lui Gherea din 1910,72 precum şi în textul său din 
1911 intitulat „Asupra socialismului în ţările înapoiate”,/3 
publicat ca postfață la traducerea românească a cărții lui K. 
Kautsky, Bazele social-democrației. 

Kautsky şi Plehanov se impuseseră ca gardieni ai 
„egităților” istorice obiective, împotriva experimentelor 
doctrinare ale diverselor  revizionisme. Provocarea 
poporanistă îl convinge pe Gherea de necesitatea unei 
expuneri sistematice a aceloraşi legi inexorabile ale evoluției 
sociale. El înțelege însă că, pentru a fi convingător, 
determinismul marxist trebuie ajustat în funcție de 
fenomenele specifice unei societăți diferite de cele ale 
Occidentului. Legile descoperite de Marx au nevoie de 
explicitări suplimentare, cărora întemeietorul socialismului 
ştiinţific nu a avut cum să le intuiască necesitatea, dar 
cărora discipolul său din periferia agrară a Europei le 
descoperă însemnătatea în urma obiecțiilor ridicate de 
adversarii populişti. Răspunzându-le celor din urmă în 
chestiunea adecvării unui partid socialist la condiţiile 
româneşti, Gherea dă seama totodată de diferențele 
specifice dintre societatea autohtonă şi norma occidentală, 
diferențe devenite prin aceasta inteligibile în limbajul 
marxismului, pe care autorul român consideră că îl 
îmbogăţeşte şi îl nuanțează fără a-i trăda spiritul. 

Populiştii afirmaseră că socialismul „nu rezultă din 
condițiunile adânci sociale ale vieții noastre naţionale”. 
Gherea le răspunde că „în acelaşi fel şi sens nu rezultă din 
ele mai toate fenomenele vieții noastre moderne”. Cu alte 
cuvinte, „aici avem a face cu un fenomen general al vieții 
noastre sociale”, căci „nu numai socialismul e o plantă 
exotică, ci în acelaşi fel şi sens e o plantă exotică întreaga 


72 Idem, „Neioiobăgia” [1910], în Opere complete, ed. de lon 
Popescu-Puţuri et al., Bucureşti, Ed. Politică, vol. 4, 1977. 

73 Idem, „Asupra socialismului în țările înapoiate” [1911], în Opere 
complete, ed. de Ion Popescu-Puţuri et al., Bucureşti, Editura 
Politică, vol. 5, 1978, pp. 43-75. 

noastră viață de stat modern”. Nu este o observaţie 
inocentă, căci din această generalizare rezultă nici mai mult 
nici mai puțin decât o „lege a dezvoltării societăţilor 
înapoiate, rămase în urmă în dezvoltarea lor socială, în 
dezvoltarea lor capitalistă”. Iar „priceperea acestei legi e o 
condițiune indispensabilă şi neapărată pentru priceperea 
tuturor fenomenelor sociale speciale țărilor semicapitaliste”. 
Legea descoperită de Gherea afirmă că transformarea 
economică, socială şi politică în țările de modernizare 
întârziată decurge nu din dinamismul autogenerat al 
societăţii, ci din influențele exercitate de capitalismul 
mondial: „Ţările rămase în urmă intră în orbita ţărilor 
capitaliste înaintate, ele se mişcă în orbita acelor ţări şi 
întreaga lor viață, dezvoltare şi mişcare socială sunt 
determinate de viața şi mişcarea ţărilor înaintate, sunt 
determinate de epoca istorică în care trăim, de epoca 
capitalisto-burgheză”.7+ Dependenţa proceselor de 
schimbare de la periferie de factori exogeni nu contrazice 
decât aparent sistemul de idei marxist. Ea este acceptată 
fără probleme, atunci când înțelegem că, fără a fi foarte 
explicit în acest sens, Marx şi-a elaborat analiza lumii 
capitaliste cu referire la ansamblul ei, şi nu la fiecare 
societate națională privită ca o unitate autosubzistentă şi 
izolată: „Când Marx a formulat legile lui şi a vorbit de 
societate, el a avut în vedere societatea în general, el a vorbit 
de societatea capitalistă ca atare, |...] ca [...] o treaptă de 
dezvoltare a societăților, dar nu de fiecare societate în 
parte”.75 Poporaniştii ar fi cei care trădează spiritul 
marxismului, tocmai prin analiza lumii agrare româneşti în 
izolare față de dinamica de ansamblu a capitalismului 
mondial, condamnând-o pe cea dintâi să rămână pentru 
vecie separată de marile curente de transformare ale lumii 
moderne: „Vorbind de condiţiunile sociale reale ale ţării, ei o 


74 Idem, „Post-scriptum sau cuvinte uitate”, p. 481. 
75 Ibid., p. 482. 

izolează în mintea lor de alte țări şi uită că, dacă ţara 
noastră e un organism social-naţional, ea face parte însă 
dintr-un organism social superior, e în relații strânse de 
viață şi condițiuni sociale cu alte ţări mai înaintate, care 
determină chiar în bună parte condiţiunile noastre de viață 
națională; uită de epoca istorică capitalistă în care trăim şi 
care influențează şi modifică procesele de viaţă ce se petrec 
în ţară”.76 Populiştii nu înţeleg că dezvoltarea capitalistă a 
României e inevitabilă — şi renunţă la idealul lor socialist din 
acest motiv - pentru că nu pot percepe interdependenţțele 
din cadrul lumii moderne şi raportează procesele sociale 
exclusiv la factori endogeni. Asemeni lui Plehanov, Gherea 
crede că România a fost deja afectată de forțele capitalismului 
internațional în asemenea măsură încât tranziția sa finală la 
capitalism este un fapt necesar. 

Este îndreptăţită acuzaţia ridicată de Gherea împotriva 
poporanismului? Desfăşurarea secolului XX ne-a făcut tot 
mai conştienţi de faptele indiscutabile ale influențelor externe 
şi, în acelaşi timp, tot mai ostili față de izolaţionismele de 
orice fel, cu urmări nefaste asupra evoluţiei istorice a 
României şi a altor țări din afara lumii occidentale. Viziunea 
lui Stere pare să rezoneze tocmai cu aceste endemice 
curente culturale izolaționiste, în timp ce argumentele lui 
Gherea par să pledeze cauza „occidentalismului”. Au fost însă 
opiniile lui Stere motivate de „autohtonism metodologic”, 
refuză el oare să admită caracterul determinant al 
influențelor externe, occidentale, asupra lumii româneşti? 

Ne dăm seama cu uşurinţă că răspunsul trebuie să fie 
negativ. Stere a extras concepţia sa despre o traiectorie 
evolutivă a României ce nu se poate conforma precedentelor 
occidentale nu din refuzul sau incapacitatea de a ţine 
seama de fenomenele aculturaţiei şi expansiunii capitaliste, 


76 Ibid., loc. cit. Vezi şi Henri H. Stahl, „Theories de C. Dobrogeanu 
Gherea sur les lois de la penetration du capitalisme dans les 
pays retardaires”, în Review (of the „Fernand Braudel Center”) 
2: 1,1978,pp. 101-114; 

ci tocmai dintr-o analiză a dinamicii sistemului capitalist 
mondial. El examinează aceleaşi fapte cercetate şi de 
Gherea, cărora le dă însă o interpretare diferită: tocmai 
mecanismele de expansiune ale capitalismului blochează 
accesul României şi al periferiei agrare în genere către 
stadiul de dezvoltare capitalist: „Diferența dintre Gherea şi 
Stere nu rezidă în faptul că primul ar fi adoptat o 
perspectivă mai amplă decât cel de-al doilea, ci în acela că, 
din premise similare, primul trage concluzia că România se 
va alătura traseului de dezvoltare al Europei occidentale iar 
celălalt pe aceea că tranziția la capitalismul industrial este 
imposibilă în România”.77 Ca un predecesor al unui mod de 
gândire ce _ va fi reprezentat mai târziu de teoriile 
„dependenţei” şi ale „sistemului mondial”, Stere crede că 
economia mondială capitalistă funcționează astfel încât să 
atribuie României un rol de periferie exportatoare de bunuri 
agricole şi de materii prime, debuşeu al industriei 
occidentale. Acest mod de gândire a avut surse foarte 
diferite, iar marxismul a contribuit din plin la articularea sa 
prin teoriile „imperialismului” formulate de autori ca Lenin 
sau Rosa Luxemburg.78 Asemeni populiştilor ruşi, Stere face 
parte şi el din această complicată genealogie intelectuală. 
Spre deosebire de alți reprezentanţi ai ei, cum ar fi 
teoreticianul corporatismului Mihail Manoilescu,” el nu 
crede că cercul vicios al schimbului inegal dintre centrul 
capitalist al lumii şi periferia sa agricolă ar putea fi spart 
cumva prin separarea de piața mondială: periferia trebuie să 
extragă beneficiile posibile din contactele economice cu 
Occidentul dezvoltat industrial, evitând doar să compromită 
posibilitatea unor asemenea beneficii prin eforturi inutile de 


77 Kitch, „Constantin Dobrogeanu-Gherea”, p. 76. 

73 Daniel Chirot, Thomas D. Hall, „World System Theory”, în 
Annual Review of Sociology 8, 1982, pp. 81-106. 

79 Joseph Love, Crafting the Third World. Theorizing Underdevelopment 
in Rumania and Brasil, Stanford, Stanford University Press, 
1996, pp. 71-98. 

industralizare. Ea nu va putea repeta traiectoria de 
modernizare a Occidentului, dar de aici nu decurge un 
program de respingere a influențelor străine. 

Dacă Stere trebuie absolvit de acuza opacităţii față de 
faptul interdependenţelor planetare, nici Gherea nu trebuie 
privit ca un occidentalist naiv şi necritic. El însuşi ocupă un 
loc important printre antecesorii sociologiei istorice a 
modernizării periferice, iar dialogul său cu Stere a contribuit 
mult la transformarea marxismului într-un instrument de 
analiză a înapoierii. Convins de caracterul inevitabil şi pe 
termen lung benefic al dezvoltării capitalismului în 
România, Gherea subscrie parțial şi opiniei lui Stere după 
care „nu există, nu poate exista o evoluţie socială unică, 
identică, pentru toate ţările, ci fiecare țară urmează o 
traiectorie proprie”.80 România va sfârşi, desigur, prin a se 
alătura traiectoriei de evoluție a Occidentului, atunci când 
va accede la stadiul de dezvoltare capitalist, urmat de o 
revoluție socialistă. Până atunci însă, crede Gherea, ea a 
părăsit traiectoria de evoluție occidentală, viețuind în 
prezent într-o stare socială ce nu poate fi regăsită în 
clasificările sociologice curente. Principala sa lucrare, 
Neoiobăgia, nu este altceva decât descrierea amănunţită a 
acestei structuri sociale, însoțită de o explicaţie istorică a 
genezei sale şi de o analiză a mecanismelor sale de 
funcționare. Pe măsură ce dezbaterea despre căile posibile 
de tranziție de la lumea tradițională”, agrară, la cea 
„modernă”, industrială, s-a îmbogățit şi ramificat, pe 
parcursul secolului XX, fiind transferată dinspre critica 
socială a ţărilor de modernizare întârziată ca România 
înspre teoria academică a modernizării din universitățile 
occidentale, a devenit tot mai clar că, în cartea sa, Gherea 
discerne contururile unei formațiuni sociale şi economice 
specifice periferiei agrare a lumii în faza de început a 
contactelor sale cu economia mondială. Regimul 


30 Stere, „Social-democratism sau poporanism?”, p. 226. 

„neoiobăgiei” ce domneşte în România după reforma agrară 
de la 1864 este, explică Gherea, o mixtură de elemente 
feudale şi burgheze, care face ca, sub fațada legislativă şi 
instituțională a modernității capitaliste, să funcţioneze 
relații de producție şi raporturi de dependenţă cu caracter 
noncapitalist. Înzestraţi prin împroprietărire cu loturi de 
teren agricol neviabile economic, ţăranii obligaţi să ia în 
arendă terenuri de la marii proprietari şi să îşi achite 
obligaţiile contractuale prin prestare de servicii pe marile 
latifundii cu propriul lor utilaj agricol au schimbat statutul 
de iobagi din Vechiul Regim nu cu cel de actori liberi ai 
pieței capitaliste, ci cu cel de „neoiobagi”. Legea 
„inaliebilităţii” terenurilor ţărăneşti face ca cele mai 
importante bunuri ale economiei locale, anume pământul şi 
forța de muncă țărănească, să nu poată fi vândute pe piață 
asemenea unor mărfuri. Legaţi de loturile lor şi prin aceasta 
de moşiile învecinate unde sunt obligați să muncească 
pentru a putea obţine, astfel, suplimentul indispensabil de 
pământ, țăranii nu îşi pot negocia forța de muncă asemeni 
proletarilor din regimul capitalist. Penetrată de curentele 
capitalismului comercial internaţional şi jucând un rol 
important în cadrul capitalismului mondial ca exportatoare 
de cereale, economia agrară românească nu este structurată 
ea însăşi în unități de producţie capitaliste şi nu are 
dinamica de dezvoltare a capitalismului agrar.3! 

Asemeni unei părți importante a teoriei ulterioare a 
modernizării, Gherea nu îşi reprezintă sindromul subdezvoltării 
româneşti desemnat prin noţiunea de „neoiobăgie” ca pe o 
juxtapunere mecanică dintre un sector economic şi social 
„modern”, în expansiune, şi un altul „arhaic” sau „tradițional”, 
în descreştere.82 El crede că interpenetrarea dintre capitalist 
şi feudal, modern şi tradițional, a dat naştere, în România, 


31 Gherea, „Neoiobăgia”, pp. 31-103. 

32 Reinhard Bendix, „Tradition and Modernity Reconsidered”, în 
Comparative Studies in Society and History 9: 3, 1967, pp. 292-346. 
Chirot, Hall, „World-System Theory”. 

unei structuri sociale de tip nou. Occidentul a progresat de 
la modul de producție feudal la cel capitalist, iar Marx şi-a 
elaborat teoria sa despre schimbarea socială pe baza acestei 
experienţe istorice. Gherea descoperă contururile unui mod 
de producție specific unei lumi agrare aflate sub impactul 
capitalismului occidental. România a părăsit temporar albia 
de dezvoltare a Occidentului. Pentru a accede la socialism, 
ea trebuie să revină acolo, iar aceasta nu se poate decât 
prin abandonarea neoiobăgiei în folosul capitalismului. 
Teoreticienii neomarxişti ai „dependenţei” şi ai „sistemului 
mondial” din a doua jumătate a secolului XX vor elabora 
conceptul de „mod de producţie periferic”85 fără a subscrie, 
neapărat, ideii după care situația desemnată prin acesta 
este tranzitorie, ea urmând să fie depăşită prin reluarea 
evoluției „normale”.3+ O bună parte din studiile despre 
modernizare elaborate în afara cadrelor marxismului vor 
împărtăşi acest scepticism referitor la convergența finală a 
diverselor drumuri către modernitatea industrială adoptate 
de societăţi din diferite părți ale lumii.85 Am văzut că Stere 
anticipează o asemenea poziție sceptică, prin opinia sa că 
România trebuie să abandoneze speranța deşartă a industrializării. 
Gherea este, în această privință, un optimist: regimul neoiobăgiei 
este menţinut de interesele clasei neofeudale ce beneficiază 
de pe urma sa şi de statul cointeresat de exploatarea 
țăranilor, dar prăbuşirea sa finală este inevitabilă. 


33 John G. Taylor, From Modernization to Modes of Production: a 
Critique of the Sociologies of Development and Underdevelopment, 
London, Macmillan, 1979. 

34 'Thomas R. Shannon, An Introduction to the World-System Perspective, 
sec. ed., Boulder, Colo., Westview Press, 1996. 

35 Andrew C. Janos, Politics and Paradigms. Changing Theories of 
Change in the Social Sciences, Stanford, Stanford University 
Press, 1986; David Harrison, The Sociology of Modernization and 
Development, London, Routledge, 1988. 


260 


Analizele lui Stere despre problema țărănească converg 
în bună măsură cu cele ale lui Gherea,8* cei doi folosind 
multe surse comune, cum ar fi lucrările de istorie agrară ale 
lui Radu Rosetti, apropiat Vieţii româneşti şi curentului 
poporanist.87 Divergenţele lor majore rezidă în soluțiile 
propuse, foarte diferite. Pentru Stere, rezolvarea finală nu 
poate veni decât de la consolidarea micii proprietăți printr-o 
nouă reformă agrară, ce necesită exproprierea parțială a 
marilor latifundii. Până atunci, chestiunea trebuie abordată 
treptat, cu ajutorul politicilor economice care să stimuleze 
cooperativele ţărăneşti şi a măsurilor de sprijinire financiară 
a ţărănimii prin reţeaua „creditului rural” şi a „băncilor 
populare”.8s8 După cutremurul de la 1907, guvernele româneşti 
şi-au însuşit o parte a strategiei poporaniste, iar Primul 
Război Mondial va aduce reforma agrară pe care Partidul 
Naţional Liberal începuse să o preconizeze cu ceva timp 
înainte, în parte sub influenţa aceloraşi cercuri populiste.8? 

Gherea condamnă practicile economice de după 1907 
ca pe nişte „paliative” ce nu fac decât să lungească o 
maladie fără a-i oferi un remediu autentic.%0 Cât despre 
ideea reformei agrare, liderul socialist nu o respinge ca 
atare, dar o consideră de importanţă secundară. Adevărata 
rezoluție a problemei agrare constă nu în redistribuirea 
terenurilor, ci în descătuşarea forțelor capitalismului. 
Abrogarea legii „inalienabilităţii” va duce la formarea unei 
veritabile pieţe a terenurilor agricole şi, deci, la funcţionarea 
economiei agrare după regulile capitalismului. Spre oroarea 


36 C. Stere, Scrieri, ed. de Z. Ornea, Bucureşti, Minerva, 1979, 
pp. 343-390, 454-525. 

37 Radu Rosetti, Pentru ce s-au răsculat țăranii?, ed. de Z. Ornea, 
Bucureşti, Eminescu, 1987 [1908]. 

38 C. Stere, „Băncile populare şi creditul țărănesc” [1912], în Scrieri, 
pp. 549-558. 

39 Henry Roberts, Rumania. Political Problems of an Agrarian State, 
Hamden, Conn., Archon Books, 1969 [1951], pp. 3-39. 

90 Gherea, „Neoiobăgia”, pp. 194-278. 

lui Stere şi a altor contemporani, Gherea acceptă ca 
inevitabilă transformarea unei mari părți a țărănimii în 
proletariat agricol, în urma acestor reforme legislative. El 
crede însă că, pe termen scurt, situația muncitorului agricol 
salariat se va dovedi mai bună decât cea a ţăranului 
neoiobag. lar pe termen lung, capitalismul agrar va duce la 
creşterea productivității - latifundiarii deveniți antreprenori 
capitalişti şi privaţi de posibilitatea de a-şi lucra moşiile cu 
utilajul agricol țărănesc vor face investiții în domeniul 
tehnologic — şi deci a veniturilor, acestea mergând mână în 
mână cu dezvoltarea paralelă a unui capitalism industrial, 
cu extinderea sectorului urban al economiei şi cu absorbția 
de către lumea urbană şi industrială a excedentului 
demografic rural. 

Polemica din interiorul stângii româneşti, începută în 
primii ani de după venirea lui Stere în ţară şi intrată într-o 
fază acută în preziua răscoalei de la 1907, a condus, între 
1906 şi 1911, la cristalizarea a două sociologii concurente 
ale modernizării româneşti şi la formularea unor programe 
de dezvoltare corespunzătoare. Miza inițială şi mărturisită a 
disputei era însă legitimitatea unui partid socialist într-o 
țară presată de alte urgențe decât cele ale revoluţiei 
proletare. Dacă Stere trebuia să îşi justifice „trădarea” de la 
1899, Gherea era obligat să explice rațiunea de a fi a 
partidului pe care îl animase şi asupra căruia avea să-şi 
exercite din nou influența după 1910. Cei doi doctrinari ce 
se revendicau în egală măsură de la Marx trebuiau să 
deducă strategii politice din concepţiile lor teoretice. Cum în 
România anterioară Primului Război Mondial nu exista un 
partid ţărănesc,9?2 Stere urmărea să îşi atingă obiectivele 


91 Ibid., pp. 279-318; Kitch, „Constantin Dobrogeanu-Gherea”, 
pp. 82-83. 

%2 Situaţie aproape singulară în Europa a Est a epocii, vezi George 
D. Jackson, „Peasant Political Movements in Eastern Europe”, 
în Henry A Landsberger, ed., Rural Protest: Peasant Movements 
and Social Change, London, Macmillan, 1974, pp. 259-315. 

principale, anume reformele agrară şi electorală, prin 
intermediul partidului liberal. Gherea nu putea încredința 
misiunea de a milita pentru realizarea idealurilor sale decât 
Partidului Social-Democrat. Care urma să fie rolul acestuia în 
mediul social diagnosticat acum de Gherea ca pseudocapitalist? 

Telul final al unui asemenea partid nu putea fi decât 
revoluția socialistă. Fidel teoriei sale, Gherea crede că 
aceasta nu se putea realiza decât în conformitate cu „legea 
de evoluție a societăților înapoiate”. Scânteia revoluţiei nu 
putea veni decât din Occident, asemeni importurilor 
instituționale şi culturale şi a influențelor economice. 
Marxiştii autohtoni urmau să asigure doar propagarea 
undei de şoc revoluţionare în corpul social. În acel moment 
însă, societatea românească trebuia să fie înzestrată cu 
caracteristicile structurale necesare pentru ca tranziția la 
socialism să se poată înfăptui. Incapabili să declanşeze 
procesul revoluționar, ei trebuiau să îi asigure precondiţiile. 
Sarcina urgentă a socialiştilor români era deci aceea de a 
împinge România pe calea de evoluție a capitalismului, prin 
distrugerea neoiobăgiei. Către sfârşitul vieții, Gherea va 
extinde anatomia pseudocapitalismului românesc. Atunci, el 
va descoperi că mixtura feudalo-burgheză ce caracterizează 
economia agrară nu era decât o fațetă a acestuia. Mai 
importantă chiar decât ea era însăşi natura stratificării 
sociale a ţării: între burghezia încă firavă şi clasa 
latifundiară în declin se interpune o categorie socială 
inedită, al cărei principiu de coeziune este dat de 
apartenenţa sa la birocraţie şi care îşi extrage veniturile de 
pe urma „industriei politice”.93 Discipolii interbelici ai lui 


Pentru comparaţie, cazul cel mai frapant este cel bulgar, vezi 
John D. Bell, Peasants in Power. Alexander Stamboliski and the 
Bulgarian  Agrarian National Union, 1899-1923, Princeton, 
Princeton University Press, 1977. 

9% Constantin Dobrogeanu-Gherea, „|Despre oligarhia română]” 
[1914, 1920, 1930], în Opere complete, ed. de lon Popescu-Puţuri 
et al., Bucureşti, Ed. Politică, vol. 5, 1978, pp. 176-231. 

Gherea vor dezvolta această temă, ajungând la concluzia că 
social-democrațţia trebuia să conlucreze cu burghezia pentru 
a înlătura, împreună, dominaţia „oligarhiei” ce bloca 
evoluția României spre capitalism.9+ 

Împotriva „oligarhiei” neofeudale şi birocratice, socialiştii 
trebuiau să dea glas, deocamdată, intereselor capitalismului. 
Un asemenea ţel excludea cu siguranţă orice propagandă 
revoluționară, iar Gherea, consecvent cu principiile sale, a 
respins răscoala țărănească de la 1907. Reformismul era 
mai degrabă regula decât excepţia printre partidele marxiste 
ale Internaționalei a Il-a.95 Dar, dacă marxiştii occidentali 
justificau practicile reformiste şi parlamentare prin 
dezirabilitatea unei tranziții nonviolente la socialism, Gherea 
trebuia să pledeze aceeaşi cauză cu referire la obiectivul de 
a asigura tranziția de la neoiobăgie la capitalism. Un 
asemenea mesaj nu era cu siguranţă uşor de înţeles, şi nici 
capabil să atragă o susținere populară semnificativă. 
Rezultatul previzibil a fost o serioasă „criză identitară” a 
social-democrației româneşti şi o scădere corespunzătoare a 
energiei sale militante şi organizatorice. Eşecul de la 1899 
nu făcuse decât să semnaleze un handicap de durată: până 
la instaurarea comunismului, socialismul românesc nu va 
putea să devină, niciodată, un partid de masă.” 

Rămasă fidelă tezelor lui Gherea, social-democraţia va 
continua deci să sufere, după războiul mondial, de aceeaşi 
slăbiciune politică datorată acurateţei şi ingeniozităţii sale 
sociologice. Curentul ideologic întemeiat de Stere va evolua 


94 Lotar Rădăceanu, „Oligarhia română”, în Arhiva pentru ştiinţă şi 
reformă socială 5: 3-4, 1924, pp. 497-532; 6: 1-2, 1926, pp. 160-184; 
6: 3-4, 1927, pp. 435-459; Şerban Voinea, Marxism oligarhic. 
Contribuţie la problema dezvoltării capitaliste a României, 
Bucureşti, Ed. Brănişteanu, 1926 

95 Geoff Eley, Forging Democracy. The History of the Left in Europe, 
1850-2000, Oxford, Oxford University Press, 2002, pp. 17-121. 

96 Kitch, „Constantin Dobrogeanu-Gherea”, pp. 81-87. 

97 Roberts, Rumania, pp. 243-258. 

altfel, devenind tot mai redutabil politic pe măsură ce se va 
depărta de inspiraţia teoretică originară şi se va complace 
într-un sincretism uneori confuz. Transformat în partid 
politic în 1919,% „ţțărănismul” va evolua către o poziție 
pragmatică: dezideratul unei vieți economice în conformitate 
cu interesele reale şi imediate ale majorităţii ţărăneşti va fi 
menținut dar, în acelaşi timp, scepticismul referitor la posibilitățile 
industrializării se va mai atenua. Fără a mai respinge în 
bloc orice tentativă de dezvoltare a industriei mari în 
România, ţărăniştii pledează doar împotriva industrializării 
artificiale, ce nu se poate susține prin mecanismele 
obişnuite ale pieței. Consecvent cu această poziție teoretică, 
Virgil Madgearu, principalul ideolog al partidului, va 
promova, in timpul guvernărilor naţional-ţărăniste dintre 
1928 şi 1933, „politica porţilor deschise”,% opusă strategiei 
de dezvoltare intervenţționistă a guvernelor formate de 
Partidul Poporului şi de Partidul Naţional Liberal în deceniul 
anterior. După reforma agrară de la 1917-1921, România 
încetase să mai fie o ţară dominată de marea proprietate, iar 
persistența mizeriei ţărăneşti, în noua configurație 
economică şi socială, îl obliga pe Madgearu să revizuiască 
vechile teze populiste referitoare la originile problemei 
rurale. La nivelul întregii regiuni, figura cea mai influentă a 
noii orientări economice „agrariene” era Alexandr Ciaianov, 
teoretician al „noii politici economice” sovietice din anii 
1920. Madgearu îl urmează pe economistul rus, 
considerând că marea problemă a țărilor din periferia agrară 
a Europei este aceea a suprapopulării lumii rurale, în 
cadrele unei „economii duale” ale cărei sectoare — industrial 
şi agrar - sunt insuficient conectate şi funcționează după 


9% Pentru tranziția de la populism la țărănism în Europa de Est, 
vezi Ghiță Ionescu, „Eastern Europe”, în Ghiţă Ionescu, Ernest 
Gellner, eds., Populism: Its Meanings and National Characteristics, 
London, Weidenfeld and Nicolson, 1970 [1969], pp. 97-12]; 
Jackson, „Peasant Political Movements in Eastern Europe”. 

99 Roberts, Rumania, pp. 130-169. 

raționalități diferite.100 Madgearu îşi doreşte stabilirea unei 
interdependenţe viabile între industrie şi agricultură, care 
să ducă atât la absorbţia populaţiei ţărăneşti excedentare de 
către oraşe cât şi la ridicarea productivităţii agricole prin 
îmbunătăţiri tehnologice. La sfârşitul perioadei interbelice, 
el va fi nevoit să admită însă că dezideratele sale fuseseră în 
prea mică măsură realizate.10! 

Pe versantul politic, ţărănismul parcurge o traiectorie 
asemănătoare celei urmate de programul său economic şi 
social. Partidul ce pretinde să reprezinte țărănimea capătă 
tot mai mult un caracter „burghez”, impunându-se ca un 
apărător al libertăților constituţionale, mai degrabă decât al 
intereselor ţărăneşti. Această evoluţie nu a fost singulară, 
dar se poate spune că, printre partidele agrariene ale 
Europei de Est, cel românesc a mers cel mai departe în 
direcția respectivă. Pentru comparaţie, ţărănismul bulgar a 
păstrat până la sfârşit o orientare radicală şi revoluționară, 
ce l-a aşezat într-o relaţie conflictuală cu partidele de 
orientare marxistă, dar nu mai puţin cu ordinea politică 
dominantă.102 În Iugoslavia interbelică, ţărănismul a păstrat 
şi el o identitate bine conturată, fără a avea niciodată 
influența politică de care s-a bucurat în ţara balcanică 
învecinată.103 Acelaşi lucru se poate spune despre Polonia şi 
Ungaria, unde obiectivele partidelor ţărăneşti din epocă erau 
deosebite, datorită caracterului mult mai limitat al reformei 
agrare ce avusese loc aici după război.104 În Cehoslovacia 
aceloraşi decenii - o ţară cu o structură socială ce se 


100 Kitching, Development and Underdevelopment, pp. 46-61; Love, 
Crafting the Third World, pp. 39-70. 

101 Virgil Madgearu, Evoluția economiei româneşti după războiul 
mondial, Bucureşti, Ed. Ştiinţifică, 1995 [1940]. 

102 Nissan Oren, Revolution Administered: Agrarianism and Communism 
in Bulgaria, Baltimore, The John Hopkins University Press, 1973. 

103 Dorren Warriner, „Urban Thinkers and Peasant Policy in 
Yugoslavia, 1918-1959”, în The Slavonic and East European 
Review 38: 90, 1959, pp. 59-81. 

104 Jackson, „Peasant Political Movements in Eastern Europe”. 

deosebea flagrant de „norma” est-europeană, cu o pondere 
mult mai mare a populaţiei urbane, a sectorului industrial 
şi, mai ales, a fermelor capitaliste în agricultură - un partid 
țărănesc ce se inspira din modelul danez al asocierilor cooperative 
a fost pivotul unei succesiuni impresionante de guverne de 
coaliție şi chiar al întregii vieţi politice.105 În orice caz, idealul 
unei societăți rurale, părăsit treptat de țărănismul românesc, 
va fi redescoperit ulterior, dar numai parțial şi sub o formă 
foarte diferită de ideea „democraţiei rurale” a lui Stere. În anii 
ce urmează crizei economice, teoreticienii curentului avansează 
ideea „statului țărănesc”, fuziune neclară între vechea doctrină 
populistă şi corporatismul aflat în ascensiune în anii 1930.106 
În orice caz, în România, ca şi în toate ţările regiunii, anii imediat 
următori celei de-a doua conflagrații mondiale au adus cea 
mai mare popularitate forțelor politice ţărăniste, care au 
fost, pretutindeni, adevărații câştigători în alegerile organizate 
sub control sovietic.107 Doar istoria contrafactuală ne-ar putea 
spune dacă ţărănismul a reprezentat o mare şansă ratată sau 
un drum înfundat. Cert este că doctrina care a fost, probabil, 
cea mai originală construcție ideologică a Europei Răsăritene 
se dovedise capabilă să îşi păstreze un număr considerabil de 
adepţi, chiar în ciuda tuturor metamorfozelor sale succesive. 


Formă şi fond, bază şi suprastructură 


Populismul rus s-a născut la confluența dintre socialismul 
internațional şi cultura autohtonă: el a grefat teoria 


105 Joseph Rothschild, East-Central Europe between the Two World 
Wars, Seattle, University of Washington Press, 1974, pp. 73-136. 

106 Vezi volumul colectiv Pentru biruința ţărănismului, laşi, Tipografia 
„Brawo”, 1934; lon Scutaru, Statul țărcnesc din punct de vedere 
economic şi politic, Bucureşti, f. e., 1935. 

107 Richard J. Crampton, Eastern Europe in the Twentieth Century — and 
After, sec. ed., London, Routledge, 2003 [1997], pp. 211-239. 

marxistă pe corpul temelor ideologice specifice dezvoltate, de 
la începutul secolului al XIX-lea, prin raportare la 
problemele obsedante ale înapoierii ruseşti şi ale diferenţelor 
dintre societatea rusească şi cea occidentală. Tema obşcinei 
a fost preluată, aşa cum am văzut, din cultura romantică a 
deceniilor anterioare; dincolo de ea, ideea căii specifice de 
dezvoltare a Rusiei şi cea a ocolirii capitalismului făceau 
parte, şi ele, din aceeaşi tradiție de gândire ce s-a transformat, 
pe rând, după tiparele diferitelor idei importate, fără a-şi 
pierde miezul specific. Poporanismul românesc nu a fost 
nici el o simplă reflexie locală a culturii revoluţionare 
marxiste, fie ea europeană sau rusească. Aceasta s-a 
exprimat în România într-un limbaj ce poartă ecourile unor 
idiomuri culturale autohtone. 

La vremea când socialiştii şi populiştii români îşi 
contestau reciproc legitimitatea unei interpretări autorizate 
a marxismului, România nu cunoscuse o etapă ideologică 
echivalentă celei a slavofilismului rusesc.108 Dacă, în Rusia, 
cultura revoluționară de stânga s-a născut după ce 
naționalismul romantic îşi epuizase forța inițială de 
seducţie, încorporând idei decantate după deriva acestui 
mod de gândire, în România ea a anticipat deplina înflorire 
a unui curent de gândire înrudit, ce nu va umple scena 
culturală decât în perioada interbelică. Totuşi, atunci când 
Gherea şi Stere îşi puneau bazele doctrinelor, în anii 1880 şi 
1890, ei evoluau într-un spaţiu cultural ale cărui cadre 
fuseseră trasate, în anii 1860, prin formularea criticii 
junimiste față de modernizare şi apoi, în deceniul următor, 
prin desprinderea naționalismului eminescian din trunchiul 
conservatorismului junimist. lar atunci când cele două 
doctrine de stânga au căpătat contururi depline, în primul 
deceniu al secolului XX, junimismul căpăta şi el o expresie 


108 Polonia, prin comparaţie, s-a apropiat mult mai mult de o 
asemenea evoluţie culturală în prima jumătate a secolului al 
XIX-lea: Andrzej Walicki, Philosophy and Romantic Nationalism: 
the Case of Poland, Oxford, Oxford University Press, 1982. 

articulată în scrierile lui Constantin Rădulescu-Motru, iar 
eminescianismul era recuperat şi dezvoltat de curentul 
sămănătorist. Chiar dacă inevitabil mai internaționale în 
caracter decât celelalte orientări intelectuale ale „culturii 
critice”, socialismul gherist şi poporanismul i s-au integrat 
acesteia şi au împrumutat temele sale centrale. Silit să se 
confrunte cu urgenţele şi presiunile modernizării periferice, 
marxismul românesc se contopeşte cu ansamblul criticii 
sociale hrănite din dilemele unei societăți ce primise 
eticheta sociologică a disjuncției dintre „forme şi fond”. Mai 
mult decât o pledoarie pentru instaurarea socialismului, el 
devine o expresie a meditaţiei asupra condiţiilor de existenţă 
ale capitalismului. Mai degrabă decât un discurs politic 
aparte, cu contururi recognoscibile după clasificările 
obişnuite ale spectrului ideologic modern, occidental, 
marxismul devine în România un instrument intelectual 
folosit pentru a da formă unor discursuri politice specifice, 
ale căror teme recurente derivă din problemele particulare 
ale unei societăți periferice în curs de occidentalizare. Şi alte 
idiomuri culturale preluate din Occident s-au aflat în 
aceeaşi situație, în România la fel ca şi în alte ţări 
asemănătoare: cel mai adesea, ele nu au refăcut la periferie 
dialogul ideologic occidental, ci au fost folosite pentru a 
„interpreta” dileme intelectuale inedite, născute din 
conjuncturi sociale şi politice de tip nou, dând naştere prin 
aceasta unor construcţii doctrinare nu mai puțin 
caracteristice societăților respective. 

Junimiştii şi Eminescu identificaseră, în spatele 
definiției oficiale a ordinii sociale româneşti, o realitate 
diferită: departe de a arăta ca o societate burgheză sau de a 
fi înscrisă pe o linie de evoluție menită să conducă spre aşa 
ceva, lumea românească suferea de viciile unor forme 
sociale hibride. Elita modernizatoare pretins capitalistă 
funcționa asemeni unei clase birocratice, exploatând statul 
şi masa țărănească spre propriul beneficiu. Vocaţia sa era 
„funcţionarismul” şi nu antreprenoriatul capitalist, iar 

metodele sale de guvernare erau constituționale în formă 
dar „oligarhice” în conţinut. Formele politice de tip 
occidental fuseseră adoptate în România în absența unei 
dinamici spontane a societăţii, ceea ce compromitea şansele 
de a construi o economie capitalistă veritabilă. În ambele 
sale orientări, critica socială marxistă avea să dezvolte 
această temă a caracterului pseudocapitalist al societății 
autohtone, accentuând aspecte diferite ale aceluiaşi 
sindrom al modernizării distorsionate: Gherea este 
preocupat în special de eşecul transformării capitaliste a 
agriculturii, principalul sector economico-social al țării. 
Stere accentuează, în schimb, caracterul artificial al 
economiei industriale, ce se răsfrânge în mod negativ 
asupra aceleiaşi lumi ţărăneşti. Ambii critici sociali marxişti 
subscriu însă unei idei unificatoare a întregii culturi critice, 
anume caracterizarea elitei conducătoare româneşti ca o 
„oligarhie” cu caracter nonburghez, constituită în jurul 
mecanismelor birocratice, utilizate de ea ca o sursă de 
venituri în disproporţie flagrantă față de capacitatea 
societății româneşti de a produce surplusuri de avuţie. 
Atunci când scria „Social-democratism sau 
poporanism?”, Stere era un politician al Partidului Naţional 
Liberal. Deşi se raliase principalului partid al „oligarhiei” 
pentru a o împinge pe calea reformelor democratice, el făcea 
parte totuşi din dispozitivul politic oficial împotriva căruia 
se definea, de decenii, aproape întreaga gândire socială 
românească. Este evident că, în aceste condiţii, Stere 
trebuia să pună surdină asupra temelor favorite ale acestei 
gândiri sociale. În deceniul anterior, însă, el putea să dea 
frâu ororii sale față de clasa funcționărească instaurată la 
cârma ţării nu în urma unor transformări sociale interne, ci 
ca urmare a expansiunii coloniale a capitalismului 
occidental. El arată cum structura lumii româneşti nu poate 
fi înțeleasă ca rezultat al unui proces de creştere organică, 
ci ca produsul unui transplant de forme operat de clasele 
dominante ale Occidentului, cu concursul agenților indigeni 

ce le servesc interesele, spre beneficiul celor două părți dar 
în defavoarea ansamblului social. Transplantul de civilizație 
a însemnat, deci, o formă de aservire, nimic altceva decât o 
nouă întruchipare a vechilor moravuri ale partidelor 
boiereşti ce „au fost deprinse din vechime să închine ţara ba 
în stânga ba în dreapta, prefăcând-o în arena luptei 
internaționale”. Asemenea practici au căpătat un puternic 
impuls „în secolul al XIX-lea, când, cu mersul triumfal al 
structurii sociale burgheze, relaţiile sociale din ce în ce se 
dezvoltau şi se complicau, influența diferitelor curente 
politice, economice, sociale din Apusul Europei devenea din 
ce în ce mai predominantă în România”. Această influență a 
Occidentului nu trebuie explicată însă ca rezultat al 
difuziunii spontane a civilizației apusene, ci cu referire la 
interesele capitalismului occidental: „Burghezia europeană, 
devenind stăpâna situației la sine acasă, n-a mai putut şi 
n-a mai vrut să sufere o Românie orientalo-feudală; ea 
introduce acolo - deoarece interesele ei politice şi economice 
o cereau - civilizația capitalistă, cum a introdus opiu în 
China, rachiu şi sifilis în insulele Polineziei”. lar dacă 
civilizația exportată de Occident în colonia sa balcanică este 
o unealtă de spoliere în mâna capitalismului metropolitan, 
clasele superioare ale periferiei româneşti profită nu mai 
puțin de pe urma importului de modernitate operat. Cât 
despre poporul român, acesta este „lăsat pradă apetiturilor 
nesățioase ale celor care au consimţit să fie instrumentele 
plecate ale [burgheziei occidentale], să joace rolul plămadei 
burghezeşti în societatea feudală de până atunci”.10 În 
acest fel, „s-a instaurat la noi o stare socială [...| ce se 
caracterizează prin nişte crime şi despoieri îngrozitoare, 
despre care nimeni în Europa apuseană modernă nu poate 
avea nici o închipuire - afară de cei, se înțelege, care au 
avut fericita ocaziune să cunoască de aproape « acțiunea 


109 Stere, „Din notițele unui observator ipocondric”, pp. 155-156. 

civilizatoare » a Europei în Africa centrală şi în alte colonii, 
locuite de « sălbatici »”.110 

Prezentarea socialismului ca o „plantă exotică”, deci 
nimic altceva decât una dintre „formele fără fond”, decurgea 
firesc din spiritul criticii maioresciene, de aceea socialismul 
românesc era cumva obligat să îşi construiască certificatele 
de autenticitate în acelaşi limbaj. Atunci când obiecțiile 
junimiste sunt reformulate în discursul poporanismului, 
presiunea devine mai mare şi, prin urmare, Gherea expune 
o teorie a modernizării ce îmbină terminologia marxistă cu 
jargonul junimismului şi al întregii dezbateri româneşti 
despre occidentalizare. „Legea de evoluţie a societăților 
înapoiate” afirmă că modernizarea românească decurge 
într-adevăr prin imitație, adică exact aşa cum Junimea nu 
obosea să repete că se petreceau lucrurile. La fel ca şi 
sociologia conservatoare, cea gheristă vede aici rădăcinile 
disfuncționalităților flagrante ale lumii româneşti. Din nou 
la fel ca Maiorescu, Gherea acuză elita modernizatoare 
pentru maniera greşită în care a răspuns provocărilor 
occidentalizării, abordată de ea în aşa fel încât să poată 
extrage de aici beneficiile maxime: feudalismul reînnoit sub 
umbrela constituționalismului liberal şi capacitatea de a 
folosi statul, cu întregul său aparat funcţionăresc, asemeni 
unui instrument de înavuţire. Junimiştii tindeau să atribuie 
aceste fenomene mai degrabă voinței umane: fascinația unei 
civilizații mai avansate şi naivitatea imitativă se conjugau cu 
egoismul clasei politice, pentru a produce rezultatele 
binecunoscute. Spre deosebire de junimişti, Gherea 
consideră că - ținând cont desigur de tendința firească a 
actorilor sociali de a-şi promova interesele de clasă, în 
dauna celorlalte clase şi chiar a societăţii în întregul ei, în 
funcție de circumstanțe - aceleaşi fenomene decurg din 
mersul firesc al lucrurilor: cauzele ce stau la baza 


110 Ibid., p. 161. 

„monstruozităţilor” lumii româneşti sunt „obiective”, în 
măsura în care ele decurg dintr-o lege a dezvoltării sociale. 

Dacă modernizarea se desfăşoară într-adevăr prin 
imitație, înseamnă că ea purcede de la forme la fond. În 
termeni marxişti, suprastructura instituțională şi legislativă 
precede baza socială şi economică. Structura politică nu se 
formează printr-un proces organic, ca urmare a unor 
transformări autogenerate în corpul societăţii. În România şi 
în alte ţări înapoiate, ea este importată, iar factorii politici 
joacă un rol hotărâtor în stimularea schimbării sociale, pe 
care trebuie să o dirijeze. O asemenea afirmaţie presupune o 
revizuire considerabilă a marxismului. Ea pare să stea chiar 
în totală contradicție cu gândirea lui Marx, aşa cum 
mărturiseşte Gherea: „Una din marile descoperiri sociologice 
ale lui Marx e şi aceasta, că formele politico-sociale ale 
societății depind de fondul economico-social, că formele 
politico-sociale se schimbă după ce s-a făcut o schimbare 
corespunzătoare în felul de producere şi împărţire a 
bogățiilor economice, după ce s-a făcut o schimbare 
corespunzătoare în fondul material al vieţii sociale, că 
forma, cu alte cuvinte, urmează fondului. Dar iată vedem 
însă că în ţările înapoiate capitaliste, cum e ţara noastră, 
s-a introdus o formă politico-socială fără a avea un fond 
corespunzător, care fond se dezvoltă în urmă - la noi e deci 
contrariul celor ce zice Marx, e fondul care urmează formei”. 
Pe bună dreptate, Gherea e obligat să-şi ia toate măsurile de 
precauție şi să preîntâmpine o obiecţie previzibilă a 
cititorului: „Contrazic oare societățile înapoiate capitaliste 
legile lui Marx, contrazic ele oare o concepţie sociologică 
generală, |...| şi anume acea concepţie că transformările 
sociale nu depind de planurile, dorințele şi fanteziile 
noastre, ci ele izvorăsc şi trebuie să izvorască din înseşi 
condițiunile de viaţă reale ale societății?” 111 


111 Gherea, „Post-scriptum sau cuvinte uitate”, pp. 481-482. 

Ştim că răspunsul e negativ: aparenta contradicţie 
dintre felul cum se desfăşoară schimbarea socială la periferia 
capitalismului mondial şi tezele centrale ale marxismului e 
rezolvată atunci când înțelegem că sistemul social în 
interiorul căruia se manifestă legitățile inexorabile ale 
istoriei este reprezentat de lumea capitalistă în ansamblul 
său. Ca atare, ceea ce nu e valabil pentru parte — o ţară 
semicapitalistă ca România -, este valabil pentru întreg. La 
nivelul sistemului social global, legile marxiste continuă să 
funcționeze, chiar dacă ele sunt perturbate în zonele de 
margine ale sistemului. Argumentaţia lui Gherea este 
îndrăzneață, dar nu întru totul convingătoare. Într-adevăr, 
deşi caută să salveze credibilitatea determinismului marxist, 
ea este obligată să atribuie o pondere prea însemnată 
factorului volițional uman: dacă neoiobăgia a fost instaurată 
de sus în jos, izbânda finală a capitalismului asupra 
neoiobăgiei nu poate fi decât tot o victorie a formelor asupra 
fondului, dependentă în prea mare măsură de voinţa clasei 
politice româneşti. În plus, dacă influenţele capitalismului 
mondial,  refractate prin prisma structurii de clasă 
româneşti, au dus la instaurarea - fie ea şi temporară - a 
unei forme de pseudocapitalism în locul capitalismului 
veritabil, ce anume poate garanta că influenţele viitoarei 
revoluții socialiste mondiale, propagate în România în baza 
aceleiaşi inversiuni a stadiilor de evoluţie, adică de la formă 
la fond, vor conduce la rezultatul scontat? În definitiv, un 
socialism  distorsionat poate lua locul distorsiunilor 
existente ale capitalismului. 112 

În orice caz, spre deosebire de junimişti, pentru care 
disjuncția dintre forme şi fond decurge din caracterul prea 
accelerat al modernizării imitative, Gherea atribuie acelaşi 
fenomen  temporizărilor aceluiaşi proces. Aşezămintele 
neoiobăgiei şi ale oligarhiei se menţin din cauza refuzului 
interesat al clasei politice şi al elitei sociale şi economice de 


112 Kitch, „Constantin Dobrogeanu-Gherea”, pp. 78-79. 

a lăsa câmp liber de acţiune forțelor capitalismului. După 
1881 - faimosul discurs „Era nouă” al lui P.P. Carp —, 
intelectualitatea conservatoare renunțase să mai critice 
formatul constituțional al țării, afirmând însă că orice alte 
schimbări „progresiste” ale sistemului politic trebuiau 
amânate până la maturizarea fondului social.!!3 Gherea 
crede, dimpotrivă, că reajustarea formelor şi fondului nu 
poate fi lăsată pe seama funcționării spontane a societății, ci 
trebuie obținută prin noi inițiative politice care să creeze 
cadrul legislativ necesar pentru dezvoltarea capitalismului. 
Cum văd Stere şi poporaniştii problema aceleiaşi 
reajustări dintre bază şi suprastructură? Un posibil punct 
de plecare pentru a răspunde ne este oferit de opinia lui 
Eugen Lovinescu în această chestiune. Plasând poporanismul 
şi socialismul printre „curentele reacționare” care întârzie, 
prin împotrivirea lor, dezvoltarea modernității capitaliste în 
România, Lovinescu acuză poporanismul de a fi adoptat o 
poziție ilogică în marea dispută despre forme şi fond. 
Contradicția populistă provine din promovarea simultană a 
unei doctrine „progresiste” în materie de modernizare 
politică şi a uneia „reacționare” în materie de schimbare 
socială. Prin pledoaria lor pentru democratizare, poporaniştii 
nu cer altceva decât „occidentalizarea” şi mai accentuată a 
„formei”. Prin convingerea lor că această democraţie trebuie 
să rămână „rurală”, datorită imposibilității industrializării, 
ei condamnă însă „fondul” să păstreze pe vecie un caracter 
neoccidental, ceea ce nu poate duce decât la agravarea 
tensiunilor dintre infrastructura socială şi suprastructura 
politică. „Contrastul dintre fond şi formă al civilizației 
noastre”, explică Lovinescu, „e un fenomen recunoscut de 
toți observatorii sociali. Pentru a-l remedia, partidele au 
lucrat în chip diferit, dar logic: liberalii au voit să ridice 
fondul la formă prin crearea unui vast aparat circulator, 


113 Z. Ornea, Junimea şi junimismul, Bucureşti, Ed. Eminescu, 
1975, pp. 117-214. 

corespunzător democraţiei burgheze importate pe cale 
ideologică; conservatorii au voit să scoboare formele la fond, 
îngrădind, deci, libertăţile constituționale; numai poporanismul 
a luat atitudinea combinată şi paradoxală de a dezvolta, pe 
de o parte, cât mai mult formele în sensul civilizației 
burgheze şi, deci, al liberalilor paşoptişti; iar pe de alta, de a 
ține pe loc cât mai îndelung fondul, fixându-l în cadrul micii 
proprietăți rurale”.114 

Contradicția semnalată de Lovinescu este doar aparentă. 
Pentru Stere, adevăratul fond al societăţii româneşti, dezvoltat 
pe cale organică, este reprezentat de „baza nediferențiată” 
social a țărănimii. Industria parazitară pe care o doreşte 
eliminată nu face parte din componentele sale, ci tocmai din 
cele ale formelor adoptate în speranța de a înzestra societatea 
locală cu dispozitivele de dezvoltare ce îşi dovediseră forța şi 
viabilitatea în Occident. Atâta vreme cât este „un produs 
artificial şi lipsit de viață proprie, |...] ce nu trăieşte decât în 
sfera încurajărilor bugetare şi niciodată nu poate ajunge să 
stea în picioare singură”,!!5 economia industrială face corp 
comun cu întreaga suprastructură a cărei existență nu 
răspunde unor necesităţi sociale veritabile. Înlăturarea ei nu 
trebuie privită deci ca o piedică pentru dinamica 
modernizării, ci ca o ajustare a politicilor de modernizare în 
funcție de obiectivele ei rezonabile. Cât despre pledoaria 
pentru democratizare, aceasta nu dă glas unui reflex 
imitativ, ci încercării de a găsi o formă politică în 
concordanță cu interesele segmentului social majoritar. În 
programul poporanist, forma şi fondul nu se dezvoltă deci în 
sensuri opuse, ci sunt aduse mai aproape una de cealaltă. 
Democratizarea trebuie să anuleze falia dintre masele 
ţărăneşti şi sistemul politic, îndepărtând situaţia existentă, 
în care societatea şi sistemul de guvernământ sunt aproape 


114 Eugen Lovinescu, Istoria civilizației române moderne, vol. 2: 
Forțele reacționare, ed. de Z. Ornea, Bucureşti, Minerva, 1992 
[1926], p: 138. 

115 Stere, „Social-democratism sau poporanism?”, p. 334. 

reciproc impermeabile. Căci, spune Stere, „introducerii 
formelor de stat modern n-a urmat |...] înrădăcinarea 
democratismului în viața poporului însuşi. [...|] Masele 
populare au rămas aproape cu desăvârşire străine vieții 
politice”.116 Gherea consideră că reajustarea celor două 
entități trebuie să decurgă din evoluția amândurora către 
formula capitalistă, pe traiectoria de dezvoltare a Occidentului. 
Stere crede că acelaşi obiectiv nu poate fi atins decât prin 
modelarea amândurora după tipare specifice, pe o cale de 
evoluție proprie periferiilor agrare ale lumii. 

Faptul că Stere este conştient de nevoia realizării unei 
convergenţe a formelor şi fondului este dovedit de reflecțiile 
sale asupra „problemei naţionale”. Alături de chestiunea 
țărănească, aceasta din urmă a fost marea lacună a teoriei 
marxiste, niciodată suficient clarificată în textele fondatoare 
ale doctrinei şi niciodată pe deplin armonizată cu celelalte 
componente ale sistemului.!!? Marx a început prin a 
respinge naționalismul în ansamblu, ca pe o relicvă a lumii 
premoderne. Într-o a doua etapă, el i-a atribuit aceluiaşi 
fenomen un rol în procesul de modernizare: formarea 
statelor naţionale contribuie la extinderea pieţelor 
capitaliste şi la progresul general al civilizaţiei, în măsura în 
care grupurile naționale aflate pe o scară evolutivă 
inferioară tind să fie absorbite de cele mai avansate.!18 
Socialismul Internaționalei a II-a subscrie acestui mod de 
gândire, iar Gherea îl împărtăşeşte şi el. El condamnă 
aventurile  „imperialiste” româneşti de felul anexării 


NS Ibid., p..310. 

117 Ian Cummins, Marx, Engels and National Movements, New York, 
St. Martin's Press, 1980; Walker Connor, The National Question 
in Marxist-Leninist Theory and Strategy, Princeton, Princeton 
University Press, 1984; Erica Benner, Really Existing Nationalisms: 
a Post-communist View from Marx and Engels, Oxford, Claredon 
Press, 1995. 

118 O prezentare succintă: Shlomo Avineri, „Marxism and Nationalism”, 
în Journal of Contemporary History 26: 3-4, 1991, pp. 637-657. 

Cadrilaterului şi, spre deosebire de atitudinea belicoasă 
adoptată de majoritatea liderilor Internaționalei, se 
pronunță până la sfârşit împotriva intrării României în 
Primul Război Mondial. Altminteri, sprijină cu căldură 
consolidarea României ca stat naţional şi este de partea ei 
în diferendul basarabean. Asemeni lui Marx, el vede Rusia 
autocrată ca pe o mare primejdie la adresa progresului 
social în întreaga Europă şi este consecvent în a critica 
politica externă a marelui imperiu. Totuşi, deşi este un bun 
patriot român, Gherea rămâne fidel marxismului, acordând 
naționalismului doar un rol secundar şi „funcționa!” în procesul 
de tranziţie de la un stadiu de evoluţie socială la altul. În 
plus, patriotismul românesc este însoțit, în cazul lui Gherea, 
de o opoziție constantă față de cultura şi politica antisemită.119 

Ca şi în problema țărănească, Stere se situează, în 
chestiunea naţională, pe o poziție adversă față de socialismul 
românesc. De la începutul activității sale publicistice în 
România, el nu se limitează la a atribui naţionalismului un rol 
instrumental, ca factor al progresului social, considerându-l, 
dimpotrivă, ca un element constitutiv al societăţii.120 Ţărănimea 


119 Michael Shafir, „Romania's Marx and the National Question: 
Constantin Dobrogeanu-Gherea”, în History of Political Thought 
5: 2, 1984, pp. 295-314. Ca şi dezbaterea dintre marxişti şi 
populişti, disputa purtată în interiorul marxismului în jurul 
problemei naționalismului a fost reluată, cu variații, în fiecare 
context național: vezi, de exemplu, Neil A. Martin, „Marxism, 
Nationalism and Russia”, în Journal of the History of Ideas 28: 2, 
1968, pp. 231-252; Andrzej Walicki, „Rosa Luxemburg and the 
Question of Nationalism in Polish Marxism”, în The Slavonic 
and East European Review 61: 4, 1983, pp 565-582. Vezi şi 
Andrew C. Janos, „Nationalism and Comunism in Hungary”, în 
East European Quarterly 5: 1, 1971, pp. 74-103; Marin V. 
Pundeff, „Nationalism and Communism in Bulgaria”, in 
Bulgaria in American Perspective. Political and Cultural Issues, 
Boulder, Colo., East European Monographs, 1994, pp. 97-133. 

120 C. Stere, „Socialismul şi naționalismul”, în Evenimentul literar 
1: 20, 1894, p. 4; Idem, „Naționalismul şi socialismul”, în 
Evenimentul literar 1: 21, 1894, p. 2. 

română constituie o bază nediferenţiată a corpului social 
prin comparaţie cu clasele superioare, stratificate orizontal 
şi frământate de conflicte inerente modului de producție 
capitalist, dar este clar diferențiată vertical, prin cultura sa 
națională specifică - al cărei principal depozitar este —, față 
de alte societăți naționale. Democraţia rurală a viitorului va 
trebui să cultive acest caracter național. Pentru aceasta, ea 
trebuie să rezolve o problemă de „inautenticitate”, care 
derivă la rândul său dintr-o problemă de proastă „integrare” 
socială. O cultură naţională presupune un public consumator, 
iar acesta nu poate fi reprezentat decât de o solidă clasă 
mijlocie indigenă. Căci „numai o clasă mijlocie poate avea 
destul răgaz şi mijloacele necesare pentru a forma un câmp 
destul de larg pentru răspândirea literaturii. [...|] Numai o 
clasă mijlocie naţională poate forma |...] condițiunile 
necesare prealabile ale dezvoltării literare, şi în consecință 
ale culturii întregi a unui popor”.!2?! Pe lângă faptul că 
numai ea poate oferi un debuşeu semnificativ al produselor 
culturale, clasa de mijloc este cea care asigură 
comunicarea, în idiomul unei culturi comune, între 
diversele segmente ale societății. Ea „serveşte [|...] ca un 
conduct de cultură pentru clasele inferioare; ideile şi, în 
genere, discuțiunile ce agită culmile societății pot pătrunde 
prin canalul acesta până la straturile cele mai de jos ale 
poporului când clasa mijlocie, care vine cu el în contact în 
nesfârşita varietate de afaceri, vorbeşte aceeaşi limbă cu el. 
De asemenea, şi curentele ce se nasc în adâncurile vieții 
naționale pot mai uşor răzbate până în straturile de sus”.122 

În România, această comunicare culturală dintre 
straturile sociale este stânjenită, crede Stere, de faptul că 
singura clasă mijlocie existentă este formată din alogeni 
evrei ce nu pot rămâne decât străini culturii naţionale. 
Dincolo chiar de problema integrării culturale a diverselor 


121 Idem, „Social-democratism sau poporanism?”, p. 289. 
122 Ibid., p. 294. 

componente ale națiunii, existența burgheziei evreieşti duce 
la segregarea straturilor superioare ale societăţii de cele 
inferioare şi, prin aceasta, contribuie la permanentizarea 
„industriei politice” oligarhice, împiedicând  primenirea 
continuă a clasei politice. Căci „o clasă mijlocie din elemente 
naţionale străine formează o pătură impermeabilă, care 
rupe în două organismul național: elementele slăbite ale 
straturilor de sus se declasează, nu pot forma decât cel mult 
o clasă de profesionişti ai politicii; recrutarea normală a 
sferelor mai înalte e împiedicată; elementele mai viguroase 
de jos nu mai pot răzbate, decât prin selecțiunea la 
întâmplare, şi artificială. [...] În sfârşit, clasele superioare se 
trezesc atât de departe de masa poporului, încât şi negrii 
din Africa le sunt mai cunoscuţi”.123 

Pe lângă faptul că reprezintă un corp străin şi 
neasimilabil în cadrul culturii naţionale, evreii mai prezintă 
o problemă pentru viitoarea democraţie rurală românească: 
ca agenți ai „capitalului vagabond”, ei asigură transferul 
constant al unei mari părți a avuţiei naţionale înspre 
metropolele capitaliste ale lumii. Acestea sunt raționamentele 
ce îl împing pe Stere la concluzia „rezolvării” treptate a 
„problemei evreieşti”, prin emigrarea organizată a evreilor 
spre Palestina. Cu toate precauţiile sale de a se departaja de 
formele „convenţionale” ale isteriei antievreieşti din epocă, Stere 
a jucat cu siguranță un rol în evoluţia antisemitismului 
intelectual românesc.!2+ Nu e cazul să minimalizăm 
chestiunea, dar nici să privim lucrurile ca şi când această 
fațetă a gândirii lui Stere ar fi fost elementul său definitoriu, 
aşa cum s-a făcut uneori. Desigur, Stere greşeşte profund 
atunci când crede că pătura de mijloc evreiască nu poate 
oferi un public pentru o cultură naţională. Este însă o 
eroare de interpretare istorică să credem că acest autor de 


123 Ibid., loc cit. 

124 Leon Volovici, Ideologia naționalistă şi „problema evreiască”. 
Eseu despre formele antisemitismului intelectual în România 
anilor '30, Bucureşti, Humanitas, 1995, pp. 56-59. 

stânga ar fi oferit principala inspiraţie intelectuală pentru 
antisemitismul dreptei radicale  interbelice.!25 Viaţa 
românească a cultivat ideea unei culturi în conformitate cu 
caracterul rural al Românei, dar argumentele pe care le-a 
folosit au fost mai degrabă sociologice şi „internaţionale” în 
caracter decât autentic „tradiționaliste”, iar departajarea sa 
critică față de tradiționalismul Sămănătorului a fost mai 
accentuată chiar decât opoziția față de socialismul lui 
Gherea.126 Această ultimă formă de tradiționalism, a 
sămănătorismului, a făcut legătura dintre eminescianism şi 
ortodoxismul interbelic, asigurând reproducerea discursului 
naționalist şi autohtonist ce va fi ulterior reelaborat de 
dreapta radicală.127 Incursiunea lui Stere pe terenul 
problemei evreieşti trebuie deci privită ca nimic altceva 
decât ceea ce a fost: o derivație a încercării sale de a adapta 
gândirea marxistă la condiţiile sociale ale României. În acest 
caz, concluziile sunt surprinzătoare şi regretabile, dar nu 
lipsite de coerenţă cu ansamblul. 

Am văzut cum situează Lovinescu poporanismul în 
raport cu dezbaterea despre modernizare purtată în jurul 
noțiunii de forme fără fond. Acelaşi autor este obligat să 
trateze în acelaşi fel şi socialismul. Raportarea critică față 
de acesta este însă mult mai dificilă. Ca teorii ale 
modernizării periferice, gherismul şi lovinescianismul sunt 
în bună măsură convergente. Ambele acceptă sindromul 
formelor fără fond ca pe o realitate, afirmând totodată că 
dezvoltarea de sus în jos, de la formă la fond, este destinul 
implacabil al ţărilor rămase în urmă față de Occident. În 
plus, atât apologetul modernizării burgheze cât şi profetul 


125 Aşa cum sugerează, de exemplu, Roberts, Rumania, pp. 142-148, 
sau loan Petru Culianu, Mircea Eliade, trad. de Florin Chiriţescu 
şi Dan Petrescu, Bucureşti, Nemira, 1995, pp. 166-168. 

126 Ornea, Poporanismul, pp. 345-422. 

127 Armin Heinen, Legiunea „Arhanghelul Mihail”. Mişcare socială 
şi organizaţie politică, trad. de Cornelia şi Delia Eşianu, 
Bucureşti, Humanitas, 1999, pp. 62-90, 159-174. 

socialismului îşi formulează argumentele în termenii 
determinismului social, invocând caracterul implacabil al 
„legilor istorice”. Diferenţele dintre ei nu sunt nici ele, însă, 
mai puţin semnificative. Mai întâi, determinismul lui Gherea 
este „materialist”, prevalându-se de anatomia marxistă a 
capitalismului, în timp ce al lui Lovinescu este „idealist”, 
folosindu-se de autoritatea lui Gabriel Tarde şi a teoriei sale 
despre „legile imitaţiei”. Apoi, Gherea consideră că rezultatul 
ultim al influențelor occidentale va fi ordinea socialistă, în 
timp ce Lovinescu plasează socialismul românesc printre 
reacțiile sentimentale şi ideologice față de modernitatea 
burgheză şi de forțele irezistibile ale diseminării sale 
planetare. De asemenea, Gherea priveşte înspre istoria 
recentă a României cu scopul de a critica elitele 
modernizatoare, ce au abordat problemele sociale ale țării în 
epoca dramatică a occidentalizării prin prisma intereselor de 
clasă, cu toate consecinţele nefaste ce au decurs de aici, în 
timp ce Lovinescu scrie pentru a disculpa aceleaşi elite de 
orice vină, considerând că ele au avut întotdeauna intuiţia 
corectă a realităților. În fine, Gherea disociază în mod clar 
universul sociologic local, caracterizat de neoiobăgie şi de 
industria politică a oligarhiei, față de tiparele sociale 
occidentale, la care se raportează, asemenea întregii culturi 
critice, ca la nişte standarde de „normalitate”. Lovinescu, în 
schimb, îneacă particularitățile modernizării imitative şi 
periferice într-un caleidoscop de fenomene similare sau 
asemănătoare culese de pe întreg cuprinsul istoriei 
europene şi mondiale. 

Populismul şi socialismul gherist nu au fost singurele 
abordări marxiste ale temei formelor fără fond. Încă două 
asemenea construcții intelectuale trebuie să ne mai rețină 
atenţia, pentru a întregi acest tablou al carierei marxismului 
în sociologia românească a modernizării. Prima dintre ele a 
fost oferită de Ştefan Zeletin, a cărui operă a putut fi 
descrisă de un istoric al ideilor ca echivalentul românesc al 

„marxismului legal”, reprezentat în Rusia de Piotr Struve:128 
la fel ca şi cel din urmă, Zeletin s-a situat la polul extrem al 
„revizionismului”, considerând că lumea socialistă se va 
instaura de sus în jos, fără nicio ruptură revoluţionară, prin 
evoluția spontană a capitalismului către forme tot mai 
accentuate de socializare a mijloacelor de producţie şi de 
planificare economică. Agentul acestei schimbări graduale 
urma să fie nu clasa proletară ci chiar elita capitalistă.!29 În 
ce-l priveşte pe Zeletin, el preia gândirea lui Marx prin filtrul 
interpretărilor datorate lui Werner Sombart şi Rudolf 
Hilferding, argumentând că România este pe punctul de a 
păşi, asemeni întregii lumi, în faza „capitalismului 
financiar”, caracterizat prin dirijarea economiei de către 
marile monopoluri construite în jurul trusturilor bancare. 
Rezultatul final al acestei noi organizări a producției va fi 
socialismul. Marx a fost corect în predicțiile lui despre 
sfârşitul inevitabil al capitalismului, dar a greşit în privința 
factorilor schimbării. Socialismul va fi adus pe lume nu de 
proletariatul industrial ci de burghezia bancară, nu printr-o 
revoluție violentă ci printr-un proces de evoluție treptată.130 
Analogia cu Struve poate fi corectă. Totuşi, cultura 
română şi-l aminteşte pe Zeletin nu ca pe un gânditor 
marxist, ci ca pe una dintre cele mai importante voci ale 
„modernismului burghez”, ideile sale fiind considerate 
complementare celor ale lui Eugen Lovinescu. Diferenţa 
dintre cei doi ar trebui căutată nu în sfera orientărilor 
ideologice, ci în cea a „abordărilor metodologice”: la 
Lovinescu prevalează istoria culturală, la Zeletin cea 
economică şi socială. Altminteri, cei doi autori au conjugat o 


128 Love, Crafting the Third World, p. 47. 

129 Richard Pipes, Struve, Liberal on the Left, 1870-1905, Cambridge, 
Mass., Harvard University Press, 1970; Idem, Struve, Liberal on 
the Right, 1905-1944, Cambridge, Mass., Harvard University 
Press, 1980. Vezi şi Idem, Russian Conservatism, pp. 168-171. 

130 Ştefan Zeletin, Burghezia română, ed. de C. D. Zeletin, 
Bucureşti, Humanitas, 1991 [1925]. 

justificare ideologică a ordinii existente în România anilor 
1920 - şi o raţionalizare ideologică a istoriei recente a țării — 
cu o respingere a tuturor formelor de critică socială 
îndreptată împotriva elitei modernizatoare - reprezentată în 
principal de Partidul Naţional Liberal - în deceniile 
anterioare. Dincolo de aceste teze comune, cei doi se 
raportează în mod diferit la tema formelor fără fond. Dacă 
Lovinescu acceptă caracterul imitativ al schimbării sociale 
din România, Zeletin îl neagă, argumentând că, în ciuda 
tuturor aparențelor şi a valurilor de „sociologie beletristică”, 
incapabilă să le interpreteze corect, România urmează 
acelaşi curs de dezvoltare ca şi Occidentul: de la baza 
socială la formele politice. Etapele de dezvoltare ale 
României sunt deci aceleaşi cu ale ţărilor apusene, dar ele 
sunt parcurse de ţara est-europeană mai târziu şi cu mici 
modificări de suprafaţă ce le ascund semnificaţia reală. 
Capitalismul românesc nu este inautentic, aşa cum vor să 
ne facă să credem Stere sau Gherea, el reprezintă doar o 
expresie a unei specii istorice de mult clasificate: aceea a 
economiei mercantiliste a secolului al XVIII-lea european. O 
asemenea încadrare conceptuală a fondului social şi 
economic românesc îi permite lui Zeletin să ofere o 
caracterizare convenabilă a formelor politice: industria 
politică a  oligarhiei, condamnată de Gherea, este un 
fenomen real, dar ea nu reprezintă decât o varietate de 
autoritarism politic necesar în faza de evoluţie actuală a 
țării. Criticii marxişti greşesc atunci când condamnă 
această stare de lucruri, ei neînţelegând faptul evident că ea 
nu duce la nimic altceva decât la lumea socialistă pe care 
şi-o doresc. De fapt, această eroare a lui Gherea este 
explicabilă, pentru simplul motiv că el nu este un marxist 
veritabil: afirmând că procesul de schimbare se desfăşoară 
de la formă la fond, el falsifică spiritul marxismului. Gherea 
şi socialiştii români sunt îndatorați mai mult culturii 
tradiționaliste româneşti decât ştiinţei sociale occidentale de 
la care se revendică. Sub frazeologia lor revoluționară 

pulsează instinctele reacționare ale intelectualității dintr-o 
țară agrară, convulsionată de marile curente de evoluţie ale 
lumii moderne.131 Cât despre poporanism, acesta împărtăşeşte 
cu marxismul eroarea de a crede că societăţile pot urma mai 
multe trasee de dezvoltare şi că se pot sustrage de la 
destinul industrializării. Deja greşită atunci când a fost 
formulată în Rusia, gândirea populistă capătă proporţiile 
unei contrafaceri caricaturale în România, unde, neexistând 
obşcina, orice rațiune a ei de a fi dispare.132 Zeletin, apologetul 
oligarhiei, pretinde a recupera adevărurile centrale ale 
marxismului, pe care criticii înverşunaţi ai aceleiaşi clase 
politice nu oboseau, de decenii, să le denatureze. El 
demonstrează atât că modernizarea românească urmează 
aceeaşi traiectorie ca şi cea a Occidentului, cât şi faptul că 
procesele de schimbare au loc, aici, în acelaşi fel ca 
pretutindeni: nu există nicio „lege specială de dezvoltare” a 
societăților înapoiate, influenţele occidentale nu constau în 
nimic altceva decât în propagarea universală a capitalismului 
şi nu în procese de imitație instituțională lipsite de o bază 
socială adecvată, transformările suferite de lumea românească 
se desfăşoară în singura modalitate posibilă, anume 
propagându-se de la fond către formă. 

„Marxismul oligarhic” al lui Zeletin nu a fost singurul 
care să subscrie acestei ultime afirmaţii. O altă variantă 
românească a „teoriei modernizării uniforme”!3 a fost 
propusă, în câteva cărți publicate în 1944 şi 1945, de 
comunistul Lucrețiu Pătrășcanu. La fel ca şi Zeletin, 


131 Ibid, pp. 271-275. 

132 Ibid., pp. 265-271. 

153 Pentru gândirea lui Zeletin ca o expresie a teoriei modernizării 
uniforme vezi Daniel Chirot, „Neoliberal and Social Democratic 
Theories of Development: the Zeletin-Voinea Debate Concerning 
Romania's Prospects in the 1920's and lts Contemporary 
Importance”, în Kenneth Jowitt, ed., Social Change in Romania, 
1860-1940. A Debate on Development in a European Nation, 
Berkeley, University of California, Institute of International 
Studies, 1978, pp. 31-52. 

Pătrăşcanu se desparte de toți analiştii sociali anteriori ce 
au pretins că România urmează o cale de evoluție specifică, 
pe parcursul căreia dezvoltă forme sociale fără antecedente 
occidentale. Pentru el, ca şi pentru Zeletin, nu există decât o 
singură traiectorie a modernizării, desluşită cu precizie de 
ştiinţa marxistă. Fenomenele sociale deplorabile existente în 
lumea agrară românească nu exprimă esența profundă a 
„neoiobăgiei” pseudocapitaliste — aşa cum crede Gherea -— şi 
nici pe cea a unei varietăți de capitalism pe care Europa 
Occidentală a cunoscut-o cu un secol înainte, după cum 
pretinde Zeletin. Ele reprezintă pur şi simplu manifestările 
naturale ale pătrunderii treptate a relaţiilor de producție 
capitaliste în corpul unei societăţi ce conţine încă reziduuri 
feudale. Acest proces a început la mijlocul secolului al XVIII-lea, 
atunci când economia „feudală” a fost înlocuită de cea 
„iobăgistă”. În cel dintâi stadiu de dezvoltare economică, 
caracterizat prin producţie de subzistență, precum şi prin 
nivelul foarte scăzut al schimburilor comerciale şi al 
circulației monetare, raporturile de producție dintre ţărani 
şi boieri erau bazate pe obligaţia „rentei în natură”. Prin 
contrast, „în regimul iobăgist apare drept principală 
îndatorire a țărănimii renta în muncă”. lar „din punctul de 
vedere al cadrului economic general în care apare regimul 
iobăgist, asistăm la dezvoltarea economiei de schimb, pe 
seama economiei naturale, aflată în floare în regimul 
feudal”.13+ „Regimul iobăgist” reprezintă, deci, perioada de 
tranziție de la feudalism la capitalism, parcursă de România 
în secolul al XIX-lea. El nu trebuie însă înțeles ca o 
configurație socială specifică — un „mod de producție” aparte —, 
ci ca o juxtapunere de elemente caracteristice celor două 
moduri de producţie care îl încadrează cronologic — feudal şi 
capitalist —, în compoziția sa ponderea sectorului capitalist 
neîncetând să crească în dauna celui feudal. Contrar celor 


134 Lucrețiu Pătrăşcanu, Un veac de frământări sociale, 1821-1907, 
Bucureşti, Ed. Politică, 1969 [1945], p. 14. 

ce cred Gherea şi discipolii săi, raporturile de producție 
capitaliste sunt o realitate a economiei rurale româneşti, nu 
mai puţin decât începuturile unei economii industriale 
capitaliste. lar dacă economia agrară nu poate fi definită ca 
„neoiobagă”, nici clasa conducătoare a României nu poate fi 
înțeleasă cu ajutorul inovaţiilor sociologice de felul 
„oligarhiei”.155 Ambiţia social-democraţilor de a acredita 
existența unor asemenea fenomene sociale specifice țărilor 
înapoiate exprimă nu spiritul obiectivității ştiinţifice 
îndrumată de luminile marxismului, ci conciliatorismul 
doctrinar ce ascunde o trădare a clasei muncitoare: 
condiționând victoria socialismului de dezvoltarea prealabilă 
a capitalismului până la formele sale deplin maturizate şi 
recomandând chiar o alianță a socialismului cu burghezia 
capitalistă împotriva oligarhiei pseudocapitaliste, social- 
democraţii se dovedesc incapabili să înțeleagă spiritul 
militant şi revoluţionar al marxismului. Ca adept al 
variantei leniniste a marxismului, Pătrăşcanu consideră că 
România primei jumătăţi a secolului XX, la fel ca şi Rusia 
de la 1917, reprezintă un teren propice pentru declanşarea 
revoluției comuniste, iar efortul de legitimare al unui 
asemenea proiect politic nu este invalidat de structura 
socială şi economică a regiunii. 

L-am părăsit pe Lenin în momentul când ideile sale 
făceau corp comun cu cele ale lui Plehanov şi Struve, toți 
trei pledând pentru înţelegerea şi acceptarea legităților 
„obiective” ale evoluţiei sociale, împotriva voluntarismului 
filozofic al populismului. Liderul bolşevismului se va 
desparte în curând şi de cei ce i-au stat alături în această 
dispută, tocmai printr-o întoarcere parțială către 
voluntarism. Prin opoziție cu Plehanov şi cu marxismul 
Internaționalei a II-a, Lenin acordă o pondere mai mare 
factorului politic - deci acțiunii revoluţionare a partidului 


135 Idem, Problemele de bază ale României, Bucureşti, Socec, 1944, 
pp. 257-258. 

bolşevic - în îndrumarea evoluţiei sociale. Dacă Plehanov 
consideră că revoluţia socialistă va trebui să urmeze 
proceduri „democratice”, deci nu va putea fi realizată cu 
succes decât atunci când se va bucura de un autentic 
sprijin popular, Lenin este convins că asemenea scrupule 
democratice nu pot decât să compromită cauza comunistă 
şi, deci, elita revoluționară a partidului se poate dispensa de 
ele.136 Iar dacă țelul final al instaurării comunismului 
justifică tactica politică a preluării puterii de către un grup 
de revoluționari de profesie, fără sprijinul direct al maselor, 
condiţiile sociale ale Rusiei în preziua revoluţiei pledează 
pentru caracterul deopotrivă dezirabil şi urgent al aceloraşi 
practici. Împotriva populiştilor, Plehanov argumenta că 
extinderea capitalismului nu putea fi oprită în Rusia. În 
acelaşi timp, el era convins că acest proces se afla doar într- 
o fază incipientă, de unde concluzia sa că revoluția socialistă 
trebuia văzută ca un obiectiv de durată lungă: până la 
declanşarea ei, era nevoie ca o revoluţie burghezo-democratică 
să asigure cadrul constituțional potrivit pentru maturizarea 
ordinii burgheze, iar cele două etape revoluţionare urmau să 
fie despărțite printr-o perioadă de timp considerabilă. 
Convins şi el de natura inevitabilă a dezvoltării capitaliste, 
Lenin evaluează altfel stadiul în care se află acest proces la 
începutul secolului XX. Aprecierea diferită a situației 
existente derivă din raportarea diferită față de fenomenul 
capitalismului: Plehanov îl priveşte prin prisma nivelului 
atins de forțele şi relaţiile de producție, în timp ce Lenin îl 
cercetează în lumina gradului de dezvoltare al conflictului 
de clasă. El consideră că diferenţierea socială în interiorul 
lumii ţărăneşti este suficient de avansată pentru ca 
adversitățile dintre țărănimea săracă şi cea avută, a 
kulacilor, să capete forma unui conflict social de tip 


136 Walicki, Marxism and the Leap to the Kingdom of Freedom, 
pp. 269-302. 

capitalist. Acesta urmeză să asigure motorul social al 
revoluției comuniste într-o ţară predominant agrară. 

În condiţiile date, revoluţia căreia Lenin îi revendică 
legitimitatea nu putea fi decât unul dintre componentele 
unui proces mai amplu. Cum Rusia suferă nu numai de 
neajunsurile capitalismului incipient, ci şi de cele ale 
feudalismului şi despotismului monarhic rezidual, rezultă 
că revoluția comunistă nu se poate dispensa de revoluția 
burgheză. Dar, dacă pentru Plehanov cele două nu se 
puteau desfăşura decât în succesiune, pentru Lenin ele pot 
fi „comprimate” într-un unic act revoluționar. Ţărănimea în 
întregul ei, împreună cu proletariatul industrial şi cu 
burghezia, se află în conflict cu clasa latifundiară şi cu 
birocraţia statului imperial. În acest conflict, revendicarea 
principală a țărănimii - o redistribuire masivă a 
pământurilor - are în mod clar un caracter antisocialist, dar 
partidul bolşevic trebuie să o accepte ca pe o parte necesară 
a revoluţiei, pe versantul său burghezo-democratic. Odată 
măturate vestigiile vechiului regim - sau în paralel cu 
această acţiune de curăţire - partidul trebuie să stimuleze 
celelalte forme de conflict social, pe versantul socialist al 
revoluției: el trebuie să declanşeze şi să întrețină războiul 
împotriva kulacilor şi a burgheziei, ce nu se poate încheia 
decât prin socializarea mijloacelor de producţie şi 
cooperativizarea agriculturii. Câştigată de partea revoluţiei 
prin practica „populistă” a  redistribuirii pământurilor, 
țărănimea urmează să fie integrată economiei politice a 
socialismului. Capitalismul, deopotrivă agrar şi industrial, 
există în Rusia sub forma unor relații de producție şi 
conflicte de clasă caracteristice, dar el asigură tranziția 
rapidă spre socialism fără a fi nevoie să domnească 
nestingherit pentru o perioadă considerabilă de timp, aşa 
cum şi-o doresc plehanoviştii. Desfăşurându-şi analizele 
sociale în funcţie de tactica luptei revoluționare, Lenin poate 

justifica, astfel, tranziția precipitată spre socialism căreia 
social-democrația est-europeană îi nega viabilitatea.137 
Pătrăşcanu îşi scrie lucrările de analiză socială 
înaintea şi în timpul celui de-al Doilea Război Mondial, în 
circumstanţe foarte diferite de cele în care Lenin construise 
o raționalizare marxistă pentru strategia sa de preluare a 
puterii. Tactica „frontului popular”,!38 îndreptată împotriva 
pericolului fascist, presupunea alianța dintre comunişti şi 
forțele politice ale țărănismului, de aceea Pătrăşcanu nu 
poate să dezvolte până la capăt viziunea „cominternistă” 
asupra schimbării sociale în periferia agrară a Europei, 
expunând consecinţele sale din sfera practicii revoluționare. 
De fapt, teoreticianului comunist român îi revine o sarcină 
mai laborioasă decât cea care stătuse în fața lui Lenin la 
începutul secolului: el trebuie să insereze în peisajul social 
al înapoierii agrare româneşti nu doar viziunea marxistă a 
revoluției proletare dar şi teoria comunistă a fascismului. 
După cum ştim, aceasta explică fascismul ca pe un produs 
al capitalismului „monopolist” într-o fază de criză, el fiind 
instrumentat de clasele dominante ale ordinii burgheze 
pentru a deturna masele de la obiectivul revoluției 
socialiste.13% Una dintre cărțile lui Pătrăşcanu este 
consacrată acestei sarcini, argumentând că România 
conținea deja, în anii 1930, un conflict de clasă caracteristic 


137 Ibid., loc. cit.; Roberts, Rumania, pp. 281-287; Richard Pipes, 
Communism. A History of the Intellectual and Political Movement, 
London, Phoenix Press, 2002, pp. 21-52; George Lichtcheim, 
„Social-democracy and Communism, 1918-1968”, în Studies in 
Comparative Communism 3: 1, 1970, pp. 3-30. 

158 Pentru eşecul politicii de tip „front popular” în România, vezi 
Bela Vago, „Popular Front in the Balkans: Failure in Hungary 
and Romania”, în Journal of Contemporary History 5: 3, 1970, 
pp. 95-117. 

139 Furet, Trecutul unei iluzii, pp. 170-334; A. James Gregor, Faces 
of Janus. Marxism and Fascism in the Twentieth Century, New 
Haven, Yale University Press, 2000, pp. 19-44. 

capitalismului deplin dezvoltat.!+0 Burghezia românească 
apelase la dictaturile de dreapta şi la fascism pentru a-şi 
consolida poziția socială, iar pregătirea revoluției comuniste 
presupunea, mai întâi, eliminarea acestor forme extreme ale 
dominaţiei de clasă. Ca şi Lenin, însă, Pătrăşcanu consideră 
că relaţii de producție şi raporturi de clasă specifice unor 
trepte diferite de dezvoltare pot coexista în cadrul aceleiaşi 
societăți. Lumea românească nu face excepţie, ea 
juxtapunând elemente ale capitalismului monopolist cu 
reziduuri feudale. Aceeaşi situaţie a existat de la începutul 
secolului al XIX-lea, ceea ce explică permanența conflictului 
revoluționar în istoria recentă a țării. Într-adevăr, 
teoreticianul comunist se desparte de toate celelalte tabere 
ale criticii sociale româneşti nu numai prin a susține 
identitatea dintre procesele de schimbare socială din 
România şi cele din Occident - mergând în această direcţie 
chiar mai departe decât Zeletin, pentru care anumite 
deosebiri decurgeau, totuşi, din repetarea aceloraşi faze în 
circumstanţe foarte diferite. El îşi revendică la fel de energic 
meritul de a fi aşezat în centrul explicației istorice a genezei 
României moderne conflictul social intern, pe care rivalii săi 
tindeau să îl deprecieze în favoarea unui alt factor de 
schimbare, anume influenţa externă. Deşi nu oferă, precum 
Lenin, o strategie amănunţită de preluare a puterii şi o 
argumentație menită să legitimeze revoluția comunistă la 
periferia capitalismului mondial, Pătrăşcanu teoretizează 
revoluția în mod indirect prin sociologia istorică pe care o 
propune. Momentele 1821, 1848 şi 1907 din istoria 
României relevă aceeaşi combinaţie dinamică de configurații 
sociale „moderne” şi „înapoiate”, „capitaliste” şi „feudale” şi 
aceeaşi întretăiere a mai multor fronturi ale conflictului de 
clasă pe care Lenin le distingea în Rusia momentului 1917. 
Dacă Lenin pledează pentru  „telescoparea” revoluţiei 


140 Lucrețiu Pătrăşcanu, Sub trei dictaturi, Bucureşti, Ed. Politică, 

burghezo-democratice şi a celei comuniste într-o unică 
etapă, Pătrăşcanu consideră ca o evidenţă sociologică faptul 
că fenomene de acest fel au fost o constantă a modernizării 
est-europene. Proiectând viziunea leninistă asupra revoluției 
în istoria mai „accidentată” social a României, Pătrăşcanu 
ajunge să acrediteze ca pe un adevăr factual ceea ce liderul 
comunismului internațional se străduia să impună ca un 
enunț teoretic. Lenin prescrie cursul revoluției comuniste 
ruseşti.  Pătrăşcanu reconstituie preistoria revoluției 
româneşti, atestând deopotrivă faptul că modernizarea s-a 
desfăşurat în permanenţă pe cale revoluționară, cât şi pe cel 
că „suprapunerea” etapelor a însoţit fenomenele revoluționare 
de la începuturi. Cele două argumentațţii sunt complementare 
şi îşi dezvăluie apartenența la aceeaşi familie din cadrul 
marxismului est-european. 

Acceptând ideea junimistă despre disjuncţia dintre 
forme şi fond, Stere şi Gherea se alătură sociologiei „culturii 
critice”, născută în tabăra ideologică a dreptei. Ei reuşesc să 
traducă temele obsesive ale reflecției româneşti despre 
occidentalizare în termenii marxismului şi, totodată, să 
transforme teoria lui Marx într-un instrument pentru 
conceptualizarea decalajelor de dezvoltare. Această întâlnire 
dintre un sistem de idei cu circulație internaţională şi o tradiţie 
de gândire autohtonă a dus la metamorfozarea amândurora. 
Atât marxismul populist cât şi cel social-democrat şi-au 
schimbat conţinutul atunci când au încorporat temele 
centrale ale gândirii româneşti despre modernizarea 
periferică. Cele două sociologii istorice marxiste elaborează 
ideile sociologiei conservatoare referitoare la „anomaliile” 
modernizării  imitative, pe care le  „dedramatizează”: 
schimbarea socială urmează în România, într-adevăr, un 
traseu diferit de cel pe care l-a parcurs în Occident, ea 
producând forme sociale specifice, aceasta fiind însă nu o 
excepție ci chiar „norma” societăţilor înapoiate. Clasificarea 
ştiinţifică nu duce însă, pentru Stere şi Gherea, la 
atenuarea orientării critice: analiza occidentalizării se 


pe Ip, 


îmbină cu critica oligarhiei. Din nou, o asemenea orientare 
se nutreşte atât din premisele marxiste ale analizei, cât şi 
din adaosurile sale junimiste. Şi din nou, sinteza celor două 
tradiții de gândire conduce la concluzii inedite: convins de 
incapacitatea României de a progresa către capitalism, Stere 
abandonează proiectul revoluției socialiste; înțelegând 
natura falsului capitalism românesc, Gherea şi discipolii săi 
pun între paranteze acelaşi proiect, pentru o perioadă 
îndelungată de timp, ajungând să pledeze, în fapt, ca nişte 
veritabili campioni ai cauzei burgheze. 

Marxismul a contribuit deci, în mod major, la 
structurarea culturii critice. El a putut fi folosit tot atât de 
bine de cei care s-au străduit să o respingă. Zeletin şi 
Pătrăşcanu îndepărtează întreaga sociologie a formelor fără 
fond, pe care o denunţă ca pe un amestec de prejudecăți 
reacționare şi erezii marxiste. Ei arată că modernizarea nu 
poate urma decât o traiectorie comună tuturor societăților, 
lucru dovedit odată pentru totdeauna de ştiinţa socială 
marxistă. Teoria modernizării uniforme este folosită, de 
către cei doi, în scopuri ideologice foarte diferite. Primul 
clădeşte pe baza ei o raţionalizare a sistemului existent, în 
timp ce al doilea construieşte o justificare a revoluţiei 
viitoare. Marxistul oligarhic argumentează că, în ciuda 
aparențelor, societatea burgheză românească este autentică 
şi poate continua să funcționeze după aceleaşi reguli. 
Marxistul comunist pretinde că aceeaşi societate este 
pregătită pentru a zămisli lumea socialistă. Ideile lui 
Pătrăşcanu au devenit dogma unei jumătăţi de secol. 
Eliberaţi de ea, ne e greu să îi imaginăm o altă 
contrapondere decât apologia zeletiniană a occidentalizării 
capitaliste în manieră oligarhică. Textele lui Constantin 
Stere, şi dosarul dialogului său cu Constantin Dobrogeanu- 
Gherea, ne aduc aminte că veşnica dilemă a modernizării 
reclamă o gândire sensibilă la diversitate. În România 
precomunistă, marxismul a fost unul dintre instrumentele 
intelectuale ce au făcut posibilă percepţia acută a 

diversităților istoriei sociale şi evaluarea nuanțată a 
modelelor de dezvoltare.!+! A-i accepta această calitate nu 
înseamnă nimic altceva decât dovada faptului că am ieşit cu 
adevărat din epoca dogmatismului. 


141 Joseph Love, „Theorizing Underdevelopment: Latin America 
and Romania, 1860-1950”, în Review (of the „Fernand Braudel 
Center”) 11: 4, 1988, pp. 453-496. 


Cum poate fi citit Kogălniceanu? 
Un studiu despre istorie şi ideologie 


Unul dintre rezultatele abordării anticanonice promovate în 
capitolele anterioare este clarificarea naturii ideologice a 
lecturilor istorice - strâns înrudite şi complementare - ale 
modernizării româneşti din secolul al XIX-lea propuse de 
Zeletin şi Lovinescu la începutul secolului XX. Capitolul de 
față tratează într-o manieră mai sistematică aceeaşi 
chestiune a relației dintre istorie şi ideologie, cu referire la 
felul cum orientările intelectuale de după momentul 1900 
au revendicat în folosul lor - pe baza unor diverse 
reinterpretări partizane - figura lui Mihail Kogălniceanu şi 
tezele  paşoptismului moldovenesc. Majoritatea acestor 
eforturi de reinventare a trecutului au provenit din tabăra 
dreptei ideologice, a cărei morfologie este descrisă sumar 
aici, cu identificarea continuităților şi a rupturilor dintre 
patru varietăți ale sale: conservatorismul evoluționist al 
junimismului, naționalismul  autohtonist inițiat de 
Eminescu şi dezvoltat de mişcarea  sămănătoristă, 
tradiționalismul ortodoxist al gândirismului şi radicalismul 
politic înrădăcinat în aceeaşi teorie culturală tradiționalistă 
al fascismului. Demersul conduce la o descoperire 
surprinzătoare: în versiunea lui Radu Dragnea, lectura 
gândiristă a lui Kogălniceanu se dezvăluie ca o formă de 
excentricitate semnificativă în spațiul discursului de 


Versiuni anterioare au fost publicate în Radu Dragnea, Mihail 
Kogălniceanu, Bucureşti, ed. de Victor Rizescu, Bucureşti, Dominor, 
2005, pp. 3-33, şi în Victor Rizescu, coord., Ideologii româneşti 
şi est-europene, Bucureşti, Ed. Cuvântul, 2008, pp. 257-296. 

dreapta al României de dinainte de comunism. Inflexiunile 
sale democratice tulburătoare se întrepătrund cu o bizară 
predilecție pentru metodologia istorică şi sociologică 
marxistă. Altminteri, investigația oferă şi o ocazie pentru 
caracterizarea lui Garabet Ibrăileanu în calitate de gânditor 
politic, cu clarificarea corespunzătoare a relației dintre cele 
două componente ale discursului poporanist: critica socială 
a lui Constantin Stere şi cea culturală a lui Ibrăileanu. 


Lecturi ale istoriei 


În câte feluri a putut fi citit un clasic de secol XIX în România 
începutului de secol XX? Cei care iau postmodernismul în 
serios nu vor pune mare preț pe o asemenea întrebare: ei 
ne-au avertizat de mult că ne aşteaptă o vreme când istoria 
intelectuală va fi nevoită să abandoneze dialogul direct cu 
textul clasic, mulțumindu-se să ne ofere un inventar al 
lecturilor sale recente.! Vom aluneca lin, cu alte cuvinte, 
printr-o junglă a interpretărilor concurente, alegerea uneia 
dintre ele nedepinzând, în cele din urmă, decât de propriile 
noastre mobiluri, interese şi date culturale. Nu toată lumea 
este hotărâtă să meargă atât de departe: unii - să spunem 
dintru început că ne situăm de partea lor — vor susține că, 
dacă nu putem avea certitudinea cunoaşterii obiective, 
dispunem măcar de criterii pentru a deosebi istoria 
veritabilă de cea ideologică, cercetarea mânată de duhul 
adevărului de cea care nu face decât să mascheze 
angajamente şi idealuri de altă natură.? Altfel spus, nu ştim 


1  F.R. Ankersmit, „Historiography and Postmodernism”, în History 
and Theory 28: 2, 1989, pp. 137-153. 

2 Georg G. Iggers, Historiography in the Twentieth Century: from 
Scientific Objectivity to the Postmodern Challenge, Middletown, 
Wesleyan University Press, 2005 [1997], pp. 118-133. O afirmare 
mult mai radicală a ideii relativismului istoric: Lucian Boia, 

dacă am reuşit să aflăm adevărul, dar ştim cu siguranță 
când am încercat cu adevărat să îl atingem. Cunoaştere 
care ne-ar da şi posibilitatea de a discerne în ce măsură alții 
s-au apropiat de acelaşi pol al obiectivităţii. lar dacă 
descoperim că istoria scrisă de ei este una partizană, atunci 
putem încerca să îi înțelegem resorturile: de ce şi în ce fel 
istoria este deformată în oglinda ideologiei? 

România primelor decenii ale secolului trecut a fost un 
teren propice pentru istorii partizane. Un prim ciclu al 
modernizării se încheiase, împreună cu prima rundă a 
dezbaterilor purtate în jurul dilemelor dezvoltării după 
modelul occidental pe care lumea românească îl adoptase ca 
orizont de referință în prima parte a secolului al XIX-lea. 
Familiile intelectuale ale veacului încheiat se reînnoiau, 
identitățile diferitelor orientări ideologice erau redefinite, dar 
filiațiile de idei care se înnodau astfel erau deseori marcate 
de problemele unor paternități incerte. Dacă unii dintre eroii 
fondatori ai diverselor grupări culturale aveau o apartenență 
clară şi nedisputată la una dintre ele, alții puteau fi 
revendicaţți cu credibilitate de mai multe. Istoricii epocii au 
deci tendința de a rescrie istoria intelectuală a României 
după  predilecţiile propriei doctrine politice şi sociale, 
repoziționând figuri emblematice pe harta simbolică a 
culturii naţionale, restabilind ierarhii şi  regândind 
genealogii intelectuale. Un veritabil „canon” al domeniului 
nu exista încă,3 de aceea epoca este plină de practicieni 
ambițioşi şi meticuloşi ai canonizării. 


Jocul cu trecutul. Istoria între adevăr şi ficțiune, Bucureşti, 
Humanitas, 1998. Vezi şi Paul Newall, „Historiographic Objectivity”, 
în Aviezer Tucker, ed., A Companion to the Philosophy of History 
and Historiography, Oxford, Blackwell, 2009, pp. 172-180. 

3 Despre canonizare în istoria ideilor politice: Conal Condren, 
The Status and Appraisal of Classic Texts, Princeton, Princeton 
University Press, 1979; Siep Stuurman, „lhe Canon of the 
History of Political Thought: Its Critique and a Proposed 
Alternative”, în History and Theory 39: 1, 2000, pp. 144-166. 

În cele ce urmează, mă voi ocupa de un astfel de 
conflict al interpretărilor istorice: figura lui Mihail Kogălniceanu, 
considerată o personificare a paşoptismului „moldovenesc” — 
excentric prin comparaţie cu mai caracteristica sa versiune 
„muntenească” —, a fost interpretată succesiv, în primele trei 
decenii ale secolului XX, de pe poziţiile mai multor familii 
intelectuale. Aşa cum vom vedea, aceste interpretări au 
jucat un rol important în chiar autodefinirea respectivelor 
orientări ideologice. Vom parcurge evantaiul lecturilor 
celebre ale lui Kogălniceanu, pentru a reliefa mai clar 
caracterul cumva paradoxal al uneia mai puţin cunoscute. 
Poporanistul Ibrăileanu, naţionalistul tradiționalist Iorga şi 
modernistul liberal Lovinescu ne-au oferit imagini ale gândirii 
lui Kogălniceanu devenite inseparabile de reprezentările 
noastre curente despre grupările pe care le-au reprezentat. 
Prin contrast, cea mai amplă şi totodată mai puţin faimoasă 
dintre lecturile de epocă ale lui Kogălniceanu se situează în 
răspărul clasificărilor convenţionale referitoare la viața 
intelectuală interbelică şi ne obligă să ne reconsiderăm 
reprezentarea curentă despre şcoala de gândire slujită de 
autorul său: naționalistul ortodoxist Radu Dragnea, discipol 
al lui lorga şi Nichifor Crainic şi figură centrală a 
gândirismului, îl citeşte pe paşoptist într-o cheie ce nu pare 
a face parte din recuzita obişnuită a tradiționalismului 
religios din anii 1920. Voi încerca să avansez o explicaţie 
pentru această apariție insolită. 

Nu este vorba despre lipsă de coerență: monografia lui 
Dragnea nu este pur şi simplu o piesă de erudiție fără 
legătură cu afilierea ideologică a autorului. Dimpotrivă, ea 
se prezintă ca o veritabilă carte politică, având ambiția de a 
pune pe baze mai solide aceleaşi crezuri ideologice şi de a le 
oferi justificări mai convingătoare. Autorul său nu 
dezertează temporar de la convingerile ortodoxismului 
doctrinar, pentru a se abandona satisfacțiilor ştiinţei 
obiective. El leagă istoria pe care o scrie de doctrina pe care 
o sprijină. Este vorba, însă — în mai mare măsură decât în 

cazul celorlalți interpreţi ai lui Kogălniceanu -—, despre o 
relație biunivocă: nu doar istoria este remodelată după 
urgențele partizanatului ideologic, ci ideologia însăşi este 
nevoită să se reconfigureze parţial după chipul personajului 
istoric. Din acest motiv, figura lui Kogălniceanu pe care ne-o 
propune Dragnea ne oferă nu doar o interpretare inedită a 
paşoptismului, ci şi o faţetă surprinzătoare a gândirismului 
interbelic. Voi încerca deci să desluşesc înfăţişarea lui 
Kogălniceanu, a „culturii moldoveneşti” şi a paşoptismului 
în oglinda gândirismului, dar tot astfel înfăţişarea 
gândirismului în oglinda exerciţiului de erudiție istorică al 
lui Radu Dragnea şi în relație cu figura lui Mihail 
Kogălniceanu. Pentru aceasta, voi zăbovi însă, mai întâi, 
asupra felului cum Garabet Ibrăileanu, Nicolae Iorga şi 
Eugen Lovinescu participă la acelaşi joc de oglinzi paralele 
între două epoci istorice. 


Kogălniceanu în lectură poporanistă 


Cele două texte principale ale poporanismuluit au apărut 
cam în acelaşi timp: „Social-democratism sau poporanism?” 
al lui Stere în Viața românească, în 1907-1908; Spiritul critic 
în cultura românească al lui Ibrăileanu între 1905 şi 1908, 
în aceeaşi revistă - primele capitole în Curentul nou —, şi în 
1909 în volum. Exprimă ele aceeaşi viziune? Stere a fost 
teoreticianul social al grupării, Ibrăileanu principala sa voce 
în domeniul teoriei culturale. Formează oare cele două 
pledoarii un tot coerent? Lucrarea lui Stere cuprinde toate 
notele distinctive ale populismului agrar est-european. Ea 
caută să delegitimeze deopotrivă modernizarea industrială 
sub auspiciile unui stat burghez şi soluția socialistă, ca 
modele de dezvoltare pentru societățile înapoiate de la 


+  Z. Ornea, Poporanismul, Bucureşti, Minerva, 1972. 

periferia Europei. Le opune, ca răspunsuri la dilemele 
modernizării, economia țărănească bazată pe mica 
proprietate şi corespondentul său politic — mai vag definit — 
al „democraţiei rurale”. Aceste opţiuni îl plasează în mod 
clar pe Stere în categoria largă a „tradiționalismului”, chiar 
dacă în aripa sa stângă şi democratică. Deşi gândirea sa se 
exprimă în limbajul economiei politice occidentale şi nu în 
cel al naționalismului cultural, antisemitismul pe care îl 
profesează - chiar dacă motivat, din nou, de considerente 
sociale şi economice - conferă întregii construcții un vag aer 
vetust şi antimodern.5 Oricum, fără a fi preocupat în 
principal de aceasta, Stere consideră că formele culturale 
trebuie ajustate după nevoile mediului social, deci literatura 
poporanistă urmează să dezvolte temele specifice unei 
societăți ce şi-a asumat condiția ruralității pentru o 
perioadă nedefinită de timp. Se regăsesc oare aceleaşi idei în 
cartea lui Ibrăileanu? 

După toate aparențele, ar trebui să răspundem 
negativ. Refăcând istoria „spiritului critic” pe parcursul 
secolului al XIX-lea, Ibrăileanu pare să pună pe baze mai 
solide — şi totodată să dedramatizeze - concepţia junimistă 
despre adoptarea circumspectă a formelor civilizației 
occidentale, care trebuiesc selectate după configurația 
fondului românesc. „Criticismul” asociat până deunăzi 
exclusiv cu Junimea ar apărea, astfel, cu atât mai credibil 
cu cât Ibrăileanu îi dezvăluie origini mai îndepărtate decât 
articolele lui Maiorescu de la 1868 şi o istorie sinuoasă în 
decursul căreia s-a metamorfozat după chipurile caracteristice 
ale fiecărei vârste a culturii române. Nemaiputând fi suspectat 
de a exprima o poziție sectară, pierzându-şi orice alură exotică 
de teorie socială germană, el este definitiv împământenit şi 
oficializat. În acelaşi timp, arătând că spiritul critic opera 
deja de câteva decenii bune la vremea când junimiştii îi 


5 Leon Volovici, Ideologia naționalistă şi „problema evreiască”. 
Eseu despre formele antisemitismului intelectual în România 
anilor '30, Bucureşti, Humanitas, 1995, pp. 56-59. 

deplângeau absența şi se erijau în descoperitori ai săi, 
Ibrăileanu pare să reducă substanţial din acuitatea criticii 
junimiste la adresa alcătuirilor sociale existente în România: 
dacă spiritul critic - indiferent cât de fragil - a filtrat 
împrumuturile preluate din Occident încă de la începuturile 
modernizării, este puțin probabil ca lumea românească să 
fie atât de disfuncţională cum vor junimiştii să ne facă să 
credem, pentru a-şi apăra pretenţiile de originalitate. Dacă 
societatea românească a dezvoltat de la bun început 
reflexele culturale necesare pentru a se feri de ravagiile 
occidentalizării febrile şi imitative, rezultă că modernizarea 
este aşezată pe o cale bună, prin urmare atitudinea prea 
sceptică față de perspectivele ei a maiorescienilor este 
nefondată. Orientarea de ansamblu a criticii literare a lui 
Ibrăileanu, precum şi profilul literar pe care îl va căpăta 
revista Viaţa românească sub conducerea sa, par să susțină 
aceeaşi apreciere: format la şcoala criticii sociale poporaniste, 
Ibrăileanu devine un critic al culturii cu o orientare mai 
degrabă modernistă, aproape identică celei reprezentate, 
puțin mai târziu, de Eugen Lovinescu şi pe care suntem 
obişnuiţi să o asociem cu figura celui din urmă. Validând în 
acelaşi timp occidentalizarea şi exigența junimistă de „autenticitate”, 
Ibrăileanu pare să constituie punctul de intersecţie al 
tradiționalismului şi al optimismului modernizator.6 În ce fel 
se articulează, atunci, cele două texte emblematice ale 
grupării poporaniste de la începutul secolului XX? 

Citită mai atent, cartea lui Ibrăileanu nu ne mai apare 
ca o încercare de arheologie a ideilor junimiste înainte de 
momentul Maiorescu, ci ca o tentativă de a priva Junimea 
de monopolul pe care îl revendica asupra retoricii dezvoltării 
organice şi a occidentalizării graduale. Ea distinge vârstele 
succesive ale spiritului critic nu pentru a rememora epopeea 
unor achiziții continue pe aceeaşi linie de dezvoltare, ci 
pentru a trasa istoria unui declin, a marca o ruptură şi a 


6 Al. Piru, G. Ibrăileanu, Bucureşti, Minerva, 1971. 

recupera, în cele din urmă, un tip de gândire pe care 
memoria culturală a românilor îl rata nejustificat. Fractura 
pe care o identifică Ibrăileanu în evoluția spiritului critic 
este reprezentată chiar de către Junimea şi reprezintă 
momentul când discursul autenticităţii - aplicat mai ales 
domeniului culturii ce trebuie ferită de dezrădăcinare prin 
imitație neinspirată - este transformat într-o retorică a 
reacţiunii —, aplicată fără discriminare tuturor segmentelor 
societăţii şi în special domeniului politic. După patru decenii 
când fuseseră propagate prin vocea conservatorismului 
junimist, ideea „formelor fără fond” şi temele intelectuale 
derivate din ea ajunseseră să fie privite ca o marcă 
distinctivă a dreptei politice. Ibrăileanu le revendică spre 
folosul stângii, a cărei cea mai caracteristică întrupare — 
după eclipsa temporară a socialismului marxist prin 
dizolvarea partidului social-democrat în 1899 - era chiar 
gruparea poporanistă. Junimismul se definise ca antipaşoptism, 
iar imaginea paşoptismului pe care el căutase să o impună 
era cea a unei forme privilegiate de modernism necritic. 
Cum entuziasmul imitativ al epocii de la 1848 fusese însoțit 
de fervoare democratică, liberalism superficial şi utopism al 
dreptăţii sociale, se părea că formula politică a dreptei 
junimiste reprezenta cel mai sigur antidot nu numai 
împotriva derivelor stângii, dar şi împotriva modernizării 
prin imitație imprudentă. Descoperind versiunea paşoptistă 
a criticismului, în persoana unor Gheorghe Asachi, 
Costache Negruzzi, Alecu Russo şi mai presus de toți Mihail 
Kogălniceanu, poporanistul zdruncină această identificare a 
reformismului de stânga cu tarele occidentalizării emulative 
şi cu peisajul dezolant al formelor goale. Demonstrând că 
ideile modernizării graduale se născuseră, iniţial, în laboratorul 
democratismului paşoptist, Ibrăileanu poate prezenta, deci, 
versiunea conservatoare a aceloraşi idei ca pe o subversiune 
ilegitimă şi o falsificare. 

Avatarurile paşoptiste ale „spiritului critic”, ne spune 
Ibrăileanu, au fost indisociabile de o opţiune fermă pentru 

„constituționalism liberal”.7 Opţiune ce nu se datorează, aşa 
cum greşit afirmă istoria intelectuală de sorginte junimistă — 
prin glasul lui Constantin Rădulescu-Motru, de exemplu —, 
unei aplecări a revoluţionarilor către „raționalism, slăbiciune 
intelectuală, şarlatanism” (p. 72). Într-adevăr, „acei care 
atacă pe cei de la 1848 ca pe nişte şarlatani raționalişti 
ignorează istoria românilor” (p. 74). Ei ignoră faptul că 
gânditorii critici ai epocii, care nu sunt alții decât unii dintre 
cei mai importanți lideri revoluționari ai aceloraşi vremuri, 
„sunt constituționalişti liberali, din pricina împrejurărilor 
din țara şi din epoca în care ei trăiesc şi luptă” (p. 75). Ei 
reprezintă „clasa boiernaşilor, care, neglijată, departe de putere, 
devenise o clasă democratică [|...] şi, [...] ca orice clasă 
revoluționară, reprezentanta tuturor claselor dezmoştenite” 
(p. 72). Atâta timp cât acest tip de criticism a acţionat ca o 
frână împotriva  tentaţiilor modernizării  imitative, 
aptitudinea critică a mers mână în mână cu o viziune 
politică democratică şi liberală şi o aplecare spre reforme 
sociale: Kogălniceanu „vrea să avem o literatură nouă şi este 
partizan al influenţei literaturilor străine, dar dă în acelaşi 
timp scriitorilor un îndreptar prin cronicile pe care le 
dezgroapă şi prin literatura poporană. El vrea să schimbe 
organizarea ţării, dar în acelaşi timp studiază istoria 
trecutului şi starea actuală de atunci a ţărilor române, ca să 
ştie ce li se potriveşte şi ce nu din ce poate fi importat. [...] 
Şi câtă vreme acest organizator al României moderne este 
omul care imprimă tuturor fenomenelor sociale concepția sa — 
până pe la 1866 —, spiritul novator şi spiritul critic merg 
împreună într-o fericită sinteză” (pp. 216-217). 

Prin opoziție, Maiorescu „avea dispreț şi neîncredere 
față de constituționalismul liberal” (p. 85). Condamnând 
formele goale în numele evoluționismului, el îşi deghizează 
în veşmintele ştiinţei imparțiale predispozițiile sociale şi 


7 G. Ibrăileanu, Spiritul critic în cultura românească, ed. de 
Rodica Rotaru şi Al. Piru, Chişinău, Litera, 1997 [1909, 1922], 
pp. 75. În continuare, citatele din text provin din această carte. 

interesele de clasă. Crezând că se ridică deasupra 
condiționărilor sociale, „junimiştii au avut pretenţia |...] că 
asistă [...] la fenomenele politice, sociale şi culturale şi că le 
definesc din punct de vedere obiectiv, al adevărului pur” (p. 87). 
E vorba de o pretenţie naivă şi de o distorsiune interesată, 
căci „în chestii de ideal, cum sunt chestiile sociale, nici nu 
poate fi vorba de oglindirea realităţii, logica luptătorului e 
condiționată de scopul pe care-l urmăreşte” (p. 87). lar 
„dacă în ideologia patruzecişoptistă vorbeşte instinctul 
revoluționar, dorința de renovare, în ideologia junimistă 
vorbeşte instinctul reacționar, tendința de rezistență la 
inovațiuni” (p. 87). Pe versantul său cultural, junimismul 
este un exercițiu de spirit critic paşoptist, cu notele sale 
specifice. Pe versantul politic, el este o negațţie a spiritului 
aceloraşi timpuri. În pledoaria Junimii, ne spune Ibrăileanu, 
„se pot deosebi două lucruri: lupta împotriva înnoirilor 
lingvistice, în care |junimiştii] continuă vechea şcoală critică 
şi în care au avut dreptate [...] şi lupta împotriva înnoirilor 
sociale şi politice, care este o noutate față de vechea şcoală 
critică şi în care n-au avut dreptate” (p. 89). De fapt, 
junimismul Junimii nu este decât încarnarea cea mai 
caracteristică a unor tendințe sociale şi culturale ce au 
bântuit lumea românească de la începuturile modernizării, 
împrumutând chipuri foarte diferite: „În adevăr, junimismul 
este mai mult o stare sufletească vagă, un sentiment, decât 
o teorie bine definită”. El „este [...] recomandarea de a ne feri 
de importarea civilizației sau, mai degrabă, recomandarea 
unei precauțiuni exagerate când e vorba de a importa 
această civilizație. Este nerecunoaşterea utilității de a 
transforma România într-o ţară cu caracter curat european, 
după asemănarea celor din Apus şi mai ales după 
asemănarea Franței, care a zguduit din temelie toate 
aşezările politice şi sociale din Europa” (pp. 87-88). Om cu 
sensibilitate politică democratică, Ibrăileanu nu îşi poate 
ascunde repulsia față de falşii profeţi ai spiritului critic, a 
căror gândire reacționară nu poate invoca nici măcar 

beneficiul sincerităţii: aducând cu ei formulele ştiinţei 
sociale evoluționiste din Occident, junimiştii sunt suspendațţi 
între lumea occidentală în a cărei ambianţă - transplantată 
în România - se consideră îndrituiți să trăiască şi lumea 
românească, veşnic ţintuită - după cum îşi doresc — într-o 
stare de înapoiere şi lipsită de capacitatea asimilării acelor 
lecţii ale Occidentului față de care ei înşişi se dovediseră 
atât de permeabili. Într-adevăr, „junimiştii n-au fost cu totul 
împotriva introducerii formelor noi de viață în ţara noastră. 
[...] Ei, pentru dânşii, au fost pentru transplantarea în mare; 
au fost împotriva acestei transplantări pentru majoritatea 
țării. [...] N-au renunţat, pentru dânşii, la nici una din 
achizițiile civilizației europene, în domeniul politic n-ar fi 
renunțat, desigur, la nici o libertate, la nici una din binefacerile 
aduse omenirii de marea Revoluţie Franceză (acea « epidemie 
morală » a d-lui Maiorescu). [...] Junimiştilor nu le-a plăcut 
[...] ca de aceste achiziţii să se folosească masa cea mare a 
poporului român. Din această cauză - civilizația numai 
pentru ei — doctrina aceasta a fost egoistă şi a repugnat 
întotdeauna spiritelor generoase” (pp. 88-89). 

Oricât de transparentă ar fi - cum crede Ibrăileanu — 
ipocrizia Junimii, această doctrină pernicioasă s-a dovedit 
capabilă să seducă o bună parte a publicului cultivat 
românesc, dând naştere altor rătăciri intelectuale nu mai 
puțin primejdioase şi înmulțind soluțiile eronate la 
problemele modernizării. Odată capturat de Junimea şi 
transpus în limbajul reacţiunii, discursul gradualismului şi 
continuității istorice - opus modernizării entuziaste „în 
manieră valahă” — a putut suferi în scurtă vreme alte câteva 
mutații. Astfel, nutrindu-se din pesimismul Junimii, 
Eminescu a putut evolua către utopia regresivă şi 
naționalismul antimodern. El a putut propune „idealul (şi 
uneori şi programul) politic şi social” ce se poate rezuma 
prin „reîntoarcerea la trecut”. Hrănindu-se din aceeaşi 
sursă, socialiştii - şi ei, la origine, nişte tradiționalişti 
nostalgici de ascendență junimistă - propun ca soluție 

utopia lor progresistă. Deosebirea dintre cele două programe 
utopice nu este atât de radicală cum ar putea părea: 
amândouă provin din înțelegerea realităților prezente în 
spiritul filozofiei formelor fără fond, pe care atât 
naționalismul de dreapta cât şi socialismul tradiționalist o 
ajustează pentru a o face să rezoneze cu interesele claselor 
de jos, cel mai puternic lovite de primul şoc al modernizării. 
Deşi se despart în privința soluţiilor, „în critica societății 
Eminescu şi socialiştii seamănă perfect” (p. 171). Dacă 
„unora li s-ar părea că socialiştii [...] au plecat de la nişte 
teorii citite în cărți”, în realitate „ei au plecat de la dureri şi 
interese adevărate, de la aceleaşi dureri şi interese de la 
care a plecat şi Eminescu” (p. 161). În numele aceloraşi 
interese ale „țărănimii, ale răzeşilor şi ale meseriaşilor, şi 
aproape deloc ale născândului proletariat” (p. 161), 
„socialiştii, pe căi deosebite de ale lui Eminescu, dar care de 
cele mai multe ori se întâlnesc, au făcut acelaşi proces al 
aceleiaşi organizări sociale” (p. 162). Ca răspunsuri la o 
întrebare greşit formulată - şi formulată astfel de către 
Junimea —, soluţiile indicate de Eminescu şi de socialişti 
pentru problemele modernizării nu sunt nici ele atât de 
diferite cum pot părea la prima vedere. Fie că se refugiază în 
trecutul imaginat fie că visează la utopia marxistă, şi unul şi 
ceilalți se dovedesc incapabili să identifice o formulă a 
progresului. Ei ne oferă programe de stopare a acelei 
modernizări pe care nu o pot concepe altfel decât sub chipul 
formelor fără fond: „Şi Eminescu şi socialiştii se mărginesc la 
un program, mai vag al lui Eminescu, mai precis al socialiştilor, 
un program favorabil claselor mici şi țărănimii” (p. 172). 

Nu numai critica socială a fost împinsă pe căi greşite 
prin subtila subversiune intelectuală junimistă. Fără a mai 
beneficia de corectivul constant al spiritului critic sănătos, 
prin vocea paşoptismului moldovenesc, liberalismul valah a 
devenit prizonierul înclinațiilor sale către politici de 
modernizare mecanice şi necritice. Dacă în epoca lui 
Kogălniceanu cultura critică şi politica modernizatoare 

mergeau mână în mână, după momentul Junimii „aceste 
două tendințe se separă. Liberalismul muntean, în 
manifestările lui extreme, rămâne să reprezinte spiritul 
novator; junimismul moldovenesc rămâne să reprezinte 
spiritul critic, negativ. Această ruptură a fost o nenorocire 
pentru istoria contemporană a României. Unii merg fără 
discernământul  trebuitor;, ceilalți neagă necontenit 
utilizarea întregii opere a celor dintâi. Unii merg fără un 
plan bine definit; ceilalți vor să rămânem pe loc” (p. 172). 

La începutul secolului XX, toate modelele de dezvoltare 
care se impuseseră pe scena culturală se dovedesc 
falimentare: „Junimea vrea să stăm pe loc, dacă nu chiar să 
ne întoarcem puţin îndărăt. Eminescu vrea să ne întoarcem 
îndărăt.  Socialiştii vor să sărim cine ştie unde, în 
necunoscut”. De aceea, „starea politico-socială e atât de rea, 
încât nu este nimeni să n-o constate cu durere. Şi suntem 
siguri că dacă spiritul novator ar fi mers alăturea cu spiritul 
critic, |...] ca în persoana lui Kogălniceanu, |...] ţara noastră 
ar avea astăzi un alt aspect” (pp. 217-218). Asociatul lui 
Constantin Stere nu o spune direct, dar este greu să ne 
îndoim că terenul curăţat astfel nu poate fi ocupat decât de 
o singură opţiune viabilă: anticipat de Stere şi Ibrăileanu 
încă din anii 1893-1894, în paginile publicaţiilor 
Evenimentul, Adevărul şi Evenimentul literar, maturizat 
odată cu apariţia Vieţii româneşti în 1906 şi expus pe larg de 
Stere în „Social-democratism sau poporanism?”, programul 
de dezvoltare al poporanismului agrarian este singurul 
răspuns potrivit la dilemele modernizării. El readuce spiritul 
critic în matca democratismului — acolo unde îi fusese locul 
de origine, pe vremea lui Kogălniceanu - şi întoarce spatele 
deopotrivă utopiilor tradiționaliste şi celor socialiste, oferind 
un program politic şi o viziune social-economică pe măsura 
nevoilor reale ale lumii româneşti. 

Kogălniceanu în lectură sămănătoristă 


La vremea când Ibrăileanu denunța eminescianismul ca pe 
o rătăcire utopică şi pseudodemocratică, născută la confluența 
dintre jargonul evoluționist al Junimii şi tendințele unui 
spirit capabil să rezoneze cu crizele profunde ale societății 
sale dar incapabil să reacționeze altfel față de ele decât prin 
refugierea într-un trecut imaginat, un influent curent 
intelectual se revendica deja de la gândirea politică a lui 
Eminescu. Nicolae lorga, liderul său necontestat, îşi 
publicase primele volume de articole politice la cumpăna 
dintre secolele XIX şi XX, iar ele ne arată un autor înclinat 
mai degrabă către scepticismul modernizator pragmatic al 
junimismului decât către paseismul autohtonist al lui 
Eminescu.8 Putem observa cum meditaţiile sale asupra 
„problemei evreieşti” şi a implicaţiilor sale social-economice 
îl împing spre o concepție restrictivă a națiunii etnice.? 
Totuşi, articolele publicate de Iorga între 1903 şi 1906 în 
paginile Sămănătorului nu exprimă, cu siguranţă, un 
naționalism şovin sau o viziune politică din familia extremei 
dreptei tradiționaliste.10 Aceste tendinţe se vor contura însă, 
în publicistica şi activitatea publică a lui Iorga, după 1906, 
atunci când, părăsind Sămănătorul, el se asociază cu 
publicistul antisemit A.C. Cuza pentru a propulsa o mişcare 
politică de orientare naționalistă din interiorul căreia avea 
să se nască, în 1910, Partidul Naționalist Democrat. lorga 
transformă acum discursul junimist al dezvoltării organice 
într-o veritabilă filipică îndreptată împotriva importurilor 
culturale, prezentate de el ca expunând cultura naţională 


3 Nicolae Iorga. Opinii sincere şi pernicioase ale unui rău patriot, 
ed. şi trad. de Andrei Pippidi, Bucureşti, Humanitas, 2008 
[1899, 1900]. 

9  Idem, „În chestia evreiască”, în Cuvinte adevărate, Bucureşti, 
Institutul Minerva, 1903, pp. 177-264. 

10  Idem, O luptă literară, ed. de Valeriu Râpeanu şi Sanda Râpeanu, 
Bucureşti, Minerva, vol. 1-2, 1979. 

unei primejdii de iminentă dizolvare. Înființat în 1906, ziarul 
zău Neamul românesc avea să exprime acest tip de naționalism 
pentru multe decenii.!! După 1908, Sămănătorul însuşi se 
raliază noului curent: liderul său de acum, Aurel C. Popovici, 
fuzionează conservatorismul său de origine central-europeană cu 
proaspătul tradiționalism al Vechiului Regat. Revendicându-se 
deopotrivă de la Eminescu, lorga şi Cuza, el ne oferă cea 
mai accentuată expresie antebelică a naționalismului 
românesc de dreapta.!? 

Peste ani, rememorându-şi cariera politică şi ideologică, 
lorga va prezenta geneza versiunii sale de naționalism cultural 
ca pe un protest împotriva tuturor grupărilor politice şi 
intelectuale ale începutului de secol XX.15 Junimismul 
apare ca nimic altceva decât una dintre ele, vinovată, la fel 
ca toate celelalte, pentru înghețul politic şi osificarea 
culturală a acelor ani, pe fundalul cărora mişcarea 
sămănătoristă se înfăţişează ca o infuzie de vitalitate 
salvatoare. Lucrurile s-au petrecut, totuşi, în alt fel decât îi 
place lui lorga să îşi aducă aminte: cotitura sa către 
„naționalismul democratic” a urmat unei dezamăgiri politice 
în cadrul taberei junimiste.!+ Cel puţin din punct de vedere 
biografic, noua orientare s-a născut — aşa cum am văzut că 
şi Ibrăileanu prezintă lucrurile - printr-o metamorfoză a 
conservatorismului junimist. 


11 Radu Ioanid, „Nicolae Iorga and Fascism”, în Joumal of Contemporary 
History 27: 3, 1992, pp. 467-492. 

12 Aurel C. Popovici, Naţionalism sau democrație, ed. de Constantin 
Schifirneț, Bucureşti, Albatros, 1997 [1910]. Victor Neuman, 
„Federalism and Nationalism in the Austro-Hungarian Monarhy: 
Aurel C. Popovici's Theory”, în East European Politics and Societies 
16: 3, 2002, pp. 864-898. 

13 Nicolae Iorga, România contemporană de la 1904 la 1930. Supt 
trei regi, ed. de Valeriu Râpeanu şi Sanda Râpeanu, Bucureşti, 
PRO, 1999 [1932], pp. 3-107. 

14 Z. Ornea, Sămănătorismul, Bucureşti, Ed. Fundaţiei Culturale 
Române, 1998 [1970], pp. 178-185. 

Dincolo de accidentele politice, continuitatea de 
discurs dintre cele două vârste ale gândirii „organiciste” 
româneşti este evidentă. Ele nu fac decât să elaboreze, 
imprimând accente specifice, una dintre cele mai puternice 
idei-forță din reflecția politică a secolului al XIX-lea 
european: aceea potrivit căreia, pentru a avea rezultate 
benefice, inovațiile politice şi sociale trebuie să decurgă 
natural, în continuitate cu evoluţia istorică de durată a unei 
societăți sau comunități naționale.!5 Ambiguă şi instabilă, 
metafora „organismului” social poate fi încorporată în 
diferite construcții teoretice, iar istoria intelectuală 
românească, nu mai puțin decât cea europeană, ne oferă un 
evantai larg de asemenea interpretări ale sale. Linia de 
separație dintre varianta junimistă a organicismului şi cea a 
naționalismului tradiționalist poate fi identificată acolo unde 
pledoaria conservatoare pentru autenticitate „în orizontul 
modernității” se transformă într-un îndemn pentru restaurarea 
unor stări de lucruri pe care modernizarea a apucat să le 
disloce. În primul caz, modernitatea occidentală rămâne o 
referință indiscutabilă, iar nereuşita sa copie românească 
este respinsă pentru distorsiunile înfăţişate de ea, datorate 
la rândul lor zelului imitativ. În cel de-al doilea caz, 
modelului occidental îi este contestat caracterul normativ, 
lumea românească prezentă fiind măsurată nu după 
etalonul Occidentului contemporan ci după cel al societății 
tradiționale româneşti, cu specificitatea sa ireductibilă la 
categorii abstracte. Pentru Maiorescu, Theodor Rosetti sau 


15 Arthur O. Lovejoy, „Lhe Meaning of Romanticism for the Historian 
of Ideas”, în Journal of the History of Ideas 2: 3, 1941, pp. 257-278; 
Robert A. Nisbet, The Sociological Tradition, New York, Basic Books, 
1966; J. W. Burrow, The Crisis of Reason: European Thought, 
1848-1914, New Haven, Yale University Press, 2000, pp. 109-146. 

16 Vezi, de exemplu, Arthur Mitzman, „[ânnies and German Society, 
1887-1914: From Cultural Pessimism to the Celebration of the 
Volksgemeinschaft', în Journal of the History of Ideas 32: 4, 
1971, pp. 507-524. 

Constantin Rădulescu-Motru, priveliştea societății dizarmonice 
româneşti implică doar o pledoarie pentru reajustarea 
formelor şi fondului în cadrul lumii moderne. Pentru 
Eminescu, lorga sau Popovici, aceeaşi privelişte implică 
recuperarea -— sau inventarea - unor forme autohtone, după 
nevoile fondului naţional. 

În euforia democratică a primilor ani postbelici, Iorga 
simte însă nevoia să îşi împrospăteze genealogia intelectuală 
conservatoare. Disociindu-se în viața politică de A.C. 
Cuza,!7 el îşi asociază retrospectiv doctrina cu o filieră a 
liberalismului şi a gândirii „progresiste” autohtone. Pentru 
junimism, eminescianism şi iorghism deopotrivă, partidul 
liberal şi paşoptismul reprezentaseră întotdeauna referințele 
negative privilegiate, exemple patente de raționalism 
uniformizator, lipsă de sensibilitate istorică şi modernizare 
imitativă. Prin opoziție față de paşoptişti şi de liberalii români, 
reprezentanții evoluției organice puteau reliefa virtuțile 
propriei concepţii sociale, bazate pe ideea continuității 
istorice. Dacă junimiştii tindeau să creadă că liberalismul 
occidental nu purta nicio responsabilitate pentru tarele 
variantei sale româneşti, întreaga vină fiind atribuită 
falsificărilor imitative ale doctrinei la periferia Europei, 
naționaliştii ca Eminescu şi lorga au avut tendința de a 
extinde judecata negativă asupra tuturor varietăţilor de 
gândire „raționalistă”, fie ele occidentale sau româneşti. Cu 
ocazia unui ciclu de conferințe organizate de Institutul 
Social Român în anii 1921-1922, Iorga se arată dispus să 
facă disocieri în interiorul liberalismului, identificând o 
versiune a sa ce rezona cu „istorismul” pe care întotdeauna 
îl profesase.!& Separarea operată de Ibrăileanu între 


17 Armin Heinen, Legiunea „Arhanghelul Mihail”. Mişcare socială 
şi organizație politică, trad. de Cornelia şi Delia Eşianu, 
Bucureşti, Humanitas, 1999, pp. 99-104. 

18 Friedrich Meinecke, Historism: the Rise of a New Historical 
Outlook, transl. by J. E. Anderson, London, Routledge, 1972; 


Robert D'Amico, „Historicism”, în Aviezer Tucker, ed., A Companion 

paşoptismul moldovenesc şi cel muntenesc îi oferă cheia 
acestei reinterpretări. 

Pe urmele poporanismului, lorga deosebeşte şi el 
liberalismul ideilor abstracte al Brătienilor de liberalismul 
organic al lui Kogălniceanu. El respinge deci „statul 
modern” român „întemeiat de idealişti, de unii ideologi 
crescuți aiurea, fără cunoştinţa deplină a naţiei lor, fără să 
caute în urmă, când s-au întors de la studii, a cunoaşte 
adânc această nație”.19 Recuză „constituția de la 1866” care 
„este izvorâtă dintr-o simplă operă de traducere a unei 
constituții apusene” şi care „n-are absolut nici un fel de 
legătură cu trecutul nostru propriu”.20 Produs al paşoptismului 
muntean, actul constituțional „s-a făcut fără participarea 
factorului politic care era Kogălniceanu, singurul în legătură 
cu dezvoltarea noastră constituțională din trecut”.2! Aceasta 
pentru că cel care a fost „cea mai mare minte pe care a 
produs-o nația românească”,2?2 „înțelegând politica organic, 
ca istorie, ca om care a trăit în toate realitățile țării sale” (p. 53), 
nu a fost capabil să clădească pe baza ideilor sale o mişcare 
politică aptă să le traducă în practică: „Mihail Kogălniceanu 
a răspuns cu succes misiunii ce-şi luase în teoria lui, deşi 
n-a putut răspunde cu atâta succes în practica lui, pentru 
că împrejurările [...] l-au împiedicat de a organiza ceva în 
jurul doctrinei lui, aşa încât a fost un moment când a plecat 
steagul democraţiei naţionale moldoveneşti în fața unei 
doctrine care avea desigur acelaşi naționalism, dar de 


to the Philosophy of History and Historiography, Oxford, Blackwell, 
2009, pp. 243-252; 

19 Nicolae Iorga, „Doctrina naționalistă”, în vol. colectiv Doctrinele 
partidelor politice, ed. de Petre Dan, Bucureşti, Garamond, f. a. 
[1996 (1923)], pp. 51-52. 

20  Idem, „Istoricul constituției româneşti”, în vol. colectiv Constituţia 
din 1923 în dezbaterea contemporanilor, Bucureşti, Humanitas, 
1990 [Noua constituţie a României, 1923], p. 25. 

21 Ibid., loc cit. 

22  Idem, „Doctrina naționalistă”, pp. 48-49. În continuare, citatele 
din text provin din acest articol. 


313 


fațadă, [...] şi astfel naționalismul democrat moldovenesc de 
pe la 1840 al lui Mihail Kogălniceanu a devenit un umil satelit 
al liberalismului bucureştean prin anii 1880” (pp. 49-50). 
Naționalismul lui lorga şi liberalismul paşoptist 
moldovenesc se întâlnesc pe palierul democrației. Proiectând 
asupra figurii lui Kogălniceanu titulatura propriei grupări 
politice şi redefinind-o pe aceasta din urmă ca pe o 
continuatoare a paşoptismului, lorga pare să mute accentul 
politicii sale „naţionalist democrate” dinspre termenul 
naționalismului - cu siguranță definitoriu la începuturile 
sale antebelice - înspre cel al democraţiei - cuvântul de 
ordine al anilor de după război: „Kogălniceanu a fixat 
principiul naționalismului democrat în întregime”, spune cu 
convingere fostul conservator. „Noi n-am avut să facem 
altceva, acum vreo zece-douăzeci de ani — douăzeci de ani, 
dacă vorbim de organizația noastră politică - decât să 
înviem doctrina lui Mihail Kogălniceanu. |...|] N-am avut 
decât să scoatem din nou la iveală această doctrină, pe care 
o cred mântuitoare, de sub grămada, deopotrivă apăsătoare, 
a unor noi teorii falsificatoare şi foarte dăunătoare” (p. 49). 
Lăsând la o parte veridicitatea dubioasă a acestei 
redefiniri istorice şi genealogice, să fie oare vorba despre o 
veritabilă reinventare a politicii lui lorga în jurul ideii 
democratice? Răspunsul poate fi afirmativ doar dacă 
acceptăm definiția extrem de particulară pe care el o dă 
democrației: definiție ce indică solidaritățile organice şi 
ierarhizate ale Evul Mediu ca pe întrupările cele mai fericite 
ale formei politice democratice şi raționalismul modern ca 
pe sursa derivelor sale contemporane. „Formula democrațiilor 
nouă”, crede Iorga, „a răsărit din raționalismul lui Descartes, 
care în secolul al XVII-lea [...] inaugurase lupta contra a tot 
ce, oricât de legitimat istoriceşte şi de util în prezent, are 
neajunsul de a nu ieşi dintr-un sistem de silogisme”. 
Aceeaşi idee coruptă a căpătat forma deplină în gândirea lui 
Rousseau, care, „absolut neînțelegător pentru tot ce e dezvoltare 
istorică şi realități organice, [...| veni cu evanghelia 

contractului social. Societatea a ieşit dintr-un contract; el 
poate fi cercetat pe baze raţionale; autorităţile funcționează 
prin mandatul membrilor societății şi când ei, poporul — sau 
cât e de față dintr-însul - apar, mandatarul pierde orice 
drept de a stăpâni. Lucruri mari, dar nu şi bune, erau să 
iasă din acest spirit al filozofiei [...] franceze din secolul al 
XVIII-lea, în folosul democraţiei statistice, mecanice şi abstracte, 
în dauna celei locale, concrete, organice, care reprezentase 
ceva cu cât mai util”.23 Ceea ce numim îndeobşte „democraţie”, 
în înțelesul său modern, nu reprezintă pentru lorga decât o 
anticameră a totalitarismului. Idealul său politic este atât de 
strâns legat de imaginea societății medievale încât el poate 
spune: „Astăzi se vorbeşte despre țări totalitare şi ţări 
democratice. Aşa-numitele ţări democratice, dacă se uită 
cineva foarte atent la dânsele, arată un important element 
care vine din Evul Mediu”.2+ 

Nu ne putem lăsa înşelaţi: noul botez democratic al lui 
Iorga nu înseamnă altceva decât încă o inflexiune a gândirii 
şi imagisticii politice organiciste. Recuperarea genealogică a 
lui Kogălniceanu nu a însemnat pentru lorga o încercare de 
repoziționare ideologică înspre polul stângii, ci doar o 
tentativă de extindere a genealogiei intelectuale a dreptei 
naționaliste. Dialogul peste timp cu paşoptismul nu a atras 
după el, în cazul lui Iorga, o remodelare a naționalismului 
neoromantic tradiționalist. Invitându-l pe Kogălniceanu să 
vorbească în limbajul sămănătorismului, marele lider de 
opinie al epocii interbelice nu cedează tentaţiei de a 
împrumuta ceva din vocabularul interlocutorului său. Vom 


23  Idem, Originea şi sensul democrației, Vălenii de Munte, Datina 
Românească, f.a. [1930], pp. 50-51. Vezi şi Idem, Evoluția 
ideii de libertate, ed. de Ilie Bădescu, Bucureşti, Meridiane, 
1987 [1928]; Idem, Idei asupra problemelor actuale, Bucureşti, 
Cugetarea, f. a. [1934]. 

24  Idem, Dezvoltarea imperialismului contemporan, ed. de Andrei 
Pippidi, Bucureşti, Albatros, 1997 [1940], p. 72. 

vedea că unul dintre cei mai credincioşi discipoli ai săi nu a 
putut rezista aceleiaşi tentaţii. 


Kogălniceanu în lectură modernistă 


Pentru Ibrăileanu şi lorga, redescoperirea paşoptismului 
moldovenesc nu foloseşte doar redefinirii ideologice. Acesta 
este doar un obiectiv pe termen scurt, ce vizează o mai bună 
situare a celor doi lideri de opinie şi a şcolilor pe care ei le 
slujesc în ansamblul intelectualităţii critice a epocii. În 
întregul ei, intelectualitatea în cauză se raportează solidar 
față de un inamic comun. Recuperarea înțelepciunii politice 
a lui Kogălniceanu ar trebui să-i recomande pe autorii săi ca 
pe cei mai credibili şi eficienți combatanți împotriva elitei 
politice, sociale şi economice ce gestionează modernizarea 
românească. Ei sunt cât se poate de clari în privința 
identității de grup a acestei elite, pe care o descriu ca pe 
moştenitoarea paşoptismului şi a liberalismului „muntenesc”. 
Neajunsurile lumii româneşti, modelată istoric, de la începuturile 
secolului al XIX-lea, de tot mai puternica oligarhie liberală, 
sunt binecunoscute: sociologia poporanistă a lui Stere, ca şi 
cea naționalistă a lui Eminescu, le-au expus în amănunt, 
iar temele lor favorite se regăsesc în critica socială 
conservatoare a lui Rădulescu-Motru, sau în cea socialistă a 
lui Dobrogeanu-Gherea. „Spiritul critic” şi „gândirea organică” 
sunt doar unele dintre cuvintele cheie ale ieşirii din impas. 
Mai sunt multe altele, şi toate la un loc conturează identitatea 
unei contraelite, la fel de atotputernică în domeniul cultural 
pe cât este clasa politică în sfera guvernării. 

Parcă pentru a-i confirma pe lorga şi Ibrăileanu în 
judecata lor după care, în interiorul paşoptismului, doar 
moldovenii lui Kogălniceanu - surclasațţi de liberalii munteni 
după 1866 - au cumulat virtuțile omului de acţiune şi pe 
cele ale omului de cultură, gânditorii politici au ocolit în 

marea majoritate, de-a lungul ultimelor decenii de dinaintea 
Primului Război Mondial, tabăra Partidului Naţional Liberal. 
„Cultura critică”, în cuprinsul căreia problematizarea 
modernizării în termenii „formelor fără fond” şi critica 
„oligarhiei” modernizatoare liberale merg mână în mână, 
poate prolifera astfel fără să întâmpine o provocare 
intelectuală serioasă. Ca şi în alte privinţe, anii de după 
război aduc aici o transformare majoră: Ştefan Zeletin şi 
Eugen Lovinescu îşi publică acum marile lucrări de 
sociologie istorică a modernizării româneşti ce îngemănează 
justificarea retrospectivă a practicilor  oligarhiei cu 
respingerea sistematică a tezelor culturii critice. Cei doi dau 
naştere unui tip intelectual pe care lumea românească nu îl 
mai cunoscuse din vremurile de început ale Junimii: 
apărătorul sistemului existent, ce caută să demonstreze 
„normalitatea” acelor aşezăminte sociale şi politice 
denunțate neobosit de confrații de breaslă, vreme de 
decenii, ca nişte copii caricaturale şi deformări perverse ale 
modelelor occidentale. 

Cele două pledoarii în favoarea elitei liberale s-au 
prevalat de principiile determinismului social, a cărui 
acțiune în interiorul lumii româneşti au înțeles-o însă 
diferit. Pentru Zeletin, necesitatea istorică se exprimă prin 
participarea societății româneşti la curentul mondial al 
economiei capitaliste. Acolo unde criticii sociali vedeau un 
fond  pseudocapitalist peste care se încearcă în van 
aclimatizarea unor forme instituționale ce nu pot funcţiona 
corect decât în prezența capitalismului, autorul Burgheziei 
române vede o structură economică şi socială „autentic” 
capitalistă. Aceasta este diferită prin grad şi nu prin natură 
de cea a Occidentului contemporan şi identică, în esenţă, 
celei pe care acelaşi Occident o cunoscuse cu câteva secole 
înainte. Zeletin neagă teoria formelor fără fond la nivelul 
descrierii sociologice: fondul există, el nu este şi nu poate fi 
altceva decât acea textură socială şi economică ce serveşte 
ca fundament al modernizării pretutindeni în lume, în țările 

cuprinse în orbita capitalismului global. Cultura critică nu 
reuşeşte să îl desluşească în peisajul social românesc 
pentru că ignoră fizionomia specifică a stadiilor istorice ale 
capitalismului. Odată ce se înțelege că economia „mercantilistă” 
românească suferă de toate neajunsurile temporare ale vieții 
economice europene din epoca fiziocratismului, purtând în 
acelaşi timp şi promisiunile de succes ale celei din urmă, 
confuzia va dispărea, iar  intelectualitatea critică 
românească îşi va putea regăsi în sfârşit locul firesc în 
interiorul corpului social. 

Istoria civilizației române moderne a lui Lovinescu 
conduce cam la aceleaşi concluzii, însă pe căi diferite: 
determinismul ia aici nu chipul materialismului istoric, ci 
pe cel al „legilor imitaţiei”: ele acționează cu o necesitate la 
fel de inexorabilă, dar braţul fatalității istorice este 
reprezentat nu de fondul economic şi social, ci tocmai de 
formele culturale şi politice. Teoria maioresciană este 
acceptată de Lovinescu la nivelul descriptiv, doar pentru a-i 
fi contestate concluziile practice: modernizarea se 
desfăşoară în România, într-adevăr, „de sus în jos”, fără ca 
această inversiune a etapelor să constituie un motiv de 
perplexitate sociologică. Este firesc şi necesar ca lucrurile să 
urmeze un asemenea curs în țările ca România. Departe de 
a trebui să fie blamată pentru a fi împins ţara pe calea 
modernizării imitative, elita paşoptistă şi liberală trebuie 
aprobată pentru instinctele sale politice sănătoase. Dizarmoniile 
existente în societatea românească reprezintă boli de 
creştere explicabile, iar manifestările lor sunt agravate nu 
de rapiditatea schimbării ci de temporizările sale, nu de 
zelul modernizator ci de scepticismul tradiționalist. Cultura 
critică în ansamblul ei trebuie blamată pentru împotrivirea 
sa încăpățânată față de legile istorice. 

Sociologia istorică a lui Lovinescu are două componente: 
analiza factorilor de schimbare şi cea a factorilor de stagnare, 
anatomia elitei modernizatoare şi cea a culturii critice. lar 
lectura lovinesciană a lui Kogălniceanu ocupă un loc singular 

în cadrul acestei analize istorice. Paşoptistul moldovean se 
situează la intersecţia dintre „forțele revoluţionare” şi cele 
„reacţionare”, el face parte din ambele tabere, ca o excepție 
în interiorul fiecăreia dintre ele. Ca reacţionar, el se 
singularizează prin orientarea politică democratică. Printre 
revoluționari, el face figură aparte datorită limbajului şi 
argumentelor tradiționaliste. Poziţia paradoxală adoptată de 
Kogălniceanu în epoca paşoptistă nu trebuie privită ca 
rezultatul unei sinteze personale de elemente ideologice 
diverse. În gândirea şi acţiunile sale, el nu face decât să 
exprime tendințele profunde ale mediului social moldovenesc, 
ce îşi vădeşte în persoana sa adevărata natură. În textura 
aceleiaşi societăți unde Ibrăileanu vedea originile „spiritului 
critic” de sorginte democratică, Lovinescu vede izvoarele 
temperamentului politic  reacționar, ce se manifestă 
inconştient ca atare chiar atunci când îmbracă veşmintele 
progresismului. Actele politice ale lui Kogălniceanu sunt 
revoluționare în formă şi conservatoare în conţinut, şi 
aceasta pentru că ele exprimă o „substanță” moldovenească 
ce umple nişte tipare munteneşti. Fapt care a reuşit să-i 
inducă în eroare pe mulţi, ca dovadă că, „în ochii tuturor, el 
trece drept un revoluționar”. Nu trebuie să ne lăsăm înşelațţi: 
„Kogălniceanu a fost, în realitate, numai un democrat; 
atitudinea lui nu trebuie confundată cu cea a liberalilor 
munteni, de care se deosebea prin temperament, prin 
cultură şi mediu de formaţie intelectuală. Temperamentul 
nu-l putea decât împinge spre conservatorism; marea lui 
cultură istorică [...] nu-l putea decât împinge spre 
tradiționalism; mediul intelectual german nu-l putea decât 
îndrepta spre evoluționism”.25 Aşa se face că, deşi „prezența 
lui Kogălniceanu în mişcarea socială moldovenească s-ar 
părea în contradicţie cu cele afirmate despre natura 
reacționară a temperamentului moldovenesc”, în realitate 


25 Eugen Lovinescu, Istoria civilizației române moderne, vol. 1: 
Forțele revoluţionare, ed. de Z. Ornea, Bucureşti, Minerva, 1992 
[1924], pp. 74-75. 

„caracterul evolutiv al teoriilor sale sociale” se dovedeşte 
„atât de deosebit de radicalismul revoluţionarilor munteni 
de educaţie franceză, ce au văzut mai îndrăzneț şi în sensul 
necesității istorice problema formaţiei civilizaţiei noastre”.26 


Kogălniceanu în lectură gândiristă 


Este binecunoscut raportul în care s-a plasat Gândirea față 
de Sămănătorul:2' cea de-a doua generaţie de tradiționalişti, 
a anilor 1920, i-a aplaudat pe cei de la cumpăna veacurilor 
XIX şi XX pentru a fi „aprofundat caracterul etnic al acestui 
popor”, blamându-i totodată pentru a fi „ignorat caracterul 
lui religios”.28 Filiaţia dintre doctrina lui lorga şi cea a lui 
Nichifor Crainic era caracterizată astfel de cel din urmă: 
„Peste pământul, pe care am învăţat să-l iubim din 
Sămănătorul, noi vedem arcuindu-se coviltirul de azur al 
Bisericii ortodoxe. Noi vedem substanța acestei Biserici 
amestecată pretutindeni cu substanța etnică”.22 Împreună 
cu credința răspândită că modelul de civilizație propus 
întregii lumi de Occident la începuturile epocii moderne 
păşise în era unui declin iremediabil, această aprofundare a 
autohtonismului, prin adăugarea componentei religioase, a 


26  Ibid., pp. 75-76. 

27 Prezentări de ansamblu ale gândirismului: Gheorghe Vrabie, 
Gândirismul: istoric, doctrină, realizări, Bucureşti, Cugetarea- 
Georgescu Delafras, 1940; Dumitru Micu, Gândirea şi gândirismul, 
Bucureşti, Minerva, 1975; Keith Hitchins, „Gândirea: Nationalism 
in a Spiritual Guise”, în Kenneth Jowitt, ed., Social Change in 
Romania, 1860-1940. A Debate on Development in a European Nation, 
Berkeley, University of California, Institute of International Studies, 
1978, pp. 140-173; Z. Ornea, Tradiţionalism şi modernitate în 
deceniul al treilea, Bucureşti, Ed. Eminescu, 1980. 

23 Nichifor Crainic, Puncte cardinale în haos, ed. de Constantin 
Schifirneț, Bucureşti, Albatros, 1998 [1936], p. 72. 

29 Ibid.,p. 78. 

stat la originea proiectelor de reformă politică prin 
„revitalizare” spirituală. Dacă Occidentul suferă de maladiile 
civilizației rafinate, atunci tocmai relativul primitivism al 
românilor - şi al altor naţiuni ortodoxe ale Răsăritului — 
constituie promisiunea viitoarei lor mărețţii, precum şi cheia 
regenerării spirituale a întregii lumi: „Problema culturii 
noastre începătoare stă între civilizația occidentală a cărei 
limită extremă se proclamă atinsă şi [...|] Răsăritul, în haosul 
creştin al căruia se prevede viitorul”.30 Dacă virtuțile 
etnicului definit prin religie oferă singura rețetă de salvare 
politică pe termen scurt şi de mântuire spirituală la scara 
întregii istorii umane, atunci orice proiect de înlocuire a 
democrației parlamentare prin dictatura naţionalismului 
integral este justificat. Începând prin a celebra descoperirea 
religiei ortodoxe în matricea spiritului naţional românesc, 
Crainic şi-a încheiat cariera politică şi ideologică 
precomunistă ca un teoretician al „statului etnocratic”.3! 
Una dintre cele mai caracteristice figuri ale jurnalisticii 
gândiriste, Radu Dragnea şi-a însuşit definiția ortodoxistă a 
identității naţionale. El îl indică pe lorga ca pe iniţiatorul 
spiritului tradiționalist, subliniind că „naționalismul lui 
Eminescu nu a devenit actual şi nu a influenţat societatea 
decât |...] în epoca d-lui N. Iorga, când a fost dezgropat din 
mormântul în care îl trântise şcoala lui Maiorescu”.32 Critica 
sa literară se desfăşoară în întregime în albia Gândirii, până 
într-atât încât un comentator recent a putut afirma tranşant 
în chiar prefața adăugată unei culegeri din paginile sale de 
această factură: „Mărturisim [|...] că nu scriem despre Radu 
Dragnea cu prea mare plăcere”.33 Aceasta pentru că, după 
opinia aceluiaşi comentator, „Dragnea rămâne în esenţă un 


30  Ibid., pp. 56-57. 

31 Z. Ornea, Anii treizeci. Extrema dreaptă românească, Bucureşti, 
Ed. Fundaţiei Culturale Române, 1995, pp. 241-264. 

32 Radu Dragnea, Supunerea la tradiţie, ed. de Emil Pintea, Cluj-Napoca, 
Echinox, 1998, p. 62. 

33 Mircea Popa, „Prefață”, în Dragnea, Supunerea la tradiţie, p. 5. 

tradiționalist inveterat şi un gândirist notoriu, foarte 
apropiat doctrinei naţionaliste a dreptei româneşti din 
perioada dintre cele două războaie mondiale”.3+ 

Articolele lui Dragnea oferă foarte puţin sprijin pentru 
nuanțarea unei asemenea judecăţi critice. Există totuşi 
unele indicii că doctrinarul ortodoxist Dragnea nu urmează 
întru totul linia trasată de Crainic. Împotriva directorului 
Gândirii, el pledează astfel pentru ideea că religia şi politica 
aparțin unor sfere diferite şi trebuie menținute ca atare, 
ceea ce invalidează proiectul fundamentalist al statului 
etnocratic. După cum spune Dragnea, „cu cât naționalismul 
se face mai poruncitor, mai necesar pentru stat, cu atât 
ortodoxia ca supremă spiritualitate trebuie să-şi afirme 
dreptul ei de viață deosebit. [...|] Dacă ortodoxia şi 
naționalismul se apropie până la confruntare, sunt 
sincronice, şi chiar colaborează, în nici un caz nu se 
identifică, precum susține Nichifor Crainic şi alți teologi şi 
naționalişti mireni, semănând confuzie. |...] lată de ce [...] 
Crainic se găseşte nu în centrul ortodoxiei, ci la periferie, de 
unde o politicianizează, fie şi numai verbal”.35 

Paginile de acest fel sunt însă puţine şi nu suficient de 
clare pentru a justifica prezentarea lui Dragnea ca un caz 
aparte în interiorul grupării gândiriste. Monografia sa 
despre Kogălniceanu îl califică, în schimb, pentru o astfel de 
caracterizare. Cred că cititorului neavizat al acestei ultime 
cărți îi este aproape imposibil să desluşească în paginile ei 
imaginea obişnuită a teoreticianului ortodoxist. Aşa cum am 
mai spus, rostul paginilor de față nu este de a nega 


St IDI, De 20 

35 Dragnea, Supunerea la tradiţie, p. 281. Într-un alt context, o 
asemenea departajare a putut conduce la adoptarea unei viziuni 
politice liberale în cheie creştină: Greg Gaut, „Can a Christian 
be a Nationalist? Vladimir Soloviev's Critique of Nationalism”, 
în Slavic Review 57: 1, 1998, pp. 77-94; Andrzej Walicki, Legal 
Philosophies of Russian Liberalism, Notre Dame, Ind., The 
University of Notre Dame Press, 1992 [1987], pp. 165-212. 

apartenenţa lui Dragnea sau a monografiei sale la familia 
tradiționalistă, ci tocmai de a explica natura mai specială a 
acestei apartenenţe. Cred că explicaţia atrage după sine nu 
doar modificarea imaginii noastre curente despre Dragnea, 
dar şi nuanțarea reprezentării noastre convenţionale în 
legătură cu ortodoxismul interbelic. 

Discipol ideologic al lui Iorga, Dragnea scrie istorie 
intelectuală ca un urmaş „metodologic” al lui Ibrăileanu şi 
Lovinescu. Cartea sa despre Kogălniceanu este al treilea mare 
eseu de sociologie a culturii române moderne în perspectivă 
istorică elaborat la începutul secolului XX. La fel ca şi în 
Spiritul critic... şi Istoria civilizaţiei..., obiectivul este acela de 
a retrasa evoluţia reacțiilor intelectuale față de modernizare, 
prin raportare la fundalul lor social. Această „plasare în 
context” comportă, fireşte, două aspecte: explicaţia sociologică 
este însoțită de o evaluare a impactului diferitelor ideologii 
asupra mediului lor generator. Dezvăluind resorturile 
nemărturisite sau neconştientizate ale şcolilor de gândire 
izvorâte din marile falii ale lumii româneşti convulsionate de 
eşecurile modernizării, toţi cei trei autori atribuie aceloraşi 
curente de idei responsabilitatea unor eşecuri ulterioare. 
Dincolo de interesul istoric, miza cea mai generală este, din 
nou, un scor mai bun în confruntările ideologice ale epocii. 
Dragnea caută să ancoreze cât mai puternic în trecutul 
cultural al ţării propria sa familie intelectuală, să-i 
descopere antecesori iluştri şi să-i traducă temele centrale 
într-un limbaj cu rezonanţe faste. 

La fel ca şi Iorga, Dragnea îl descrie pe Kogălniceanu 
ca pe cel mai important dintre antecesorii tradiționalismului 
interbelic. De această dată, însă, stabilirea continuității 
dintre paşoptismul excentric al lui Kogălniceanu şi mişcarea 
de idei interbelică definită în mod caracteristic prin 
antipaşoptism nu mai serveşte pentru abstragerea celui 
dintâi din corpul viciat al modernismului liberal, ci pentru 
inserția celei din urmă în marea familie a democratismului 
modern. Dragnea nu mai urmăreşte să priveze tradiția 

politică şi intelectuală a partidului liberal de unul dintre 
eroii săi cei mai influenţi, pentru a-l ataşa pe acesta la 
tradiția rivală a „naţionalismului democratic” sămănătorist. 
El vrea să reinventeze tradiționalismul ca pe o specie de 
gândire politică liberală, democratică şi chiar - unul dintre 
cele mai oribile cuvinte pentru un „idealist” ortodoxist din 
anii 1920 - „burgheză”. 

Ca şi Ibrăileanu, Dragnea îl priveşte pe eroul paşoptist 
ca pe cea mai bună infirmare a ideii, devenită curentă, după 
care spiritul critic şi modul de gândire „organic” formează 
un apanaj al junimismului sau al dreptei conservatoare în 
genere: „Kogălniceanu a spus aproape tot ce vor zice şi 
junimiştii, mai puţin conjugarea teoriei continuității istorice 
cu reacționarismul. Căci e numai o neînțelegere la mijloc, 
când această teorie este legată de doctrina conservatoare şi 
prezentată ca şi când democraţia ar fi la antipodul tradiției”.36 
Cu alte cuvinte, Kogălniceanu este un adept al continuității 
istorice în virtutea şi nu în ciuda democratismului său, căci 
discursul organicist s-a născut în tabăra stângii democratice 
pentru a fi apoi capturat în folosul său de dreapta junimistă. 

La fel ca şi în istoria intelectuală poporanistă sau 
iorghistă, Kogălniceanu apare în paginile lui Dragnea ca o 
sinteză fericită de spirit reformator şi simţ istoric, de om al 
faptei dedicat schimbării şi cărturar sensibil la cerințele 
continuității istorice. Spre deosebire de Ibrăileanu şi Iorga 
însă, care legau dimensiunea „spiritului critic” a lui Kogălniceanu 
de orientarea generală - apreciată pozitiv - a „culturii 
moldoveneşti”, Dragnea consideră că paşoptistul moldovean 
trebuie admirat pentru capacitatea sa de a se elibera din 
mrejele unui mediu cultural neprielnic democrației şi 
reformei politice liberale, înclinat spre reacționarism şi 
predispus la stagnare istorică. El porneşte de la observația 
că „societatea românească din prima jumătate a veacului al 


35 Radu Dragnea, Mihail Kogălniceanu, ed. a II-a, Bucureşti, f.e., 
1926 (prima ediţie în 1921), p. 186. In continuare, citatele din 
text provin din această carte. 

XIX-lea, în Moldova, este conservatoare şi chiar reacționară, 
iar în Muntenia mai liberală şi democratică” (pp. 137-138). 
Şi îl înfăţişează pe Kogălniceanu ca pe o excepţie fericită în 
interiorul lumii moldoveneşti, un veritabil gânditor şi 
politician liberal şi democrat întru totul comparabil, sub 
acest raport, cu confrații săi munteni. Este adevărat că, 
spre deosebire de cei din urmă, Kogălniceanu adaugă 
viziunii sale politice dimensiunea tradiționalismului. Nu 
trebuie să credem însă că această dimensiune se datorează 
contaminării sale de la reflexele culturale ale mediului 
cultural moldovenesc. Ea reprezintă un câştig datorat 
studiilor sale în Germania: după cum ne asigură Dragnea, 
„numai simpla pomenire” a unor nume ca Ranke sau 
Savigny37 „dezvăluie îndeajuns originea concepției lui 
organiciste. |...] I-a fost dat acestui urmaş de răzăş ca, din 
atingerea cu noua concepere a societăților şi instituţiilor, să 
proiecteze în trecutul neamului românesc o viziune 
reconstructivă, adunătoare a părților într-un tot viu, care 
nu poate fi fasonat după rațiunea oamenilor. |...] Şi aşa, 
datorită achiziţiilor de la Berlin, se va explica deosebirea 
dintre el şi « raționaliştii » liberali din Muntenia şi Moldova, 
aşa devine el un tradiționalist” (pp. 18-19). Faptul că 
tradiționalismul lui Kogălniceanu nu provine din acela 
caracteristic al culturii moldoveneştii este dovedit de 
evoluția ulterioară a celui din urmă: culminarea sa va fi 
„junimismul politic şi social!” ce trebuie înţeles - ne explică 
Dragnea - ca „organizarea în şcoală şi teoretizarea filozofică 
a îndătinatului reacționarism moldovenesc, expresia teoretică 
a rezistenței regimului vechi în fața alcătuirii noului stat” 
(pp. 201-202). 

Spre deosebire de tradiționalismul conservator al confraților 
moldoveni, „tradiționalismul lui Kogălniceanu este critic (nu 
solidaritate cu tot trecutul!)” (p. 184). Prin comparaţie, 


37 Vezi Georg G. Iggers, The German Conception of History, sec. ed., 
Hanover, Wesleyan University Press, 1983; Frederick C. Beiser, The 
German Historicist Tradition, Oxford, Oxford University Press, 2011. 

„tinerimea bonjuristă” din Moldova „apare când de partea 
reacționarilor, când de partea utopismului revoluționar” (p. 181). 
Aceasta pentru că „tineretul moldovean este lipsit de 
convingerea intimă a democraţiei”, incapabil să „lichideze 
mentalitatea şi concepţia conservatoare” (pp. 181-182). 
Printre revoluționarii moldoveni care, interiorizând cultura 
reacţiunii, se manifestau ca atare chiar şi atunci când 
credeau că îi depăşesc limitele, „superioritatea lui 
Kogălniceanu |...]| vine tocmai din înrădăcinarea democraţiei 
în ființa sa, |...] ceea ce îl făcuse să simpatizeze continuu cu 
democrația munteană şi să se singularizeze politic între 
moldoveni”. În cealaltă provincie, „unde curentul revoluţionar, 
găsind teren prielnic, amenința să degenereze în excese”, 
corespondentul lui Kogălniceanu este Eliade Rădulescu, ce 
„are rolul de a tempera”. Cei doi lideri au contracarat utopiile 
politice, deopotrivă revoluţionare şi reacționare, pentru a aşeza 
revoluția pe făgaşul transformării democratice în continuitate 
cu părțile viabile ale societății moştenite din trecut: „Lipsa 
de spirit critic la moldoveni: C. Negruţi declarându-se împotriva 
progresului, [...] A. Russo şi V. Alecsandri balansându-se 
între utopia reacționară şi cea excesiv revoluționară; iar pe 
de altă parte excesele democratice la unii munteni, cu 
acelaşi rezultat utopist, au făcut salutară intervenţia |...] lui 
Kogălniceanu şi Eliade, care au dat forma necesară revoluției 
româneşti” (pp. 182-183). 

Dacă acesta a fost, după el, adevăratul profil intelectual 
al lui Kogălniceanu, este evident că Dragnea nu poate decât să 
respingă interpretarea celor care, „ca d-l Lovinescu, se ridică 
împotriva concepţiei tradiționaliste a lui Kogălniceanu, sau 
o confundă cu tradiționalismul existențial”. Căci Lovinescu 
„uită că tradiționalismul, [...] la Kogălniceanu, a apărut 
înfrățit cu democraţia, spiritul de progres împreunat cu tradiția” 
(pp. 184-185). Eroarea nu se opreşte aici. Prezentându-l pe 
Kogălniceanu ca pe un rezonator al reflexelor tradiționaliste 
ale societății moldoveneşti, care îşi dezvăluie prin aceasta 
inapetența pentru modernizare revoluționară chiar şi atunci 

când se exprimă în limbajul revoluţiei, Lovinescu nu face 
decât să preia o idee a lui Ibrăileanu, inversând semnele de 
evaluare. Acele predispoziții ale Moldovei care, pentru cel 
din urmă, reprezentau virtuțile spiritului critic, pentru cel 
dintâi exprimă viciile reacționarismului. Diferența nu este 
atât de mare cum poate părea, căci ambele teorii se bazează 
pe aceleaşi premise greşite. Indiferent dacă sunt apreciate 
ca virtuți sau ca vicii, tendințele ideologice profunde ale 
mediului social moldovenesc nu sunt înțelese corect şi nici 
raportate la cauzele lor reale: „Cei care au găsit de partea 
Moldovei conservatorismul şi de cea a Munteniei democraţia, 
sau de partea celei din urmă aplecarea politică revoluţionară şi 
de partea celei dintâi « moderaţia », « cumpătarea », au luat 
efectele drept cauze. |...] În loc să explice reacţionarismul 
moldovean prin cauzele lui reale, s-a inventat « criticismul », 
căruia i s-au căutat cauze imaginare. De altă parte, la 
formarea « civilizației române moderne » a fost pusă teoria 
« temperamentului », menită a da toată explicarea deosebirilor 
dintre Moldova şi Muntenia” (pp. 138-139). 

Originile erorii împărtăşite de Ibrăileanu şi Lovinescu 
provin din acordul lor asupra unei probleme de principiu: 
exponentul poporanist al culturii critice şi ideologul elitei 
liberale subscriu tezei fundamentale după care - indiferent 
dacă acest fapt este apreciat ca dezastruos şi condamnabil 
sau, dimpotrivă, ca pozitiv şi inevitabil — modernizarea 
românească s-a desfăşurat „de la forme la fond”, cu toate 
neajunsurile asociate acestei inversiuni a etapelor de 
evoluție: „Părerea curentă, care s-a format în urma criticii 
junimiste şi socialiste, este îndeobşte cunoscută: statul 
român este creația unor politicieni, care au introdus în țara 
românească forme europene cu totul nepotrivite fondului 
istoric” (p. 203). Şi iată că, „de o jumătate de secol, liberalii, 
asupra cărora s-a îndreptat critica formei fără fond, au 
sfârşit prin a-şi face un mare merit din a fi procedat la 
introducerea instituțiilor politice de la formă la fond, schimbând 
porecla în renume” (p. 204). Criticii sociali postpaşoptişti de 

toate orientările şi moderniştii lovinescieni perpetuează astfel 
o înțelegere greşită a sociologiei modernizării româneşti. 
Tradiţionalistul ortodoxist Dragnea se disociază de întreagă 
această tradiție de gândire, pentru a da o dezlegare 
ştiinţifică marii dileme a occidentalizării. El ne învaţă că, „în 
zorii formării României moderne, |...|] Kogălniceanu a privit 
statul politic ca o rezultantă normală de la fond la forme, în 
urma procesului economic în care intraseră principatele”. 
Înţelepciunea politică a paşoptistului se explică prin aceea 
că, spre deosebire de intelectualii români mai recenți, 
captivi ai perverselor idei junimiste chiar şi atunci când nu 
sunt conştienţi de aceasta, el s-a manifestat ca un autentic 
exponent al burgheziei: „Ideologia burgheză, care a prezidat 
la formarea statelor moderne apusene, a prezidat şi la 
formarea statului român, pentru aceleaşi motive: intrarea 
principatelor în faza economiei mercantiliste, unificatoare, 
cu dărâmarea barierelor locale medievale” (p. 224). 

Sună foarte straniu aceste inflexiuni marxiste din 
glasul unui doctrinar al Gândirii. Cu atât mai mult cu cât 
este uşor să distingem, printre rânduri, inspiraţia lor 
principală, recunoscută de altfel deschis de autor în alte 
pasaje: tradiționalistul Dragnea răstoarnă sistemul de idei 
al culturii critice, de unde au provenit toate varietățile de 
tradiționalism românesc, folosindu-se de lucrările celui mai 
virulent adversar al aceleiaşi culturi tradiționaliste. Dragnea 
îl inserează pe liberalul burghez Kogălniceanu în preistoria 
gândirismului antimodern şi anticapitalist cu ajutorul 
sociologiei istorice a lui Ştefan Zeletin. El este convins că 
„teoria junimistă trebuie revizuită, că formarea României 
moderne n-a urmat o cale anormală. Revoluţionarii au 
marele merit de a fi ţinut în seamă acei factori şi de a fi [...] 
lăsat să se exercite determinismul economic, [|....] luându-şi 
misiunea să conducă |...|] procesul politic în directă 
conformitate cu procesul socia!” (p. 196). Îl urmează deci pe 
Zeletin, afirmând că „înfăptuitorii de forme noi politice se aflau”, 
în epoca paşoptistă, „față cu o evoluţie social-economică pe 

care, vrând-nevrând, trebuiau s-o recunoască şi s-o slujească”. 
Acordul lui Dragnea cu orientarea politică a paşoptiştilor 
este întemeiat, astfel, nu numai pe propria sensibilitate 
liberală ce îl uneşte cu ei, dar şi pe considerente sociologice: 
„Ei chiar dacă ar fi avut altă concepţie politică decât cea 
liberală-burgheză nu ar fi putut lucra, în sensul societății 
româneşti, decât ca liberali şi ca burghezi”. Pentru toate aceste 
rațiuni, doctrina junimistă trebuie încă o dată combătută: 
„Nu este, prin urmare, adevărată propoziția junimistă, că 
nefiind o societate care să creeze statul, ca în alte părți, la 
noi statul şi-ar fi luat meritul de a fi creat societatea, [...] 
pentru simplul motiv că, înainte de a fi venit statul să dea o 
organizare politică liberală, în adâncurile societății se operaseră 
astfel de prefaceri economice care, ele, revoluționaseră dedesubt 
raporturile sociale, încât statul rămânea să fie numai ceea 
ce a fost: ultima formă de sus a schelei construite de 
formele economice de jos” (p. 227-228). Dragnea păstrează 
doar o singură rezervă față de teoria lui Zeletin: pentru a-i 
asigura lui Kogălniceanu un rol major în geneza României 
moderne, el are nevoie să nuanțeze determinismul economic şi 
sociologic, revendicând o anumită pondere, în transformarea 
istorică, acțiunii autonome a marilor personalități. „Recunoscând 
materialismului istoric îndreptăţirea acolo unde o are”, el 
atribuie astfel „partea cuvenită [...] personalităților reprezentative 
în istorie. Căci, dacă este o eroare din partea reprezentanților 
misticismului sau idealismului naţional, când exclud de la 
plămădirea României moderne factorii economici, nu mai 
puţin constituie o eroare încercarea de a reglementa cazon faptele 
sociale după înrâurirea capitalismului, fără să se mai admită 
şi contingența relativă şi intervenția voinței” (pp. 206-207). 
„Zeletinismul!” sociologic al lui Dragnea explică nu doar 
paşoptismul în ansamblul său, dar şi tonalitățile specifice 
căpătate de el în Moldova şi Muntenia. Explicaţia trebuie să 
țină seama fireşte de „compoziția socială-economică a fiecăreia 
din cele două ţări” (p. 138). Cel care altminteri expediază în 
puține cuvinte, ca pe nimic altceva decât încă o variaţie pe 

tema formelor fără fond, „literatura pseudosociologică a 
socialiştilor” (p. 203), pare să nu fie conştient că descrie 
substratul social al reacționarismului politic moldovenesc 
urmând sociologia pseudocapitalismului agrar periferic a 
cărei cea mai elaborată expresie a fost oferită de Constantin 
Dobrogeanu-Gherea şi de discipolii săi. Elita latifundiară a 
Moldovei, ne spune Dragnea, s-a alăturat mai devreme 
decât cea din Muntenia pieţei mondiale de cereale, trecând 
la agricultura extensivă pentru export, în cadrele unui 
sistem economic ce combină elemente feudale şi capitaliste. 
Datorită structurii sale, explică el mai departe, „regimul 
sclavagist din Moldova” — descris câteva rânduri mai sus ca 
„regimul  capitalist-feudalist moldovean” - „a săpat o 
prăpastie între boieri şi ţărani, pe care nici occidentalizații 
n-o pot trece”. Şi această stare de lucruri va face ca, în 
Moldova, „manifestările politice colective şi individuale să fie 
imprimate |sic] de reacționarism, convertind şi curentul 
liberal numai la interesele claselor de sus” (pp. 145-146). 
Înţelegem că, după Dragnea, până la 1848 -— deci până la 
intervenţia salutară a lui Kogălniceanu - lumea românească 
începuse să aproximeze - cel puţin în Moldova - peisajul 
„formelor fără fond”. Tocmai acțiunea politică reformatoare a 
paşoptiştilor a făcut ca ea să evite destinul unei societăți 
distorsionate, suferind deopotrivă de viciile unei colonii 
economice şi de cele ale unei culturi imitative, vicii pe care 
deopotrivă sociologia gheristă şi cea maioresciană consideră 
— în mod eronat - că le-ar fi căpătat într-adevăr în a doua 
jumătate a secolului al XIX-lea (din vina aceloraşi politicieni 
paşoptişti şi liberali): „Istoria modernizării bătea la uşa 
principatelor române, şi ea şi-ar fi desfăşurat forțele 
năvalnic, făcând din cele două ţări o colonie a centrelor 
capitaliste şi o ţară de cultură caricaturală, dacă n-ar fi 
întâmpinat rezistența unui fond național, reprezentat printr-un 
şir de personalități” (p. 22). 

Insolitul sintezei ideologico-istorico-sociologice a lui 
Dragnea nu merge deci până acolo încât să îi recupereze pe 

față şi pe socialişti pentru cauza tradiționalismului. Zeletin, 
în schimb, este urmat în întregime, nu numai în privința 
sociologiei vieţii politice româneşti, dar şi în cea a sociologiei 
culturii române. Dragnea ne arată cum „junimismul |...] a 
reuşit să producă a spărtură între civilizație şi cultură”, 
împingând intelectualitatea românească pe calea greşită a 
unei critici fără noimă la adresa unei societăți descrisă ca 
prost întemeiată: „Civilizaţia n-a mers mână în mână cu 
cultura; dimpotrivă, pe când cea dintâi, patronată de stat, a 
lucrat tăcut în şantierele modernizării României, cultura, 
gălăgioasă prin însăşi instrumentele ei, [...|] n-a pregetat să 
azvârle asupra civilizației toate aşa-zisele « critici », s-o 
caricaturizeze, s-o terfelească în noroiul zeflemelei, de la 
catedră, ca şi din coloanele revistei, din salon, ca şi din 
banca populară”. Şi „cum toate acestea s-au făcut în 
numele criticii”, nu e de mirare că „oameni de ştiinţă 
pozitivă ca dl Zeletin cer alungarea ei” (pp. 258-259). 

Nu putem îndepărta senzația că, aşa cum ne-o înfăţişează 
cartea lui Dragnea, reconstituirea istorică a paşoptismului 
de pe poziţiile tradiționalismului ortodoxist interbelic este 
autodistructivă pentru cel din urmă. Naționalismul 
sămănătorist a fost una dintre cele mai pregnante voci ale 
criticii la adresa modernizării româneşti. Dezvoltându-se în 
continuitatea sa, gândirismul a făcut şi el parte din corul 
„culturii critice”. Ambele etape ale tradiționalismului s-au 
nutrit din filonul junimist, respingând paşoptismul ca pe o 
cezură „neorganică” în istoria României, factorul de origine 
al unei societăți inautentice, ce suferă deopotrivă de bolile 
imitației şi de maladiile specifice ale modelului de civilizație 
occidental, adoptat de lumea românească în mod neinspirat. 
Prezentând, pe urmele lui Zeletin, întreaga cultură critică de 
sorginte junimistă ca pe manifestarea unor elite intelectuale 
alienate, incapabile să înţeleagă rosturile lumii unde trăiesc, 
Dragnea pare să nege rațiunea de a fi a doctrinei de care am 
văzut că, altminteri, nu s-a dezis niciodată. Limbajul 
materialismului istoric folosit de el cu atâta convingere face o 

notă discordantă în sânul unei grupări culturale autodefinite 
prin misticism idealist şi prin dezgust față de meschinăria 
societății materialiste. Celebrarea liberalismului democratic 
şi „burghez” al lui Kogălniceanu pare să nu-şi găsească 
vreun loc în tiparele unei ideologii ce nu a încetat niciodată să 
caute o ieşire, prin regenerare spirituală, din peisajul dezolant 
al lumii liberale şi burgheze. Invocarea „organicismului” de 
proveniență germană profesat de liderul paşoptist, singura 
marcă recognoscibilă a tradiționalismului în textul lui 
Dragnea, se pierde printre toate celelalte elemente de 
sincretism ideologic enumerate. Ce punte de legătură mai 
păstrează atunci Dragnea, la sfârşitul periplului său 
paşoptist, cu familia ideologică din anii 1920 care nu l-a 
renegat niciodată, de care el nu s-a disociat explicit şi căreia 
suntem obişnuiţi să îi ataşăm numele? 

E vorba despre o legătură foarte fragilă. Ea se rezumă 
la afirmaţia vagă că tradiţia culturală românească a avut un 
caracter democratic, înscris în chiar spiritul ortodoxiei:38 „pe 
când tradiția catolică serveşte de o puternică armă contra 
democrației, tradiția ortodoxă vine în sprijinul democratismului”.39 
Parcă ignorând faptul că, în aceeaşi ani, doctrina autohtonistă 
a Gândirii era acuzată de mimetism, iar misticismul 
ortodoxist ridiculizat ca naționalism de import,*0 Dragnea 
poate afirma cu seninătate: „Numai cine ar imita în 
România tradiționalismul lui Charles Maurras - căci la noi 
se poate şi aşa ceva, să imiţi în atitudine tradiționalismul 
altei țări —- numai acela şi numai aşa, imitând, ar face din 


38 Pentru relația dintre religie şi politică în Europa de Est: Peter F. 
Sugar, East European Nationalism, Politics and Religion, Brookfield, 
Ashgate, 1999; Paschalis M. Kitromilides, An Orthodox Commonwealth. 
Symbolic Legacies and Cultural Encounters in Southeastern 
Europe, Aldershot, Variorum, 2007. 

33 Dragnea, Mihail Kogălniceanu, p. 188. 

+0 Mihai Ralea, „Misticism” [1926], în Scrieri, ed. de Florin Mihăilescu, 
Bucureşti, Minerva, vol. 7, 1989, pp. 104-112. 

tradiționalism un criteriu politic retrograd”.*!l Nu mai 
simțim, în aceste pasaje ale discipolului lui Iorga, nicio 
urmă din nostalgia celui din urmă pentru lumea medievală. 
Invocând „democraţia”, Dragnea nu se referă la o accepţiune 
originală a noțiunii, ci chiar la ceea ce se înțelegea în mod 
curent, în epocă, prin aceeaşi noțiune. Autorul ortodoxist 
pare convins că nu îşi trădează ideologia prin adeziunea sa 
frustă la liberalismul democratic şi burghez. Noi nu ne 
putem face însă că nu observăm metamorfoza suferită de 
ideologul travestit în istoric. Avântându-se pe cărările epocii 
de la 1848 cu sincere convingeri tradiționaliste, Dragnea sfârşeşte 
prin a proiecta asupra întregii „tradiții româneşti umbra 
anilor revoluționari. Hotărât să îl ataşeze pe Kogălniceanu la 
istoria gândirismului, el ajunge să contopească gândirismul 
cu istoria paşoptismului. Decis să furnizeze ortodoxismului 
certificate de legitimitate suplimentare prin recuperarea 
unui fragment de istorie a democrației, el adaugă 
democraţiei prestigiul culturii ortodoxe. Dimensiunea 
polemică a cărții este mult prea pronunţată pentru a avea 
motive de îndoială: prin monografia lui Dragnea despre 
Kogălniceanu, ar fi trebuit ca istoria să fie deformată, încă o 
dată, în oglinda ideologiei. S-a întâmplat invers: ideologia a 
fost deformată în oglinda istoriei. Asemenea accidente se 
petrec destul de rar:?2 un motiv suficient pentru a continua 
dialogul cu acest paradoxal gânditor al anilor dintre cele 
două războaie despre care ne-am obişnuit să credem că îl 
cunoaştem fără a fi nevoie să îl citim. 


+1 Dragnea, Mihail Kogălniceanu, p. 186. 

+2 Pentru politica reprezentărilor istorice: J.G.A. Pocock, „The 
Origins of the Study of the Past”, în Comparative Studies in 
Society and History 4: 2, 1962, pp. 209-246; ldem, Politics, Language 
and Time: Essays on Political Thought and History, London, 
Methuen, 1972; Idem, Political Thought and History. Essays on 
Theory and Method, Cambridge, Cambridge University Press, 
2009. Vezi şi Marie-Claire Lavabre, „Historiography and Memory”, 
în Aviezer Tucker, ed., A Companion to the Philosophy of History 
and Historiography, Oxford, Blackwell, 2009, pp. 362-370. 

Epilog: Kogălniceanu în lectură fascistă 


Câţiva ani după ce Dragnea şi-a publicat cartea, peisajul 
tradiționalismului românesc arată foarte schimbat. Câteva 
noi inflexiuni ale retoricii „organismului” social au 
transformat naționalismul autohtonist într-un suport 
ideologic al dreptei radicale. Urmaşii celor care căutau o 
izbăvire de relele lumii burgheze prin întoarcerea la duhul 
național au ajuns să lucreze pentru izbânda revoluției 
fasciste. Unul dintre ei, Nicolae Roşu, publică în 1935 un 
volum unde se rememorează eliberarea treptată a sufletului 
naţional românesc din crusta politicii democratice de import. 
Căci „dialectica naționalismului”, spune Roşu, „năzuieşte să 
răstoarne toată structura morală, intelectuală şi politică a 
societății democratice”.% Principiul naţionalismului a fost 
împiedicat, vreme de un veac şi jumătate, să îşi arate 
roadele depline datorită coabitării sale împotriva naturii cu 
ideile democratice. Această legătură trebuie acum spartă, 
iar cultura naţională românească este aptă pentru acest act 
emancipator în mai mare măsură decât cea occidentală. 
Încă de la 1848, izbânda — temporară — a democraţiei asupra 
naționalismului a fost mai puţin decisivă în România decât 
în Occident: „Procesul de disoluţie sufletească şi organică 
era mai înaintat în occidentul Europei şi, din această 
pricină, o revoluție democratică cu urmări politice a fost 
posibilă în Franța. La noi, reacţiunea spiritului naţionalist 
care era structurat pe baze tradiționaliste şi autohtonia 
momentului istoric fiind destul de puternică, a disociat 
împreunarea hibridă dintre naționalism şi democraţie”.+% 
Zvârcolirile naționalismului tradiționalist, în lupta sa 
împotriva politicii democratice, au început deci încă din 
epoca paşoptistă şi, aşa cum ne aşteptam, Kogălniceanu 


+5 Nicolae Roşu, Dialectica naționalismului, Bucureşti, Cultura 
Naţională, f. a. [1935],p.VI. 
4%. ID, p, 189, 

face parte dintre eroii acestei încleştări. De această dată 
însă, el nu mai figurează ca un solitar, ci ca exponentul 
unor forțe istorice de care aparțin mai toate numele 
importante ale culturii române. După ce fusese descrisă 
vreme de decenii ca o maladie capabilă să molipsească cele 
mai strălucite spirite româneşti, modernizarea imitativă este 
denunțată acum de Roşu ca decurgând din victoria unei 
conspirații. Dacă, pentru lorga, Kogălniceanu stătea singur, 
prin înclinațiile sale tradiționaliste, în fața unui contingent 
copleşitor de politicieni valahi indiferenți la cerințele 
continuității istorice, acum muntenii lon Brătianu şi C.A. 
Rosetti apar izolaţi, ca singuri agenţi ai subversiunii 
democratice, împotriva căreia se aliniază toţi ceilalți eroi ai 
istoriei secolului al XIX-lea. Tradiționalismul nu mai 
reprezintă o excepţie ci o regulă în tabăra paşoptistă, el a 
fost învins temporar de complotul democraţiei 
francmasonice dar oferă un rezervor de înţelepciune politică 
gata să fie folosită de aşteptata revoluție a spiritului 
autohton: „De o parte se desprind C.A. Rosetti şi lon C. 
Brătianu, profitorii revoluției şi conducătorii partidului 
liberal, de cealaltă parte N. Bălcescu, lon Heliade Rădulescu 
şi Mihail Kogălniceanu, care vor deschide căile de înţelegere 
ale evoluţiei româneşti în cultură. Unii ne-au dus la 
înjghebarea monstruoasă a statului democratic modern, în 
vreme ce ceilalți ne-au redat echilibrul vieții sufleteşti prin 
promovarea fenomenului cultural”.45 

Suntem foarte departe de gândirismul democratic al 
lui Radu Dragnea. 


45 Ibid., p. 201. 

Alături de vocile din trecut cu care dialogăm de obicei, ajung uneori până la 
noi ecourile unor voci uitate. Dacă le ascultăm atent, ele se pot dovedi mai 
actuale decât cele a căror autoritate s-a impus peste timp. Atunci când 
desluşim astfel semnificații majore multă vreme ignorate, trebuie să 
purcedem la revizuirea interpretărilor canonice ale istoriei culturale pentru 
a insera noile descoperiri în mediul dezbaterii prezente. Operaţiunea de 
recuperare atrage după sine nevoia reconfigurării ierarhiilor. Figurile 
canonizate sunt reproporționate prin raportare la mesajele inedite degajate 
din pledoarii ale vechilor marginali revelaţi ca excentrici vizionari. Dacă 
miza relecturilor de acest fel este orientarea ideologică — în mai mare măsură 
decât atunci când primează obiectivul de a educa preferințe estetice —, se 
impune ca implicaţiile lor să fie amplu diseminate în defavoarea 
discursurilor dominante, în sensul elaborării unui nou canon. Literatura 
poate funcționa confortabil în paradigma „segmentelor de public”. Gândirea 
politică nu poate abandona țelul audienței maxime fără a-şi trăda menirea. 


„Operațiunile de salvare” menite să aducă în actualitate vocile ignorate în 
mod constant de tendințele canonizării țintesc figuri marginalizate în 
virtutea situării lor în afara partidelor, grupărilor şi tendințelor dominante 
ale perioadelor respective. Vechile atitudini excentrice devenite astfel 
audibile şi inteligibile contribuie la mai profunda înrădăcinare a crezurilor 
democratice în orizontul epocii noastre prin atestarea faptului că „au putut 
fi măcar gândite” în circumstanţe atât de adverse. În contextul românesc al 
primei jumătăţi a secolului XX — de care se ocupă Canonul şi vocile uitate —, 
condiția marginalității poartă marca distinctivă a disfuncţțiilor sociale 
descrise chiar de actorii epocii. Ea rezultă din promovarea unor viziuni 
critice şi reformatoare nu doar neîmpărtăşite de şcolile de gândire cu 
audiență — şi asociate în diferite grade cu forțele politice ale momentului —, 
dar şi animate de intenţia remedierii radicale a unor neajunsuri considerate 
de mai toată lumea ca fireşti în circumstanțele date. 

